Split (3)

train · 79.3k rows

text stringlengths 31 26.1k	summary stringlengths 11 1.19k
ប្រធានមន្ទីរបរិស្ថានខេត្តមណ្ឌលគិរី លោក កែវ សុភគ៌ បានបញ្ជាក់ថា ដំរីព្រែទាំង១១ក្បាលនេះ ពិតជាធ្លាក់ក្នុងរណ្ដៅពិតមែន ដោយរណ្ដៅនោះ មានជម្រៅ ៣ ម៉ែត្រ ដែលស្ថិតនៅក្នុងភូមិអូរអាម ឃុំស្រែខ្ទម ស្រុកកែវសីមា ខេត្តមណ្ឌលគិរី។ លោក កែវ សុភគ៌ បានបន្ថែមប្រាប់សារព័ត៌មានថ្មីៗតាមទូរសព្ទយ៉ាងដូច្នេះថា ៖ «ដំរីព្រៃមួយហ្វូង ចំនួន ១១ក្បាល ដែលចេញពីព្រៃ ត្រូវបានដើរធ្លាក់ក្នុងរណ្ដៅសល់ពីសង្គ្រាម។ ដំរីទាំងនេះ ត្រូវបានមន្ត្រីឧទ្យានុរក្ស និងប្រជាពលរដ្ឋ កំពុងជួយសង្គ្រោះ»។ លោក កែវ សុភគ៌ បន្តថា ក្រោយពីទទួលដំណឹងពីប្រជាពលរដ្ឋ នៅម៉ោងប្រមាណ ១១ព្រឹកនេះ មន្ត្រីឧទ្យានុរក្ស រួមទាំងប្រជាពលរដ្ឋ បានធ្វើដំណើរទៅសង្គ្រោះសត្វដំរីព្រៃទាំង១១ក្បាលនោះ ដែលស្ថិតនៅឆ្ងាយពីទីរួមខេត្ត។ មន្ត្រីឧទ្យានុរក្ស និងប្រជាពលរដ្ឋពិបាកក្នុងការជួយសង្គ្រោះ ដោយសារតែយានជំនះ មិនអាចចូលទៅក្នុងព្រៃបាន ពួកគេត្រូវធ្វើដំណើរដោយថ្មើរជើង និងកាន់ចប រួមទាំងសម្ភារៈផ្សេងទៀត ដើម្បីជួយសង្គ្រោះសត្វដំរីព្រៃទាំងនោះ។ បើតាមប្រធានមន្ទីរបរិស្ថានខេត្តមណ្ឌលគិរី ដំរីព្រៃទាំង១១ក្បាលនោះ បន្ទាប់ពីជួយសង្គ្រោះរួច មន្ត្រីឧទ្យានុរក្ស នឹងដេញឲ្យចូលព្រៃវិញ។ គួរបញ្ជាក់ថា រណ្ដៅជម្រៅ ៣ម៉ែត្រ ជារណ្ដៅសល់ពីសង្គ្រាម ប៉ុន្តែបច្ចុប្បន្ននេះ ប្រជាពលរដ្ឋនៅក្នុងតំបន់នោះបានជីកបន្ថែម ដើម្បីយកទឹកសម្រាប់ប្រើប្រាស់៕	មណ្ឌលគិរី៖ ដំរីព្រៃមួយហ្វូងទាំងកូននិងមេ ប្រមាណ ១១ក្បាល បានធ្លាក់ក្នុងរណ្ដៅជម្រៅ ៣ម៉ែត្រ នៅក្នុងភូមិអូរអាម ឃុំស្រែខ្ទម ស្រុកកែវសីមា ខេត្តមណ្ឌលគិរី។ ដំរីទាំងនេះ បានចេញព្រៃ រួចធ្លាក់ក្នុងរណ្ដៅនេះតែម្ដង។ នេះបើតាមការបញ្ជាក់របស់ប្រធានមន្ទីរបរិស្ថានខេត្តមណ្ឌលគិរី។
ជាផ្នែកមួយនៃគម្រោងឧស្សាហកម្មព្រៃឈើជាតិ លោកនាយករដ្ឋមន្ត្រីអូស្ត្រាលី Scott Morrison បានប្រកាសលុបបំបាត់ឧស្ម័នផ្ទះកញ្ចក់ប្រមាណ១៨០លានតោនពីបរិស្ថានជារៀងរាល់ឆ្នាំ ចាប់ពីឆ្នាំ២០១៩ រហូតដល់ឆ្នាំ២០៣០។ កិច្ចប្រឹងប្រែងនេះ គឺដើម្បីជួយឲ្យអូស្ត្រាលីសម្រេចឲ្យបានតាមគោលដៅនៃកិច្ចព្រមព្រៀងអាកាសធាតុទីក្រុងប៉ារីស។ យោងតាមការចុះផ្សាយរបស់ទីភ្នាក់ងារព័ត៌មាន AFP លោក Morrison គូសបញ្ជាក់ថា គំនិតផ្តួចផ្តើមឈ្មោះថា The Regional Forestry Hub នឹងជួយបង្កើតការងាររាប់ម៉ឺនកន្លែងបន្ថែមទៀតដល់ប្រជាជនអូស្ត្រាលី ដែលបង្កើនចំណូលប្រមាណ១៦លានដុល្លារដល់សេដ្ឋកិច្ចជាតិ។ សម្រាប់ដំណាក់កាលដំបូង ទីតាំងដាំឈើចំនួនបួន នឹងត្រូវធ្វើឡើងក្នុងរដ្ឋ New South Wales, រដ្ឋ Tasmania, រដ្ឋ Western Australia និងតាមបណ្តោយព្រំដែនរដ្ឋ South Australia និង Victoria ។ សូមបញ្ជាក់ថា អូស្ត្រាលី គឺជាប្រទេសមានព្រៃឈើធំបំផុតលំដាប់ទី៧ក្នុងពិភពលោក ដែលគ្របដណ្តប់១៧ភាគរយនៃផ្ទៃដីសរុប។ នេះបើយោងតាមរបាយការណ៍របស់រដ្ឋាភិបាលអូស្ត្រាលីឆ្នាំ២០១៨៕	អូស្ត្រាលី បានដាក់គោលដៅដ៏មានមហិច្ឆតាមួយ ដើម្បីដាំឈើចំនួនមួយពាន់លានដើម ត្រឹមឆ្នាំ២០៥០។ ផែនការនេះ មានគោលដៅប្រយុទ្ធប្រឆាំងនឹងបញ្ហាបម្រែបម្រួលអាកាសធាតុ និងបង្កើនសម្រស់ធម្មជាតិរបស់ប្រទេស។
ប្រទេសសមាជិកនៃសន្ធិសញ្ញាទីក្រុងបូន ស្តីពីការអភិរក្សពូជសត្វបម្លាស់ទី ត្រូវជួបប្រជុំគ្នា នៅទីក្រុងសាម៉ាកកង់ដ៍ ប្រទេសអ៊ូសបេគីស្ថាន ចាប់ពីថ្ងៃទី១២កុម្ភៈនេះ ដល់ថ្ងៃទី១៧កុម្ភៈ។ ស្របពេលនេះដែរ អង្គការសហប្រជាជាតិទទួលបន្ទុកបរិស្ថាន បានចេញរបាយការណ៍ថ្មីមួយ ដែលបានទាញសញ្ញាអាសន្នបំផុត ស្តីពីការប្រឈមគ្រោះថ្នាក់ផុតពូជ នៃសត្វបម្លាស់ទីជាច្រើនពូជ នៅទូទាំងពិភពលោកយើង។ ពូជសត្វបម្លាស់ទីជាច្រើនពូជ កំពុងតែប្រឈម និងរងគ្រោះដ៏ធ្ងន់ធ្ងរបំផុត។ នេះគឺជាការលើកឡើង របស់លោកស្រី Inger Andersen ប្រធានអង្គការសហប្រជាជាតិទទួលបន្ទុកបរិស្ថាន។ យោងតាមរបាយការណ៍ ក្នុងចំណោមពូជសត្វបម្លាស់ទីទាំងអស់ ដែលត្រូវបានកំណត់ក្នុងសន្ធិសញ្ញាទីក្រុងបូន ឆ្នាំ១៩៧៩ ថាពូជប្រឈមនឹងគ្រោះថា្នក់ គឺមាន១ក្នុងចំណោម៥ ដែលប្រឈមនឹងការផុតពូជ ហើយមាន៤៤% ដែលចំនួនបានថយចុះយ៉ាងខ្លាំង។ ក្នុងចំណោមពូជត្រីចំនួន៥៨% គឺមាន៩៧% ពោលគឺសឹងតែគ្រប់ពូជត្រីបម្លាស់ទីទាំងអស់ ដែលប្រឈមនឹងការផុតពូជ។ ជាក់ស្តែង ដូចជាពូជត្រីឆ្លាមមួយចំនួន។ ផ្អែកតាមលោកស្រី Amy Fraenkel លេខាប្រតិបត្តិនៃសន្ធិសញ្ញាទីក្រុងបូន គឺការបម្លាស់ទីរបស់ពូជសត្វទាំងនោះ ដែលជួបគ្រោះថ្នាក់ ដោយកត្តាឧបសគ្គជាច្រើន។ ក្នុងរយៈពេល៥ថ្ងៃ នៃការជួបប្រជុំនៅទីក្រុងសាម៉ាកកង់ដ៍ ចាប់ពីថ្ងៃទី១២កុម្ភៈ គឺប្រទេសសមាជិកសន្ធិសញ្ញាទីក្រុងបូនទាំង១៣០ប្រទេស នឹងជជែកគ្នា រកវិធីការពារអនាគតអាយុជីវិត និងនិរន្តភាព នៃពូជសត្វបម្លាស់ទីទាំងអស់ តួយ៉ាងដូចជា សត្វអណ្តើកសមុទ្រ ត្រីបាឡែន ត្រីឆ្លាម ដំរី ឆ្មាព្រៃនិងសត្វស្លាបជាច្រើនពូជទៀត។ សត្វទាំងនេះមានទំលាប់ ធ្វើដំណើរផ្លាស់ទីឆ្ងាយៗ ទៅតាមរដូវកាល ដើម្បីស្វែងរកចំណី ឬដើម្បីស្វែងរកទីតាំងបង្កកំណើតជាដើម។ របាយការណ៍របស់អង្គការសហប្រជាជាតិ បានរំលេចឲ្យឃើញថា គ្រោះថ្នាក់ដែលគំរាមពូជសត្វទាំងនេះ គឺសុទ្ធសឹងតែកើតឡើង ឬមានពាក់ព័ន្ធនឹងសកម្មភាពរបស់មនុស្ស។ ទីតាំងជម្រករបស់សត្វ ត្រូវបានបំផ្លាញ ឬកាន់តែរួមតូច ដោយសារតែការធ្វើកសិកម្មខ្លាំងជ្រុល ការបរបាញ់ ការនេសាទ និងកត្តាផ្សេងដែលជាផលវិបាកបង្កឡើងដោយបម្រែបម្រួលអាកាសធាតុ។ មិនត្រឹមប៉ុណ្ណោះទេ សត្វទាំងនោះទទួលរងនូវផលវិបាកផ្សេងទៀត បណ្តាលមកពីសារធាតុពុលគីមី ដូចជាថ្នាំសម្លាប់សត្វល្អិត និងកាកសំណល់ប្លាស្ទិកជាដើម។ លោកស្រី Inger Andersen អះអាងថា សកម្មភាពមនុស្សដែលគ្មានចរិកលក្ខណៈនិរន្តរភាព គឺជាការគំរាមដោយផ្ទាល់ ទៅលើអាយុជីវិតនិងអនាគតរបស់ ពូជសត្វបម្លាស់ទី។ លោកស្រីបានគូសបញ្ជាក់ថា សត្វបម្លាស់ទីដើរតួនាទីសំខាន់ណាស់ នៅក្នុងការអភិរក្សការពារប្រព័ន្ធជីវចម្រុះឲ្យគងវង់ ទូទាំងភពផែនដី។ សត្វទាំងនេះ ជួយច្រើនខ្លាំងណាស់ ព្រោះវាមានតួនាទីជាអ្នកនាំកេសរផ្កាអនុញ្ញាតឲ្យមានការបង្កកំណើត កើតចេញជាផ្លែ។ សត្វខ្លះទៀតមាននាទីនាំគ្រាប់យកទៅពង្រាយដើម្បីដុះជាដើម ជាក់ស្តែងដូចសត្វប្រចៀវ សត្វជ្រឹង ដែលនាំគ្រាប់កោងកាងនិងគ្រាប់ល្ហុងជាដើមយកទៅពង្រាយ។ គួរបញ្ជាក់ថា កិច្ចប្រជុំនៅសាម៉ាកកង់ដ៍នៅពេលនេះ គឺធ្វើឡើងក្នុងបរិបទក្រោយកិច្ចព្រមព្រៀងគុនមីង-ម៉ុងរ៉េអាល់ ឆ្នាំ២០២២ ដែលបានកំណត់កម្មវត្ថុអភិរក្សឲ្យបាន នូវផ្ទៃដី៣០%ជុំវិញផែនដី ពីនេះដល់ឆ្នាំ២០៣០។ កម្មវត្ថុអាទិភាព គឺកំណត់មុខសញ្ញាការពារ គ្រប់គ្រងតំបន់អភិរក្សប្រយុទ្ធប្រឆាំងនឹងការប្រម៉ាញ់ខុសច្បាប់ ព្រមទាំងកាត់បន្ថយកត្តាបំពុលផ្សេងៗ ដូចជាពន្លឺអគ្គីសនី សំឡេងថ្លង់ កាកសំណល់ប្លាស្ទិក និងសារធាតពុលគីមីជាដើម។ របាយការណ៍បានស្នើងផងដែរ ឲ្យប្រទេសសមាជិក ពង្រីកបញ្ជីឈ្មោះពូជសត្វបម្លាស់ទីដែលប្រឈមគ្រោះថ្នាក់។ យ៉ាងហោចណាស់ មានសត្វចំនួន៤០០ពូជទៀត ដែលប្រឈមគ្រោះថ្នាក់ ហើយដែលមិនត្រូវបានចាត់បញ្ចូលនៅក្នុងបញ្ជីឈ្មោះរបស់សន្ធិសញ្ញាទីក្រុងបូននោះទេ តួយ៉ាងដូចជា សត្វខ្ទីងអាមេរិក ខ្ទីងអឺរ៉ុប និងត្រីដូហ្វាំងអាំងឌុសជាដើម៕	ដោយ៖ម៉ម ពិសី /RFI ខេមរភាសា
ភ្នំពេញ៖ ចង់មានការងារល្អ ចង់មានប្រាក់ខែសមរម្យ ទាំងនេះជាក្ដីស្រម៉ៃរបស់យុវជនមានពិការភាពជើងទាំងសងខាង ស៊ន ខ្លី តាំងពីវ័យកុមារភាពមកម្លេះ។ ទោះមានពិការភាពជើងពិបាកក្នុងការធ្វើដំណើរក្ដី ប៉ុន្តែ យុវជន ស៊ន ខ្លី តស៊ូរៀនសូត្រ ព្រោះរូបគេគិតថា មានតែការចំណេះវិជ្ជាតែមួយមុខគត់ ដែលជួយកែប្រែវាសនាខ្លួន ឆ្ពោះទៅរកឆាកជីវិតដ៏ល្អប្រសើរនាពេលអនាគត។ យុវជន ស៊ន ខ្លី ជានិស្សិតឆ្នាំទី២នៃសកលវិទ្យាល័យកម្ពុជា ដែលទទួលបានអាហារូបករណ៍១០០ភាគរយ សិក្សាលើជំនាញគណនេយ្យ។ យុវជនមកពីខេត្តតាកែវរូបនេះចង់ក្លាយជាគណនេយ្យករដ៏មានសមត្ថភាពមួយរូប និងមានរោងបោះពុម្ភផ្ទាល់ខ្លួនមួយនាថ្ងៃអនាគត។ យុវជន ស៊ន ខ្លី បានធំធាត់ក្នុងរង្វង់គ្រួសារមួយដែលមានសមាជិក៩នាក់ ហើយក្នុងនោះមានតែរូបគេម្នាក់គត់ដែលមានពិការភាព។ ស៊ន ខ្លី មានពិការភាពជើងទាំងសងខាងតាំងពីកំណើត ។ ក្នុងវ័យកុមារ ស៊ន ខ្លី បានចូលរៀនដូចក្មេងដ៏ទៃដែរ ដោយឪពុកម្ដាយ ឬប្អូន ជូនទៅសាលាជាប្រចាំ។ ប៉ុន្តែឡើងដល់ថ្នាក់អនុវិទ្យាល័យ ស៊ន ខ្លី ត្រូវធ្វើដំណើរទៅរៀនជាមួយមិត្តភក្តិវិញម្ដង។ ពេលនោះ ស៊ន ខ្លី ក៏មានសន្សំចិត្តចង់បោះបង់ការសិក្សាកណ្ដាលទី ដ្បិតតែរូបគេគិតថាជាបន្ទុកដល់គ្រួសារ និងមិត្តភក្តិទៅវិញ។ ស៊ន ខ្លី បានរៀបរាប់ដូច្នេះ៖ «នៅពេលនោះខ្ញុំទៅរៀនបាន ព្រោះពឹងពាក់មិត្តភក្កិសុំដោយសារទៅជាមួយ ថ្ងៃខ្លះបានទៅ ថ្ងៃខ្លះក៏មិនបានទៅ ព្រោះគេអត់បានមកយក។ អាស្រ័យហេតុនេះហើយ ខ្ញុំមានអារម្មណ៍ថាខ្ញុំជាបន្ទុកដល់គេគ្រប់គ្នា ទាំងគ្រួសារនិងមិត្តភក្តិ រួចក៏បានសម្រេចចិត្តថាឈប់រៀននៅថ្នាក់ទី៩ ប៉ុន្ដែដោយមានការលើកទឹកចិត្តពីសំណាក់ឪពុកម្ដាយនិងមនុស្សជុំវិញខ្លួនខ្ញុំក៏បានប្ដូរចិត្តរៀនបន្ដវិញ»។ ស៊ន ខ្លី បានបន្ថែមថា ខ្លួនមានភ័ព្វសំណាង ដែលមានមនុស្សជុំវិញខ្លូន តែងលើកទឹកចិត្ត ជាពិសេសពី លោកគ្រូ-អ្នកគ្រូ និងឪពុកម្តាយរបស់គេផងដែរ។ និយាយពីជីវិតសព្វថ្ងៃរបស់និស្សិត ស៊ន ខ្លីវិញ ខ្លី មានម៉ូតូផ្ទាល់ខ្លួនកែឆ្នៃ សម្រាប់អ្នកមានពិការភាព ក្នុងការធ្វើដំណើរទៅមក។ ម៉ូតូនេះជាកាដូពីម្ដាយឪពុក នៅពេលរូបគេបញ្ចប់ថ្នាក់វិទ្យាល័យ ដោយបានបន្តដំណើរជីវិតមករៀននៅភ្នំពេញ។ ថ្វីបើមានកាយសម្បទាមិនពេញលេញដូចមនុស្សទូទៅ និងមានជីវភាពលំបាកក្ដី តែយុវជន ស៊ន ខ្លី ស្រវាប្រទេញរៀនសូត្រ។ «ទោះខ្ញុំមានពិការភាពជើងពិតមែន ក៏ខ្ញុំមិនបោះបង់ចោលការសិក្សាឡើយ ខ្ញុំនឹងប្ដេជ្ញាចិត្តរៀនសូត្រឱ្យបានខ្ពង់ខ្ពស់ ដើម្បីជាធនធានល្អមួយរូប មានសមត្ថភាពជួយសង្គមជាតិ និងមានជីវភាពសមរម្យនាថ្ងៃអនាគត»៕	ដោយ៖ គិត បុប្ផា
ខណៈលោកខាងលិចបានបង្កើនការដាក់សម្ពាធលើរុស្ស៊ីដែលលុកលុយអ៊ុយក្រែន តៃវ៉ាន់វិញក៏ដាក់ទណ្ឌកម្មសេដ្ឋកិច្ចលើរុស្ស៊ីដែរ។ បន្ថែមពីនេះ តៃវ៉ាន់ ក៏បានជួយជ្រោមជ្រែងផ្ដល់ជំនួយមនុស្សធម៌រាប់លានដុល្លារសម្រាប់អ៊ុយក្រែន។ នៅថ្ងៃទី១៥ ខែមីនា ក្រសួងការបរទេសតៃវ៉ាន់បានប្រកាសផ្ដល់ជំនួយដល់ជនភៀសខ្លួនអ៊ុយក្រែនជាលើកទីពីរ ក្នុងចំនួនទឹកប្រាក់១១,៥លានដុល្លារ។ ជំនួយលើកទីមួយ កាលពីដើមខែមីនាមាន៣,៥លានដុល្លារ។ ប្រធានាធិបតីតៃវ៉ាន់ Tsai Ing-wen បានផ្ដល់ប្រាក់បៀវត្សរ៍មួយខែ ឱ្យអ៊ុយក្រែនផងដែរ។ យ៉ាងណាមិញ សកម្មភាពរបស់តៃវ៉ាន់ក្នុងការចូលរួមក្នុងវិបត្តិនៅអ៊ុយក្រែននេះ ត្រូវបានចិនមើលឃើញថា ជាការឆ្លៀតឱកាសយកផលសម្រាប់តៃវ៉ាន់ខ្លួនឯងទៅវិញ។ អំឡុងសន្និសីទកាសែតថ្ងៃទី១៦ ខែមីនា អ្នកនាំពាក្យការិយាល័យកិច្ចការតៃវ៉ាន់ លោកស្រី Zhu Fenglian បានរិះគន់ក្រុងតៃប៉ិថា បានព្យាយាមលូកដៃចូលក្នុងរឿងអ៊ុយក្រែន ដើម្បីបានផលខ្លួនឯងតែប៉ុណ្ណោះ។ នេះបើតាមទីភ្នាក់ងារ ព័ត៌មាន Reuters។ «អាជ្ញាធរគណបក្សប្រជាធិបតេយ្យជឿនលឿន កំពុងប្រើប្រាស់បញ្ហាអ៊ុយក្រែន ដើម្បីបញ្ជាក់អំពីវត្តមានរបស់ពួកគេ និងទាញយកប្រយោជន៍ពីការលំបាករបស់អ្នកដទៃ»។ លោកស្រីបានសង្កត់ធ្ងន់បែបនេះ មុនបន្តថា ការប៉ុនប៉ងរបស់តៃវ៉ាន់ ក្នុងការញុះញង់ឱ្យមានការប្រឈមមុខដាក់គ្នា និងការបង្កើតភាពជាសត្រូវ តាមរយៈឧបាយកលនយោបាយ នឹងមិនជោគជ័យនោះឡើយ។ បក្សប្រជាធិបតេយ្យជឿនលឿន ជាបក្សកាន់អំណាចតៃវ៉ាន់។ កន្លងមក ក្រុងតៃប៉ិ តែងតែបានបញ្ជាក់ថា តៃវ៉ាន់មានតួនាទីក្នុងការឈរជាមួយបណ្ដាប្រទេសសេរី ដើម្បីដោះស្រាយបញ្ហានៅអ៊ុយក្រែន៕	អ្នកនាំពាក្យការិយាល័យកិច្ចការតៃវ៉ាន់នៃរដ្ឋាភិបាលចិន លោកស្រី Zhu Fenglian នៅថ្ងៃ ទី១៦ ខែមីនា បានរិះគន់ការផ្ដល់ជំនួយរបស់តៃវ៉ាន់សម្រាប់អ៊ុយក្រែន និងការដាក់ទណ្ឌកម្ម លើរុស្ស៊ី។ មន្រ្តីចិនរូបនេះចាត់ទុកចំណាត់ការរបស់តៃវ៉ាន់ ជាវិធានការដែលធ្វើឡើងដើម្បីទាញយកផលប្រយោជន៍ផ្ទាល់ខ្លួនតែប៉ុណ្ណោះ។
តួនាទីដើមឈើទីមួយ គឺបង្កើតសំណើម កាត់បន្ថយកម្តៅលើប្រាសាទ។ លោក ហង់ ពៅ ពន្យល់យ៉ាងនេះ ដោយបន្ថែថា នៅពេលមានសំណើម សំណើមនឹងធ្វើឱ្យថ្មមានស្លែ ដែលជាស្រទាប់មួយទៀត ការពារថ្មពីកម្តៅ។ «ទីពីរ តំបន់អង្គរស្ថិតនៅចន្លោះរវាងបឹងទន្លេសាប និងភ្នំគូលែន។ បើមានខ្យល់ខ្លាំង ក៏មិនមែនជារឿងល្អសម្រាប់ប្រាសាទ ដែលត្រូវបានសាងសង់ឡើងដោយការតម្រៀបថ្មលើគ្នា។ ដូច្នេះ បើមានដើមឈើច្រើន ដើមឈើនឹងជួយទប់កម្លាំងខ្យល់។»។ នេះជាការអះអាងរបស់លោកអគ្គនាយកអាជ្ញាធរជាតិអប្សរា មុននឹងលោកបង្ហាញចំណុចសំខាន់ទីបីរបស់ដើមឈើជុំប្រាសាទ ដែលផ្តល់ជាម្លប់គ្រប់ដណ្តប់លើដី ដែលធ្វើឱ្យដីមានសំណើម មិនហួតហែង ហើយថាដីដែលមានសំណើមនេះហើយ ដែលបន្តជួយធ្វើឱ្យគ្រឹះប្រាសាទដែលជាដីខ្សាច់នៅបន្តរឹងមាំទ្រទ្រង់ប្រសាទ។ សូមរម្លឹកថា សារព័ត៌មានថ្មីៗ និងអាជ្ញាធរជាតិអប្សរា បានសហការបង្កើតកម្មវិធី «អង្គរ និងលើសពីនេះ» រួមគ្នាក្នុងគោលដៅ ចងក្រង អភិរក្ស និងផ្សព្វផ្សាយ រឿងរ៉ាវនៃសំណង់ប្រសាទ ជីវិតសហគមន៍ រុក្ខជាតិ សត្វ វប្បធម៌អរូបី ដែលមាននៅក្នុងតំបន់ឧទ្យានជាតិអង្គរ។ សារព័ត៌មានថ្មីៗសូមថ្លែងអំណរគុណចំពោះក្រុមហ៊ុន COCA-COLA Cambodia, ក្រុមហ៊ុន Mercedes-Benz Cambodia និងសណ្ឋាគារ Vitroths ដែលជួយឧបត្ថម្ភកម្មវិធី អង្គរ និងលើសពីនេះ!	ដើមឈើមានតួនាទីសំខាន់៣យ៉ាងក្នុងការការពារប្រាសាទ។ នេះជាការលើកឡើងរបស់លោក ហង់ ពៅ អគ្គនាយកនៃអាជ្ញាធរជាតិអប្សរា «នៅក្នុងកម្មវិធី អង្គរ និងលើសពីនេះ»។ នៅក្នុងបទសម្ភាសជាមួយលោក គី សុខលីម ដែលជាអ្នកសារព័ត៌មានជាន់ខ្ពស់នៃអង្គភាពសារព័ត៌មានថ្មីៗ នៅក្នុងបរិវេណនៃប្រាសាទអង្គរវត្ត លោកអគ្គនាយកក៏បានអះអាងឱ្យដឹងថា កម្មវិធីដាំដើមឈើបន្ថែមនៅក្នុងតំបន់ឧទ្យានជាតិអង្គរត្រូវបានចាប់ផ្តើមតាំងពីឆ្នាំ២០០៤មក។
«រីករាយដែលជួបជាមួយនាយករដ្ឋមន្រ្តី លី ខឹឈាំង។ យើងបានជជែកពីជំងឺកូវីដ-១៩ និងភាពចាំបាច់ដើម្បីជំរុញសមធម៌វ៉ាក់សាំងដើម្បីចាក់ឱ្យប្រជាជន៧០ភាគរយលើពិភពលោក។» ប្រមុខ WHO លោក Tedros Adhanom Ghebreyesus សរសេរបែបនេះលើ Twitter របស់លោកក្រោយជួបប្រមុខរដ្ឋាភិបាលចិននៅទីក្រុងប៉េកាំង។ លោក Tedros កំពុងស្ថិតនៅរដ្ឋធានីចិនដើម្បីចូលរួមព្រឹត្តិការណ៍អូឡាំពិករដូវរងាឆ្នាំ២០២២។ ក្នុងសំណេរដដែលនោះ លោកវេជ្ជបណ្ឌិត Tedros ក៏បញ្ជាក់ថា លោកបានពិភាក្សាពីភាពចាំបាច់សម្រាប់កិច្ចសហប្រតិបត្តិការរឹងមាំលើការស្វែងរកប្រភពជំងឺកូវីដ-១៩ ដែលផ្អែកលើវិទ្យាសាស្រ្ត និងព័ស្តុតាង។ ប្រមុខ WHO រូបនេះ ក៏ស្វាគមន៍ការប្រកាសគាំទ្ររបស់លោក លី លើការពង្រឹង WHO និងការជជែកពីកិច្ចព្រមព្រៀងសាកលមួយដើម្បីជំរុញការត្រៀមខ្លួនរបស់ពិភពលោកទល់នឹងជំងឺឆ្លងណាមួយផងដែរ។ ចំណែកសេចក្ដីប្រកាសរបស់រដ្ឋាភិបាលចិន បញ្ជាក់ថា នាយករដ្ឋមន្រ្តី លី បានស្នើឱ្យមានកិច្ចសហប្រតិបត្តិការប្រកបដោយសាមគ្គីភាព និងការស្វែងយល់គ្នាបន្ថែមទៀតលើការប្រយុទ្ធប្រឆាំងជំងឺកូវីដ-១៩ ។ ទាក់ទងប្រភពជំងឺកូវីដ-១៩ សេចក្ដីប្រកាសខាងលើស្រង់សម្ដីលោក Tedros ថា លោកប្រកាន់ខ្ជាប់គោលការណ៍វិទ្យាសាស្រ្ត ហើយប្រឆាំងការយករឿងនេះធ្វើនយោបាយ។ ការស្វែងរកប្រភពជំងឺកូវីដ-១៩ ដែលផ្ទុះឡើងនៅទីក្រុងវូហាន ឆ្នាំ២០១៩ ហើយសម្លាប់មនុស្សជាង៣០០លាននាក់ បានជាប់គាំងជាងមួយឆ្នាំមកហើយ។ ការរកឱ្យឃើញប្រភពនេះ ជាជំហានដ៏សំខាន់ដើម្បីទប់ស្កាត់ជំងឺឆ្លងក្រោយៗទៀត។ បេសកកម្មដំបូងបានទៅដល់វូហាននៅខែមករា ឆ្នាំ២០២១ ដើម្បីរកប្រភពជំងឺនេះ ហើយក្នុងរបាយការណ៍ចេញខែមីនា បញ្ជាក់ថា សម្មតិកម្មដែលទំនងជាងគេ គឺវីរុសបង្កជំងឺនេះ ឆ្លងពីប្រចៀវទៅមនុស្សតាមរយៈអន្តរការីមួយទៀត។ របាយការណ៍ដដែលអះអាងថា សម្មតិកម្មវីរុសបែកធ្លាយពីមន្ទីរពិសោធន៍វូហាន ពិតជាមិនទំនងឡើយ។ អាម៉េរិក ដែលរិះគន់ចិនខ្លាំងលើរឿងនេះ ដាក់ការសង្ស័យខ្លាំងលើសម្មតិកម្មបែកធ្លាយនេះទៀតផង៕	អគ្គនាយកអង្គការសុខភាពពិភពលោក Tedros Adhanom Ghebreyesus បានជួបជាមួយនាយករដ្ឋមន្រ្តីចិន លី ខឹឈាំង នៅថ្ងៃទី៥ ខែកុម្ភៈ។ មេដឹកនាំទាំងពីរ បានជជែកពីបញ្ហាជំងឺកូវីដ-១៩ រួមទាំងដំណើរការស្វែងរកប្រភពជំងឺកូវីដ-១៩ ដែលជាប់គាំងផងដែរ។
មិនដាណាវ គឺជាកោះធំជាងគេលំដាប់ទីពីរនៅហ្វីលីពីន ដែលកំពុងរងគ្រោះដោយសារការបក់បោកនៃខ្យល់ព្យុះត្រូពិក Tembin ហើយបណ្តាលឲ្យមានភ្លៀងធ្លាក់ខ្លាំង ទឹកជំនន់ និងការបាក់ស្រុតដី។ បើគិតចាប់តាំងពីថ្ងៃសុក្រមក ចំនួនអ្នកស្លាប់បានកើនឡើងជាលំដាប់ ពីជាង៧០នាក់រហូតដល់ទៅ១៨២នាក់ ហើយមនុស្សរាប់ម៉ឺននាក់បាត់បង់ទីជម្រក។ ជាមួយគ្នានេះផងដែរ AFP បានផ្សាយឲ្យដឹងថា បុរសវ័យ៥៣ឆ្នាំម្នាក់ដែលស្ថិតនៅភាគខាងលិចនៃកោះ Palawan បានស្លាប់ដោយសារក្រពើខាំ នៅពេលដែលគាត់ព្យាយាមស្រង់ទូករបស់ខ្លួន ខណៈភ្លៀងធ្លាក់ និងខ្យល់បោកបក់ខ្លាំង៕ អត្ថបទទាក់ទង ចំនួនមនុស្សស្លាប់ដោយសារព្យុះ Tembin នៅហ្វីលីពីន ឡើងដល់១៣៣នាក់ហើយ ព្យុះ Tembin សម្លាប់មនុស្ស៧៤នាក់នៅភាគខាងត្បូងហ្វីលីពីន	អ្នកស្លាប់ដោយសារខ្យល់ព្យុះត្រូពិច Tembin ដែលបោកបក់ទៅលើកោះមិនដាណាវ ភាគខាងត្បូងហ្វីលីពីនចាប់ពីថ្ងៃសុក្រកន្លងមក បានកើនដល់១៨២នាក់ហើយ បើគិតត្រឹមព្រឹកថ្ងៃអាទិត្យនេះ។ តាមការរាយការណ៍របស់ AFP មនុស្សជាង១៥០នាក់ទៀតកំពុងបាត់ខ្លួន។
បច្ចុប្បន្ននេះការទិញសត្វឆ្កែប្រភេទ Husky ដែលមានរោមវែងៗកំពុងពេញនិយមបន្តិចម្តងៗនៅក្នុងសង្គមខ្មែរយើង។ ចំណែកឯអ្នកខ្លះទៀតអាចចាប់អារម្មណ៍លើការចិញ្ចឹមឆ្មា បក្សី ឬថនិកសត្វផ្សេងៗ។ ប៉ុន្តែសត្វដែលគួរឲ្យស្រលាញ់ទាំងអស់នេះមិនមែនទិញមកសម្រាប់តែចិញ្ចឹមមួយភ្លែតដើម្បីកែអារម្មណ៍អផ្សុកនោះទេ។ អ្នកចិញ្ចឹមគួរចាត់ទុកសត្វទាំងអស់នេះប្រៀបហាក់បីដូចជាសមាជិកនៃក្រុមគ្រួសារមួយដែរ។ ក្នុងប្រទេសមួយចំនួន ការបោះបង់សត្វចិញ្ចឹមចោលដោយមិនមានការទទួលខុសត្រូវ គឺជាអំពើផ្ទុយនឹងច្បាប់ដោយគេអាចរងការផាកវិន័យ និងការព្រមានផ្សេងៗពីសំណាក់ប៉ូលីស។ សំណួរដែលអ្នកចង់ចិញ្ចឹមសត្វគួរចោទសួរខ្លួនឯងមានដូចខាងក្រោម ទី១៖ តើក្រុមគ្រួសារអ្នកគាំទ្រនិងជួយជ្រោមជ្រែងក្នុងការចិញ្ចឹមសត្វដែរឬទេ? ការចិញ្ចឹមសត្វហាក់បីដូចជាការមើលថែទាំទារកមួយអ៊ីចឹង។ សត្វឆ្កែនិងឆ្មាមានអាយុចាប់ពី១២ដល់១៨ឆ្នាំអាស្រ័យទៅតាមពូជ។ ចំណែកឯបក្សីអាចមានអាយុចន្លោះពី ៥ទៅ៣០ឆ្នាំដោយអាស្រ័យទៅតាមពូជដូចគ្នា។ ដូចនេះគួរចោទសួរខ្លួនឯ ងនិងអ្នករស់នៅក្នុងផ្ទះជាមុនសិន ថាតើពួកគេគាំទ្រគំនិត ចិញ្ចឹមសត្វក្នុងរយៈច្រើនឆ្នាំបានដែរឬអត់។ ទី២៖ តើអ្នកគួរយកសត្វចិញ្ចឹមមកពីកន្លែងណា? អ្នកអាចមានជម្រើសធំៗពីរដោយការទិញ ឬសុំកូនសត្វគេមកចិញ្ចឹម។ ចំពោះសហគមន៍អ្នកមើល ថែសត្វចិញ្ចឹមនៅសិង្ហបុរីបានសំណូមឲ្យពលរដ្ឋទាំងឡាយគួរយកកូនសត្វ ឬសត្វដែលគ្មានម្ចាស់មើលថែមកចិញ្ចឹមវិញ។ នេះក៏ព្រោះថាមានសត្វដែលគ្មានម្ចាស់ច្រើនណាស់កំពុងរង់ចាំការមើលថែររបស់អ្នក ហើយពួកវាក៏មានតម្លៃថោកជាងសត្វដែរ។ បើអ្នកចង់ទិញសត្វចិញ្ចឹមនៅតាមហាង អ្នកគួរពិនិត្យមើលស្តង់ដាររបស់ហាងនោះដែរ។ តើគេពិតជាបង្កាត់សត្វទាំងនោះបានត្រឹមត្រូវពិតប្រាកដតាមជំនាញដែរឬក៏អត់។ ទី៣៖ តើអ្នកអាចមើលថែទាំ និងចិញ្ចឹមវាបានល្អដែរឬទេ? សត្វខ្លះមានតម្លៃថ្លៃខ្លាំង ហើយត្រូវការការមើលថែទាំដូចជាមនុស្សដែរ។ វ៉ាក់សាំការពារជំងឺ ថ្នាំព្យាបាល ទីកន្លែងស្នាក់នោះ និងម្ហូបអាហារគឺសុទ្ធសឹងជាអ្វីៗដែលអ្នកចិញ្ចឹមត្រូវត្រៀមទំនុកបម្រុង។ ម្យ៉ាងទៀតតើអ្នកបានយល់ពីវីធីសាស្ត្រយល់ដឹងពីអត្តចរិកឬឥរិយាបថសត្វដែលអ្នកចិញ្ចឹមដែរឬទេ? នេះក៏ដោយសារសត្វអាចបញ្ចេញអាកប្បកិរិយាផ្សេងៗគ្នាក្នុងការបង្ហាញអារម្មណ៍ (Body Language)ដែលវាទាមទារឲ្យអ្នកយល់ដឹងច្បាស់លាស់។ ទី៤៖ តើអ្នកមានពេលគ្រប់គ្រានសម្រាប់សត្វចិញ្ចឹមដែរឬទេ? គ្មានពេលគ្រប់គ្រាន់នេះហើយជាមូលហេតុចម្បងដែលនាំឲ្យមានការបោះបង់សត្វចិញ្ចឹមចោល។ សត្វចិញ្ចឹមដូចជាសត្វឆ្កែត្រូវការពេលវេលារត់លេងនៅតាមទីវាល។ ដើម្បីឲ្យមានសុខភាពល្អ សត្វចិញ្ចឹមក៏ត្រូវការការផ្តល់ចំណីឲ្យបានទៀងពេលវេលាដែរ។ ចំណែកឯសត្វខ្លះទៀតត្រូវការវត្តមានអ្នកចិញ្ចឹមនៅជិតញឹកញាប់ដើម្បីរស់នៅស្រួលដែរ។ ទាំងអស់នេះជាផ្នែកមួយនៃធម្មជាតិរបស់សត្វទាំងនោះ៕ ដកស្រង់ចេញទូរទស្សន៍សិង្ហបុរី Channel News Asia!	មនុស្សម្នាក់ៗតែងចង់បានសត្វចិញ្ចឹមនៅក្នុងគ្រួសារ ដើម្បីប្រឡែងលេង កំដរការអផ្សុក ឬដើម្បីចាំផ្ទះជាដើម។ មុនចាប់ផ្តើមមានសត្វចិញ្ចឹម វាជារឿងចាំបាច់ដែលត្រូវស្វែងយល់ជាមុន តើខ្លះខ្លួនយើងមានលទ្ធភាព ឬត្រៀមខ្លួនហើយឬនៅ។
លោក សុខ ឥសាន អះអាងថា ការពិភាក្សាត្រូវបានបញ្ចប់សព្វគ្រប់ហើយ ហើយសំណើសុំឲ្យបន្ថែមខ្លឹមសារថ្មី ចូលទៅក្នុងច្បាប់ស្តីពីគណបក្សនយោបាយ នឹងត្រូវបញ្ចូនទៅកាន់រដ្ឋសភា។ ប៉ុន្តែ លោកមិនទាន់អាចបញ្ជាក់បាននោះទេ ថាសំណើនេះ នឹងត្រូវដាក់ទៅកាន់រដ្ឋសភានៅពេលណា។ អ្នកនាំពាក្យគណបក្សប្រជាជនកម្ពុជារូបនេះ និយាយដូច្នេះថា៖«ឲ្យតែពិភាក្សាគ្នាចប់ គឺយើងបញ្ជូនទៅរដ្ឋសភាហើយ។ ប្រហែលជាពេលឆាប់ៗនេះ»។ ដោយលើកហេតុផលថា កំពុងតែស្ថិតក្នុងដំណាក់កាលនៃការពិភាក្សា លោក សុខ ឥសាន មិនលើកឡើងពីខ្លឹមសារថ្មី ដែលនឹងត្រូវដាក់ចូលទៅក្នុងច្បាប់ស្តីពីគណបក្សនយោបាយ ឡើយ។ ទោះលោក សុខ ឥសាន មិនបានលើកឡើងក៏ដោយ ប៉ុន្តែខ្លឹមសារថ្មី ដែលចង់ដាក់ចូលទៅក្នុងច្បាប់ស្តីពីគណបក្សនយោបាយ ទំនងជាមិនខុសពីសំណើររបស់សម្តេច ហ៊ុន សែន នាយករដ្ឋមន្ត្រីនិងជាប្រធានគណបក្សប្រជាជនកម្ពុជា នោះទេ។ ក្នុងពិធីរម្លឹកខួប៦៦ឆ្នាំ នៃការបង្កើតគណបក្សប្រជាជនកម្ពុជា ដែលរៀបចំឡើងកាលពីថ្ងៃទី២៨ ខែមិថុនា ឆ្នាំ២0១៧ សម្តេច ហ៊ុន សែន បានស្នើឲ្យរដ្ឋសភា ធ្វើវិសោធនកម្មសាជាថ្មី លើច្បាប់ស្តីពី គណបក្សនយោបាយ ដោយបន្ថែមខ្លឹមសារថា ទណ្ឌិតឬអ្នកទោស មិនអាចយកខ្លួនទៅភ្ជាប់ជាមួយគណបក្សនយោបាយ ដើម្បីធ្វើសកម្មភាពឡើយ។ សូមបញ្ជាក់ថា នៅដើមឆ្នាំ២0១៧នេះ សម្តេច ហ៊ុន សែន បានស្នើឲ្យរដ្ឋសភា កែប្រែច្បាប់ស្តីពីគណបក្សនយោបាយម្តងរួចទៅហើយ ដោយមិនអនុញ្ញាតឲ្យអ្នកទោស ធ្វើជាប្រធានគណបក្ស ឬក៏ជាសមាជិកគណៈកម្មាធិការនាយកក្នុងគណបក្សណាមួយ៕	ភ្នំពេញ៖ តំណាងរាស្ត្រគណបក្សប្រជាជនកម្ពុជា កំពុងពិភាក្សាលើសំណើរបស់សម្តេច ហ៊ុន សែន ដែលសុំឲ្យបន្ថែមខ្លឹមសារថ្មី ចូលទៅក្នុងច្បាប់ស្តីពី គណបក្សនយោបាយ ។ លោក សុខ ឥសាន តំណាងរាស្ត្រនិងជាអ្នកនាំពាក្យគណបក្សជាជនកម្ពុជា បានប្រាប់សារព័ត៌មានថ្មីៗយ៉ាងដូច្នេះ តាមប្រព័ន្ធទូរសព្ទ នៅថ្ងៃទី៣ ខែកក្កដា ឆ្នាំ២0១៧នេះ។
ម្ចាស់មេដាយមាសកីឡាអូឡាំពិក៣ដង កំពុងញាំញីដោយបញ្ហារបួសខ្នងនៅកីឡាអាស៊ី ក្នុងក្រុងហ្សាការតា ប្រទេសឥណ្ឌូណេស៊ី ប៉ុន្តែនៅតែអាចឈ្នះមេដាយមាសចំនួន៣ និងប្រាក់១រួចទៅហើយខណៈការប្រកួតកំពុងបន្តមួយវិញ្ញាសាទៀត។ មេដាយទាំងនោះ Sun បានឈ្នះក្នុងវិញ្ញាសាហែលសេរីផ្នែកបុរសចម្ងាយ ២០០ម៉ែត្រ ៨០០ម៉ែត្រ និង៤០០ម៉ែត្រ ហើយមេដាយប្រាក់ក្នុងវិញ្ជាសាហែលបណ្តាក់ ២០០ម៉ែត្រ។ បើតាមការផ្សាយរបស់កាសែត South China Morning Post ក្នុងការសម្រេចចូលរួមប្រជែងទាំងមានរបួសនេះ កីឡាវ័យ២៦ឆ្នាំបានទទួលការលើកទឹកចិត្តខ្លាំងពីសំណាក់គ្រូបង្វឹកសញ្ជាតិអូស្ត្រាលីលោក Denis Cotterell ដែលធ្វើឲ្យរូបគេមានទំនុកចិត្តខ្ពស់រហូតទទួលបានមេដាយនេះ។ «Denis បានប្រាប់ខ្ញុំថា ខ្ញុំជាកីឡាករល្អ និងខ្លាំងជាងគេបំផុត។ គាត់បានប្រាប់ខ្ញុំដូច្នេះ ហើយខ្ញុំក៏ចង់ប្រាប់ទៅកាន់ពិភពលោកបែបនេះដែរ។ ខ្ញុំនៅតែជាកីឡាករហែលទឹកដែលគ្រោះថ្នាក់បំផុតសម្រាប់គូប្រជែង»។ Sun Yang បានឈ្នះមេដាយមាស១ក្នុងព្រឹត្តិការណ៍កីឡាអូឡាំពិកក្នុងក្រុងរីយូ ប្រេស៊ីល ឆ្នាំ២០១៦ លើវិញ្ញាសាហែលសេរី ២០០ម៉ែត្រ និងប្រាក់១ លើវិញ្ញាសាហែលសេរី ៤០០ម៉ែត្រម៉ែត្រ ដោយមេដាយមាសបានទៅកីឡាករអូស្ត្រាលីអូស្ត្រាលី Mack Horton ដែលជាគូប្រជែងខ្លាំងបំផុតរបស់គេនាកាលនោះ។ ការអួតអាងរបស់ Sun ខាងលើត្រូវបានគេមើលឃើញថាជាការព្រមានមួយដល់ Mack Horton និងកីឡាករដទៃទៀតដែលត្រៀមប្រជែងមេដាយនៅកីឡាអូឡាំពិកនាក្រុងតូក្យូ ប្រទេសជប៉ុន ឆ្នាំ២០២២៕	កំពូលកីឡាករហែលទឹកចិន Sun Yang ចង់ប្រាប់ទៅពិភពលោកថារូបគេនៅតែជាអ្នកហែលទឹកដ៏ល្អ និងខ្លាំងបំផុតដដែលក្រោយឈ្នះមេដាយមាស៣ ប្រាក់១ ពីកីឡាអាស៊ី Asian Games 2018 ទាំងមានរបួសខ្នង។ ការលើកឡើងរបស់ Sun បែបនេះដើម្បីជាការព្រមានដល់គូប្រជែងមុនព្រឹត្តិការណ៍កីឡាអូឡាំពិកឆ្នាំ ២០២០ នៅតូក្យូ ប្រទេសជប៉ុន។
នៅថ្ងៃអង្គារទី ២៩ ឧសភា គុយវ៉ែតបានបញ្ចេញសេចក្តីព្រាងដំណោះស្រាយមួយក្នុងនាមជាសមាជិកមិនអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិដោយមានគោលដៅជំរុញឲ្យអង្គការសហប្រជាជាតិនេះធានាសុវត្ថិភាព និងសន្តិសុខរបស់ប្រជាជនប៉ាឡេស្ទីនផង។ យោងតាមទីភ្នាក់ងារព័ត៌មាន AFP សេចក្តីព្រាងដំណោះស្រាយដែលតំណាងឲ្យសំឡេងប្រទេសអារ៉ាប់នេះនឹងត្រូវដាក់ចូលក្នុងកិច្ចប្រជុំនៅថ្ងៃព្រហស្បតិ៍ទី ៣១ ខែឧសភា ហើយវាត្រូវបានគុយវ៉ែតកែប្រែឡើងវិញផងដែរ។ ដំបូងឡើយ សេចក្តីព្រាងនេះមានជំហររឹងត្អឹងដោយទាមទារឲ្យមានការបង្កើតបេសកកម្មមួយការពារសុវត្ថិភាពប្រជាជនប៉ាឡេស្ទីន ។ ក្រោយការកែតម្រូវរួច សេចក្តីពីព្រាងនេះត្រឹមទទូចឲ្យអគ្គលេខាធិការអង្គការសហប្រជាជាតិផ្តល់អនុសាសន៍ និងអំពាវនាវឲ្យសមាជិកក្រុមប្រឹក្សាឯកភាពគ្នាដាក់ចេញវិធានការការពារប្រជាជនប៉ាឡេស្ទីននៅតំបន់កាហ្សាដែលកំពុងរងការគំរាមកំហែង។ ប៉ុន្តែទោះជាបែបនេះក្តី ប្រភពការទូតបានបញ្ជាក់ថា អាមេរិកទំនងជានឹងប្រើប្រាស់សិទ្ធិជំទាស់របស់ខ្លួនផង។ យ៉ាងណាក៏ដោយចុះ គុយវ៉ែតរំពឹងទទួលបានការគាំទ្រច្រើនពីប្រទេសសមាជិកក្រុមប្រឹក្សា ដើម្បីបង្ហាញឲ្យឃើញថា អាមេរិកកំពុងដកខ្លួនឆ្ងាយពីការដោះស្រាយបញ្ហាប៉ាឡេស្ទីន និងអ៊ីស្រាអែលនោះ។ យ៉ាងណាក៏ដោយចុះ មហាអំណាចធំពីរអង់គ្លេស និងបារាំងនៅតែត្អូញត្អែរចំពោះសេចក្តីព្រាងដំណោះស្រាយនេះព្រោះគេមិនបានឃើញច្បាស់ពីវិសាលភាពនៃបេសកកម្មការពារប្រជាជនប៉ាឡេស្ទីនឡើយ។ តែអាមេរិកវិញ បានទិតៀនចំៗថា ដំណោះស្រាយនេះមាននិន្នាការលម្អៀងប្រឆាំងនឹងអ៊ីស្រាអែល។ ឯកអគ្គរដ្ឋទូតអ៊ីស្រាអែល Danny Danon បានទិតៀនដំណោះស្រាយនេះរួចទៅហើយ ដោយចោទថា វាមានគោលដៅជួយការពារក្រុមជ្រុលនិយមហាម៉ាសនៅតំបន់កាហ្សា៕	គុយវ៉ែតកំពុងជំរុញឲ្យក្រុមប្រឹក្សាសន្តិសុខអង្គការសហប្រជាជាតិដាក់ចេញនូវវិធានការចាំបាច់ដើម្បីធានាការពារ និងការពារប្រជាជនប៉ាឡេស្ទីន។ សេចក្តីព្រាងដំណោះស្រាយនេះនឹងត្រូវដាក់ចូលឲ្យសមាជិកក្រុមប្រឹក្សានេះបោះឆ្នោត ប៉ុន្តែគេរំពឹងថា អាមេរិកនឹងប្រើសិទ្ធវេតូ។
នៅថ្ងៃទី១៤ ខែឧសភា ប្រធានាធិបតីអាមេរិក ចូ បៃឌិន បានប្រកាសពីការដាក់ទណ្ឌកម្មថ្មី និងការដំឡើងពន្ធលើផលិតផលជាបន្តបន្ទាប់ពីចិន ជាពិសេសពន្ធលើយានយន្តអគ្គិសនីនឹងកើនឡើងដល់ ១០២,៥ភាគរយនៅឆ្នាំនេះពីអត្រា២៧,៥ភាគរយពីមុន។ ពន្ធលើអាគុយលីចូមសម្រាប់រថយន្តអគ្គិសនីក៏បានកើនឡើងលើសពី៣ដងដល់ ២៥ភាគរយ។ ទន្ទឹមនេះ បន្ទះស្រូបពន្លឺព្រះអាទិត្យ ដែក អាលុយមីញ៉ូម និងឧបករណ៍វេជ្ជសាស្ត្រក៏ត្រូវបានដំឡើងពន្ធនាំចូលដែរ។ តម្លៃសរុបនៃទំនិញដែលរងផលប៉ះពាល់ពីការដាក់ពន្ធរបស់រដ្ឋបាលលោក បៃឌិន ទៅលើទំនិញចិននាពេលនេះប្រហែល ១៨ពាន់លានដុល្លារ។ អ្នកសេដ្ឋកិច្ចយល់ថា ក្នុងរយៈពេលខ្លីពន្ធនេះនឹងមិនមានផលប៉ះពាល់ខ្លាំងដល់ផលិតក្នុងស្រុកសរុបរបស់អាម៉េរិក អតិផរណា និងគោលនយោបាយរូបិយវត្ថុនោះទេ។ ចំណែកចិនវិញ ការដាក់ពន្ធបន្ថែមប្រហែលជាក៏មិនរងផលប៉ះពាល់ភ្លាមៗដែរ។ ដោយសារតែក្រុមហ៊ុនផលិតរថយន្តអគ្គិសនីឈានមុខគេរបស់ប្រទេសនេះមិនមានវត្តមានច្រើននៅអាម៉េរិកទេ ហើយបន្ទះសូឡាភាគច្រើននាំចេញទៅកាន់ប្រទេសទីបី។ ទោះជាយ៉ាងណាក៏ដោយ ប្រសិនបើមើលឱ្យស៊ីជម្រៅនោះ ការដាក់ពន្ធនេះមានភាពស្មុគស្មាញច្រើន។ លោក Joe Brusuelas សេដ្ឋវិទូនៅក្រុមហ៊ុនប្រឹក្សា RSM US បានប្រាប់សារព័ត៌មាន CNN ថា ពន្ធនេះជាសញ្ញាមួយបង្ហាញថា ទំនាក់ទំនងសេដ្ឋកិច្ចអាម៉េរិក-ចិននឹងត្រូវជួបបញ្ហាក្នុងរយៈពេលយូរ។ ការដំឡើងពន្ធចុងក្រោយបង្អស់របស់ទីក្រុងវ៉ាស៊ីនតោនលើទីក្រុងប៉េកាំង គឺស្ថិតនៅក្រោមរដ្ឋបាលអតីតប្រធានាធិបតី ដូណាល់ ត្រាំ ក្នុងឆ្នាំ២០១៨ និង២០១៩ លើទំនិញដែលមានតម្លៃប្រហែល ៣០០ពាន់លានដុល្លារ ដោយច្បាប់នេះនៅតែបន្តអនុវត្ត។ ក្នុងអំឡុងយុទ្ធនាការឃោសនាបោះឆ្នោតប្រធានាធិបតីអាម៉េរិក លោក ត្រាំ បាននិយាយថា ប្រសិនបើជាប់ឆ្នោតឡើងវិញ លោកនឹងដំឡើងពន្ធនាំចូលពីគ្រប់កន្លែង មិនមែនសម្រាប់តែចិននោះទេ។ អ្នកសេដ្ឋកិច្ចព្រមានថា រឿងនេះនឹងបង្កឱ្យមានអត្រាអ្នកអត់ការងារធ្វើច្រើន និងអតិផរណាខ្ពស់។ ឥទ្ធិពលការដាក់ពន្ធនាំចូលលើកំណើនសេដ្ឋកិច្ច អតិផរណា និងធនាគារកណ្តាលអាម៉េរិក ពន្ធថ្មីនឹងត្រូវបានអនុវត្តដោយរដ្ឋបាល បៃឌិន នៅឆ្នាំនេះ និងលើមុខទំនិញភាគតិចចាប់ឆ្នាំ ២០២៦។ គោលនយោបាយនេះត្រូវបានប្រកាសនៅក្នុងបរិបទនៃទីផ្សារការងាររឹងមាំ កំណើនសេដ្ឋកិច្ចល្អ និងការប្រើប្រាស់សកម្មនៅអាម៉េរិក។ យ៉ាងណាមិញ សង្រ្គាមអតិផរណានៅតែបន្តដោយបង្ខំឱ្យធនាគារកណ្តាលអាម៉េរិក (Fed) រក្សាអត្រាការប្រាក់ក្នុងកម្រិតខ្ពស់។ ផែនការរបស់លោក បៃឌិន ក្នុងការដំឡើងពន្ធត្រូវបានប៉ាន់ប្រមាណថា នឹងមិនផ្លាស់ប្តូរគោលនយោបាយរូបិយវត្ថុប្រទេសនេះទេ។ លោក Ryan Sweet ដែលជាប្រធានសេដ្ឋវិទូនៅ Oxford Economics បាននិយាយថា ពន្ធថ្មីនឹងស្ទើរតែគ្មានឥទ្ធិពលលើអតិផរណា និងផលិតផលក្នុងស្រុកសរុប ក៏ដូចជាគោលនយោបាយរូបិយវត្ថុ។ Fed នឹងមិនខ្វល់អំពីរឿងនេះទេ នៅពេលពិចារណាលើអត្រាការប្រាក់។ ឥទ្ធិពលពីការដាក់ពន្ធនាំចូល លើផលិតកម្មក្នុងស្រុកអាម៉េរិក ក្នុងឆ្នាំ ២០០២ អតីតប្រធានាធិបតីអាម៉េរិក George W. Bush បានដាក់ពន្ធលើអាលុយមីញ៉ូម និងដែក។ ការសិក្សាជាបន្តបន្ទាប់បានបង្ហាញថា គោលនយោបាយនេះបណ្តាលឱ្យខាតបង់ ៣០លានដុល្លារដល់សេដ្ឋកិច្ចអាម៉េរិក។ វាក៏ជំរុញឱ្យមានការចំណាយលើវិស័យដែលប្រើប្រាស់ដែក និងបង្កឱ្យមានភាពអត់ការងារធ្វើយ៉ាងច្រើននៅក្នុងឧស្សាហកម្មនេះ ជាពិសេសចំពោះក្រុមហ៊ុនតូចៗ។ ៧ឆ្នាំក្រោយមក អតីតប្រធានាធិបតី បារ៉ាក់ អូបាម៉ា បានដំឡើងពន្ធលើសំបកកង់នាំចូលពីចិន បណ្តាលឲ្យកម្មករ ១២០០នាក់បាត់បង់ការងារធ្វើនៅក្នុងឧស្សាហកម្មផលិតកម្មនេះ ។ ប្រជាជាជនអាម៉េរិកបានខាតបង់ ១,១ពាន់លានដុល្លារដោយសារតែការកើនឡើងថ្លៃ។ នេះបើយោងតាមការស្រាវជ្រាវដោយវិទ្យាស្ថាន Peterson សម្រាប់សេដ្ឋកិច្ចអន្តរជាតិ។ នៅឆ្នាំ ២០១៩ ការស្រាវជ្រាវរបស់ Fed បានបង្ហាញថា ការដាក់ពន្ធនាំចូលរបស់លោក ត្រាំ មិនបង្កើនការងារផលិតកម្មក្នុងរយៈពេលខ្លីនោះទេ។ វាថែមទាំងបង្កឱ្យមានភាពអត់ការងារធ្វើ បង្កើនតម្លៃដោយសារថ្លៃដើមខ្ពស់ និងនាំឱ្យមានការសងសឹកដោយប្រទេសផ្សេងទៀត។ ឥទ្ធិពលការដាក់ពន្ធនាំចូល លើការប្រើប្រាស់របស់ប្រជាជនអាម៉េរិក បើតាមអ្នកជំនាញសេដ្ឋកិច្ចលោក Ryan Sweet ការដាក់ពន្ធនាំចូលច្រើនតែមានលក្ខណៈនយោបាយជាងសេដ្ឋកិច្ច។ អ្នកសេដ្ឋកិច្ចភាគច្រើនចាត់ទុកពន្ធនេះថាជាគំនិតមិនល្អ ព្រោះវារារាំងប្រទេសពីការទទួលបានអត្ថប្រយោជន៍ពីជំនាញការងារ រំខានដល់លំហូរនៃផលិតផល និងសេវាកម្ម និងធ្វើឱ្យធនធានមិនត្រូវបានសម្របសម្រួល។ ពន្ធនេះនឹងធ្វើឱ្យក្រុមហ៊ុនចែកចាយ អ្នកលក់រាយ និងអ្នកប្រើប្រាស់ចាយលុយថែមទៀត។ ការសិក្សាឆ្នាំ២០២៣ ដោយគណៈកម្មការពាណិជ្ជកម្មអន្តរជាតិរបស់អាម៉េរិកបានរកឃើញថាក្រុមហ៊ុនគួរតែទទួលបន្ទុកស្ទើរតែទាំងស្រុងនៃការដាក់ពន្ធនាំចូលរបស់ ត្រាំ ។ អាក្រក់ជាងនេះទៅទៀត អាជីវកម្មមួយចំនួនបានទាញយកផលប្រយោជន៍ពីសង្គ្រាមពាណិជ្ជកម្មដើម្បីជំរុញថ្លៃទំនិញ។ ក្រុមហ៊ុនហិរញ្ញវត្ថុ Goldman Sachs បានរកឃើញថា ក្រុមហ៊ុនផលិត និងអ្នកនាំចេញអាម៉េរិកមួយចំនួននៅក្រៅប្រទេសចិន បានដំឡើងថ្លៃផលិតផលដោយលើកហេតុផលនៃការបង្កើនពន្ធនាំចូល។ របាយការណ៍របស់ធនាគារកណ្តាលនៅ New York បង្ហាញថា ពន្ធដែលលោក ត្រាំ បានដាក់ក្នុងឆ្នាំ២០១៨ ធ្វើឱ្យគ្រួសារអាម៉េរិកត្រូវចំណាយបន្ថែម ៤១៩ដុល្លារក្នុងមួយឆ្នាំ។ លំហូរទំនិញនាំចូល ក្រោយពីការដាក់ពន្ធ ជំងឺរាលដាលកូវីដ-១៩ បានផ្លាស់ប្តូរឥទ្ធិពលនៃការដាក់ពន្ធនាំចូលពីជំនាន់លោក ត្រាំ លើផលិតកម្ម និងពាណិជ្ជកម្មរបស់អាម៉េរិក។ មុនពេលផ្ទុះកូវីដ-១៩ អ្នកនាំចូលអាម៉េរិកបានចាប់ផ្តើមស្វែងរកផលិតផលជំនួសសម្រាប់ផលិតផលចិន។ ប៉ុន្តែនៅពេលដែលជំងឺផ្ទុះឡើង ហើយតម្រូវការកើនទៀតនោះ ទំនិញក្នុងស្តុកនៅអាម៉េរិកបានថយចុះយ៉ាងឆាប់រហ័ស។ ពេលនោះ សន្ទុះនៃការនាំចូលទំនិញពីចិនចាប់ផ្តើមកើនឡើងជាថ្មី។ ទោះជាយ៉ាងណាក៏ដោយ នៅចុងឆ្នាំ ២០២៣ ការនាំចូលពីប្រទេសដែលមានសេដ្ឋកិច្ចធំទីពីររបស់ពិភពលោកនឹងថយចុះ ៣ភាគរយបើធៀបនឹងឆ្នាំ ២០១៩។ ផ្ទុយទៅវិញ ការនាំចូលពីប្រទេសអាស៊ីមួយចំនួនទៅកាន់អាម៉េរិកកើនឡើង៥០ភាគរយ។ អ្នកស្រី Nicole Cervi សេដ្ឋវិទូនៅក្រុមហ៊ុនហិរញ្ញវត្ថុ Wells Fargo បាននិយាយថា ហេតុផលមួយផ្នែកអាចមកពីអាជីវកម្មចិនផ្លាស់ទីរោងចក្រទៅប្រទេសទាំងនេះ ដើម្បីគេចពីពន្ធនៅពេលចូលអាម៉េរិក។ ចំណែកលោក Peter Sand អ្នកវិភាគនៅក្រុមហ៊ុនទិន្នន័យភ័ស្តុភារ Xeneta បាននិយាយថា ទិន្នន័យដែនសមុទ្រនាពេលថ្មីៗនេះបង្ហាញបំណងរបស់ចិនជៀសវាងការយកពន្ធចូលអាម៉េរិកតាមរយៈម៉ិកស៊ិកវិញ។ រដ្ឋបាលលោក បៃឌិន កំពុងសម្លឹងមើលការរឹតបន្តឹងសកម្មភាពនេះ និងដាក់សម្ពាធលើប្រទេសជិតខាង ដើម្បីរារាំងប្រទេសចិនពីការលក់លោហធាតុទៅអាម៉េរិកតាមរយៈប្រទេសនេះ។ ជារួម ពន្ធថ្មីប្រហែលជាមិនមានឥទ្ធិពលខ្លាំងលើផលិតផលក្នុងស្រុកសរុបរបស់អាម៉េរិក អតិផរណា និងអត្រាការប្រាក់ទេ ប៉ុន្តែវានឹងបង្អាក់ទំនាក់ទំនងសេដ្ឋកិច្ចអាម៉េរិក និងចិនក្នុងរយៈពេលយូរ៕ អត្ថបទទាក់ទង អាម៉េរិកដំឡើងពន្ធ ១៨ពាន់លានដុល្លារលើទំនិញចិន ជាពិសេសលើរថយន្តអគ្គិសនី និងបន្ទះឈីប	អស់ជាច្រើនទសវត្សរ៍មកហើយ ប្រទេសនានាបានចាត់ទុកការពន្ធនាំចូលជាមធ្យោបាយមួយដើម្បីការពារ និងអភិវឌ្ឍឧស្សាហកម្មក្នុងស្រុក។ យ៉ាងណាមិញ ការដាក់ពន្ធនាំចូល ក៏មិនទំនងជះឥទ្ធិពលល្អលើសេដ្ឋកិច្ចដូចការរំពឹងទុកនោះដែរ។ ដូច្នេះ ថាតើការដាក់ពន្ធបន្ថែមលើទំនិញចិនរបស់លោករដ្ឋបាលលោក ចូ បៃឌិន នឹងធ្វើឲ្យសេដ្ឋកិច្ចអាម៉េរិកប្រសើរដែរឬទេ?
សមាសភាពមន្រ្តីដឹកនាំគណៈកម្មាធិការជាតិអូឡាំពិកកម្ពុជា ទាំង១៣រូប ត្រូវបានទទួលស្គាល់ដោយរាជរដ្ឋាភិបាលកម្ពុជា តាមការស្នើសុំពី (NOCC) តាមលិខិតលេខ, ០០១ គ.ជ.អ.ក ចុះថ្ងៃទី៥ ខែមករា ហើយសម្តេចនាយករដ្ឋមន្រ្តី ហ៊ុន សែន បានធ្វើចំណារឯកភាពទទួលស្គាល់ជាផ្លូវការកាលពីថ្ងៃទី២៧ ខែមករា។ នេះបើតាមសេចក្តីជូនដំណឹងរបស់ទីស្តីការគណៈរដ្ឋមន្ត្រីកាលពីថ្ងៃទី ៣១ ខែមករា។ យោងតាមការយល់ព្រមជាគោលការណ៍របស់រាជរដ្ឋាភិបាលកម្ពុជានេះ គឺមានន័យថា គណៈកម្មាធិការប្រតិបត្តិថ្មីទី៨របស់ NOCC ទាំង ១៣ នាក់ ដែលត្រូវបានជ្រើសតាំងតាមរយៈការបោះឆ្នោតក្នុងមហាសន្និបាតបញ្ចប់អាណត្តិទី ៧ ឆ្នាំ ២០១៨-២០២២ និងបន្ដអាណត្តិទី៨ កាលពីថ្ងៃទី៣០ ខែធ្នូ ឆ្នាំ២០២២ នឹងទទួលបានសិទ្ធិពេញលេញ ក្នុងការបំពេញការងារទៅតាមជំនាញរបស់ខ្លួន។ គួរបញ្ជាក់ថា ការរៀបចំមហាសន្និបាតបញ្ចប់អាណត្តិទី៧ និងបន្តអាណត្តិទី៨ របស់ NOCC ត្រូវបានធ្វើតាមនីតិវិធីបោះឆ្នោតផ្តល់សេចក្តីទុកចិត្តលើគណៈកម្មាធិការប្រតិបត្តិចាស់ជាមួយនឹងតម្រូវការចាំបាច់ ដោយសារតែ NOCC កំពុងធ្វើជាម្ចាស់ផ្ទះរៀបចំការប្រកួតពហុកីឡាស៊ីហ្គេម ពោលគឺការប្រកួតស៊ីហ្គេមអាស៊ាន-ប៉ារ៉ាហ្គេម ឆ្នាំ២០២៣។ គណៈកម្មាធិការអូឡាំពិកអន្ដរជាតិ (IOC) ក្រុមប្រឹក្សាអូឡាំពិក (OCA) និងសហព័ន្ធកីឡាអាស៊ីអាគ្នេយ៍ (SEAGF) បានណែនាំផ្ទាល់ និងសម្រេចអនុញ្ញាតឱ្យគណៈកម្មាធិការជាតិអូឡាំពិកកម្ពុជាជាម្ចាស់ផ្ទះ ប្រើនីតិវិធីរៀបចំមហាសន្និបាតបញ្ចប់អាណត្តិ ឬបន្ដអាណត្តិក្នុងកាលៈទេសៈពិសេសនេះ ដើម្បីរក្សាស្ថិរភាព និងនិរន្ដរភាពដឹកនាំ គ្រប់គ្រងចលនាអូឡាំពិកកម្ពុជាក្នុងអំឡុងពេលរៀបចំព្រឹត្តិការណ៍កីឡាជាប្រវត្តិសាស្ត្រ លើកដំបូង នៅកម្ពុជានេះ។ ទន្ទឹមនឹងនេះដែរ NOCC ក៏បញ្ចូលឥស្សរជនកីឡា ២ រូបទៀត គឺលោក នេត សាវឿន ក្នុងនាមជាប្រធានសហព័ន្ធកីឡាបាល់ទះកម្ពុជា និងលោកស្រី ញ៉ែម មរកត ក្នុងនាមជាប្រធានសហព័ន្ធកីឡារាំកម្ពុជា។ ដូច្នេះគណៈកម្មាធិការប្រតិបត្តិអាណត្តិថ្មីទី៨ របស់ NOCC រួមមាន លោកថោង ខុន ជាប្រធាន, លោក សៅ សុខា លោក នេត សាវឿន, លោក ថាង ហ្គោដុន និងលោក អ៊ុក សិទ្ធិជាតិ ជាអនុប្រធាន។ ចំណែកលោក វ៉ាត់ ចំរើន ជាអគ្គលេខាធិការ, លោក តែម ម៉ឺន ជាអគ្គលេខាធិការរង, លោក លី កុសល ជាអគ្គហេរញ្ញិក, ហើយលោក សំ សោភាន់, លោកមៀចសុផាន់ណា, លោក ជា បូរ៉ា,លោកស្រី កុយ ពិសី និងលោកស្រី ញ៉ែម មរកត ជាសមាជិក៕	គណៈកម្មាធិការជាតិអូឡាំពិកកម្ពុជា (NOCC) អាណត្តិទី៨ ឆ្នាំ២០២២-២០២៦ បានប្រកាសបញ្ជីឈ្មោះសមាសភាពមន្រ្តីគណៈកម្មការទាំង១៣រូប ក្នុងនោះបានបញ្ចូលឥស្សរជន ២រូបបន្ថែម គឺលោក នេត សាវឿន ជាអនុប្រធាន និងលោកស្រី ញ៉ែម មរកត ជាសមាជិក ដែលទទួលស្គាល់ដោយរាជរដ្ឋាភិបាល ដើម្បីទទួលបានសិទ្ធិគ្រប់គ្រាន់ក្នុងការបន្តការងាររបស់ខ្លួនលើជំនាញផ្នែកកីឡា សម្រាប់ចូលរួមដឹកនាំ និងរៀបចំការធ្វើម្ចាស់ផ្ទះស៊ីហ្គេម-អាស៊ានប៉ារ៉ាហ្គេម ឆ្នាំ២០២៣។
១០០០យ៉េន (ប្រហែល៩ដុល្លារអាមេរិក) ក្នុងមួយម៉ោង ជាតម្លៃដែលអតិថិជនត្រូវបង់ឲ្យក្រុមហ៊ុន Ossan Rental សម្រាប់សេវាកម្មជួលបុរសវ័យកណ្តាល សម្រាប់ការត្អូញត្អែរ និងផ្តល់ប្រឹក្សាយោបល់។ តាមការដកស្រង់របស់សារព័ត៌មាន Japan Times លោក Nishimoto សម្រេចបង្កើតសេវាកម្មនេះ ដើម្បីលើកតម្លៃរបស់ក្រុមបុរសវ័យកណ្តាលនៅក្នុងសង្គម។ «ខ្ញុំចង់ធ្វើអ្វីមួយដែលលើកតម្លៃរបស់យើងទាំងអស់គ្នា និងបង្ហាញឲ្យឃើញថា បុរសវ័យកណ្តាលជាធនធានដ៏សំខាន់»។ នេះជាការអះអាងរបស់លោក Nishimoto ដែលធ្លាប់បម្រើការនៅហាងទំនិញធំៗ ជាអ្នកសម្របសម្រួលផ្នែកបង្ហាញម៉ូត និងជាគ្រូបង្រៀននៅសាកលវិទ្យាល័យ។ នៅឆ្នាំ២០១២ លោកបានសម្រេចបង្កើតវ៉ិបសាយ ដោយបង្ហោះរូបខ្លួនឯង ជាមួយនឹងការភ្ជាប់សេវាកម្មជួយដល់អ្នកដទៃ ហើយចាប់តាំងពីពេលនោះមក លោកទទួលបានអតិថិជនប្រមាណ៣០០០នាក់។ អតិថិជនភាគច្រើនរបស់លោក Nishimoto គឺជាស្ត្រី ដែលត្រូវការជំនួយផ្លូវចិត្តពិតប្រាកដ។ បុរសវ័យ៥០ឆ្នាំរូបនេះ មើលឃើញពីតម្រូវការកាន់តែច្រើនរបស់អតិថិជន ហើយក្រោយដំណើរការក្រុមហ៊ុនបាន៣ឆ្នាំ លោកបានសម្រេចបង្កើនសមាជិកបន្ថែមទៀត។ ក្នុងអ្នកដែលបានផ្ញើប្រវតិ្តរូបទៅចូលរួមការងារនោះ លោក Nishimoto បានសម្រេចបដិសេធបេក្ខភាពបុរសវ័យ៨៥ឆ្នាំម្នាក់ ដោយសារតែគាត់មានសុខភាពទ្រុឌទ្រោមទៅហើយ។ បច្ចប្បន្ន «Ossan Rental» មានក្រុមការងារ៧៨នាក់ ដែលមានអាយុចន្លោះពីជាង៣០ឆ្នាំទៅ៧០ឆ្នាំ។ ក្នុងចំណោមអ្នកទាំងនោះ មានអ្នកខ្លះជាតន្ត្រីករ ជាអ្នកចូលចិត្តឡើងភ្នំ ជាអតីតថ្នាក់ដឹកនាំក្រុមហ៊ុន និងជាក្រុមមនុស្សដែលមានប្រវត្តិដឹកនាំគ្រួសារល្អ៕	មានពូម្នាក់ស្តាប់ការត្អូញត្អែរ និងជួយផ្តល់ដំបូន្មាន មិនមែនជារឿងអាក្រក់នោះឡើយ។ ចាប់តាំងពីឆ្នាំ២០១២មក បុរសជប៉ុនឈ្មោះ Rakanobu Nishimoto បានបើកសេវាកម្ម «Ossan Rental» សម្រាប់អតិថិជនដែលត្រូវការបុរសវ័យកណ្តាលស្តាប់ការត្អូញត្អែរ និងផ្តល់ដំបូន្មាន រួមទាំងការជួយសម្រួលកិច្ចការផ្ទះ។
គម្រោងទំនប់វារីអគ្គិសនីហ្លួងប្រាបាង្គ ដែលមានកម្លាំង ១៤០០មេហ្គាវ៉ាត់នេះ នឹងក្លាយជាទំនប់វារីអគ្គិសនីបំផុតទី៣ របស់ប្រទេសឡាវលើតួទន្លេមេគង្គ ដែលគ្រោងចាប់ផ្តើមនៅឆ្នាំនេះ។ រដ្ឋាភិបាលប្រទេសកម្ពុជា ថៃនិងវៀតណាមបានលើកអំពីកង្វល់របស់ពួកគេប្រាប់ប្រទេសឡាវ ហើយជំរុញឱ្យទុកពេលបន្ថែមទៀត ដើម្បីវាយតម្លៃផលប៉ះពាល់ បន្ទាប់ពីគណៈកម្មការនេះបានបញ្ចប់ដំណើរការពិគ្រោះយោបល់ជាផ្លូវការរយៈពេល ៦ ខែ សម្រាប់គម្រោងនេះកាលពីថ្ងៃអង្គារ។ គណៈកម្មាធិការនេះបាននិយាយ នៅក្នុងសេចក្តីថ្លែងការណ៍មួយថា៖ «ខណៈប្រទេសទាំងបីទទួលស្គាល់អធិបតេយ្យភាព និងសិទ្ធិរបស់ប្រទេសឡាវនោះប្រទេសទាំងនេះស្នើឱ្យប្រទេសឡាវពិចារណាអនុសាសន៍របស់ពួកគេ»។ ទោះយ៉ាងណា តាមសន្ធិសញ្ញាមេគង្គឆ្នាំ ១៩៩៥ ប្រទេសជិតខាងទាំង៣ មិនមានសិទ្ធិវេតូគម្រោងណាមួយនៅក្នុងប្រទេសឡាវទេ។ រដ្ឋាភិបាលកម្ពុជាបានប្រាប់គណៈកម្មការទន្លេមេគង្គ ក្នុងអំឡុងដំណើរការពិគ្រោះយោបល់នេះថា៖ «គួរមានការសិក្សាវាយតម្លៃបន្ថែមទៀត អំពីផលប៉ះពាល់ឆ្លងព្រំដែន»។ រីឯប្រទេសវៀតណាមបានស្នើឲ្យប្រទេសឡាវ «ទុកពេលវេលានិងធនធានបន្ថែមទៀត ដើម្បីវាយតម្លៃផលប៉ះពាល់បរិស្ថានឆ្លងព្រំដែន»។ ការសិក្សារបស់គណៈកម្មការទន្លេមេគង្គបានបង្ហាញថា ទំនប់លើតួមេទន្លេមេគង្គអាចធ្វើឱ្យខូចខាតដល់ដីស្រែ នៅខ្សែទឹកខាងក្រោម ដោយរារាំងលំហូរដីល្បាប់ចូលក្នុងតំបន់ដីសណ្តទន្លេមេគង្គ និងរារាំងចលនារបស់ត្រី។ រដ្ឋាភិបាលឡាវមិនបានឆ្លើយតបនឹងសំណើសុំការអត្ថាធិប្បាយទេ។ ការអភិវឌ្ឍទំនប់វារីអគ្គិសនីគឺជាកត្តាសំខាន់មួយរបស់ប្រទេសឡាវ ក្នុងការលក់ថាមពលអគ្គិសនីប្រមាណ ២ម៉ឺនមេហ្គាវ៉ាត់ ទៅប្រទេសជិតខាង នៅឆ្នាំ២០៣០។ កាលពីឆ្នាំមុន ប្រទេសឡាវបានធ្វើទំនប់វារីអគ្គិសនីពីរ គឺទំនប់សាយាបូរី កម្លាំង ១២៨៥មេហ្កាវ៉ាត់ និងទំនប់ដនសាហុង កម្លាំង ២៦០មេហ្កាវ៉ាត់ ទោះជាក្រុមបរិស្ថានជំទាស់ក៏ដោយ។ នៅពេលទំនប់ថ្មីពីរនេះលេចរូបរាងតាមអ៊ីនធើណិត ទឹកទន្លេមេគង្គបានស្រកដល់កម្រិតទាបបំផុតក្នុងរយៈពេលជាងកន្លះសតវត្សរ៍ ដែលនាំឱ្យមានសំណួរពីក្រុមបរិស្ថាន។ ទំនប់វារីអគ្គិសនីហ្លួងប្រាបាង្គគឺជាគម្រោងអភិវឌ្ឍន៍រួមរបស់រដ្ឋាភិបាលឡាវ ក្រុមហ៊ុនបុត្រសម្ព័ន្ធ របស់ក្រុមហ៊ុនប្រេងនិងឧស្ម័នវៀតណាមឈ្មោះ Petro Vietnam Power Cooperation និងក្រុមហ៊ុនសំណង់ដ៏ធំរបស់ថៃឈ្មោះ Ch Karnchang PCL។ លោក Pianporn Deetes សកម្មជនថៃនៃអង្គការទន្លេអន្តរជាតិ (International Rivers) បាននិយាយថា លទ្ធផលនៃការពិគ្រោះយោបល់តែងតែបង្ហាញយ៉ាងច្បាស់។ លោកនិយាយថា៖ «ដំណើរការនេះមិនដែលនាំឱ្យមានការជជែកវែកញែកប្រកបដោយអត្ថន័យអំពីផលប៉ះពាល់ ឬអំពីបញ្ហាដែលអាចកើតចេញពីគម្រោងវារីអគ្គិសនីទាំងនេះទេ។ ដូច្នេះសំណួរដែលប្រជាជន អង្គការក្រៅរដ្ឋាភិបាល និងរដ្ឋាភិបាលនានាលើកឡើងមិនដែលទទួលបានការឆ្លើយតបត្រឹមត្រូវទេ»៕ សូមចុចទៅប្រភពដើម VOA ត្រង់នេះ	បាងកក ៖ គណៈកម្មការទន្លេមេគង្គ (MRC) បាននិយាយកាលពីថ្ងៃពុធថា ប្រទេសឡាវកំពុងជំរុញគម្រោងវារីអគ្គិសនីនៅលើតួទន្លេមេគង្គ ទោះបីជាប្រទេសជិតបង្ហាញក្តីបារម្ភអំពីលទ្ធភាពដែលទំនប់វារីអគ្គិសនីនេះធ្វើឱ្យប៉ះពាល់ដល់ជលផល និងកសិកម្មនៅខ្សែទឹកខាងក្រោមក៏ដោយ។
ព្រះរាជពិធីបុណ្យអុំទូក ឆ្នាំ ២០២២ ត្រូវបានបន្តផ្អាកជាថ្មីម្តងទៀត និងជាឆ្នាំទី៣ ចាប់តាំងពីការផ្អាកក្នុងឆ្នាំ ២០២០ និងឆ្នាំ ២០២១មក ដោយសារបញ្ហាជំងឺឆ្លងរាតត្បាតកូវីដ -១៩ ។ មូលហេតុនៃការសម្រេចផ្អាករៀបចំព្រះរាជពិធីបុណ្យអុំទូកនេះ ក៏ព្រោះតែកម្ពុជា ជាប្រធានអាស៊ាន ហើយត្រូវត្រៀមរៀបចំសណ្ដាប់ធ្នាប់សម្រាប់កិច្ចប្រជុំអាស៊ានផ្ទាល់ ដែលធ្វើឡើងក្នុងខែវិច្ឆិកា និងកៀកថ្ងៃព្រះរាជពិធីបុណ្យអុំទូក។ បើទោះព្រះរាជពិធីដែលនឹងធ្វើឡើងនៅមុខព្រះបរមរាជវាំងក្នុងរាជធានីភ្នំពេញបានផ្អាក រដ្ឋាភិបាលសម្រេចឱ្យតាមរាជធានី-ខេត្តនីមួយៗដែលនៅជាប់តាមដងទន្លេក្នុងប្រទេសកម្ពុជាអាចរៀបចំកម្មវិធីប្រណាំងតាមលទ្ធភាព ដែលអាចធ្វើទៅបាន។ ខេត្តកណ្តាល បន្ទាយមានជ័យ ពោធិ៍សាត់ បាត់ដំបង ព្រៃវែង កំពង់ចាម សៀមរាប កំពង់ធំ ក្រចេះ ស្វាយរៀង សុទ្ធសឹងតែជាខេត្តដែលត្រៀមរៀបចំកម្មវិធីប្រណាំងទូករៀងៗខ្លួន។ ខេត្តកណ្តាល អាចនិយាយបានថាជាទីកន្លែងរៀបចំកម្មវិធីប្រណាំងធំជាងខេត្តផ្សេង ។ បើតាមរបាយការណ៍ប្រកាសដោយរដ្ឋបាលខេត្តកណ្តាល ទូកចំនួន៨៣ នឹងមានវត្តមានសម្រាប់ប្រលងប្រជែង។ ចំណោមទូកដែលបានចូលរួមចំនួន ៨៣ទូកនោះ មិនមែនត្រឹមតែជាទូក ស្ថិតក្នុងខេត្តកណ្តាលតែមួយឡើយ ដោយមានទូក មកពីខេត្តកំពង់ចាម ព្រៃវែង និងរាជធានីភ្នំពេញផងដែរ។ ទូកទាំង៨៣ទូកត្រៀមប្រលងប្រណាំងនេះ មានទូកអុំផ្នែកបុរសខ្នាត់វែងមានចំណុះរហូតដល់ទៅ ៧៥នាក់ មានចំនួន ៤២ទូក ,ខ្នាតអន្តរជាតិផ្នែកបុរស ២២នាក់ចំនួន ៣២ទូក ,ទូកចែវចំនួន ៦ទូក និងទូកអុំផ្នែកនារី ៣ទូក។ សម្រាប់ទូកអុំបុរសខ្នាតវែងក៏នឹងមានការរៀបចំផែនគូពិសេសចំនួន ៣គូផងដែរក្នុងខេត្តកណ្តាល។ សម្រាប់ចំនួនកីឡាករដែលនឹងត្រូវចូលរួមប្រលងប្រជែងស្ថិតនៅតាមទូកនីមួយៗ មានចំនួន ៤៧៥១នាក់ទាំងកម្លាំងអុំផ្ទាល់ កម្លាំងបំរុង។ ក្រៅពីកម្មវិធីប្រណាំងទូកក្នុងខេត្តកណ្តាលដែលនឹងធ្វើឡើងនៅថ្ងៃទី២២ និងថ្ងៃទី២៣ ខែតុលា នៅតាមបណ្តាខេត្តផ្សេងៗក៏បានរៀបចំកម្មវិធីប្រណាំងទូកងនេះក្នុងខែតុលានេះផងដែរ។ ខេត្តបាត់ដំបងរៀបចំកម្មវីធិប្រណាំងទូក ថ្ងៃ៩ និងទី១០ តុលា, ខេត្តកំពង់ចាមថ្ងៃទី១០ តុលា ,ខេត្តព្រៃវែងថ្ងៃទី១៥ ទី១៦ តុលា ,ខេត្តពោធិ៍សាត់ថ្ងៃទី១៦ ដល់ថ្ងៃទី១៨ តុលា, ខេត្តក្រចេះថ្ងៃទី២២តុលា ,ខេត្តស្វាយរៀងថ្ងៃទី២៩ និងទី៣០ តុលា ខណៈកម្មវិធីប្រណាំងនៅក្នុងខេត្តកំពង់ធំត្រូវបានលើកពេលព្រោះតែទឹកជំនន់ក្នុងទីរួមខេត្ត។ សូមជម្រាបថាកម្មវិធីប្រណាំងទូកក្នុងខេត្តកណ្តាលជាពិសេសក្នុងទីក្រុងតាខ្មៅនេះ ធ្លាប់បានផ្អាកចំនួន ២ឆ្នាំរួចមកហើយដោយក្នុងឆ្នាំ ២០២០ និង ២០២១ ពេលដែលរដ្ឋាភិបាលបានសម្រេចលុបចោលព្រះរាជពិធីបុណ្យអុំទូកក្នុងរយៈពេល ២ឆ្នាំនោះ៕	ខេត្តកណ្តាលនឹងរៀបចំកម្មវិធីប្រណាំងទូកថ្នាក់ខេត្ត នៅតាមបណ្តោយមាត់ទន្លេបាសាក់នាទីក្រុងតាខ្មៅ ដើម្បីជាការចូលរួមអបអរសាទរ នៃព្រះរាជពិធីបុណ្យអុំទូក បណ្តែតប្រទីប សំពះព្រះខែ និងអកអំបុក នៅដើមខែវិច្ឆិកា ដែលត្រូវបានប្រកាសផ្អាក ដោយសារតែកម្ពុជា ត្រូវរៀបចំកិច្ចប្រជុំអាស៊ាន ក្នុងនាមជាប្រធានអាស៊ានក្នុងឆ្នាំ ២០២២នេះ។ ព្រះរាជពិធីបុណ្យអុំទូកថ្នាក់ជាតិបានផ្អាក ខេត្តកណ្តាលក្លាយជាខេត្តមួយដែលរៀបចំកម្មវិធីប្រណាំងទូកធំជាងគេក្នុងឆ្នាំ ២០២២ នេះ។
លោក អាលីស្តែរ ស្កត ប្រធានផ្នែកលក់រថយន្ត Jaguar Land Rover ប្រចាំតំបន់អាស៊ីអាគ្នេយ៍ និងលោក អូហ្វ សេបេកេ ប្រធានចាត់ការទូទៅរបស់ក្រុមហ៊ុន Jaguar Land Rover Cambodia (ជាផ្នែកមួយនៃក្រុមហ៊ុន អ អិម អេ គ្រុប) បានបង្ហាញថាកិច្ចសហការរួមគ្នា រវាងក្រុមហ៊ុន Jaguar Land Rover និងក្រុមហ៊ុន សំអាងការ នួនស្រី (Samangka Nournsrey) ជាដៃគូអាជីវកម្មមួយ ដូចខាងក្រោម៖ ១. មរតករបស់ Jaguar: ការធ្វើដំណើរជាមួយ Jaguar គឺមានគុណតម្លៃឥតគណនា ហើយវាបន្តជារៀងរហូត។ +សំអាងការ នួនស្រី Samangka Nournsrey: ជាក្រុមហ៊ុនរៀបចំពិធីមង្គលការ ដែលបង្ហាញពីរចនាបទសំលៀកបំពាក់ប្រពៃណីល្អឯក និងសម្បូរបែប។ បទពិសោធន៍ដែលកូនកំលោះ កូនក្រមុំទទួលបានពិតជាមានគុណតម្លៃឥតគណនា ជាបទពិសោធន៍មួយដែលមិនអាចភ្លេចបានក្នុងមួយជីវិត។ ២. Land Rover / លើសពីការរំពឹងទុក: បេ្តជា្ញចំពោះការផ្តល់ជូន នូវស្លាកសញ្ញា «ល្អលើស» ពីការរំពឹងទុក។ +សំអាងការ នួនស្រី Samangka Nournsrey: ថ្ងៃអាពាហ៍ពិពាហ៍ជាការចាប់ផ្តើម នៃបទពិសោធន៍មិនអាចបំភ្លេចបាន ដែលនាំមកនូវដំណើរជីវិតឆ្ពោះទៅរក«ភាពល្អលើស» ពីការរំពឹងទុក រវាងកូនកំលោះ និងកូនក្រមុំ ។ មង្គលការ នួនស្រី គឺជាកតាលីករក្នុងការផ្តួចផ្តើម ឲ្យមានការធ្វើដំណើរនេះ តាមរយៈការរៀបចំពិធីមង្គលការ ប្រកបដោយវិជ្ជាជីវ និងការប្តេជ្ញាកម្រិតខ្ពស់៕ (អត្ថបទពាណិជ្ជកម្ម)	ក្រុមហ៊ុន Jaguar Land Rover បានចូលរួមនៅក្នុងពិព័រណ៍អាពាហ៍ពិពាហ៍ ដែលបានរៀបចំនៅសាលសន្និបាត និងពិព័រណ៍កោះពេជ្រ កាលពីថ្ងៃទី២២ និងទី២៣ ខែកញ្ញាកន្លងទៅ។ នៅក្នុងពិព័រណ៍នោះ ក្រុមហ៊ុន Jaguar Land Rover និងក្រុមហ៊ុនសំអាងការដៃគូ បានបង្ហាញពីភាពលេចធ្លោរបស់ខ្លួន ក៏ដូចជាកោតសរសើរគ្នាទៅវិញទៅមក ចំពោះកិច្ចសហការរួមគ្នា និងដូចជាមានគោលគំនិតរួមក្នុងការផ្តល់ជូនអតិថិជនរបស់ខ្លួននូវគុណតម្លៃឥតគណនា និងការការចងចាំដែលមាននិរន្តរភាព។
តាមនិន្នាការបច្ចេកវិទ្យា ជាពិសេសជាមួយការផ្សព្វផ្សាយទូរសព្ទ iPhoneថ្មី របស់ក្រុមហ៊ុន Apple មិត្តហ្វូនបានខិតខំយ៉ាងខ្លាំង ដើម្បីក្លាយជាក្រុមហ៊ុនទូរសព្ទដំបូងគេនៅកម្ពុជា ដើម្បីដាក់អោយប្រើប្រាស់បច្ចេកវិទ្យា eSIM។ នេះបើតាមព័ត៌មានដែលបានប្រាប់អោយដឹងដោយតំណាងរបស់ក្រុមហ៊ុនមិត្តហ្វូន។ eSIM (ដែលត្រូវបានគេស្គាល់ជា SIMអេឡិចត្រូនិក) គឺជាការជំនួសដ៏ល្អ សម្រាប់ស៊ីមកាតធម្មតាដែលបានប្រើជាច្រើនទសវត្សរ៍មកហើយ ហើយត្រូវបានគេចាត់ទុកផងដែរថា ជាជំហ៊ានបន្ទាប់ក្នុងការអភិវឌ្ឍន៍លើវិស័យទូរគមនាគមន៍។ eSIM មានអត្ថប្រយោជន៍ល្អច្រើនដូចជា មិនងាយខូច និងមិនងាយបាត់ដូចស៊ីមកាតធម្មតាទេ ហើយអ្នកប្រើប្រាស់អាចធ្វើការផ្លាស់ប្តូរបណ្តាញតាមចិត្ត ដោយមិនចាំបាច់ផ្លាស់ប្តូរស៊ីមកាតឡើយ។ eSIM (a.k.a electronic SIM) is a potential replacement of traditional physical SIM. សម្រាប់ក្រុមហ៊ុនផលិតទូរសព្ទខ្លះ បានប្រើ eSIM ដើម្បីអាចជួយអោយពួកគេចំណេញទំហំនៅក្នុងទូរសព្ទ។ វាមានសារៈសំខាន់ ជាពិសេសចំពោះឧបករណ៍ទំហំតូចដូចជា នាឡិកាឆ្លាតវៃជាដើម (smart watches)។ ដើម្បីបំពេញតម្រូវការរបស់អ្នកប្រើប្រាស់ មិត្តហ្វូនគ្រោងដាក់អោយប្រើប្រាស់ eSIM នៅកម្ពុជាក្នុងពេលឆាប់ៗខាងមុខនេះ។ លោក ញ៉ុង ឌិនថន អគ្គនាយករងរបស់ក្រុមហ៊ុនមិត្តហ្វូនបានមានប្រសាសន៍ថា៖ «យើងខ្ញុំនៅ Metfone បានបំពេញលក្ខខណ្ឌទាំងអស់រួចរាល់ហើយ ដើម្បីដាក់អោយប្រើប្រាស់ eSIM។ យើងនឹងសម្ពោធអោយប្រើប្រាស់ eSIM ជាផ្លូវការនៅចុងឆ្នាំ ២០១៨ ឬដើមឆ្នាំ២០១៩ យ៉ាងយូរបំផុត។ ដូច្នេះអ្នកប្រើប្រាស់ដែលចង់ប្រើប្រាស់បច្ចេកវិទ្យានេះ គ្រាន់តែត្រូវរង់ចាំរយៈពេលដ៏ខ្លីប៉ុណ្ណោះ»។ ដោយស្គាល់ជាប្រតិបត្តិករឈានមុខគេ «ដើម្បីប្រជាជន និងដើម្បីសង្គម» ព្រមជាមួយនឹងទស្សនវិស័យ «អ្នកយកចិត្តទុកដាក់ - និងច្នៃប្រឌិតខ្ពស់» ថ្មីៗនេះមិត្តហ្វូនបានវិនិយោគលើផលិតផលថ្មីៗជាច្រើន រួមមានបច្ចេកវិទ្យា eSIM និងផលិតផលឧស្សាហកម្មជំនាន់ទី៤ ដទៃទៀត (Industry 4.0)។ មិត្តហ្វូននៅតែរក្សាសន្យា និងគោលជំហរ ក្នុងការនាំមកនូវជីវិតបែបទាន់សម័យ សម្រាប់ប្រជាជនកម្ពុជាទូទាំងប្រទេស។ បច្ចុប្បន្នបច្ចេកវិទ្យាមួយនេះ អាចប្រើប្រាស់បានដោយប្រតិបត្តិករតែមួយចំនួនប៉ុណ្ណោះ ក្នុងចំណោម១០ប្រទេសទូទាំងពិភពលោក ហើយភាគច្រើនគឺជាប្រទេសអភិវឌ្ឍន៍ ប្រសិនមិត្តហ្វូនជោគជ័យក្នុងការដាក់អោយប្រើប្រាស់បច្ចេកវិទ្យានេះ វាជាសមិទ្ធិផលដ៍ធំអស្ចារ្យនៃវិស័យ ICT របស់កម្ពុជា។ ការចាប់អារម្មណ៍ និងតម្រូវការ eSIM បានកើតឡើងភ្លាម បន្ទាប់ពីការប្រកាសលក់ទូរសព្ទ iPhone XS និង iPhone XS Max របស់ក្រុមហ៊ុន Apple កាលពីពេលកន្លងទៅ។ ទូរសព្ទ iPhone ម៉ូឌែលថ្មី ប្រើបានស៊ីមកាតពីរ តែស៊ីមមួយក្នុងចំណោមស៊ីមពីរ គឺផ្អែកលើបច្ចេកវិទ្យា eSIM និងមិនអាចប្រើបាននៅក្នុងប្រទេសកម្ពុជាទេ។ ក្រុមហ៊ុន Apple មានទូរសព្ទម៉ូដែល iPhone XS Max ប្រើប្រាស់ស៊ីមពីរ មានលក់តែនៅក្នុងទីផ្សារមួយចំនួនដូចជា ចិន ហុងកុង ឬម៉ាកាវតែប៉ុណ្ណោះ៕ Apple supported eSIM in the pair iPhone XS and XS Max promoting other providers to develop it.	អតិថិជនមិត្តហ្វូនទាំងអស់ ជិតបានប្រើប្រាស់ eSIM ហើយ ដែលជាបច្ចេកវិទ្យាអេឡិចត្រូនិកថ្មី ដែលមាននៅក្នុងទូរសព្ទទំនើបសេរីចុងក្រោយបំផុត ដូចជា iPhone XS ដែលទើបតែចេញលក់។ eSIM ដំបូង នឹងត្រូវបានដាក់អោយប្រើប្រាស់នៅក្នុងប្រទេសកម្ពុជា ដោយបណ្តាញក្រុមហ៊ុនទូរសព្ទចល័តមិត្តហ្វូន នៅដើមឆ្នាំ២០១៩ខាងមុខនេះ។
លោកស្រី ជួប មាន អគ្គនាយិកាផលិតកម្មថោន បញ្ជាក់នៅក្នុងលិខិតសុំទោស ចុះថ្ងៃទី១០មីនា ថាបទចម្រៀង Team ទឹកត្នោតជូរ ត្រូវបានក្រុមការងារបច្ចេកទេសបង្ហោះចូលយូធូប នៅព្រឹកថ្ងៃទី៦ ខែមីនា ឆ្នាំ២០២៤ ដោយមិនទាន់មានការសម្រេចពីគណៈគ្រប់គ្រង។ ភ្លាមៗ គណៈគ្រប់គ្រងផលិតកម្មក៏បានលុបចេញវិញ តែមានជនឆ្លៀតឱកាសយកចម្រៀងនោះទៅផ្សព្វផ្សាយបន្ត។ នេះជាការពន្យល់របស់ផលិតកម្មថោន ដោយបន្ថែមដូច្នេះ៖ «ក្រោយពីបានបង្ហោះផ្សព្វផ្សាយបន្តិចគណៈគ្រប់គ្រង ផលិតកម្មទីក្រុងថោន បានឃើញ និងបានលុបចេញពីបណ្តាញសង្គម YouTube ភ្លាមៗ ដោយយល់ឃើញថា ការផ្សព្វផ្សាយនេះ ជាការរំលោភច្បាប់សិទ្ធិអ្នកនិពន្ធ និងសិទ្ធិប្រហាក់ប្រហែល និងជាពិសេសប៉ះពាល់ធ្ងន់ធ្ងរលើទំនុកនិពន្ធ របស់ បទភ្លេងដែលមានតម្លៃសម្រាប់ជាតិ និងប្រជាពលរដ្ឋខ្មែរ»។ ទន្ទឹមនឹងការសោកស្តាយចំពោះការធ្វេសប្រហែលដែលកើតចេញក្រុមអ្នកបច្ចេកទេសនេះ លោកស្រី ជួប មាន ក៏បានសន្យាបង្កើនការប្រុងប្រយ័ត្នក្នុងការចេញបទភ្លេង ចម្រៀង ដែលមានតម្លៃសម្រាប់ជាតិ និងពលរដ្ឋខ្មែរ។ សូមជម្រាបថា បទចម្រៀងចំណងជើង Team ទឹកត្នោតជូរ ត្រូវបានផលិតឡើងដោយគ្រាន់តែកែសម្រួលពីបទភ្លេង«ដែនដីខ្មែរ» ដែលជាព្រះរាជនិពន្ធរបស់សម្ដេចព្រះសង្ឃរាជ ជួន ណាត។ ក្រសួងវប្បធម៌ ចាត់ទុកការផលិតបទចម្រៀងនេះ ថាជាការរំលោភយ៉ាងធ្ងន់ធ្ងរ លើសិទ្ធិសីលធម៌ របស់អ្នកនិពន្ធ និងជាការប្រើប្រាស់បទភ្លេង ដែលមានតម្លៃសម្រាប់ជាតិ និងប្រជាជន។ ក្រៅពីឱ្យលុបចម្រៀងនេះជាបន្ទាន់ ក្រសួងវប្បធម៌ ក៏ព្រមានផលិតថោន ឱ្យបញ្ឈប់រាល់ការផលិតបទចម្រៀង ដែលរំលោភច្បាប់សិទ្ធិអ្នកនិពន្ធ និងសិទ្ធិប្រហាក់ប្រហែល និងធ្វើលិខិតសុំទោសសាធារណជនចំពោះកំហុសដែលបានកើតឡើង៕	ភ្នំពេញ៖ ផលិតកម្មថោន បានចេញលិខិតសុំទោស ចំពោះការផលិតបទចម្រៀងមួយបទ ដោយកែសម្រួលភ្លេង និងទំនុកច្រៀងពីបទ«ដែនដីខ្មែរ» ដែលជាព្រះរាជនិពន្ធ របស់ សម្តេចសង្ឃរាជ ជួន ណាត។
១គ្រាប់របស់ Kingsley Coman បានជួយ Bayern Munich ឈ្នះ Man Utd ១-០ នៅ Old Trafford និងជួយក្រុមពួកគេរក្សាភាពមិនចាញ់សោះក្នុងវគ្គសន្សំពិន្ទុទាំង៦ប្រកួត។ ផ្ទុយទៅវិញ នេះជារដូវកាលដ៏អាក្រក់សម្រាប់ក្រុមដែលដឹកនាំដោយអ្នកចាត់ការលោក Erik ten Hag ដែលមិនអាចឆ្លងទៅវគ្គខ្វែងក្របខណ្ឌកំពូលអឺរ៉ុប ហើយថែមទាំងមិនទទួលបានកៅអី Europa League ទៅទៀត។ ទោះរងភាពអាម៉ាសនៅទឹកដីខ្លួន ប៉ុន្តែលោក Erik ten Hag នៅតែលើកសរសើរក្រុម Man Utd លេងបានល្អ និងពេញចិត្តនឹងការប្រឹងប្រែងរបស់កូនក្រុម។ «ខ្ញុំគិតថាតំបន់ការពារ និងការដាក់សម្ពាធលើគូប្រជែងរបស់យើងល្អ។ ជាពិសេសនៅតង់ទីពីរ យើងគ្រប់គ្រងបាល់បានច្រើនក្នុងទីលាន ប៉ុន្តែយើងមិនបានទទួលបានអត្ថប្រយោជន៍ពីវាទេ»។ នេះជាការលើកឡើងរបស់អ្នកចាត់ការសញ្ជាតិហូឡង់ ស្របពេលកៅអីអ្នកចាត់ការរបស់ខ្លួន អាចរង្គោះរង្កើ តាមរយៈបរាជ័យនេះ។ ៦ប្រកួតរបស់បិសាចក្រហម រកបានជ័យជម្នះតែមួយលើកប៉ុណ្ណោះ ក្រៅពីនោះចាញ់៤ និងស្មើ១ បញ្ចប់ក្នុងចំណាត់ថ្នាក់បាតតារាងពូល A ដោយទទួលបាន៤ពិន្ទុ។ ក្នុងពូលនេះ Bayern Munich ឈរកំពូលតារាងមាន១៦ពិន្ទុ ចាប់ដៃគ្នាជាមួយ FC Copenhagen ដែលនៅលេខ២ មាន៨ពិន្ទុ ទៅកាន់វគ្គ១៦ក្រុមចុងក្រោយ។ FC Copenhagen ឈ្នះ Galatasaray ក្នុងជំនួបចុងក្រោយ ១-០។ Galatasaray បញ្ចប់ក្នុងចំណាត់ថ្នាក់ទី៣ មាន៥ពិន្ទុ សល់កៅអី Europa League វគ្គ១៦ក្រុម។ គិតត្រឹមពេលនេះ ពាន់រង្វាន់លីគកំពូលអឺរ៉ុបរកឃើញ១៤ក្រុមហើយដែលបានកៅអីទៅវគ្គខ្វែង ក្នុងនោះមាន Bayern Munic, AT-Madrid, Lazio, Barcelona, Man City, RB Leipzing, Real Sociedad, Inter Milan Real Madrid Arsenal Napoli PSV Eindhoven និង FC Copenhagen។ ក្រុមដែលអស់ឱកាសទៅវគ្គ១៦ក្រុម មាន Sevilla, Union Berlin, RB Salzburg, Benfica, Celtic, Feyenoord, Young Boys, Red Star Belgrade Royal Antwerp Galatasaray Man Utd Lens និង Sporting Braga។ ក្រុមបានកៅអី Europpa League បណ្តោះអាសន្ន មាន Feyenoord, Benfica, Sporting Braga, Lens និង Galatasaray និងពីរក្រុមទៀតត្រូវរង់ចាំនៅជំនួបកាត់ក្តីចុងក្រោយ៕	Manchester United មិនអាចឆ្លងផុតវគ្គចែកពូល UEFA Champions League និងសូម្បីកៅអី Europa League បន្ទាប់ពីចាញ់ Bayern Munich ១-០ នៅជំនួបចុងក្រោយ នៅថ្ងៃទី១២ ខែធ្នូ។ ៦ប្រកួតក្នុងពូល A បិសាចក្រហមរកបានជ័យជម្នះតែមួយលើកគត់ ដោយបញ្ចប់ក្នុងចំណាត់ថ្នាក់បាតតារាង។
អត្ថបទទាក់ទង សេចក្ដីស្នើច្បាប់ភ្លេងជាតិចិន ក្លាយជាបញ្ហាចម្រូងចម្រាស់ជាថ្មីនៅលើទឹកដីហុងកុង បាតុករហុងកុង១៨០នាក់ ត្រូវឃាត់ខ្លួនក្រោយតវ៉ាប្រឆាំងសំណើច្បាប់សន្តិសុខជាតិ ចិន ដាក់សំណើច្បាប់សន្តិសុខជាតិហុងកុងទៅក្នុងកិច្ចប្រជុំសភា ប៉ុន្មានម៉ោងប៉ុណ្ណោះក្រោយសភាចិន បានកំណត់រៀបចំការបោះឆ្នោតលើច្បាប់សន្តិសុខហុងកុងថ្មី រដ្ឋមន្ត្រីការបរទេស ម៉ៃ ប៉ុមប៉េអូ បានបញ្ជាក់ប្រាប់សភាអាមេរិកថា ទីក្រុងហុងកុង លែងបន្តទទួលបានប្រព្រឹត្តកម្មពិសេស (Special Treatment) ក្រោមច្បាប់សហរដ្ឋអាមេរិកតទៅទៀតហើយ ។ នេះគឺជាបុព្វសិទ្ធិពិសេសដែលទីក្រុងនេះទទួលបានក្រោយត្រូវប្រគល់ឲ្យចិនវិញពីសំណាក់ចក្រភពអង់គ្លេស ក្នុងឆ្នាំ១៩៩៧។ ក្រោមច្បាប់ថ្មីមួយដែលបានអនុម័តកាលពីឆ្នាំមុនក្នុងគោលដៅគាំទ្របាតុករហុងកុង រដ្ឋបាលអាមេរិក ចាំបាច់ត្រូវផ្ដល់ការបញ្ជាក់ថា ដែនដីហុងកុង ពិតជានៅតែបន្តទទួលបានសិទ្ធិសេរីភាព ដែលក្រុងប៉េកាំងសន្យាផ្ដល់ឲ្យ នៅពេលចរចាជាមួយរដ្ឋាភិបាលចក្រភពអង់គ្លេសប្រគល់ការគ្រប់គ្រងមកវិញ។ ក្នុងសេចក្តីថ្លែងការណ៍ លោករដ្ឋមន្ត្រី ប៉ុមប៉េអូ បញ្ជាក់ដូច្នេះថា៖«បច្ចុប្បន្ន គ្មានមនុស្សមានហេតុផលណាម្នាក់ អាចធានាបានថា ទីក្រុង ហុងកុង រក្សាស្វយ័តភាពកម្រិតខ្ពស់ពីចិន។ នេះគឺផ្អែកលើតថភាពជាក់ស្តែង»។ ការសម្រេចធ្វើនេះ មានន័យថា ទីក្រុងហុងកុង អាចបាត់បង់បុព្វសិទ្ធិពាណិជ្ជកម្មខ្លួន រួមមាន ការជាប់ពន្ធទាបជាងចិនដីគោក ជាមួយសហរដ្ឋអាមេរិកដែលមានសេដ្ឋកិច្ចធំបំផុតលើពិភពលោក។ សភាប្រជាជនចិន នៅថ្ងៃទី២៨ ខែឧសភា រំពឹងនឹងបោះឆ្នោតលើដំណោះស្រាយមួយដែលឈានដល់ការបង្កើតច្បាប់សន្តិសុខជាតិដែលនឹងហាមឃាត់ការផ្ដាច់ខ្លួន ការធ្វើវិទ្ធង្សនា អំពើភេរវកម្ម និងការជ្រៀតជ្រៀកពីសំណាក់បរទេស។ ទង្វើនេះគឺជាអ្វីដែលសកម្មជនហុងកុងអះអាងថា ជាការលុបបំបាត់សិទ្ធិមូលដ្ឋានរបស់ប្រជាជនហុងកុង និងស្វយ័តភាពរបស់ទីក្រុង។ «ខណៈសហរដ្ឋអាមេរិក ធ្លាប់សង្ឃឹមថា ទីក្រុងហុងកុងដែលសេរីនិងរីកចម្រើន នឹងផ្ដល់គំរូមួយសម្រាប់ប្រទេសផ្ដាច់ការចិន តែឥឡូវនេះ វាបញ្ជាក់ច្បាស់ថា ចិន កំពុងផ្ដល់គំរូខ្លួនឯងដល់ហុងកុង» ។ ប្រមុខការទូតអាមេរិក បញ្ជាក់បែបនេះ។ សូមបញ្ជាក់ថា ក្រោមគោលការណ៍ «ប្រទេសមួយ ប្រព័ន្ធពីរ» ដែលត្រូវបានព្រមព្រៀងមុនចក្រភពអង់គ្លេសប្រគល់ហុងកុងឲ្យចិនវិញ ស្វយ័តភាពរបស់ទីក្រុង លើកលែងកិច្ចការការពារជាតិ និងការបរទេស ត្រូវធានាយ៉ាងចាំបាច់ពីសំណាក់រដ្ឋាភិបាលចិន រហូតដល់ឆ្នាំ២០៤៧ មានជាអាទិ៍ប្រព័ន្ធតុលាការឯករាជ្យ និងកិច្ចការសេដ្ឋកិច្ចជាដើម។ ការបាត់បង់បុព្វសិទ្ធិដែលធានាដោយសហរដ្ឋអាមេរិកនេះ អាចប៉ះពាល់ធ្ងន់ធ្ងរលើទីក្រុងហុងកុង ជាពិសេសក្នុងទិដ្ឋភាពសេដ្ឋកិច្ចតែម្ដង។ ការធ្វើពាណិជ្ជកម្មទៅមកប្រមាណ៣៨ពាន់លានដុល្លាររាល់ឆ្នាំ រវាងសហរដ្ឋអាមេរិក និងទីក្រុងហុងកុង អាចជួបបញ្ហា។ ប្រធានសេដ្ឋវិទូប្រចាំតំបន់អាស៊ី នៃក្រុមហ៊ុន Daiwa Capital Markets ប្រាប់កាសែតអាមេរិក Washington Post ថា៖«យូរទៅ អ្នកជំនួញអាចគិតឡើងវិញ នៅពេលពួកគេចង់ធ្វើជំនួញ ក្នុងទីក្រុងហុងកុង»។ លោក Steve Tsang នាយកវិទ្យាស្ថានចិន នៃសកលវិទ្យាល័យក្រុងឡុងដ៍ អះអាងថា វានឹងក្លាយជាជម្រើសដ៏អន្តរាយមួយ ហើយជាចំណុចចាប់ផ្ដើម នៃអវសានរបស់ទីក្រុងហុងកុង៕	រដ្ឋបាលប្រធានាធិបតី ដូណាល់ ត្រាំ នៅថ្ងៃទី២៧ ខែឧសភា បានសម្រេចដកហូតឋានៈពិសេសរបស់ទីក្រុងរដ្ឋបាលពិសេសហុងកុងក្រោមច្បាប់អាមេរិក។ ការសម្រេចនេះ បើកផ្លូវឲ្យក្រុងវ៉ាស៊ីនតោនមានលទ្ធភាពកាត់ផ្ដាច់បុព្វសិទ្ធិពាណិជ្ជកម្មសម្រាប់ទីក្រុងមជ្ឈមណ្ឌលហិរញ្ញវត្ថុនេះ ខណៈសហរដ្ឋអាមេរិកបានចោទក្រុងប៉េកាំងថា ជាន់ឈ្លីស្វយ័តភាពរបស់ទីក្រុងនេះ ក្រោយប៉ងអនុម័តច្បាប់សន្តិសុខជាតិរបស់ហុងកុង។
លោក ហ៊ុយ ភៀវ អនុប្រធានសភាពាណិជ្ជកម្មកម្ពុជា និងជាប្រធានសភាពាណិជ្ជកម្មសៀមរាប-ឧត្ដរមានជ័យ បានលើកឡើងក្នុងកម្មវិធីជួបជុំប្រតិបត្តិករទេសចរណ៍ខេត្តសៀមរាប នាល្ងាចថ្ងៃទី២៧ តុលា ដោយបានកោតសរសើរចំពោះការជួបជុំចែករំលែកបទពិសោធន៍ បញ្ហាប្រឈមរបស់អ្នករកស៊ីផ្នែកវិស័យទេសចរណ៍នេះ។ លោក ក៏បានចែករំលែកបទពិសោធន៍ផ្ទាល់ខ្លួនប្រាប់ដល់ប្រតិបត្តិករទេសចរណ៍លើការងាររកស៊ីនេះផងដែរ។ សម្រាប់លោក ហ៊ុយ ភៀវ អ្នករកស៊ីទាំងអស់មិនត្រូវកុំរកស៊ីតាមគ្នាទេ ព្រោះវាអាចប្រឈមហានិភ័យខ្លាំង។ ដូចករណីសណ្ឋាគារ អ្នករកស៊ីជើងចាស់មួយនេះមើលឃើញថា កំណើនសណ្ឋាគារនៅខេត្តសៀមរាប ហាក់មានសន្ទុះខ្លាំងជាងចំនួនទេសចរ តែហេតុអ្វីអ្នកខ្លះនៅបន្តសាងសង់បន្ថែម។ លោក ហ៊ុយ ភៀវ ពន្យល់ថា ការសាងសង់សណ្ឋាគារនៅខេត្តសៀមរាប ហាក់ដល់ចំណុចមួយដែលមិនទាន់ដល់ពេលសង់បន្ថែមទៀត ព្រោះថា កំណើនទេសចរបច្ចុប្បន្នសមរម្យល្មមនឹងចំនួនបន្ទប់ស្នាក់នៅ តែអាចនឹងមានហានិភ័យប្រសិនបើអ្នកសាងសង់ បន្តសង់បន្ថែមទៀត។ លោកបន្ថែមថា៖ «បើសិនជាយើងចេះតែសាងសង់បន្ថែមទៀត យើងឃើញគេសង់ចេះតែចង់សង់ អ្នកខ្លះជោគជ័យខ្លះក៏បរាជ័យ ខ្លះគាត់មានលុយតិចធ្វើតាមតិច បញ្ហាប្រឈមគឺចំណាយធំ ចំណូលតូច ចឹងវាមិនអាចចំណេញទេ។ ចំណុចនេះ ខ្ញុំសុំឱ្យគាត់គិតឡើងវិញ រង់ចាំពេលវេលាបន្ដិច ចាំដល់ព្រលានយន្ដហោះថ្មីកើតឡើង គឺកំណើនទេសចរកាន់តែច្រើន ពេលនោះយើងអាចសង់បន្ថែមបានហើយ»។ ជាមួយគ្នានេះដែរ លោក ស្រ៊ន ហ៊ាត អគ្គនាយក Silk DAngkor Group បានលើកឡើងក្នុងជំនួបប្រតិបត្តិករទេសចរណ៍ ដែលធ្វើឡើងនៅភោជនីយដ្ឋាន អាត ស៊េដូ នោះដែរថា រយៈពេលចុងក្រោយនេះ លោកសង្កេតឃើញថា អ្នកសាងសង់សណ្ឋាគារខ្លះមានភាពរអាទៅនឹងការសង់នេះ។ លោក ស្រ៊ន ហ៊ាត មើលឃើញថា ភ្ញៀវទេសចរមានការកើនឡើងតិចតួច តែផ្នែកសណ្ឋាគារមានការកើនលឿន ដែលធ្វើឱ្យពិបាកផ្នែកទីផ្សារ។ លោកថា មុននឹងអាចសង់សណ្ឋាគារបន្ថែមមួយៗ គឺត្រូវមើលលើកត្ដាមួយចំនួន ដូចជាផ្នែកនយោបាយ និងសេដ្ឋកិច្ចពិភពលោកជាដើម។ យោងតាមរបាយការណ៍របស់មន្ទីរទេសចរណ៍ខេត្តសៀមរាប នៅក្នុងឆ្នាំ ២០១៧កន្លងទៅ សណ្ឋាគារនៅក្នុងខេត្តនេះមានចំនួន ២២០កន្លែង ដែលសរុបមានជាង ១៣ពាន់បន្ទប់ ក្នុងនោះមិនរាប់បញ្ចូលផ្ទះសំណាក់ដែលមានជិត ៥ពាន់បន្ទប់ និងកន្លែងស្នាក់នៅតូចៗនោះទេ។ ចំណែកទេសចរដែលធ្វើដំណើរមកកម្សាន្តខេត្តសៀមរាបក្នុងឆ្នាំ ២០១៧ មានជាង ៥លាននាក់ ក្នុងនោះអន្ដរជាតិមានជាង ២លាននាក់។ គួររម្លឹកថា ជំនួបប្រតិបត្តិករទេសចរណ៍លើកទី៣៦ ត្រូវបានរៀបចំធ្វើនៅថ្ងៃទី២៧ តុលា នៅភោជនីយដ្ឋាន អាត ស៊េដូ ដែលមានអ្នកចូលរួមសរុបជាង ១០០នាក់។ អនុប្រធានក្រុមប្រតិបត្តិករ លោក ច័ន្ទ សុភា បង្ហាញអារម្មណ៍រីករាយជាខ្លាំងនៅពេលមានអ្នកចូលរួមកម្មវិធីនេះកាន់តែច្រើនឡើងៗ ដ្បិតវាជាសញ្ញាវិជ្ជមានផ្នែកវិស័យទេសចរណ៍ ដែលប្រតិបត្តិករមកពីស្ថាប័នផ្សេងៗបានចូលរួមចែករំលែកបទពិសោធន៍ និងបញ្ហាដែលពួកគេកំពុងជួបប្រទះ ដើម្បីរកដំណោះស្រាយរួមមួយ៕	សៀមរាប៖ ក្រុមប្រតិបត្តិករទេសចរណ៍ខេត្តសៀមរាប ដែលហៅកាត់ថា STC បានរៀបចំកម្មវិធីជួបជុំលើកទី ៣៦ ដែលរាល់ការជួបជុំទាំងនោះ ផ្តោតលើការចែករំលែក បទពិសោធន៍ និងបញ្ហាប្រឈមនានាក្នុងវិស័យទេសចរណ៍។ ការជជែកលើកនេះ ក៏បាននិយាយដល់ចំនួនភ្ញៀវទេសចរ និងផ្នែកសណ្ឋាគារផងដែរ។ អ្នកធ្វើការក្នុងវិស័យនេះមើលឃើញច្បាស់ថា កំណើនភ្ញៀវទេសចរនៅខេត្តសៀមរាបនៅមានកម្រិតនៅឡើយ គឺកម្រិតនេះសមល្មមទៅនឹងបន្ទប់ស្នាក់នៅក្នុងសណ្ឋាគារដែលមានសព្វថ្ងៃ។ ពួកគេយល់ថា ការសាងសង់សណ្ឋាគារបន្ថែម គួរបញ្ឈប់សិន បើមិនដូច្នោះទេ អាចនឹងជួបហានិភ័យ ដ្បិតសណ្ឋាគារកើនខ្លាំងជាងចំនួនទេសចរ។
Chelsea បានស្វាគមន៍ការមកដល់របស់ខ្សែប្រយុទ្ធ Gonzalo Higuain ក្នុងលក្ខខណ្ឌខ្ចីជើងពី Juventus និងតារាឆ្នើមសញ្ជាតិអាមេរិក Christian Pulisic ក្នុងតម្លៃ ៥៨ លានផោន (១០៥លានដុល្លារអាមេរិក) ដែលត្រូវបន្តឲ្យ Borussia Dortmund ខ្ចីជើងរហូតចប់រដូវកាលនេះ។ ក្រុមរហស្សនាមក្រុមតោខៀវនេះ ក៏កំពុងចរចាជាមួយ Watford ដើម្បីនាំយកខ្សែបម្រើសញ្ជាតិបារាំង Abdoulaye Doucoure មករួមក្រុមផងដែរ។ ក្រៅពីនេះ Chelsea និងក្លិបអ្នកមានបារាំង Paris St-Germain ក៏កំពុងទាក់ទង់គ្នាក្នុងការខ្ចីជើង Willian ដើម្បីទៅជំនួសតំណែង Neymar ដែលមានរបួសរយៈពេលវែង។ ដោយឡែក AFC Bournemouth ដែលបង្ហាញទម្រង់លេងគួរឲ្យកត់សម្គាល់រដូវកាលនេះ កំពុងព្យាយាមនាំខ្សែការពារ Chris Mepham ពីក្រុម Brentford នៃលីគលំដាប់ទី២ មកកាន់ទឹកដី Dean Court បន្ទាប់ពីទិញបានកីឡាករពីររូបរួចហើយពី Liverpool រួមមាន ខ្សែប្រយុទ្ធ Dominic Solanke និងខ្សែការពារ Nathaniel Clyne។ Arsenal បើទោះខ្ចីជើងខ្សែបម្រើ Denis Suarez ពី Barcelona បានហើយក្តី ក៏ពួកញាប់ដៃញាប់ជើងផងដែរក្នុងការនាំយកកីឡាករពីររូបដូចជា Ivan Perisic ខ្សែបម្រើរបស់ Inter Milan និងខ្សែប្រយុទ្ធ Yannick Carrasco ពីក្រុម Dalian Yifang នៃលីគកំពូលចិនមករួមក្រុមនៅខែមករានេះ។ អ្នកចាត់ការទូទៅក្រុមកាំភ្លើងធំលោក Unai Emery ហាក់ទទួលសម្ពាធខ្លាំងខណៈក្រុមត្រូវប្រជែងយកតំណែង Top 4 រដូវកាលនេះដើម្បីបានកៅអីលេង Champions League រដូវកាលក្រោយ។ Arsenal ក៏មានគម្រោងបញ្ចេញ Mesut Ozil ឲ្យ PSG ខ្ចីជើងផងដែរ។ ចំណែក West Ham ដែលកំពុងមានវិបត្តិខ្សែប្រយុទ្ធ ខណៈដែល Marko Arnautovic ជួបបញ្ហារបួសជាច្រើនសប្តាហ៍។ ក្រុមរហ្សនាមញញួរកំពុងសម្លឹងមើលអ្នកជំនួស Arnautovic ក្នុងនោះគឺខ្សែប្រយុទ្ធរបស់ Chelsea ពីររូបរួមាន Olivier Giroud និង Michy Batshuayi ដែលទើបបញ្ចប់ការខ្ចីជើងពី Valecia។ ខាងក្រោមនេះជាកីឡាករដែលបានផ្ទេរចេញ និងចូលក្លិបក្នុងក្របខណ្ឌ Premier League អំឡុងពេលទីផ្សារដូរដោះកីឡាករនៅខែមករានេះ៖ Nathaniel Clyne ផ្ទេញពី Liverpool ទៅ Bournemouth ខ្ចីជើង Dominic Solankeផ្ទេញពី Liverpool ទៅ Bournemouth តម្លៃ ២៥លានដុល្លារ Jason Puncheon ផ្ទេញពី Crystal Palace ទៅ Huddersfield ខ្ចីជើង Brahim Diaz ផ្ទេញពី Manchester City ទៅ Real Madrid មិនបញ្ចេញតម្លៃខ្លួន Jermain Defoe ផ្ទេញពី Bournemouth ទៅ Rangers ខ្ចីជើង Cesc Fabregas ផ្ទេញពី Chelsea ទៅ Monaco មិនបញ្ចេញតម្លៃខ្លួន Manolo Gabbiadini ផ្ទេញពី Southampton ទៅ Sampdoria មិនបញ្ចេញតម្លៃខ្លួន Oumar Niasse ផ្ទេញពី Everton ទៅ Cardiff ខ្ចីជើង Emiliano Sala ផ្ទេញពី Nantes ទៅ Cardiff City មិនបញ្ចេញតម្លៃខ្លួន (បាត់ខ្លួនជាមួយយន្តហោះ) Lucas Perri ផ្ទេញពី Sao Paulo ទៅ Crystal Palace ខ្ចីជើង Victor Moses ផ្ទេញពី Chelsea ទៅ Fenerbahce ខ្ចីជើង Cedric Soares ផ្ទេញពី Southampton ទៅ Inter Milan ខ្ចីជើង Bakary Sako ផ្ទេញពី West Brom ទៅ Crystal Palace គ្មានតម្លៃខ្លួន Alvaro Morata ផ្ទេញពី Chelsea ទៅ Atletico Madrid ខ្ចីជើង Georges-Kevin Nkoudou ផ្ទេញពី Tottenham ទៅ Monaco ខ្ចីជើង Rabbi Matondo ផ្ទេញពី Manchester City ទៅ Schalke តម្លៃ ១២លានដុល្លារ	ទីផ្សារដោះដូរកីឡាករលើកទី២នៅអង់គ្លេសសម្រាប់រដូវកាល ២០១៨-២០១៩ នឹងត្រូវបិទទ្វារនៅព្រឹកស្អែកនេះ ពោលគឺនៅថ្ងៃទី១ ខែកុម្ភៈ ឆ្នាំ២០១៩ [គិតតាមម៉ោងនៅកម្ពុជា]។ ស្របពេលដែលការផ្ទេរជិតបិទទ្វារនោះក្រុមមួយចំនួនក្នុងក្របខណ្ឌ Premier League រួមមាន Chelsea, Bournemouth, Arsenal និង West Ham ជាដើមកំពុងមមាញឹកបំផុតក្នុងការទិញ និងលក់កីឡាកររបស់ពួកគេ។
កន្លងមក អង្គការសុខភាពពិភពលោក (WHO) បានអនុម័តឱ្យប្រើប្រាស់ឱសថព្យាបាលជំងឺកូវីដ-១៩ ជាច្រើនរួចមកហើយ។ ថ្មីៗនេះ WHO បានណែនាំឱ្យប្រើប្រាស់ឱសថ ២ប្រភេទបន្ថែមទៀតដើម្បីបង្កើនភាពងាយស្រួល និងឱកាសក្នុងការប្រើប្រាស់ឱ្យទូលំទូលាយជាងមុន។ ឱសថព្យាបាលជំងឺកូវីដ-១៩ ថ្មីទាំង២នោះ មានឈ្មោះថា Baricitinib និង Sotrovimab ដែលបានទទួលស្គាល់ថាមានគុណភាព ប្រសិទ្ធភាព និងសុវត្ថិភាព។ Baricitinib គឺជាឱសថ ដែលណែនាំឱ្យប្រើសម្រាប់អ្នកជំងឺកូវីដ-១៩ ដែលមានអាការៈធ្ងន់ធ្ងរខ្លាំង។ វាជាប្រភេទថ្នាំគ្រាប់សម្រាប់លេប ដែលជួយព្យាបាលការវាយប្រហាររបស់ប្រព័ន្ធភាពស៊ាំមកលើកោសិការាងកាយ និងការរលាកផ្សេងៗ។ ចំណែក Sotrovimab សម្រាប់ព្យាបាលអ្នកជំងឺកូវីដ-១៩ មានអាការៈស្រាល ឬមធ្យមដែលសម្រាកព្យាបាលនៅមន្ទីរពេទ្យ។ ឱសថ Sotrovimab ត្រូវបានណែនាំឱ្យប្រើសម្រាប់អ្នកជំងឺមានវ័យចាស់ អ្នកមានប្រព័ន្ធភាពស៊ាំខ្សោយ អ្នកមានជំងឺទឹកនោមផ្អែម ជំងឺលើសឈាម ជំងឺលើសទម្ងន់ និងអ្នកមិនបានចាក់វ៉ាក់សាំងជាដើម។ Sotrovimab កំពុងស្ថិតក្រោមការសិក្សាអំពីប្រសិទ្ធភាពបង្កើតអង្គបដិប្រាណប្រឆាំងនឹងវីរុសបង្កជំងឺកូវីដ-១៩ បំប្លែងថ្មីអូមីក្រុងផងដែរ។ យ៉ាងណាមិញ ក្រុមអ្នកជំនាញកំពុងពិនិត្យមើលឱសថព្យាបាលជំងឺកូវីដ-១៩ កម្រិតធ្ងន់ ២ប្រភេទទៀត គឺ Ruxolitinib និង Tofacitinib ខណៈ WHO ធ្លាប់ចេញសេចក្តីណែនាំប្រឆាំងការប្រើប្រាស់ពីមុនមក ដោយសារការធ្វើតេស្តប្រសិទ្ធភាពមានលទ្ធផលមិនច្បាស់។ គួរបញ្ជាក់ថា WHO កំពុងពិភាក្សាជាមួយសហគ្រាសផលិតឱសថជាច្រើន ដើម្បីធានាឱ្យបានការផ្គត់ផ្គង់ជាសកល ប្រកបដោយសមធម៌ និងនិរន្តរភាពចំពោះឱសថព្យាបាលដែលត្រូវបានណែនាំថ្មីនេះ។ កន្លងមក WHO តែងលើកកម្ពស់សកម្មភាពចែកចាយសម្ភារៈវេជ្ជសាស្ត្រផ្សេងៗ រួមមានទាំងឱសថ និងវ៉ាក់សាំងជាដើមទៅកាន់ប្រទេសដែលមានចំណូលទាប និងមធ្យម ឱ្យបានប្រើប្រាស់ដូចប្រទេសអ្នកមានដែរ៕	អង្គការសុខភាពពិភពលោក (WHO) បានណែនាំឱ្យប្រើប្រាស់ឱសថថ្មី ២ប្រភេទទៀត សម្រាប់ព្យាបាលជំងឺកូវីដ-១៩ បន្ថែមពីលើជម្រើសឱសថចាស់។ ការបន្ថែមជម្រើសឱសថ សម្រាប់ព្យាបាលជំងឺកូវីដ-១៩ គឺជាវិធីសាស្ត្រប្រសើរមួយ ក្នុងការជួយសង្គ្រោះជីវិតមនុស្ស ដោយ ប្រជាជននឹងមានឱកាសទទួលបានការប្រើប្រាស់ទូលំទូលាយជាងមុន។
ជាទម្លាប់អស់ប្រមាណ៤០ឆ្នាំ លោកយាយ ធន់ មោ តែងតែមកដាក់បន្លែ និងគ្រឿងទេសតិចតួច ក្នុងផ្សារកំពង់ឃ្លាំងដែលស្ថិតនៅស្រុកសូទ្រនិគម ខេត្តសៀមរាប។ មិនមានអ្វីច្រើនស្អេកស្កះដូចតូបដ៏ទៃនោះទេ លោកយាយ មោ លក់ស្លឹកម្រះព្រៅ ជី និងម្ទេស ដែលបានដាំនៅផ្ទះ រួមទាំងទឹកខ្មេះ និងអង្ករលីងដែលលោកយាយបានធ្វើដោយផ្ទាល់ដៃ។ ស្បែកជ្រីវជ្រួញ ដំណើរកោងៗ និងមួយៗ តាមបែបមនុស្សដែលមានវ័យចាស់ជិតមួយសតវត្សរ៍ លោកយាយ ធន់ មោ មើលទៅហាក់ដូចជានៅតែមានកម្លាំងរឹងមាំ និងអាចធ្វើដំណើរពីផ្ទះមកផ្សារ នៅវេលាម៉ោងបួនទាបភ្លឺ ជារៀងរាល់ថ្ងៃ។ ត្រឹមម៉ោង៧ព្រឹកជាង លោកយាយ សឹងតែលក់របស់របរអស់ទៅហើយ។ លោកយាយ មោ ស្នាក់នៅជាមួយក្មួយដោយសារមិនមានកូនចៅនោះទេ។ សព្វថ្ងៃ ដូនចាស់ នៅតែបន្តការលក់ដូរតិចតួច ព្រោះមានចិត្តចង់ធ្វើបុណ្យ និងធ្វើទាន ក៏ដូចជាបរិច្ចាគលុយដែលខ្លួនរកបានបន្តិចបន្តួច សម្រាប់ជួសជុលស្ពាន វិហារក្នុងវត្តអារាម កសាងសាលាឆាន់ ឬជួយដល់ការសិក្សារបស់ព្រះសង្ឃជាដើម។ ពេលសួរថា តើលោកយាយ នឹងបន្តការលក់ដូរនេះដល់ពេលណា លោកយាយ មោ និយាយថា៖ «ទាល់តែដើរមិនរួច បានឈប់ តាំងចិត្តបែបហ្នឹងហើយ ធ្វើតែបុណ្យ។ មកលក់រាល់ថ្ងៃ ដាច់ក៏មក មិនដាច់ក៏មក។ លក់សម្រាប់ធ្វើចង្ហាន់ប្រគេនព្រះសង្ឃ ចិត្តចង់ធ្វើតែបុណ្យ។» ចម្ងាយប្រមាណ៥៨ គីឡូម៉ែត និងចំណាយពេលប្រមាណជាមួយម៉ោង ពីក្រុងសៀមរាប ភូមិបណ្តែតទឹកកំពង់ឃ្លាំង ដែលស្ថិតនៅក្នុងឃុំកំពង់ឃ្លាំង តាមបណ្ដោយដៃទន្លេសាប ជាទីទេសចរណ៍មួយរបស់ខេត្ត។ ប្រជាជននៅតំបន់នោះ កសាងផ្ទះខ្ពស់ផុតពីដី ប្រមាណ ១០ម៉ែត្រ ដើម្បីការពារការជន់លិចផ្ទះ ពេលរដូវវស្សាចូលមកដល់។ ពួកគេប្រកបរបសនេសាទត្រី និងលក់ដូរជាធម្មតា៕	សៀមរាប៖ អង្គុយលើជើងម៉ាឈើតូចមួយ ដូនចាស់វ័យ៩២ម្នាក់កំពុងទន្ទឹងរង់ចាំអតិថិជនមកទិញបង្ហើយស្លឹកម្រះព្រៅមួយបាច់ ដែលខ្លួនបានដាក់លក់នៅលើបន្ទះឈើកល់ខ្ពស់ដោយដុំឥដ្ឋចំនួនបួនទៅប្រាំដុំ។ ទោះបីជាមានវ័យចាស់វស្សាណាស់ទៅហើយ ដូនចាស់ ធន់ មោ នៅតែញញឹមពព្រាយ និងសន្ទនាដោយរួសរាយជាមួយអតិថិជនបានយ៉ាងក្បោះក្បាយ។
« ចិនទាមទារឱ្យភាគីអាហ្វហ្កានីស្ថានខិតខំឱ្យអស់ពីសមត្ថភាពក្នុងការស្វែងរក និងជួយសង្រ្គោះបុគ្គលជនជាតិចិន ហើយជាមួយគ្នានេះបើកការស៊ើបអង្កេតឱ្យបានគ្រប់ជ្រុងជ្រោយ ដាក់ទោសឱ្យខ្លាំងក្លាលើអ្នកវាយប្រហារ ហើយពង្រឹងការការពារប្រជាជន និងអង្គការចិននៅអាហ្វហ្កានីស្ថានឱ្យបានម៉ឺងម៉ាត់»។ អ្នកនាំពាក្យក្រសួងការបរទេសចិន លោក Wang Webin ថ្លែងបែបនេះទៅកាន់អ្នកកាសែតជុំវិញការវាយប្រហារនៅសណ្ឋាគារមួយដែលសម្បូរជនជាតិចិនក្នុងរដ្ឋធានីកាប៊ុល។ បើតាមលោក Wang ក្រោមហេតុផលស្ថានភាពសន្តិសុខនៅអាហ្វហ្កានីស្ថាន ក្រសួងការបរទេសចិនជាថ្មីម្តងទៀតជំរុញឱ្យអង្គការ និងប្រជាពលរដ្ឋចិនចេញពីអាហ្វហ្កានីស្ថានឱ្យបានលឿនតាមដែលអាចធ្វើទៅបាន។ រដ្ឋាភិបាលអាហ្វហ្កានីស្ថានដែលដឹកនាំដោយពួកតាលីបង់មិនទាន់ផ្តល់សេចក្តីលម្អិតជាផ្លូវការទាក់ទងនឹងការវាយប្រហារនេះទេ ប៉ុន្តែបញ្ជាក់ថាមិនមានជនបរទេសស្លាប់ទេ។ បើតាមប្រភពរបស់ក្រុមតាលីបង់ ការវាយប្រហារនេះធ្វើឡើងនៅសណ្ឋាគារ Longan ទីដែលជនបរទេស និងជនជាតិចិនស្នាក់នៅ។ អ្នកនាំពាក្យរដ្ឋាភិបាលតាលីបង់បញ្ជាក់ថា ខ្មាន់កាំភ្លើងយ៉ាងតិច៣នាក់ត្រូវបានសម្លាប់ដោយកងកម្លាំងសន្តិសុខ ខណៈមន្ទីរពេទ្យសង្រ្គោះបន្ទាន់របស់អ៊ីតាលីនាក្រុងកាប៊ុលរាយការណ៍ថាទទួលអ្នករងរបួស១៨នាក់ ហើយ៣នាក់ស្លាប់នៅពេលទៅដល់។ ប៉ុន្មានខែថ្មីៗនេះ ការបំផ្ទុះគ្រាប់បែកជាច្រើនកើតឡើងនៅអាហ្វហ្កានីស្ថានដែលរួមមានស្ថានទូតប៉ាគីស្ថាននៅដើមខែនេះ និងនៅជិតស្ថានទូតរុស្ស៊ី។ ក្រុមរដ្ឋឥស្លាម ISIS ក៏អះអាងថាជាអ្នកនៅពីក្រោយហេតុការណ៍វាយប្រហារនេះទាំងពីរដែរ៕	ការវាយប្រហារបំផ្ទុះគ្រាប់បែក និងបាញ់កាំភ្លើងនាកណ្តាលក្រុងកាប៊ុលកាលពីថ្ងៃទី១២ ខែធ្នូ បង្កឱ្យជនជាតិចិន៥នាក់រងរបួស។ អ្នកនាំពាក្យក្រសួងការបរទេសចិនបញ្ជាក់បែបនេះនៅថ្ងៃទី១៣ ខែធ្នូ។ ក្រុមភេរវកររដ្ឋឥស្លាម ISIS ប្រកាសជាអ្នកបើកការវាយប្រហារនេះ។
ទោះបីរៀបការរួចនាពេលថ្មីៗនេះ និង មានមុខរបរផ្ទាល់ខ្លួន អ្នកលេងគុនចម្រុះ សឹម ប៊ុនស្រន់ នៅតែខិតខំហ្វឹកហាត់បន្ថែមនៅក្លិប Cambodian Top Team ដែលមានលោក ហ៊ុន ច័ន្ទរាជ្យ ជាគ្រូបង្វឹក។ ប៊ុនស្រន់ រង់ចាំស្វាគមន៍កគូប្រកួតនៅសង្វៀន One Championship នៅថ្ងៃណាមួយ ក្រោយអវត្តមានតាំងពីចុងឆ្នាំ ២០១៧ មក។ សឹម ប៊ុនស្រន់ បញ្ជាក់ថា៖«ខ្ញុំមកហ្វឹកហាត់នៅក្លិប Cambodian Top Team ជាមួយគ្រូ ហ៊ុន ច័ន្ទរាជ្យ ជាប្រចាំ បើសិនខ្ញុំអត់មានការងារចុះទៅខេត្តទេ។ រាល់ថ្ងៃខ្ញុំមានរបររកស៊ីបណ្ដុះកូនឈើនៅកសិដ្ឋានមួយមានផ្ទៃដីប្រមាណ ១០ ហិតា ដែលមានរយៈពេលជាង ១ ឆ្នាំមកហើយនៅខេត្តកំពង់ឆ្នាំ។ ខ្ញុំចូលរួមមុខជំនួញនេះជាមួយក្រុមការងារដែលគាត់ជាអតីតពលករនៅប្រទេសកូរ៉េ ហើយ មុខរបរនេះចេះតែដើរទៅមុខបណ្ដើរៗ ។ បែបណាក៏ ខ្ញុំមិនភ្លេចខ្លួនរំលឹក និង ហាត់គុនចម្រុះរបស់ខ្ញុំទេ»។ កីឡាករវ័យ២៦ ឆ្នាំរូបនេះបានរំលឹកថាមុនចូលចាប់អាជីព ហាត់ MMA ឬ គុនចម្រុះរូបគេមានមូលដ្ឋានគ្រឹះហ្វឹកហាត់ក្បាច់គុនយូដូជម្រើសជាតិពីឆ្នាំ ២០១៣ ដល់ ឆ្នាំ ២០១៥ មុនចាប់ផ្ដើមហាត់គុនចម្រុះ ពី ២០១៥ រហូតដល់បច្ចុប្បន្ន។ ក្នុងនោះ ប៊ុនស្រន់ ក៏មានគ្រឹះផ្នែកប្រដាល់សេរីផងដោយរូបគេធ្លាប់ឡើងវាយលើសង្វៀនចំនួន ៤ ដងពោលឈ្នះ ២ ដង និង ចាញ់ ២ ដង។ កីឡាករដែលមានកំណត់ត្រាឈ្នះ ៣ ដងនៅសង្វៀន One Championship រូបនេះក៏ធ្លាប់ហ្វឹកហាត់ក្បាច់គុនតុងហ្គីលម៉ូដូ និង ចេញទៅប្រកួតឈ្នះមេដាយមាសកាលឆ្នាំ ២០១៦ក្នុងព្រឹត្តិការណ៍ Asian Tong il Mo Do Championship នៅឈៀងម៉ៃ ប្រទេសថៃ។ កីឡាករដែលមានដើមកំណើតនៅស្រុកកោះសុទិនខេត្តកំពង់ចាមរូបនេះ បានគូសបញ្ជាក់ទៀតថា ពេលខ្លះបើមិនបានមកហាត់នៅក្លិប Cambodian Top Team ជាមួយមិត្តរួមក្រុម និង គ្រូបង្វឹក ក៏រូបគេឆ្លៀតហ្វឹកហាត់ខ្លួនឯង និង រត់លេងបាល់ទាត់នៅលើទីលានដើម្បីរក្សាកម្លាំងស៊ុហ្វ ជាដើម។ សូមបញ្ជាក់ថា សឹម ប៊ុនស្រ៊ន់ មានកំណត់ត្រាប្រកួតគុនចម្រុះបានចំនួន ៨ ដង ក្នុងនោះឈ្នះ ៣ ដង ចាញ់ ៥។ ប៊ុនស្រ៊ន់ ចាប់ផ្ដើមអាជីពវ៉ៃគុនចម្រុះនៅឆ្នាំ ២០១៣ ពេល ស៊ីធីអិន រៀបចំការប្រកួតជើងឯកគុនចម្រុះជាផ្លូវការ។ ការប្រកួតដំបូង របស់ ប៊ុនស្រន់ នៅនាខែ មិថុនា ឆ្នាំ ២០១៣ ចាញ់ កីឡាកររួមជាតិ ខុន ស៊ីចាន់ នៅទឹកទី២ លើសង្វៀនក្នុងស្រុកមួយនេះ។ ចំណែកប្រកួតចុងក្រោយ ប៊ុនស្រន់ ចាញ់ កីឡាករសិង្ហបុរី Litao Miao នៅសង្វៀន One: Immortal Pursuit កាលចុងឆ្នាំ ២០១៧៕	ដោយ៖ ស៊ីធី
ភ្នំពេញ៖ ក្រសួងទេសចរណ៍ បានសហការជាមួយមជ្ឈមណ្ឌលអាស៊ាន-ជប៉ុន រៀបចំសិក្ខាសាលាស្ដីពីការនាំភ្ញៀវទេសចរជប៉ុន ដោយឥតគិតថ្លៃ នៅសណ្ឋាគារសុខាល័យអង្គរខេត្តសៀមរាប។ ការរៀបចំសិក្ខាសាលានេះ ក្នុងគោលបំណង ស្តារវិស័យទេសចរណ៍ឡើងវិញ ក្រោយវិបត្តិកូវីដ-១៩ និងពង្រឹងសមត្ថភាពមគ្គុទេ្ទសក៍ទេសចរណ៍ថ្នាក់តំបន់ ក្នុងការនាំទេសចរជប៉ុន។ បើតាមក្រសួងទេសចរណ៍ សិក្ខាសាលានេះ នឹងជ្រើសរើសបេក្ខជនចំនួន២៥នាក់ ប្រចាំខេត្តសៀមរាប ដែលបង្រៀនដោយអ្នកជំនាញមកពីប្រទេសជប៉ុន និងកម្ពុជា។ ដោយឡែក បេក្ខជន បេក្ខនារី ត្រូវជាមគ្គុទេ្ទសក៍ទេសចរណ៍ថ្នាក់តំបន់ស្របច្បាប់ ដែលធ្លាប់បម្រើការងារយ៉ាងតិច៣ឆ្នាំ និងមានឯកទេសភាសាជប៉ុនផងដែរ។ ជាមួយគ្នានេះ សិក្ខាសាលា ស្តីពីការនាំភ្ញៀវទេសចរជប៉ុន នឹងមានការចែករំលែកបទពិសោធន៍ដែលទាក់ទងទីផ្សារនាំភ្ញៀវទេសចរជប៉ុនផងដែរ។ សិក្ខាសាលានេះ នឹងឈប់ទទួលពាក្យនៅថ្ងៃទី១២ ខែធ្នូ និងចាប់ផ្តើមចូលរៀនថ្ងៃទី២០-២១ ខែធ្នូ ឆ្នាំ២០២២ខាងមុខនេះ។ បេក្ខជន បេក្ខនារីដែលមានបំណង ចុះឈ្មោះចូលរៀនតាមរយៈលេខទូរស័ព្ទ ០៨៧ ៦៩៦ ៩១១៕	ដោយ៖ សែម ប្រាក់ដាវ
ក្នុងរបាយការណ៍ដែលត្រូវបញ្ចេញជាសាធារណៈដោយការិយាល័យនាយកចារកិច្ចជាតិ (ODNI) ដែលជាស្ថាប័នចារកិច្ចកំពូលរបស់អាម៉េរិក សម្មតិកម្មដែលអាចជឿជាក់បានសម្រាប់ការចម្លងវីរុស SARS-COV-2 ទៅមនុស្សដំបូងបំផុត អាចកើតឡើងមកពីធម្មជាតិ ឬអាចជាការលេច ធ្លាយចេញមន្ទីរពិសោធន៍។ យ៉ាងណាមិញ ODNI អះអាងថា អ្នកវិភាគរបស់ខ្លួនមិនអាចយល់ស្របលើសម្មតិកម្មជាក់ច្បាស់ណាមួយក្នុងចំណោមសម្មតិកម្មទាំងពីរឡើយ។ បន្ថែមពីនេះ របាយការណ៍ខាងលើក៏ច្រានចោលចំពោះការអះអាងថា វីរុស SARS-COV-2 បានបង្កើតឡើងដើម្បីប្រើប្រាស់ជាអាវុធជីវសាស្ត្រ ដោយសង្កត់ធ្ងន់ថា ការលើកឡើងបែប នេះជាការផ្សព្វផ្សាយព័ត៌មានមិនពិត។ ក្នុងរបាយការណ៍ខាងលើដដែលនោះ ODNI និយាយថា ទីភ្នាក់ងារចារកិច្ច អាម៉េរិកចំនួនបួន និងស្ថាប័នចម្រុះមួយទៀត មានទំនុកចិត្តទាបក្នុងការអះអាងថា ជំងឺកូវីដ-១៩ មានប្រភពមកពីសត្វដែលផ្ទុកមេរោគនោះ ឬមេរោគដែលពាក់ព័ន្ធ។ ប៉ុន្តែទីភ្នាក់ងារមួយ បញ្ជាក់ថា ពួកគេមានទំនុកចិត្តមធ្យមក្នុងការអះអាងថា ការឆ្លងជំងឺកូវីដ-១៩ ជាលើកដំបូង របស់មនុស្សទំនងជាលទ្ធផលនៃការលេចចេញពីវិទ្យាសា្ថនវីរុសសាស្រ្តទីក្រុងវូហាន ឬចេញពីសត្វដែលផ្ទុកជំងឺក្នុងមន្ទីរពិសោធន៍នេះ។ ដោយសារតែមិនមានទិន្នន័យថ្មីនិងចាំបាច់ទាក់ទងនឹងករណីឆ្លងដំបូងៗ ទីភ្នាក់ងារចារកិច្ចអាម៉េរិកនឹងមិនអាចរកឃើញប្រភពដើមមួយដែលជាក់លាក់និងអាចពន្យល់ពីប្រភពកំំណើតនៃជំងឺកូវីដ-១៩បានឡើយ។ ជុំវិញរបាយការណ៍មួយនេះ អ្នកនាំពាក្យស្ថានទូតចិនប្រចាំទីក្រុងវ៉ាស៊ីនតោនលោក Liu Pengyu រិះគន់ថា ការពឹងផ្អែកលើទីភ្នាក់ងារស៊ើបការណ៍ជំនួសឱ្យអ្នកវិទ្យាសាស្ត្រដើម្បីតាមដានប្រភពដើមជំងឺកូវីដ-១៩ ពិតជាមាននិន្នាការនយោបាយ។ លោក Liu បន្តថា ការធ្វើបែបនេះនឹងធ្វើឱ្យខូចខាតដល់ការសិក្សាប្រភពដើមតាមវិទ្យាសាស្រ្ត និងរារាំងដល់កិច្ចខិតខំជាសាកលក្នុងការស្វែងរកប្រភពមេរោគ ហើយចិននឹងជំទាស់ដាច់ខាតចំពោះការដោះស្រាយរឿងនេះយោងតាមផលប្រយោជន៍នយោបាយ៕	ទីភ្នាក់ងារស៊ើបអង្កេតជាតិអាម៉េរិក នៅថ្ងៃទី២៩ ខែតុលា បានចេញរបាយការណ៍លម្អិតថែមទៀតពាក់ព័ន្ធលទ្ធផលស៊ើបអង្កេតរកប្រភពជំងឺកូវីដ-១៩ ។ ក្រុមចារកិច្ចអាម៉េរិក បញ្ជាក់ថា ពួកគេនឹងមិនអាចស្វែងរកឃើញប្រភពដើមនៃជំងឺកូវីដ-១៩ បានឡើយដោយសារមិនមានទិន្នន័យគ្រប់គ្រាន់។ ភ្លាមៗ ស្ថានទូតចិននៅវ៉ាស៊ីនតោនបានរិះគន់ថា ការស៊ើបអង្កេត និងលទ្ធផលនៃរបាយការណ៍នេះមាននិន្នាការនយោបាយនៅពីក្រោយ។
អ្នកនាំពាក្យក្រសួងមហាផ្ទៃ លោក ខៀវ សុភ័គ បានបញ្ជាក់ថា ក្រសួងមិនបានបញ្ជូនសំណើសុំសម្បទានយោបាយអ្នកទាំងពីររូបនេះ ទៅប្រមុខរដ្ឋាភិបាល ដើម្បីថ្វាយទៅព្រះមហាក្សត្រ ប្រោសប្រទានសិទ្ធធ្វើនយោបាយឱ្យពួកគេឡើយ។ បើតាមលោក សុភ័គ មន្ត្រីអតីតគណបក្សសង្គ្រោះជាតិទាំងពីរនេះ បានអនុវត្តផ្ទុយពីការសម្រេចរបស់តុលាការកំពូល កាលពីខែវិច្ឆិកា ឆ្នាំ២០១៧ ដែលហាមពួកគេ ធ្វើសកម្មភាពនយោបាយរយៈពេល៥ឆ្នាំ។ ចំពោះករណីលោក ជូង ជូងី នោះ គឺពាក់ព័ន្ធនឹងបណ្ដឹងរបស់គណៈកម្មាធិការជាតិរៀបចំការបោះឆ្នោត (គ.ជ.ប) ពីបទរារាំងពលរដ្ឋ ចូលរួមបោះឆ្នោតជ្រើសរើសតំណាងរាស្រ្ត កាលពីឆ្នាំ២០១៨។ នេះបើតាមលោក ខៀវ សុភ័គ។ ថ្លែងប្រាប់សារព័ត៌មានថ្មីៗ អ្នកនាំពាក្យរូបនេះ បានបញ្ជាក់ដូច្នេះថា៖«បើរូបគាត់(ជូង ជូងី) ជាប់នីតិវិធីតុលាការអ៊ីចឹង ឱ្យក្រសួងមហាផ្ទៃ រៀបចំស្នើសុំសម្បទានយោបាយវិញ គឺវាខុសច្បាប់ ព្រោះមនុស្សនៅជាប់ពិរុទ្ធ»។ កាលពីថ្ងៃទី២៤ ខែកក្កដា ២០១៨ គណបក្សប្រជាជនកម្ពុជា បានស្នើទៅ គ.ជ.ប ចាត់វិធានការតាមផ្លូវច្បាប់ចំពោះលោក ជូង ជូងី ក្រោមហេតុផលថា មន្ត្រីអតីតបក្សសង្គ្រោះជាតិរូបនេះ បានរារាំងពលរដ្ឋមិនឱ្យចេញទៅបោះឆ្នោតជ្រើសតាំងតំណាងរាស្ដ្រ នីតិកាលទី៦ ឆ្នាំ២០១៨ តាមរយៈសំណេលើបណ្ដាញសង្គមហ្វេសប៊ុក។ ភ្លាមៗនោះ ស្រាប់តែគ.ជ.ប បានដាក់បណ្ដឹងទៅស្ថាប័នពាក់ព័ន្ធឱ្យចាត់វិធានការលើលោក ជូង ជូងី។ តាមរយៈបណ្ដឹងដោយឡែកពីគ្នា របស់គ.ជ.ប នោះ បានដាក់ទៅក្រសួងមហាផ្ទៃ ក្រសួងព័ត៌មាន និងក្រសួងប្រៃសនីយ៍ និងទូរគមនាគមន៍ បិទបណ្ដាញទំនាក់ទំនងសង្គមរបស់លោក ជូង ជូងី។ បណ្ដឹងមួយទៀត គ.ជ.ប បានដាក់ទៅក្រសួងយុត្តិធម៌ ឱ្យពិនិត្យ និងចាត់វិធានការចំពោះមន្ត្រីអតីតគណបក្សសង្គ្រោះជាតិរូបនេះ ដែលត្រូវបានតុលាការកំពូលហាមធ្វើសកម្មភាពនយោបាយ ក្នុងចំណោមមនុស្ស១១៨នាក់។ រីឯបណ្ដឹងមួយទៀត គ.ជ.ប បានដាក់ទៅគណៈមេធាវី ចាត់វិធានការលោក ជូង ជូងី ដែលបកស្រាយរដ្ឋធម្មនុញ្ញ ក្រមព្រហ្មទណ្ឌ និងច្បាប់បោះឆ្នោតលើបណ្ដាញសង្គមហ្វេសប៊ុក។ ចំណាត់ការរបស់គ.ជ.ប ពេលនោះ ក្រោយពិនិត្យឃើញថា ទង្វើរបស់លោក ជូង ជូងី នេះ វាស្របទៅនឹងសកម្មភាពេបស់លោក សម រង្ស៊ី ប្រធានចលនាសង្ក្រោះជាតិនៅក្រៅប្រទេស ដែលបានអំពាវនាវប្រជាពលរដ្ឋឱ្យធ្វើពហិការបោះឆ្នោត និងយុទ្ធនាការម្រាមដៃស្អាត ដើម្បីប្រឆាំងនឹងការបោះឆ្នោតនៅកម្ពុជា ក្រោយគណបក្សសង្គ្រោះជាតិ ត្រូវបានតុលាការកំពូលរំលាយ ។ តែយ៉ាងណាលោក ជូង ជូងី អះអាងថា ខ្លួនមិនបានប្រព្រឹត្តសកម្មភាពផ្ទុយពីបម្រាមនយោបាយ ដូចការចោទប្រកាន់នោះទេ ។ សមាជិកគណៈកម្មាធិការនាយកCNRPរូបនេះ បានអះអាងថា ការបកស្រាយរបស់លោក ពាក់ព័ន្ធនឹងសិទ្ធិពលរដ្ឋបោះឆ្នោតនោះ គឺវាស្របតាមច្បាប់ ក្រមព្រហ្មទណ្ឌ និងរដ្ឋធម្មនុញ្ញ ដោយមិនផ្ទុយពីច្បាប់ឡើយ។ ក្រោយពន្យល់ពីទស្សនខ្លួនហើយ មេធាវីអតីតគណបក្សសង្គ្រោះជាតិរូបនេះ យល់ឃើញថា ការមិនផ្ដល់សិទ្ធិនយោបាយឱ្យលោកវិញនេះ បង្ហាញពីការបំពានរបស់អ្នកមានអំណាចមកលើពលរដ្ឋ និងសង្គម។ ថ្លែ លោក ជូង ជូងី ដែលបានដាក់ពាក្យស្នើសុំសម្បទានយោបាយវិញ កាលពីថ្ងៃទី២៤ កក្កដា ២០២១ បានប្រាប់សារព័ត៌មានថ្មីៗដូច្នេះថា៖«អាហ្នឹង(បង្ហាញថា)ស្រុកខ្មែរយើង វាមិនទាន់ទៅជានីតិរដ្ឋ គឺអំណាចវានៅតែលើអ្នកមានអំណាច ដែលគេចង់ធ្វើអី គេធ្វើស្រេចតែចិត្តគាត់ គាត់ផ្តល់តែភាពឈឺចាប់ដល់ប្រជាពលរដ្ឋស្លូតត្រង់ »។ ក្រៅពីលោក ជូង ជូងី ក៏មានលោក ញឹម គឹមញ៉ុល ជាសមាជិកគណៈកម្មាធិការនាយក នៃអតីតគណបក្សសង្គ្រោះជាតិ មិនបានសិទ្ធិធ្វើនយោបាយវិញ ដោយសារជាប់បណ្ដឹងពាក់ព័ន្ធនឹងការញុះញុងពលរដ្ឋនៅខេត្តព្រះសីហនុ ឱ្យចូលរួមសកម្មយុទ្ធនាការម្រាមដៃ៩ ដើម្បីគាំទ្រចំពោះគម្រោងលោក សម រង្ស៊ី ប្រធានចលនាសង្គ្រោះជាតិក្រៅប្រទេស វិលត្រឡប់មកកម្ពុជាវិញនៅថ្ងៃទី ៩ វិច្ឆិកា ២០១៩។ សកម្មភាពនេះ ត្រូវបានរដ្ឋាភិបាលបានចាត់ទុកជាផែនការប៉ុងប៉ងធ្វើរដ្ឋប្រហារ ហើយឈានទៅដល់ចាប់ខ្លួនអ្នកពាក់ព័ន្ធទៀតផង។ ប៉ុន្តែបើលោក ជូង ជូងី និងលោក ញឹម គឹមញ៉ុល ជាសមាជិកគណៈកម្មាធិការនាយក នៃអតីតគណបក្សសង្គ្រោះជាតិ ដោះស្រាយបណ្ដឹងទាំងនោះហើយ ទើបពួកគេគឺអាចទទួលបានសម្បទានយោបាយវិញ។ នេះបើតាមលោក ខៀវ សុភ័គ អ្នកនាំពាក្យក្រសួងមហាផ្ទៃ៕	ភ្នំពេញ៖ លោក ជូង ជូងី និងលោក ញឹម គឹមញ៉ុល ជាសមាជិកគណៈកម្មាធិការនាយក នៃអតីតគណបក្សសង្គ្រោះជាតិ មិនបានសិទ្ធិធ្វើនយោបាយវិញ ដោយសារប្រព្រឹត្តផ្ទុយពីបម្រាមធ្វើសកម្មភាពនយោបាយរបស់តុលាការកំពូល ។
លោក ថាច់ សេដ្ឋា ប្រាប់សារព័ត៌មានថ្មីៗថា លោក បានស្នើទៅក្រសួងមហាផ្ទៃ ផ្តល់ឱកាសឲ្យគណបក្សភ្លើងទៀន ចូលជួបពិភាក្សាត្រង់ទៅត្រង់មកជាមួយគ្នា បើមានហេតុការណ៍ណាមួយកើតឡើង មុនការបោះឆ្នោតឃុំ-សង្កាត់ ដូចជាការគំរាមកំហែង ជាអាទិ៍ ដើម្បីមានលទ្ធភាពខ្ពស់អាចរកដំណោះស្រាយ និងអាចទប់ស្កាត់ហេតុការណ៍នោះបានទាន់ពេលវេលា។ អនុប្រធានគណបក្សភ្លើងទៀនរូបនេះ បញ្ជាក់ថា៖«យើង ឲ្យមានវប្បធម៌សន្ទនា ប្រសើរជាងការវាយប្រហារគ្នាតាមប្រព័ន្ធផ្សព្វផ្សាយផ្សេងៗ។ ដូច្នេះ ក្នុងនាមយើង ជាអ្នកប្រជាធិបតេយ្យ ជាខ្មែរដូចគ្នា យើង ត្រូវតែចរចាសន្ទនាគ្នា វាល្អជាង»។ លោក សក់ សេដ្ឋា ដែលតំណាងក្រសួងមហាផ្ទៃ ប្រាប់សារព័ត៌មានថ្មីៗថា លោក មិនទាន់អាចឆ្លើយតបអ្វីបានឡើយ ដោយសារលោក កំពុងជាប់ប្រជុំ។ បើតាមប្រសាសន៍របស់លោក ថាច់ សេដ្ឋា មានសំណើ៣ ដែលគណបក្សភ្លើងទៀត ដាក់ជូនក្រសួងមហាផ្ទៃ គឺ ទី១ សុំឲ្យពិនិត្យមើលការគំរាមកំហែងលើមន្រ្តីគណបក្សភ្លើងទៀនតាមឃុំ-សង្កាត់មួយចំនួន សុំឲ្យជួយធ្វើកិច្ចអន្តរាគមន៍ដោះលែងសកម្មជន២នាក់របស់គណបក្សភ្លើងទៀន នៅខេត្តពោធិ៍សាត់ និង សុំបង្កើតគណៈកម្មការដោយឡែក ដើម្បីតាមដាន និងដំណោះស្រាយឲ្យទាន់ពេលនូវវិវាទនានា ពាក់ព័ន្ធនឹងការបោះឆ្នោត។ លោក បន្តថា គណៈកម្មការនេះ មានសមាសភាពចូលរួមពីក្រសួងមហាផ្ទៃ គណៈកម្មាធិការជាតិរៀបចំការបោះឆ្នោត (គ.ជ.ប) គណបក្សទាំង១៧ ដែលចុះឈ្មោះប្រកួតប្រជែងការបោះឆ្នោតឃុំ-សង្កាត់ និង សង្គមស៊ីវិល ជាដើម។ លោក បន្ថែមថា លោក សក់ សេដ្ឋា ទទួលយកសំណើទាំង៣នេះ ទៅពិចារណា។ សូមបញ្ជាក់ថា ការបោះឆ្នោតឃុំ-សង្កាត់អាណត្តិទី៥ ដែលជាអាណត្តិថ្មី នឹងប្រព្រឹត្តទៅនៅថ្ងៃទី៥ ខែមិថុនា ឆ្នាំ២០២២៕	ដូចការគ្រោងទុក នៅព្រឹកថ្ងៃទី១៨ ខែមីនា ឆ្នាំ២០២២ ថ្នាក់ដឹកនាំគណបក្សភ្លើងទៀន ដែលដឹកនាំដោយលោក ថាច់ សេដ្ឋា ជាអនុប្រធានគណបក្ស បានចូលជួបមន្រ្តីជាន់ខ្ពស់របស់ក្រសួងមហាផ្ទៃ ដែលដឹកនាំលោក សក់ សេដ្ឋា ជារដ្ឋលេខាធិការ និងជាតំណែងឲ្យសម្តេច ខេង ជារដ្ឋមន្រ្តី។ បញ្ហានានាដែលកើតឡើងមុនការបោះឆ្នោតឃុំ-សង្កាត់ គឺជាប្រធានសំខាន់បំផុត ដែលថ្នាក់ដឹកនាំគណបក្សភ្លើងទៀន លើកឡើងជាមួយមន្រ្តីជាន់ខ្ពស់របស់ក្រសួងមហាផ្ទៃ។
ដើម្បីទប់ទល់ការគំរាមកំហែងផ្នែកសន្តិសុខពីសម្ព័ន្ធយោធាណាតូដែលព្យាយាមពង្រីកឥទ្ធិពលទៅភាគខាងកើតអឺរ៉ុបនៅជាប់របងផ្ទះខ្លួន រុស្ស៊ីបានបើកប្រតិបត្តិការយោធាពិសេសនៅអ៊ុយក្រែនតាំងពីថ្ងៃទី២៤ ខែកុម្ភៈមកម្ល៉េះ។ កិច្ចចរចាដើម្បីបញ្ចប់សង្រ្គាមជាច្រើនសារកន្លងមកនេះបានជាប់គាំងដោយគ្មានអ្វីជាផ្លែផ្កាឡើយ។ ស្របពេលប្រតិបត្តិការសឹកឈានដល់ខែទី៧ ការិយាល័យប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី បានចេញឯកសារព្រាងមួយកម្រាស់៩ទំព័រស្តីពីការធានាសន្តិសុខអន្តរជាតិសម្រាប់អ៊ុយក្រែន។សំណើនេះត្រូវបានរៀបចំដោយអតីតអគ្គលេខាធិការណាតូ Anders Fogh Rasmussen និងប្រធានរដ្ឋបាលប្រធានាធិបតីអ៊ុយក្រែន លោក Andriy Yermak។ ឆ្លើយតបទៅនឹងសេចក្តីព្រាងខាងលើដែលបានគូសវាសពីបំណងចូលណាតូរបស់អ៊ុយក្រែនដែរនោះ អ្នកនាំពាក្យវិមានក្រេមឡាំង លោក Dmitry Peskov ថ្លែងក្នុងសន្និសីទកាសែតតាមប្រព័ន្ធអនឡាញនៅថ្ងៃទី១៤ ខែកញ្ញាថា រុស្ស៊ីបានមើលឯកសារនេះ ហើយមិនពេញចិត្តសោះ។ វិមានក្រេមឡាំងក៏អះអាងជាថ្មីថា គំនិតអ៊ុយក្រែនចូលណាតូជាការគំរាមដ៏ចម្បងចំពោះរុស្ស៊ី។ «ជាថ្មីម្តងទៀត រឿងនេះបានបញ្ជាក់ពីភាពចាំបាច់ និងតម្រូវការជាបន្ទាន់សម្រាប់យើងដើម្បីធានាផលប្រយោជន៍ជាតិ និងសន្តិសុខផ្ទាល់របស់យើង»។ អ្នកនាំពាក្យវិមានក្រេមឡាំង លោក Peskov លើកឡើងបែបនេះក្នុងសន្និសីទកាសែត ។ បើតាមលោក ហ្សេលេនស្គី ឯកសារព្រាងខាងលើដែលរៀបរាប់ពីការអំពាវនាវឱ្យប្រទេសលោកខាងលិចផ្តល់ធនធានការទូត ហិរញ្ញវត្ថុ យោធា និងនយោបាយដើម្បីបង្កើនសមត្ថភាពការពាររបស់ក្រុងកៀវក្នុងប៉ុន្មានឆ្នាំមុនពេលចូលណាតូ គួរតែបង្កើតជាមូលដ្ឋានគ្រឹះដោះស្រាយបញ្ហាសន្តិសុខថ្មីមួយសម្រាប់អ៊ុយក្រែន។ យ៉ាងណាមិញ ការចូលណាតូរបស់អ៊ុយក្រែន និងការទទួលបានការការពារទៅវិញទៅមកពីប្លុកសន្តិសុខនេះផ្ទុយនឹងការទាមទាររបស់រុស្ស៊ីតាំងពីមិនទាន់វាយលុកអ៊ុយក្រែនទៅទៀត។ ដ្បិតរដ្ឋាភិបាលក្រុងកៀវ និងបស្ចិមលោកកន្លងមកអះអាងថា រដ្ឋាភិបាលក្រុងមូស្គូប្រើរឿងនេះជាលេសចាប់ផ្តើមប្រតិបត្តិការយោធាដែលបានគ្រោងទុកហើយក៏ដោយ ការចេញផ្សាយឯកសារខាងលើនេះនឹងកាន់តែផ្តល់ឱ្យក្រុងមូស្គូនូវហេតុផលចាំបាច់បន្តប្រតិបត្តិការរបស់ខ្លួនទៀត។ ទន្ទឹមនេះ លោក Peskov ក៏ឆ្លៀតរិះគន់ក្រុងកៀវដែលប្រើប្រាស់ការផ្គត់ផ្គង់ពីលោកខាងលិចដើម្បីធានាសន្តិសុខខ្លួនដែរ។ ដោយមិនផ្តល់សេចក្តីលម្អិត អ្នកនាំពាក្យវិមានក្រេមឡាំងរូបនេះថា មេដឹកនាំអ៊ុយក្រែនត្រូវតែចាត់វិធានការដើម្បីបំបាត់ការគំរាមដល់រុស្ស៊ី៕	បន្ទាប់ពីការិយាល័យប្រធានាធិបតីអ៊ុយក្រែនចេញឯកសារព្រាងមួយពាក់ព័ន្ធនឹងការធានាសន្តិសុខពីលោកខាងលិចសម្រាប់អ៊ុយក្រែនមុនចូលណាតូ វិមានក្រេមឡាំងព្រមានជាថ្មីថា ការបន្តចង់ចូលជាសមាជិកសម្ព័ន្ធយោធាណាតូរបស់អ៊ុយក្រែននៅតែជាការគំរាមសន្តិសុខរុស្ស៊ី ហើយឯកសារធានាសន្តិសុខនេះនឹងកាន់តែបង្ហាញភាពចាំបាច់សម្រាប់រុស្ស៊ីធ្វើប្រតិបត្តិការយោធានៅអ៊ុយក្រែន។
ស្ត្រីដែលមានជំងឺកូវីដ-១៩ខាងលើនេះ មានអាសយដ្ឋាននៅស្រុកចិត្តបុរី ខេត្តក្រចេះ ហើយបច្ចុប្បន្នកំពុងសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀត។ ការរកឃើញវិជ្ជមាននៃជំងឺកូវីដ-១៩លើនារីវ័យ៣១ឆ្នាំរូបនេះ បានធ្វើឱ្យកម្ពុជាកើននូវចំនួនអ្នកឆ្លងជំងឺនេះ ២៩២នាក់ហើយ។ បើតាមក្រសួងសុខាភិបាល ស្រី្តរូបនេះ គឺបានធ្វើដំណើរមកពីប្រទេសជប៉ុន ដោយបន្តជើងហោះហើរនៅ កូរ៉េខាងត្បូង ហើយមកដល់កម្ពុជា កាលពីថ្ងៃទី១៩តុលា ឆ្នាំ២០២០។ ជាមួយគ្នានេះ ក្រសួងសុខាភិបាលបានអះអាងថា មនុស្សទាំង៥២នាក់ទៀតដែលជាអ្នកធ្វើដំណើរជាស្ត្រីខាងលើនោះ គឺសុទ្ធសឹងតែធ្វើតេស្តរកកូវីដ-១៩ ដោយលទ្ធភាពបង្ហាញអវិជ្ជមានទាំងអស់។ អ្នកធ្វើទាំង៥២នាក់នោះ ក្រសួងសុខាភិបាលតម្រូវឱ្យធ្វើចត្តាឡីស័ក១៤ថ្ងៃទៀត នៅតាមសណ្ឋាគារ៣កន្លែងនៅរាជធានីភ្នំពេញចំនួណ២៦នាក់ នៅមណ្ឌលទ័ពអាកាស២៦នាក់ ដើម្បីបង្ការហានិភ័យកូវីដ-១៩ ពីស្រី្តខាងលើនេះ។ គិតត្រឹមថ្ងៃទី២វិច្ឆិកា ឆ្នាំ២០២០ កម្ពុជារកឃើញអ្នកឆ្លងកូវីដ-១៩ ចំនួន២៩២នាក់។ ក្នុងនោះ ជាសះស្បើយ២៨៣នាក់ និង៩នាក់ទៀត កំពុងសម្រាកព្យាបាលជំងឺនៅមន្ទីរពេទ្យមិត្តភាពខ្មែរ-សូវៀត រាជធានីភ្នំពេញ៕	ភ្នំពេញ៖ ស្ត្រីជនជាតិខ្មែរម្នាក់ទៀត ដែលបានដំណើរមកពីប្រទេសជប៉ុន មានផ្ទុកនូវជំងឺកូវីដ-១៩ បន្ទាប់ពីក្រសួងសុខាភិបាលធ្វើតេស្តលើកទីពីរ ចំថ្ងៃទី១៣នៃការធ្វើចត្តាឡីស័ក។ នេះបើយោងតាមសេចក្តីប្រកាសព័ត៌មានរបស់ក្រសួងសុខាភិបាល នាព្រឹកថ្ងៃទី២វិច្ឆិកានេះ ដោយបញ្ជាក់ថា ការរកឃើញវិជ្ជមាននៃជំងឺកូវីដ-១៩លើស្ត្រីរូបនេះ គឺបានស្ថិតនៅក្នុងយន្តហោះតែមួយ ជាមួយបុរសជនជាតិប៉ូឡូញ ដែលក្រសួងធ្វើតេស្តលើកទី១រកឃើញកូវីដ-១៩ កាលពីថ្ងៃទី១៩តុលាកន្លងមក។
វៀតណាម គ្រោងបញ្ចេញថវិកា២៥,២ទ្រីលានដុង ដែលស្មើនឹង១,១ពាន់លានដុល្លារដើម្បីទិញវ៉ាក់សាំងបង្ការជំងឺកូវីដ-១៩ ចំនួន១៥០លានដូស សម្រាប់ចាក់ឱ្យប្រជាជនខ្លួន។ ក្នុងសេចក្ដីប្រកាសថ្ងៃទី២០ ខែឧសភា ក្រសួងហិរញ្ញវត្ថុវៀតណាម បញ្ជាក់ថា ខ្លួនបានដាក់ស្នើគម្រោងមូលនិធិចំនួន២៥,២ទ្រីលានដុងទៅកាន់រដ្ឋាភិបាលដើម្បីទិញវ៉ាក់សាំងបង្ការជំងឺកូវីដ-១៩ ។ គម្រោងនេះ នឹងត្រូវប្រើប្រាស់ថវិការដ្ឋជាគោល។ បើតាមក្រសួងដដែល វៀតណាមគ្រោងបញ្ជាទិញវ៉ាក់សាំងត្រូវចាក់ជូនប្រជាជនប្រមាណ៧៥លាននាក់ក្នុងចំណោមប្រជាជនសរុប៩៨លាននាក់។ គ្រាន់តែការទិញវ៉ាក់សាំង វៀតណាមត្រូវចំណាយដល់ទៅ២១ទ្រីលានដុង រីឯថវិការនៅសល់នឹងត្រូវយកទៅចំណាយលើការដឹកជញ្ចូន កន្លែងស្តុកទុក និងសឺរ៉ាំងជាដើម។ គម្រោងត្រៀមលុយទិញវ៉ាក់សាំង លេចជារូបរាង ស្របពេលវៀតណាមកំពុងរងការវាយប្រហារដោយរលកជំងឺកូវីដ-១៩។ ក្រោយទទួលជោគជ័យលើការគ្រប់គ្រងនៃការរីករាលដាលក្នុងសហគមន៍ស្ទើរតែពេញមួយឆ្នាំចុងក្រោយនេះ វៀតណាមក៏កំពុងប្រឈមមុខករណីផ្ទុះឆ្លងយ៉ាងឆាប់រហ័ស។ ចាប់តាំងពីចុងខែមេសា វៀតណាមមានករណីឆ្លងចំនួន១៦៧៧នាក់ ដែលភាគច្រើនជាកម្មកររោងចក្រនៅខេត្តភាគខាងជើង។ នៅក្នុងសប្តាហ៍នេះ ខេត្ត Bac Giang ត្រូវបានរាយការណ៍ថា ជាចំណុចកណ្តាលនៃការផ្ទុះឡើងនៃវីរុសកូវីដ-១៩។ សួនឧស្សាហកម្មចំនួនបួន និងរោងចក្ររបស់ក្រុមហ៊ុនតៃវ៉ាន់ Foxconn ចំនួនបី ត្រូវបានបញ្ជាបិទជាបណ្តោះអាសន្នក្រោយមានការរីករាលដាលខ្លាំង៕	ដោយ៖ឈួ ស៊ាវយីងជាវ
រថយន្ត Mercedes-Benz ម៉ូឌែល GLB 2022 ជាមូឌែលថ្មីសន្លាងមួយ នៃត្រកូល Mercedes-Benz មានរហូតដល់ទៅ ៧កៅអី ដែលពិតជាសក្តិសមជាទីបំផុត សម្រាប់ការប្រើប្រាស់ជាលក្ខណៈគ្រួសារ។ ការនាំចូលរថយន្តម៉ូឌែលថ្មីនេះ មកកាន់ប្រទេសកម្ពុជា របស់ក្រុមហ៊ុន ស្តារ អូតូ ខេមបូឌា ក៏ស្របទៅនឹងការពេញនិយមខ្លាំង នៃការប្រើប្រាស់ ប្រភេទរថយន្តលក្ខណៈគ្រួសារនេះនៅក្នុងប្រទេសកម្ពុជានាពេលបច្ចុប្បន្នផងដែរ។ លោកអ្នកអាចកក់រថយន្តឥឡូវនេះ នឹងទទួលបានតម្លៃពិសេសបំផុត! រួសរាន់ឡើង ចំនួនមានកំណត់។ សម្រាប់ព័ត៌មាន លោកអ្នកអាចសាកសួរព័ត៌មានលម្អិតតាមរយៈ 017 231 488 / 023 231 488 ៕	ក្រុមហ៊ុន ស្តារ អូតូ ខេមបូឌា ជារថយន្តតែមួយគត់ដែលទទួលបានសិទ្ធិផ្តាច់មុខ ក្នុងការនាំចូល និងចែកចាយរថយន្ត គ្រឿងបន្លាស់សុទ្ធម៉ាក Mercedes-Benz មកដល់ប្រទេសកម្ពុជា។ ថ្មីៗនេះ ក្រុមហ៊ុន ស្តារ អូតូ ខេមបូឌា បានប្រកាសពីដំណឹងនៃការមកដល់នៃម៉ូឌែលរថយន្តដ៏ថ្មីសន្លាង គឺរថយន្ត Mercedes-Benz GLB 2022 ជាមួយនឹងការផ្តល់ជូនតម្លៃដ៏ពិសេសផងដែរ។
នៅសប្ដាហ៍ក្រោយ លោកនាយករដ្ឋមន្ត្រីវៀតណាម Nguyen Xuan Phuc នឹងក្លាយជាមេដឹកនាំមកពីតំបន់អាស៊ីអាគ្នេយ៍ដំបូងគេបង្អស់ ក្នុងការធ្វើទស្សនកិច្ចមកកាន់សហរដ្ឋអាមេរិក ចាប់តាំងពីលោក Trump បានស្បថចូលកាន់តំណែងកាលពីខែមករាកន្លងមកនេះមក។ គេរំពឹងថា ជំនួបរវាងនាយករដ្ឋមន្ត្រីវៀតណាម និងប្រធានាធិបតីសហរដ្ឋអាមេរិក នឹងផ្ដោតជាពិសេសលើបញ្ហាពាណិជ្ជកម្ម និងការទាមទារកាន់កាប់ដែនទឹកនៅក្នុងសមុទ្រចិនខាងត្បូង។ លោកអតីតប្រធានាធិបតី Barack Obama បានអនុវត្តគោលនយោបាយ «បែរទៅរកទ្វីបអាស៊ី» ដែលបានជួយបណ្ដាប្រទេសអាស៊ីអាគ្នេយ៍នានាទប់ទល់ជាមួយនឹងប្រទេសចិន។ ប៉ុន្តែ គេនៅមិនច្បាស់ថា លោក Trump នឹងអនុវត្តគោលនយោបាយបែបណាចំពោះទ្វីបអាស៊ីនៅឡើយទេ។ លោក Murray Hiebert អ្នកសិក្សាស្រាវជ្រាវជាន់ខ្ពស់នៃមជ្ឈមណ្ឌលសិក្សាយុទ្ធសាស្ត្រ និងកិច្ចការអន្តរជាតិ CSIS នៅក្នុងរដ្ឋធានីវ៉ាស៊ីនតោន បាននិយាយយ៉ាងដូច្នេះថា៖ «លោកនាយករដ្ឋមន្ត្រីវៀតណាមចង់ស្វែងយល់អំពីគម្រោង និងគោលបំណងរបស់សហរដ្ឋអាមេរិកនៅក្នុងតំបន់អាស៊ីអាគ្នេយ៍។ វៀតណាមក៏ចង់ស្វែងយល់អំពីគោលនយោបាយ និងយុទ្ធសាស្ត្ររបស់សហរដ្ឋអាមេរិកចំពោះបញ្ហាសមុទ្រចិនខាងត្បូងផងដែរ»។ មួយវិញទៀត គេក៏រំពឹងផងដែរថា លោកនាយករដ្ឋមន្ត្រីវៀតណាមនឹងរំឭកលោកប្រធានាធិបតី Donald Trump អំពីការប្ដេជ្ញារបស់សហរដ្ឋអាមេរិកដើម្បីបោសសម្អាតជាតិពុលគីមី Agent Orange ដែលសហរដ្ឋអាមេរិកបានបាចលើផ្ទៃដីទំហំប្រហែលជាង ២ លានហិកតា នៅក្នុងអំឡុងពេលសង្គ្រាមវៀតណាម ចាប់ពីឆ្នាំ ១៩៦១ ដល់ឆ្នាំ ១៩៧២៕ សូមចុចទៅប្រភពដើម VOA ត្រង់នេះ	នាយករដ្ឋមន្ត្រីវៀតណាមសង្ឃឹមថា នឹងទទួលបានចម្លើយពីប្រធានាធិបតីសហរដ្ឋអាមេរិក អំពីតួនាទីរបស់សហរដ្ឋអាមេរិកនាពេលអនាគត នៅក្នុងការជួយតំបន់អាស៊ីអាគ្នេយ៍ ដើម្បីទប់ទល់ជាមួយនឹងការពង្រីកឥទ្ធិពលរបស់ចិននៅក្នុងសមុទ្រចិនខាងត្បូង។
បើតាមសេចក្តីថ្លែងការណ៍របស់ការិយាល័យនាយករដ្ឋមន្រ្តីដែលចេញផ្សាយនៅថ្ងៃទី១១ ខែធ្នូ នាយករដ្ឋមន្រ្តីសិង្ហបុរី លី សៀនឡុង នៅថ្ងៃទី១២ ខែធ្នូ នឹងទៅទស្សនកិច្ចនៅក្រុង Kiel ទីដែលជួបជាមួយអធិការបតីអាល្លឺម៉ង់ អូឡាហ្វ ស្ហូល។ ជាមួយវត្តមានលោក ស្ហូល លោក លី ក៏នឹងធ្វើជាអធិបតីសម្ពោធនាវាមុជទឹករបស់សិង្ហបុរីពីរគ្រឿងផងដែរ។ អំឡុងទស្សនកិច្ចនៅអាល្លឺម៉ង់ លោក លី នឹងអមដំណើរដោយភរិយារបស់លោក, រដ្ឋមន្ត្រីការពារជាតិ Ng Eng Hen, រដ្ឋមន្រ្តីការបរទេស Vivian Balakrishman ក៏ដូចជាមន្រ្តីមកពីកងទ័ពជើងទឹកសិង្ហបុរី ការិយាល័យនាយករដ្ឋមន្រ្តី និងក្រសួងការពារជាតិ និងការបរទេស។ នៅថ្ងៃទី១៤ ខែធ្នូ មេដឹកនាំសិង្ហបុរីរូបនេះនឹងចូលរួមក្នុងកិច្ចប្រជុំកំពូលរំឭកខួបទំនាក់ទំនងអាស៊ាន-សហភាពអឺរ៉ុបនាទីក្រុងព្រុចសែល នៅបែលហ្សិក។ នាព្រុចសែល លោក លី នឹងអមដំណើរដោយភរិយារបស់លោក ព្រមទាំងមន្រ្តីមកពីការិយាល័យនាយករដ្ឋមន្រ្តី និងក្រសួងការបរទេស។ «កិច្ចប្រជុំកំពូលរំឭកខួបលើកទី៤៥នៃដៃគូសន្ទនាអាស៊ាន-សហភាពអឺរ៉ុប និងជាឱកាសសម្រាប់ភាគីទាំងពីរពិភាក្សាវិធីដើម្បីធ្វើឱ្យទំនាក់ទំនងអាស៊ាន-សហភាពអឺរ៉ុបឱ្យកាន់តែស៊ីជម្រៅ»។ សេចក្តីថ្លែងការណ៍របស់ការិយាល័យនាយករដ្ឋមន្រ្តីសិង្ហបុរីបញ្ជាក់បែបនេះ។ នេះជាកិច្ចប្រជុំកំពូលអាស៊ាន-អឺរ៉ុបលើកដំបូងដែលមានការចូលរួមពីថ្នាក់ដឹកនាំបណ្តាប្រទេសអាស៊ាន និងសហភាពអឺរ៉ុប(EU)។ កិច្ចប្រជុំកំពូលនេះនឹងសហការរៀបចំដោយប្រធានក្រុមប្រឹក្សាអឺរ៉ុប លោក Charles Michel និងនាយករដ្ឋមន្រ្តីកម្ពុជា សម្តេច ហ៊ុន សែន ដែលជាប្រធានផ្លាស់វេនអាស៊ានឆ្នាំ២០២២។ មេដឹកនាំដែលមកពីប្លុកក្នុងតំបន់ទាំងពីររំពឹងថានឹងចេញសេចក្តីថ្លែងការណ៍រួមមួយនៅបញ្ចប់កិច្ចប្រជុំ៕	នាយករដ្ឋមន្រ្តីសិង្ហបុរី លី សៀនឡុង នឹងធ្វើទស្សនកិច្ចផ្លូវការនៅអាល្លឺម៉ង់នៅថ្ងៃទី១២ និងទី១៣ ខែធ្នូ ហើយចូលរួមកិច្ចប្រជុំកំពូលអាស៊ាន-សហភាពអឺរ៉ុបនាទីក្រុងព្រុចសែលនៅថ្ងៃទី១៤ ខែធ្នូ។
បន្ទាប់ពីបញ្ចប់ទស្សនកិច្ចនៅជប៉ុនរយៈពេល ៤ថ្ងៃ ប្រមុខរដ្ឋាភិបាលសិង្ហបុរី លោក លី សៀនឡុង បានថ្លែងទៅកាន់អ្នកសារព័ត៌មានសិង្ហបុរី ជុំវិញបញ្ហាជាច្រើន ក្នុងនោះរួមមានបញ្ហាសន្តិសុខនៅក្នុងតំបន់ផង ស្របពេលសង្រ្គាមរុស្ស៊ី និងអ៊ុយក្រែនផ្ទុះឡើង។ ក្នុងសន្និសីទសារព័ត៌មាននោះ នាយករដ្ឋមន្រ្តីសិង្ហបុរី បានជំរុញឱ្យប្រទេសក្នុងតំបន់គិតគូរពីបញ្ហាសន្តិសុខសមូហភាព ជាជាងសន្តិសុខរបស់ប្រទេសនីមួយៗ។ «សន្តិសុខមិនមែនគិតត្រឹមតែប្រទេសមួយៗទេ ដោយសារប្រទេសទាំងនោះនឹងធ្វើអ្វី ដែលយើងព្យាយាមធ្វើ ដើម្បីសុវត្ថិភាពរបស់យើង»។ លោកលីបានពន្យល់បែបនេះ ដោយបន្ថែមថា ការពង្រឹងវិស័យសន្តិសុខរបស់បណ្តាប្រទេសមួយៗ ធ្វើឱ្យបណ្តាប្រទេសផ្សេងទៀតព្រួយបារម្ភ ហើយវានឹងធ្វើឱ្យស្ថានភាពកាន់តែអាក្រក់។ ត្រង់ចំណុចនេះ លោកលី បានជំរុញឱ្យប្រទេសទាំងអស់ត្រូវសហការគ្នាដើម្បីការពារសន្តិសុខសមូហភាព។ សន្តិសុខសមូហភាព គឺជាសកម្មភាពរួមគ្នារបស់រដ្ឋនីមួយៗ ក្នុងការគិតគូរពីសន្តិសុខ និងការគំរាមកំហែងផ្សេងៗ។ មុនការថ្លែងបែបនេះមួយថ្ងៃ លោកលី ក៏បានព្រមានពីការរត់ប្រណាំងអាវុធនុយក្លេអ៊ែរផង នៅក្នុងតំបន់អាស៊ី ស្របពេលមានសង្រ្គាមអ៊ុយក្រែនផ្ទុះឡើង, ការបង្កើនឥទ្ធិពលចិនក្នុងតំបន់ រួមទាំងការសាកល្បងមីស៊ីលរបស់កូរ៉េខាងជើង។ ក្នុងវេទិកាអនាគតអាស៊ីនោះ លោកលី បានអះអាងថា កិច្ចសហប្រតិបត្តិការសន្តិសុខ គួរតែបំពេញបន្ថែមដោយកិច្ចសហប្រតិបត្តិការសេដ្ឋកិច្ច ដែលអាចផ្តល់ផលប្រយោជន៍ទៅវិញទៅមក។ ពាក់ព័ន្ធនឹងបញ្ហានេះ លោកលី នៅថ្ងៃទី២៧ ខែឧសភា បានអះអាងថា ដោយសារបញ្ហាខាងលើ សិង្ហបុរីបានចូលរួមទាំង ក្របខណ្ឌសេដ្ឋកិច្ចឥណ្ឌូ-ប៉ាស៊ីហ្វិក (IPEF)របស់អាម៉េរិក និងគំនិតផ្តួចផ្តើមផ្លូវ និងខ្សែរក្រវ៉ាត់ (BRI)របស់ចិន។ បើតាមលោកលី ការពង្រឹងកិច្ចសហប្រតិបត្តិការនៅក្នុងគម្រោងសេដ្ឋកិច្ចរបស់អាម៉េរិក មិនមែនផ្តល់ផលអាក្រក់ដល់គំនិតផ្តួចផ្តើមសេដ្ឋកិច្ចរបស់ចិនឡើយ៕	នាយករដ្ឋមន្រ្តីសិង្ហបុរី លោក លី សៀនឡុង នៅថ្ងៃទី២៧ ខែឧសភា បានយល់ឃើញថា ប្រទេសនៅក្នុងតំបន់ គួរតែសហការលើការកសាងសន្តិសុខសមូហភាព បើទោះប្រទេសទាំងនោះ ត្រូវគិតគូរពីការពង្រឹងសន្តិសុខជាតិរបស់ខ្លួនក៏ដោយ។ ការអះអាងបែបនេះ ធ្វើឡើងបន្ទាប់ពីមេដឹកនាំសិង្ហបុរី ព្រមានពីការរត់ប្រណាំងសព្វាវុធនៅក្នុងតំបន់អាស៊ី។
លោក សាយ សំអាល់ សរសេរយ៉ាងដូច្នេះថា៖«ក្រសួងបរិស្ថាន បានរកឃើញថា ទេសចរម្នាក់អាចចំណាយប្រមាណ៥៨.១៤ដុល្លារអាមេរិក ក្នុងមួយថ្ងៃ ទៅលើការធ្វើដំណើរ ហូបចុក ស្នាក់នៅ និងផ្សេងៗ នៅក្នុងតំបន់អភិរក្ស។ ដូច្នេះ ទេសចរជួយច្រើន ទៅក្នុងសេដ្ឋកិច្ចមូលដ្ឋាន»។ មួយរយៈចុងក្រោយនេះ តំបន់ទេសចរណ៍ជាច្រើនដែលស្ថិតនៅក្នុងតំបន់អភិរក្ស បានទាក់ទាញទេសចរណ៍ក្នុងស្រុកយ៉ាងកុះករ ក្នុងនោះមានតំបន់វាលធំ នៅក្នុងឧទ្យានជាតិវីរៈជ័យ,ឧទ្យានជាតិគិរីរម្យ,ភ្នំឱរ៉ាល់ដែលជាភ្នំខ្ពស់ជាងគេនៅកម្ពុជា និងស្ថិតនៅក្នុងដែលជម្រកសត្វព្រៃឱរ៉ាល់ ភ្នំខ្នងផ្សា និងភ្នំទំព័រជាដើម។ លោក ឈឺន ឈីម មគ្គុទ្ទេសក៍នៅភ្នំឱរ៉ាល់ ប្រាប់សារព័ត៌មាន Thmey Thmey 25 តាមទូរសព្ទថា គិតត្រឹមរយៈពេល៦ខែ នៃឆ្នាំ២០២០នេះ មានភ្ញៀវទេសចរប្រមាណ៥,៥០០នាក់ បានឡើងភ្នំឱរ៉ាល់ ដែលចំនួននេះ មានការកើនឡើងខ្លាំង បើធៀបនឹងឆ្នាំ២០១៩។ តាម លោកឈឺន ឈីម កំណើនភ្ញៀវទេសចរ បានជួយលើកកម្ពស់ជីវភាពរបស់ប្រជាពលរដ្ឋនៅទីនោះផ្ទាល់ តាមរយៈការផ្ដល់សេវាកម្មលក់ចំណីអាហារ និងតម្រូវការផ្សេងៗដល់អ្នកទេសចរ។ តំបន់ខ្នងផ្សា ដែលកំពុងទទួលបានប្រជាប្រិយភាពនេះវិញ ក៏មានភ្ញៀវទេសចរទៅលេងកម្សាន្តច្រើនដូចគ្នា ដោយគ្រាន់តែគិតត្រឹមរយៈពេលមួយខែក្នុងខែមិថុនាកន្លងទៅនេះ មានភ្ញៀវទេសចរចំនួន១ពាន់នាក់បានទៅកម្សាន្តនៅទីនោះ។ នៅកម្ពុជា កំពុងអភិរក្សតំបន់៦៩កន្លែង ដែលមានផ្ទៃដីប្រមាណជា ៧,៣លានហិកតា រួមមាន ឧទ្យានជាតិ,ឧទ្យានជាតិសមុទ្រ, តំបន់ការពារទេសភាព, ដែនជម្រកសត្វព្រៃ,តំបន់ប្រើប្រាស់ច្រើនយ៉ាង,តំបន់បេតិកភណ្ឌធម្មជាតិ និងរបៀងជីវៈចម្រុះជាដើម៕ អានព័ត៌មានបន្ថែម៖ ThmeyThmey25	ភ្នំពេញ៖ អ្នកទេសចរម្នាក់ អាចចំណាយប្រាក់ចំនួន ៥៨,១៤ដុល្លារក្នុងមួយថ្ងៃ ទៅលើស្នាក់នៅ ហូបចុក និងសេវាកម្មផ្សេងៗ នៅក្នុងតំបន់អភិរក្ស នៃប្រទេសកម្ពុជា។ លោក សាយ សំអាល់ រដ្ឋមន្ត្រីក្រសួងបរិស្ថាន បញ្ជាក់យ៉ាងដូច្នេះ នៅលើទំព័រហ្វេសប៊ុករបស់ខ្លួន។
សម្តេច ហ៊ុន សែន បានបញ្ជាក់ថា ទោះបីមានការបិទបញ្ចប់ព្រឹត្តិការណ៍សហគមន៍២០ កុម្ភៈ និងបើកប្រទេសឡើងវិញ ក៏ដោយ ប៉ុន្តែការជួបជុំទ្រង់ទ្រាយធំដែលមានមនុស្សរាប់ពាន់នាក់ក្នុងបរិវេណដែលគ្មានសុវត្ថិភាព និងខ្វះការប្រុងប្រយ័ត្ន ជាឱកាសនៃការវិលត្រឡប់មកវិញនៃជំងឺដ៏កាចសាហាវ។ ក្នុងសារដែលមាន៤ទំព័រ ប្រមុខរដ្ឋាភិបាលកម្ពុជា បានលើកឡើងពីការពង្រឹងភាពជាដៃគូជាមួយស្ថាប័នសារព័ត៌មាន ហើយបានកោតសរសើរចំពោះកិច្ចប្រឹងប្រែងរបស់អ្នកសារព័ត៌មានលើការចូលរួមផ្សព្វផ្សាយសភាពការណ៍ពិតនៅកម្ពុជា ជាពិសេសយុទ្ធនាការចាក់វ៉ាក់សាំងកូវីដ-១៩។ «ខ្ញុំក៏សូមកោតសរសើរចំពោះសមាគមអ្នកសារព័ត៌មានទាំងអស់ដែលបានខិតខំប្រឹងប្រែងបណ្តុះបណ្តាលវិជ្ជាជីវៈ និងតម្រង់ទិសអ្នកសារព័ត៌មានឲ្យធ្វើជាកញ្ចក់ឆ្លុះបញ្ចាំងតថភាពក្នុងសង្គម និងការបំពេញភារកិច្ចប្រកបដោយក្រមសីលធម៌»។ នេះជាការកត់សម្គាល់របស់សម្តេច ហ៊ុន សែន។ ក្នុងវិបត្តិកូវីដ-១៩ រយៈពេល២ឆ្នាំចុងក្រោយនេះ សម្តេចបានមើលឃើញពីការលំបាករបស់អ្នកសារព័ត៌មាន ទាំងផ្នែកហិរញ្ញវត្ថុ និងការបំពេញភារកិច្ច ប៉ុន្តែក្រោយការបិទបញ្ចប់ព្រឹត្តិការណ៍សហគមន៍ និងការបើកប្រទេសឡើងវិញ សម្តេចជឿថា អ្វីៗនឹងវិលទៅរកភាពល្អប្រសើរ។ ចំពោះបេសកកម្មខាងមុខ សម្តេចនាយករដ្ឋមន្ត្រី ស្នើទៅអ្នកសារព័ត៌មានត្រៀមលក្ខណៈចូលរួមផ្សព្វផ្សាយទៅកាន់សកលលោកអំពីការវិវត្តរបស់កម្ពុជា ជាពិសេសការរៀបចំកិច្ចប្រជុំកំពូលអាស៊ានឆ្នាំ២០២២ និងការរៀបចំការប្រកួតកីឡាអាស៊ី-អាគ្នេយ៍ (ស៊ីហ្គេម) លើកទី៣២ ឆ្នាំ២០២៣ ដែលកម្ពុជាសុទ្ធតែធ្វើជាម្ចាស់ផ្ទះ។ បន្ថែមពីលើនេះ សម្តេច ហ៊ុន សែន បានផ្តល់អនុសាសន៍៦ចំណុចសម្រាប់អ្នកសារព័ត៌មាន ដែលចម្បងបំផុតនោះ គឺការផ្សព្វផ្សាយជំរុញឲ្យអាជ្ញាធរ និងស្ថាប័នមានសមត្ថកិច្ចពង្រឹងភូមិ ឃុំ សុវត្ថិភាព ដើម្បីលើកមុខមាត់កម្ពុជាក្នុងនាមជាម្ចាស់កិច្ចប្រជុំកំពូលអាស៊ាន និងកីឡាស៊ីហ្គេម។ កីឡារស់ក្នុងសន្តិភាព, កីឡានាំមកនូវមិត្តភាព, កីឡាដើម្បីសុខភាព, កម្ពុជាកាត់បន្ថយគ្រោះថ្នាក់ចរាចរណ៍, កម្ពុជាស្អាត។ សម្តេចក្រើនរំលឹកដល់អ្នកសារព័ត៌មានពិចារណាតាមពាក្យស្លោកទាំងនេះ ដើម្បីបំផុសបំផុលស្មារតី និងលើកទឹកចិត្តកីឡាករ-ការិនី និងពលរដ្ឋឲ្យគាំទ្រ និងស្នេហាវិស័យកីឡា។ វាជាការចូលរួមផ្សព្វផ្សាយកិច្ចប្រជុំកំពូលអាស៊ាន និងការបើកយុទ្ធនាការផ្សព្វផ្សាយស៊ីហ្គេម និងអាស៊ានប៉ារ៉ាហ្គេម។ ក្នុងសារលិខិតដដែល សម្តេចឲ្យបន្តបង្កើនភាពជាដៃគូរវាងអ្នកសារព័ត៌មាន និងរដ្ឋាភិបាល ការបន្តចូលរួមប្រយុទ្ធភាពអសកម្ម ភាពមិនប្រក្រតី អំពើពុករលួយ និងភាពអយុត្តិធម៌ក្នុងសង្គម។ សម្តេចបានក្រើនរំលឹកថា៖ «ត្រូវបន្តបំផ្លាញចោលពួកឱកាសនិយមស្វែងយកផលប្រយោជន៍ផ្ទាល់ខ្លួនជ្រកក្រោមស្លាមសារព័ត៌មានដែលធ្វើឲ្យប៉ះពាល់ដល់តម្លៃ កិត្យានុភាពរបស់អ្នកសារព័ត៌មានទូទៅ និងស្ថាប័នសារព័ត៌មាន»។ ដូចជាលើកមុនៗផងដែរសម្តេចនាយករដ្ឋមន្ត្រី ជំរុញអ្នកសារព័ត៌មានបន្តប្រយុទ្ធប្រឆាំងព័ត៌មានមិនពិត និងព័ត៌មានក្លែងក្លាយ ការពង្រឹងសមត្ថភាពឲ្យដើរទាន់បច្ចេកវិទ្យា និងការបន្តចូលរួមផ្សព្វផ្សាយក្នុងយុទ្ធនាការប្រយុទ្ធប្រឆាំងកូវីដ-១៩៕	ថ្ងៃទី១៤ ខែមករា ឈានដល់ឆ្នាំទី៦នៃទិវាជំនួបរវាងប្រមុខរដ្ឋាភិបាល ជាមួយអ្នកសារព័ត៌មានកម្ពុជា ប៉ុន្តែដោយសារការរាតត្បាតកូវីដ-១៩ ជំនួបផ្ទាល់នេះ ក៏នឹងត្រូវអាក់ខានរយៈពេល២ឆ្នាំជាប់គ្នាផងដែរ។ មិនខុសពីឆ្នាំមុនៗឡើយ សម្តេចនាយករដ្ឋមន្ត្រី ហ៊ុន សែន បានចេញសារលិខិតទាក់ទងនឹងទិវាប្រចាំឆ្នាំនេះ ជូនដល់អ្នកសារព័ត៌មានជាតិ និងអន្តរជាតិ។
ដំណើរការចរចានិងចងក្រងសេចក្តីព្រាងក្របខណ្ឌសម្រាប់ក្រមប្រតិបត្តិសមុទ្រចិនខាងត្បូង(COC) ដែលគេទន្ទឹងរង់ចាំអស់ពេល១៥ ឆ្នាំមកនោះឈានមកដល់ទីបញ្ចប់ជាផ្លូវការហើយនៅថ្ងៃព្រហស្បតិ៍ទី ១៨ ឧសភានៅក្នុងជំនួបនារវាងមន្ត្រីជាន់ខ្ពស់អាស៊ាននិងចិននៅទីក្រុងភាគខាងត្បូងរបស់ចិន Guiyang ។ មន្ត្រីជាន់ខ្ពស់មក ពីប្រទេសអាស៊ាននិងចិនខាងលើ ជួបពិភាក្សាគ្នានៅថ្ងៃ ១៨ ឧសភាម្សិលមិញនេះ នៅក្នុងកិច្ចប្រជុំលើកទី១៤ ដែលផ្តោតលើការអនុវត្តសេចក្តីថ្លែងការណ៍ស្តីពីភាគីសមុទ្រចិនខាងត្បូង (DOC)។ តាមសេចក្តីថ្លែងការណ៍រួមដែលដាក់ចេញក្រោយកិច្ចប្រជុំ តំណាងអាស៊ាន និងចិនបានឯកភាពគ្នារួចរាល់ហើយលើសេចក្តីព្រាងក្របខណ្ឌក្រមប្រតិបត្តិនេះ ហើយភាគីក៏ត្រៀមដាក់ស្នើទៅរដ្ឋមន្ត្រីការបរទេសអាស៊ាននិងចិនដើម្បីត្រួតពិនិត្យនិងពិចារណាមើលដែរ។ ប៉ុន្តែគ្មានការបញ្ជាក់លម្អិតពីខ្លឹមសារ និងមាតិកានៃសេចក្តីព្រាងក្របខណ្ឌក្រមប្រតិបត្តិដែលនឹងក្លាយជាវិធានមានអនុភាពគតិយុត្តិសម្រាប់ភាគីជម្លោះសមុទ្រចិនខាងត្បូងអនុវត្តឡើយ។ «យើងសូមប្រកាសថា មន្ត្រីជាន់ខ្ពស់អាស៊ាននិងចិនបានសម្រេចការចរចាចងក្រងក្របខណ្ឌនៃក្រមប្រតិបត្តិហើយ មុនពាក់កណ្តាលឆ្នាំ ២០១៧ ដែលជាកាលបរិច្ឆេទដែលមេដឹកនាំអាស៊ាននិងចិនបានកំណត់ទៀត។ សេចក្តីព្រាងនេះនឹងត្រូវដាក់ទៅកាន់រដ្ឋមន្ត្រីការរបទេសដើម្បីពិចារណាបន្ថែមថាគួរគាំទ្រ ឬយ៉ាងណានោះ»។ ក្នុងរយៈពេលប៉ុន្មានខែចុងក្រោយនេះ តំណាងអាស៊ាននិងចិនបានប្រឹងប្រឹងពន្លឿនៃការចរចាគ្នាដើម្បីសម្រេចឲ្យបានត្រឹមតែ មិថុនា ហើយសេចក្តីព្រាងដែលគេឯកភាពគ្នានេះនឹងត្រូវសម្រេចដោយរដ្ឋមន្ត្រីការបរទេសអាស៊ានក្នុងកិច្ចប្រជុំមួយនៅខែសីហានៅក្រុងម៉ានីលខាងមុខ។ តាមពិតទៅក្រមប្រតិបត្តិសមុទ្រចិនខាងត្បូងដែលត្រូវអាស៊ាននិងចិនស្នើឡើងនេះមានអនុភាពគតិយុត្តិដើម្បីចាប់បង្ខំគូភាគី ហើយក៏មានគោលដៅសំខាន់កែលម្អសេចក្តីថ្លែងការណ៍គូភាគីសមុទ្រចិនខាងត្បូងដែលសម្រេចបានពីឆ្នាំ ២០០២ ដែលជំរុញការគោរពច្បាប់សមុទ្រ (UNCLOS)ជាពិសេសធានាសេរីភាពនាវាចរណ៍ និងការហោះហើរ និងទប់ស្កាត់ការផ្ទុះជម្លោះជាដើមផង។ ថ្វីបើការសម្រេចបានសេចក្តីព្រាងក្របខណ្ឌសម្រាប់ក្រមប្រតិបត្តិនេះជាសមិទ្ធផលវិជ្ជមានក៏ដោយ មន្ត្រីការទូតអាស៊ានខ្លះបារម្ភថាមិនដឹងជាចិនស្មោះត្រង់កម្រិតណា ហើយអាស៊ានមានទឹកមាត់ប្រៃឬយ៉ាងណាក្នុងការបង្ខំឲ្យចិនគោរពបទបញ្ញត្តិដែលមានចែងនោះ។ មន្ត្រីខ្លះពិពណ៌នា សេចក្តីព្រាងក្រមប្រតិបត្តិនេះថាជាអ្វីដែលបង្កើតឡើងគ្រាន់តែឲ្យល្អមើលតែប៉ុណ្ណោះ ព្រោះវាមិនបង្ហាញឲ្យឃើញពីអ្វីដែលអាស៊ានបារម្ភពិតប្រាកដឡើយ។ នេះក៏ដោយសារ មកដល់បច្ចុប្បន្ន ទោះមានការស្នើឲ្យបញ្ឈប់ពីអាស៊ានក៏ដោយ ចិនតែបន្តគម្រោងរាតទីនៅសមុទ្រចិនខាងត្បូង កសាងកោះសិប្បនិម្មិតនិងសាងសង់សំណង់ស៊ីវិលនិងយោធានៅទីនោះដដែល និងបន្តលើកហេតុផលប្រវត្តិសាស្ត្រជាសម្អាងថែមទៀត៕	អាស៊ាននិងចិនឯកភាពគ្នាទទួលយកសេចក្តីព្រាងក្របខណ្ឌនៃក្រមប្រតិបត្តិសមុទ្រចិនខាងត្បូង(draft framework for Code of Conduct) ក្រោយចំណាយពេលចរចានិងប្រឹក្សាយោបល់រួមគ្នាអស់ពេល១៥ឆ្នាំមកនេះ។ យ៉ាងណាមិញគេមិនទាន់បានឃើញខ្លឹមសារលម្អិតសេចក្តីព្រាងក្របខណ្ឌសម្រាប់ក្រមប្រតិបត្តិនេះទេ ខណៈដែលមន្ត្រីទូតមួយចំនួននៅបារម្ភពីបទបញ្ញត្តិដែលមានចែងក្នុងនោះផងព្រោះគេមិនដឹងថាវានឹងផ្តល់ទម្ងន់ដល់អាស៊ានកម្រិតណាក្នុងការដោះស្រយាបញ្ហាជម្លោះជាមួយចិននោះ។
នៅក្នុងសេចក្តីថ្លែងការណ៍ដ៏កម្រមួយដែលបង្ហោះលើបណ្តាញសង្គមTwitter អតីតប្រធានាធិបតីអាមេរិក លោក បារ៉ាក់ អូបាម៉ា បានចេញមុខប្រតិកម្មដោយផ្ទាល់លើការបង្រ្កាបប្រជាជននៅមីយ៉ាន់ម៉ាបន្ទាប់ពីរដ្ឋប្រហារយោធា។ «ការយកចិត្តទុកដាក់របស់ពិភពលោក ត្រូវតែផ្តោតលើមីយ៉ាន់ម៉ា»។ លោក អូបាម៉ា បានលើកឡើងបែបនេះ ដោយបន្ថែមថា លោកឈឺចាប់យ៉ាងខ្លាំង ដោយសារតែការបង្រ្កាបលើប្រជាជនស៊ីវិល។ ក្នុងសេចក្តីថ្លែងការណ៍នោះ លោក អូបាម៉ា បានគាំទ្រយ៉ាងខ្លាំង ចំពោះចំណាត់ការរបស់លោក ចូ បៃឌិន ប្រធានាធិបតីអាមេរិក ដែលបានដាក់ទណ្ឌកម្មលើរបបសឹក និងអំពាវនាវឱ្យបណ្តាប្រទេសផ្សេងទៀត ដាក់ទណ្ឌកម្មលើក្រុមយោធាផងដែរ។ បើតាមលោកអតីតប្រធានាធិបតីអាមេរិករូបនេះ ប្រជាជនមីយ៉ាន់ម៉ា និងពិភពលោក នឹងមិនទទួលស្គាល់ភាពខុសច្បាប់ និងកិច្ចខិតខំដ៏ខ្លាំងក្លារបស់ក្រុមយោធា ដែលចង់គ្រប់គ្រងសិទ្ធិសេរីភាពនៅមីយ៉ាន់ម៉ាឡើយ។ ទន្ទឹមគ្នានេះ លោក អូបាម៉ា បានប្រាប់ឱ្យប្រទេសជិតខាង គួរតែទទួលស្គាល់ថា មីយ៉ាន់ម៉ា ក្រោមការដឹកនាំរបស់របបសឹកនឹងនាំយកមកតែបញ្ហាប៉ុណ្ណោះ ក្នុងនោះមានដូចជាអស្ថិរភាព និងវិបត្តិមនុស្សធម៌ជាដើម។ មិនតែប៉ុណ្ណោះ លោក អូបាម៉ា បានបន្តថា ដ្បិតមីយ៉ាន់ម៉ាស្ថិតក្នុងស្ថានភាពអាក្រក់ក៏ពិតមែន ប៉ុន្តែប្រជាជនមីយ៉ាន់ម៉ានៅតែបង្ហាញពីសាមគ្គីភាព ភាពអត់ធ្មត់ និងការប្តេជ្ញាសម្រាប់តម្លៃលទ្ធិប្រជាធិបតេយ្យ។ នេះ ជាក្តីសង្ឃឹមមួយសម្រាប់មីយ៉ាន់ម៉ា ដែលអាចស្វែងរកមេដឹកនាំមួយរូប ដែលគោរពឆន្ទៈរបស់ប្រជាជននៅថ្ងៃអនាគត។ គួររំលឹកថា អាមេរិកក្រោមការដឹកនាំរបស់លោក អូបាម៉ា បានលើកចោលទណ្ឌកម្មពាណិជ្ជកម្ម និងទណ្ឌកម្មផ្សេងទៀតដែរបានដាក់លើមីយ៉ាន់ម៉ានាពេលកន្លងទៅ។ ប៉ុន្តែពេលនេះ អាមេរិក បានដាក់ទណ្ឌកម្មជាច្រើនលើរបបសឹកវិញ។ ចំណែកស្ថានការណ៍នៅក្នុងប្រទេសវិញ ក្នុងថ្ងៃដដែលនេះ ទូរទស្សន៍ដែលគ្រប់គ្រងដោយក្រុមយោធា Myawaddy បានចុះផ្សាយថា លោក មីន អ៊ុងឡាំង អគ្គមេបញ្ជាការយោធាមីយ៉ាន់ម៉ា បានប្រកាសនៅក្នុងកិច្ចប្រជុំក្រុមប្រឹក្សារដ្ឋថា រដ្ឋាភិបាលយោធា កំពុងពង្រឹងស្ថិរភាពនៅក្នុងប្រទេស ហើយតំណាងរបស់អាស៊ាន នឹងត្រូវអនុញ្ញាតឱ្យចូលមកមីយ៉ាន់ម៉ា ក៏អាស្រ័យលើស្ថិរភាពនៅក្នុងប្រទេសដែរ។ នៅក្នុងសេចក្តីប្រកាសដោយឡែកមួយទៀត ក្រុមយោធាមីយ៉ាន់ម៉ា ក៏បានឆ្លើយតបនឹងសេចក្តីថ្លែងការណ៍របស់អាស៊ានផងដែរថា រដ្ឋាភិបាលមីយ៉ាន់ម៉ានឹងពិចារណាលើសេចក្តីស្នើរបស់អាស៊ាន ដែលប្រកបដោយការស្ថាបនា នៅពេលស្ថានភាពត្រលប់ទៅរកស្ថិរភាពឡើងវិញ៕	អតីតប្រធានាធិបតីអាមេរិក លោក បារ៉ាក់ អូបាម៉ា នៅថ្ងៃទី២៦ ខែមេសា បានអះអាងថា អំពើហិង្សា ដែលប្រព្រឹត្តដោយរដ្ឋាភិបាលយោធា លើក្រុមបាតុករមីយ៉ាន់ម៉ា បានធ្វើឱ្យលោកឈឺចាប់យ៉ាងខ្លាំង។ អតីតប្រធានាធិបតីអាមេរិករូបនេះ ក៏បានជំរុញឱ្យក្រុមបាតុករមីយ៉ាន់ម៉ា និងប្រជាជនស្វែងរកលទ្ធិប្រជាធិបតេយ្យសម្រាប់អនាគត ជាមួយនឹងការបដិសេធរបបយោធាសព្វថ្ងៃ។
តាមការចុះផ្សាយរបស់ទូរទស្សន៍សិង្ហបុរី Channel News Asia អ្នកជំងឺទាំងពីរនេះ គឺសុទ្ធសឹងតែជាជនជាតិចិន ដែលមកពីទីក្រុង វូហាន ខេត្ត Hubei ។ បុរសវ័យ ៥៦ឆ្នាំម្នាក់ បានមកដល់ប្រទេសសិង្ហបុរី មកពីទីក្រុង វូហាន កាលពីថ្ងៃ ១៩ ខែមករា ហើយផ្តើមមានរោគសញ្ញាក្អកកាលពីថ្ងៃ ២៥ ខែមករា។ ក្រសួងសុខាភិបាលសិង្ហបុរី បានបញ្ជាក់ទៀតថា មួយថ្ងៃក្រោយមក ពោលគឺថ្ងៃ២៦ ខែមករា បុរសចិនរូបនេះ បានទៅកាន់មន្ទីរពេទ្យ Changi General ដោយខ្លួនឯងផ្ទាល់ ហើយលោកបានធ្វើតេស្តថារកឃើញជំងឺនេះ កាលពីថ្ងៃ២៧ មករា ម្សិលមិញ។ បើតាមក្រសួង បុរសចិនរូបនេះ បានសម្រាកនៅផ្ទះរបស់គ្រួសារលោក នៅខុនដូរមួយកន្លែងក្នុងប្រទេសសិង្ហបុរី មុនពេលលោកទៅកាន់មន្ទីរពេទ្យ។ ចំណែកអ្នកជំងឺទី ៧ វិញ ដែលត្រូវបានរកឃើញថាឆ្លងកូរ៉ូណាវីរុស គឺជាបុរសជនជាតិចិនមានអាយុ ៣៥ឆ្នាំ ដែលទៅដល់ទឹកដីសិង្ហបុរី កាលពីថ្ងៃ ២៣ ខែមករា ។ បើតាមការប្រកាសព័ត៌មានរបស់ក្រសួងសុខាភិបាលសិង្ហបុរី បុរសរូបនេះ បានចាប់ផ្តើមមានរោគសញ្ញា នៅថ្ងៃ ២៤ ខែមករា ហើយបានទៅកាន់មន្ទីរពេទ្យ Raffles របស់សិង្ហបុរី។ ក្រោយមក លោក ត្រូវបានដឹកតាមរយៈរថយន្តគ្រោះឯកជនមួយទៅកាន់មជ្ឈមណ្ឌលជាតិសម្រាប់ជំងឺឆ្លង។ ចុងក្រោយ បុរសចិនរូបនេះ បានធ្វើតេស្តថារកឃើញវីរុសថ្មីនេះ នៅថ្ងៃទី ២៧ ខែមករា ។ ហើយមុនពេលទៅកាន់មន្ទីរពេទ្យ លោកបានស្នាក់នៅ Resort មួយកន្លែងឈ្មោះថា Marina Bay Sands ។ សូមបញ្ជាក់ថា វីរុសដ៏កាចសាហាវនេះ ដែលផ្ទុះឡើងដំបូងក្នុងទីក្រុង វូហាន បានសម្លាប់មនុស្សយ៉ាងតិច ១០៦នាក់ ហើយសុទ្ធតែនៅចិន ខណៈរកឃើញករណីសរុបនៅទូទាំងពិភពលោកជាង ៤ពាន់ករណី៕	ករណីឆ្លងកូរ៉ូណាវីរុស២ថ្មីទៀត ត្រូវបានបញ្ជាក់ថារកឃើញក្នុងប្រទេសសិង្ហបុរី។ ក្រសួងសុខាភិបាលសិង្ហបុរី ប្រកាសឲ្យដឹងបែបនេះ នៅថ្ងៃអង្គារ ២៨ ខែមករា។ ករណីថ្មីទាំងពីរនេះ ធ្វើឲ្យតួលេខអ្នកឆ្លងជំងឺរលាកសួតប្រភេទថ្មី ដែលបង្កឡើងដោយកូរ៉ូណាវីរុសនេះឡើងដល់ ៧នាក់ហើយក្នុងប្រទេសនេះ។
នាជំនួបក្នុងក្រុងហាណូយនៅថ្ងៃ២៦ តុលា លោកនាយករដ្ឋមន្ត្រីវៀណាម Nguyn Xuân Phúc បានថ្លែងទៅកាន់ប្រធានភា្នក់ងារប៉ូលិសជាតិកូរ៉េខាងត្បូង លោក Lee Chul-sung ថា កូរ៉េខាងត្បូង បានបង្កើតសមិទ្ធផលជាច្រើននៅក្នុងជំនាញវិទ្យាសាស្ត្រឧក្រិដ្ឋវិទ្យា និងកិច្ចការនគរបាល ។ នេះបើយោងតាមការចុះផ្សាយរបស់វៀតណាម Vietnam News ។ បន្ថែមពីការទទួលស្គាល់សា្នដៃកូរ៉េខាងត្បូង លោកនាយករដ្ឋមន្ត្រីវៀតណាម ក៏បានស្នើមេប៉ូលិសកូរ៉េ ឲ្យពង្រឹងកិច្ចសហប្រតិបត្តិការហ្វឹកហ្វឺនជាមួយវៀតណាម រួមទាំងជួយដល់ប្រទេសអាស៊ីអាគ្នេយ៍ដើម្បីបង្កើនសមត្ថភាពជំនាញដល់កងកម្លាំងនគរបាលផងដែរ ។ ប្រមុខរដ្ឋាភិបាលវៀតណាម ក៏បានប្រកាសជំហរគាំទ្រជាថ្មីរបស់វៀតណាម សម្រាប់ការបង្កើនទំនាក់ទំនងសហប្រតិបត្តិការទ្វេភាគីរវាងប្រទេសទាំងពីរក្នុងការការពារ និងធានាពីសន្តិសុខជាតិ និងសណ្តាប់ធ្នាប់សង្គមនៅប្រទេសទាំងពីរ ។ ជាងនេះទៅទៀតនោះ លោកនាយករដ្ឋមន្ត្រី ថែមទាំងបង្ហាញជំនឿចិត្តថា វត្តមានរបស់ប្រធានអង្គភាពនរគបាលកូរ៉េខាងត្បូងរូបនេះ នឹងបើកទំព័រកិច្ចសហប្រតិបត្តិការថ្មីរវាងកម្លាំងប៉ូលិសវៀតណាម និងក៉ូរ៉េខាងត្បូងផងដែរ ៕	រដ្ឋាភិបាលក្រុងហាណូយ ទទូចឲ្យរដ្ឋាភិបាលក្រុងសេអ៊ូល ជួយបណ្តុះបណ្តាលនគរបាលវៀតណាមឲ្យមានសមត្ថភាព និងជំនាញកាន់តែខ្ពស់ ។ ក្រុងហាណូយ បានសរសើរពីកិច្ចប្រឹងប្រែងរបស់ប៉ូលិសសេអ៊ូល ដែលបានជួយហ្វឹកហ្វឺនជំនាញបន្ថែមដល់ប៉ូលិសខ្លួនកន្លងមក ។
ជួបគ្នាលើកចុងក្រោយនៅវគ្គពាក់កណ្តាលផ្តាច់ព្រ័ត្រ ក្នុងរដូវកាល ២០១៧-១៨ Real Madrid បានទម្លាក់ Bayern Munich ដោយលទ្ធផលជើងទីមួយនៅទឹកដីអាល្លឺម៉ង់ ២-២ និងជើងទីពីរនៅអេស្ប៉ាញ ឈ្នះ ២-១។ កាលពី២០ឆ្នាំមុន ពោលគឺនៅរដូវកាល២០០៣-០៤ ក្រុមអធិរាជស ក៏បានទម្លាក់ក្រុមយក្សអាល្លឺម៉ង់ នៅវគ្គ១៦ក្រុម ក្នុងលទ្ធផលទាំងពីរជើង ២-១ (១-១ និង ១-០)។ នៅរដូវកាល ២០០៦-០៧ ក្រុមទាំងពីរប៉ះនៅវគ្គ១៦ក្រុមចុងក្រោយម្តងទៀត ដោយ Bayern Munich ទម្លាក់ Real Madrid ក្នុងលទ្ធផលទាំងពីរជើង ៤-៤ (ជើងទី១ Real ឈ្នះ ៣-២ និងជើងទី២ Bayern ឈ្នះ ២-១ ដោយមានប្រៀបគ្រាប់ចំណេញក្រៅដី)។ នៅរដូវកាល ២០១១-១២ Bayern អាចទម្លាក់ Real ម្តងទៀត នៅវគ្គពាក់កណ្តាលផ្តាច់ព្រ័ត្រ ដោយបាល់កាត់ក្តី១១ម៉ែត្រ បន្ទាប់ពីឈ្នះម្នាក់មួយជើងក្នុងលទ្ធផល ២-១ ដូចគ្នា។ ជួបគ្នា៤ប្រកួតបន្តបន្ទាប់ទៀត ក្នុងនោះនៅរដូវកាល ២០១៣-១៤ វគ្គពាក់កណ្តាលផ្តាច់ព្រ័ត្រ និងវគ្គ៨ក្រុមចុងក្រោយ រដូវកាល ២០១៦-១៧ ក្រុមយក្សអេស្ប៉ាញ ទម្លាក់ក្រុមអាល្លឺម៉ង់ ជាមួយជ័យជម្នះទាំង៤លើក។ សរុបមក ប្រវត្តិជួបគ្នា៦រដូវកាលក្នុងរយៈពេល២០ ស្មើនឹង១២ប្រកួត Real Madrid ឆ្លងផុតទៅវគ្គបន្ត៤លើក ស្របពេល Bayern Munich ឆ្លងផុត២លើក។ ចំណោម១២ប្រកួត ក្រុមរហ្សនាមអធិរាជស ឈ្នះច្រើនជាងចំនួន៨លើក ចាញ់២លើក និងស្មើ២លើក។ នៅរដូវកាល ២០២៣-២៤ តើ Real Madrid ឬ Bayern Munich អាចឆ្លងផុតវគ្គពាក់កណ្តាលផ្តាច់ព្រ័ត្រ ដើម្បីទៅកាន់វគ្គផ្តាច់ព្រ័ត្រ ក្របខណ្ឌកំពូលអឺរ៉ុប? នៅរដូវកាលនេះ Real Madrid មានភាគរយខ្ពស់ក្នុងការឈ្នះជើងឯកលីគកំពូលអេស្ប៉ាញ La Liga ស្របពេល Bayern Munich របូតពានក្នុងស្រុកអស់ហើយ ដោយនៅសល់តែ Champions League នេះមួយប៉ុណ្ណោះ៕	Bayern Munich នឹងបើកទ្វាកីឡដ្ឋាន Allianz Arena ទទួល Real Madrid ក្នុងជំនួបជើងទី១ វគ្គពាក់កណ្តាលផ្តាច់ព្រ័ត្រ UEFA Champions League នៅរាត្រីថ្ងៃទី៣០ ខែមេសា វេលាម៉ោង ២ អាធ្រាត្រ។ ជួបគ្នា១២លើកចុងក្រោយ គិតចាប់ពីឆ្នាំ ២០០៤មក Bayern ធ្លាប់ឈ្នះ Real ២លើកគត់ ក្រៅពីនោះចាញ់៨លើក និងស្មើ២លើក។
Marta ដែលធ្លាប់ជាប់ជាកីឡាការិនីល្អបំផុត FIFA World Player of year នឹងត្រូវដឹកនាំក្រុមជម្រើសជាតិនារីប្រេស៊ីល បំពេញបេសកកម្មក្នុងការស្វែងរកពានរង្វាន់បាល់ទាត់នារីពិភពលោក Womens World Cup ឆ្នាំ២០២៣ ដែលអូស្ត្រាលី និងនូវែលសេឡង់ជាសហម្ចាស់ផ្ទះ។ ទោះយ៉ាងណា អ្នកស្រី Pia Sundhage គ្រូប្រេស៊ីល បាននិយាយថាអ្នកស្រីមិនធានាបានឡើយថា Marta ដែលកាន់កំណត់ត្រាស៊ុតបញ្ចូលទីច្រើនជាងគេក្នុងព្រឹត្តិការណ៍ World Cup នារីគ្រប់សម័យកាលនឹងមានវត្តមានក្នុងជម្រើសដំបូង ឬយ៉ាងណានោះទេ។ «Marta គឺជាម្ចាស់ក្សត្រី នាងគឺជានិមិត្តរូប គ្រាន់តែនៅក្បែនាងគឺមានថាមពល។ ប្រសិនបើនាងនឹងស្ថិតនៅក្នុងជម្រើស ១១នាក់ដំបូង ខ្ញុំមិនដឹងឡើយ នាងនឹងត្រូវលេងនៅក្នុងតួនាទីដែលខ្ញុំបានផ្តល់ឱ្យនាង ហើយខ្ញុំប្រាកដណាស់ថានាងនឹងធ្វើបានល្អ។»។ នេះបើតាមសម្តីអ្នកស្រី Sundhage អតីតគ្រូបង្វឹកក្រុមជម្រើសជាតិនារីអាម៉េរិក និងស៊ុយអែត។ ក្រុមជម្រើសជាតិប្រេស៊ីលនារីនឹងចាប់ផ្តើមបោះជំរំហ្វឹកហាត់ក្នុងសប្តាហ៍នេះ ហើយពួកគេនឹងត្រូវជួបតទល់ក្រុមស៊ីលី សម្រាប់ការប្រកួតមិត្តភាព នៅថ្ងៃទី១ ខែកក្កដា មុនធ្វើដំណើរទៅកាន់ប្រទេសអូស្ត្រាលី៕ ខាងក្រោមនេះជាបញ្ជីឈ្មោះក្រុមជម្រើសជាតិនារីប្រេស៊ីល៖ អ្នកចាំទី: Leticia Izidoro (Corinthians), Barbara (Flamengo), Camila (Santos) ខ្សែការពារ: Antonia (Levante), Bruninha (Gotham FC), Kathellen (Real Madrid), Lauren (Madrid CFF), Monica Hickman (Madrid CFF), Rafaelle (Arsenal), Tamires (Corinthians) ខ្សែបម្រើ: Duda Sampaio (Corinthians), Kerolin (North Carolina Courage), Luana (Corinthians), Adriana (Orlando Pride), Ana Vitoria (Benfica), Ary Borges (Racing Louisville) ខ្សែប្រយុទ្ធ: Andressa Alves (AS Roma), Geyse (Barcelona), Nycole (Benfica), Bia Zaneratto (Palmeiras), Debinha (Kansas City Current), Gabi Nunes (Madrid CFF), Marta (Orlando Pride)៕	កីឡាការិនី Marta នឹងបង្ហាញខ្លួនជាមួយក្រុមកីឡាបាល់ទាត់ជម្រើសជាតិប្រេស៊ីក្នុងព្រឹត្តិការណ៍ FIFA Womens World Cup 2023 ជាលើកទី៦ ក្នុងអាជីព។
ក្រោយចាញ់ឆ្នោតមួយសប្តាហ៍ លោក ណាជីប រ៉ាហ្សាក់ អតីតប្រធានបក្សកាន់អំណាច UMNO ត្រឡប់ទៅកាន់មណ្ឌលរបស់ខ្លួននៅក្រុង Pekan នៅថ្ងៃអាទិត្យទី ២១ ខែឧសភា។ នៅទីនោះលោកបានចំណាយពេលវេលាលើសកន្លះម៉ោងដើម្បីពន្យល់ពីមូលហេតុនៃការចាញ់ឆ្នោតកន្លងមក។ បើតាមការចុះផ្សាយរបស់ទូរទស្សសិង្ហបុរី Channel News Asia លោក ណាជីប បានព្យាយាមពន្យល់ប្រជាជនដែលស្រលាញ់លោកស្មោះស្ម័គ្រនៅក្រុង Pekan ថា បក្សកាន់អំណាចចាញ់ឆ្នោតដោយសារការបោះឆ្នោតកន្លងមកមិនមានយុត្តិធម៌។ ១.បក្សចាញ់ឆ្នោតមិនមែនដោយសារលោកផ្ទាល់ តែព្រោះការបោះឆ្នោតមិនយុត្តិធម៌? គណបក្ស UMNO ចាញ់ឆ្នោតជារឿងគួរឲ្យភ្ងាក់ផ្អើលដែរកន្លងមកព្រោះបក្សនេះបានកាន់អំណាចជាង ៦០ ឆ្នាំមកហើយរាប់ចាប់ពីម៉ាឡេស៊ីប្រកាសឯករាជ្យពីចក្រភពអង់គ្លេសឆ្នាំ ១៩៥៧។ ម្យ៉ាងទៀត លោក ណាជីប ជាមេដឹកនាំបក្សដំបូងបំផុតដែលធ្វើឲ្យបក្សចាញ់ឆ្នោតផងដែរ។ យ៉ាងណាក៏ដោយ បើតាមការពន្យល់របស់លោក ណាជីប ផ្ទាល់ វាមិនមែនជាកំហុសលោកឡើយដែលគណបក្សកាន់អំណាចចាញ់ឆ្នោត។ ផ្ទុយទៅវិញលោកបានដាក់កំហុសលើការបោះឆ្នោតដែលមិនមានយុត្តិធម៌ ហើយលោកចោទថា គណបក្សប្រឆាំងមិនផ្តោតសំខាន់លើការតស៊ូមតិនយោបាយតែប្រើល្បែងនយោបាយស្មោគគ្រោកដើម្បីវាយប្រហារ និងយកឈ្នះលើបក្សរបស់លោក។ អតីតនាយករដ្ឋមន្ត្រីវ័យ ៦៤ ឆ្នាំ រូបនេះបានថ្លែងដូច្នេះ៖ «វាមិនមែនជាការប្រកួតប្រជែងគំនិតឡើយ។ វាជាការប្រកួតប្រជែងព័ត៌មានក្លែងក្លាយ។ វាមានការឃោសនាពាក់ព័ន្ធការវាយប្រហាររឿងបុគ្គល ប្រមាថគ្នា ការស្អប់ខ្ពើម និងពាក្យសន្យាផ្អែមល្ហែមដែលភាគច្រើនមិនអាចសម្រេចបាននោះ។ ប៉ុន្តែគួរឲ្យសោកស្តាយ ពួកគេធ្វើឲ្យយើងចាញ់ឆ្នោត»។ ក្រៅពីរៀបរាប់ពីការបោះឆ្នោតមិនត្រឹមត្រូវ លោក ណាជីប បានឆ្លៀតពន្យល់ថា បក្សប្រឆាំងដែលមានលោក មហាធៀ មហាម៉ាត់ បានព្យាយាមចោទប្រកាន់ថា ភរិយាលោកមានឥទ្ធិពលក្នុងការសម្រេចចិត្តនយោបាយរបស់រដ្ឋាភិបាល ដើម្បីបំបាក់ប្រជាប្រិយភាពលោក និងបក្សផង។ «គេធ្វើគ្រប់យ៉ាងដើម្បីឲ្យខ្ញុំចាញ់ឆ្នោត។ គេវាយប្រហារខ្ញុំ និងភរិយាខ្ញុំដោយនិយាយថា ខ្ញុំនេះត្រូវរត់ទៅរកភរិយាខ្ញុំមុននឹងសម្រេចចិត្តអ្វីមួយ។ នេះជាការប្រមាថមួយ។ យើងសម្រេចចិត្តនៅក្នុងគណៈរដ្ឋមន្ត្រីមិនមែននៅផ្ទះខ្ញុំទេ។ ភរិយាខ្ញុំដឹងរឿងច្រើនណាស់ប៉ុន្តែមិនមែនមានន័យថា នាងជាអ្នកសម្រេចចិត្តចុងក្រោយឡើយ»។ យ៉ាងណាក៏ដោយ បើទោះជាលោក ណាជីប អះអាងថា ខ្លួនគ្មានកំហុសក្នុងពេលបក្សចាញ់ឆ្នោតក្តី កន្លងមកសមាជិកបក្សកាន់អំណាចខ្លះបានចង្អុលដាក់លោក ណាជីប រួចទៅហើយជុំវិញមូលហេតុដែលបក្សចាញ់ឆ្នោតនោះ។ មេក្រុមយុវជនលោក Khairy Jamaluddin បក្សអះអាងថា ក្បាលម៉ាស៊ីនដឹកនាំបក្សគ្មានអ្នកណាទទួលស្គាល់ថា បក្សកំពុងមានបញ្ហាឡើយ ហើយគ្រប់គ្នាមិនមានហ៊ាននិយាយការពិតទេព្រោះគេចង់ការពារលោក ណាជីប។ ចំណែកពាក់ព័ន្ធនឹងការលើកឡើងរបស់លោក ណាជីប ថាបក្សកាន់អំណាចចាញ់ឆ្នោតដោយសារការបោះឆ្នោតមិនយុត្តិធម៌ វាហាក់ដូចជាចាកឆ្ងាយពីការពិតបន្តិច។ គេនៅចាំថា គណបក្សកាន់អំណាចខ្លួនឯងទេដែលរៀបចំជើងព្រួលដើម្បីឲ្យខ្លួនឈ្នះឆ្នោតជាថ្មី និងរក្សាអំណាចបានទៀតនោះ។ ចំណាត់ការរបស់លោក ណាជីប នោះមានការកំណត់ផែនទីមណ្ឌលបោះឆ្នោតជាថ្មី, ការរៀបចំការបោះឆ្នោតចំថ្ងៃធ្វើការ និងប្រើប្រាស់ឥទ្ធិពលលើគណៈកម្មការបោះឆ្នោតឲ្យបដិសេធការចុះបញ្ជីបក្សប្រឆាំង និងបេក្ខជនបក្សប្រឆាំងថែមទៀត។ ២.ណាជីប៖ «ខ្ញុំមិនបានលួចលុយរដ្ឋឡើយ ខ្ញុំព្រមចេញពីតំណែងស្រួលបួល តែគេធ្វើដាក់ខ្ញុំបែបនេះ» ក្រៅពីការពន្យល់ពីខ្លួនជាជនរងគ្រោះនយោបាយ លោក ណាជីប បានប្រាប់អ្នកគាំទ្របន្ថែមថា លោក មិនមែនជាអ្ននយោបាយដែលលួចលុយរាស្ត្រដូចគេចោទប្រកាន់ឡើយ។ តាមការចុះផ្សាយរបស់សារព័ត៌មាន The Star Online លោក ណាជីប បាននិយាយដូច្នេះ៖ «ខ្ញុំមិនមែនជាមនុស្សដែលលួចលុយដែលជារបស់ប្រជាពលរដ្ឋឡើយ។ ប្រជាជននៅក្រុង Pekan ដឹងច្បាស់ថាខ្ញុំមិនដែលលួច។ រយៈពេល ៤២ ឆ្នាំមកហើយខ្ញុំបានបម្រើប្រជាជននៅទីនះ»។ តាមពិតទៅលោក ណាជីប រ៉ាហ្សាក់ ស្ថិតក្រោមការស៊ើបអង្កេតកម្រិតខ្ពស់មួយដោយសារលោកជាប់ពាក់ព័ន្ធករណីពុករលួយមូលនិធិរដ្ឋ 1MDB។ ការស៊ើបអង្កេតនេះចាប់ផ្តើមឡើងវិញក្រោយលោក មហាធៀ ស្បថចូលកាន់តំណែងជានាយករដ្ឋមន្ត្រីទី ៧ របស់ម៉ាឡេស៊ី ហើយលោកសន្យាយកលុយរដ្ឋដែលបាត់នោះត្រឡប់មកវិញផងដែរ។ បង្កើតក្នុងឆ្នាំ២០០៩ មូលនិធិ 1MDB មានគោលដៅប្រែក្លាយទីក្រុងគួឡាឡាំពួរ ទៅជាមជ្ឈមណ្ឌលហិរញ្ញវត្ថុដ៏ធំមួយ និងជំរុញសេដ្ឋកិច្ចជាតិ តាមរយៈការវិនិយោគយុទ្ធសាស្ត្រ។ ប៉ុន្តែមន្ត្រីក្រសួងយុត្តិធម៌អាមេរិកដែលបានស្រាវជ្រាវក្នុងករណីនេះបានអះអាងថា មន្ត្រីក្នុងមូលនិធិនេះបានកិបកេងលុយប្រហែល ៤,៥ ពាន់លានដុល្លារអាមេរិកហើយមួយផ្នែកនៃលុយនោះមាននៅក្នុងគណីធនាគាររបស់លោក ណាជីប រ៉ាហ្សាក់ ផង។ ក្នុងឆ្នាំ ២០១៣ លុយមានទំហំ ៦៨១ លានដុល្លារ នៃមូលនិធិនេះ ត្រូវបានផ្ទេរទៅកាន់គណនីធនាគាររបស់លោក។ ប៉ុន្តែលោកបានបដិសេធ និងអះអាងថា វាជាលុយអំណោយដែលអារ៉ាប៊ីសាអូឌីតផ្តល់ឲ្យប៉ុណ្ណោះ។ ក្រោយមានបទបញ្ជាឲ្យផ្តើមការស៊ើបអង្កេតឡើវិញ ស្ថាប័នស៊ើបអង្កេត និងមន្ត្រីអនុវត្តច្បាប់ចាប់ផ្តើមចុះឆែកឆេរទីតាំងសំខាន់ៗដើម្បីរុករកភស្តុតាងនិងឯកសារពាក់ព័ន្ធនឹងលោក ណាជីប ផង។ ទីតាំងជាច្រើនកន្លែងរួមទាំងផ្ទះ និងខុនដូរបស់លោកផ្ទាល់ និងរបស់ក្រុមគ្រួសារលោកផងត្រូវបានប៉ូលិសចូលឆែកឆេរទាំងអស់។ ក្រៅពីឆែកឆេរ កាបូបយួរដៃរាប់រយបូករួមជាមួយគ្រឿងអលង្ការ និងស្បែកជើងដែលជារបស់ក្រុមគ្រួសារលោក ណាជីប នោះត្រូវបានប៉ូលិសរឹបអូសផងដែរ។ ការចូលឆែកឆេរ និងរឹបអូសយកទ្រព្យសម្បតិ្តនេះធ្វើឲ្យលោក ណាជីប ខឹងសម្បារខ្លាំងដែរ ហើយលោករិះគន់ថា អាជ្ញាធរគួរធ្វើសកម្មភាពឲ្យសមរម្យចំពោះលោកក្នុងនាមជាអតីតមេដឹកនាំ។ «ខ្ញុំព្រមចុះចេញពីតំណែងដោយស្រួលបួល តែនេះជាអ្វីដែលគេធ្វើដាក់ខ្ញុំ។ សូម្បីតែផ្ទះកូនខ្ញុំក៏ត្រូវគេចូលទៅឆែកឆេរដែរ។ ស្បែកជើងកូនក្មេងត្រូវគេរឹបអូស ហើយអំណាយដែលបានថ្ងៃការកូនខ្ញុំក៏ត្រូវគេរឹបអូសដូចគ្នា។ តើវាមានទាក់ទងអ្វីរវាងមូលនិធិ 1MDB និងស្បែកជើងកូនក្មេងនោះ ហើយវាមានទាក់ទងអ្វីគ្នាជាមួយអំណោយថ្ងៃការនោះ?» លោក ណាជីប បានថ្លែងប្រាប់ប្រជាជនជាអ្នកគាំទ្រលោក ដូច្នេះ។ ពាក់ព័ន្ធនឹងការអនុវត្តការស៊ើបអង្កេតករណីពុករលួយពាក់ព័ន្ធអតីតប្រមុខរដ្ឋាភិបាលម៉ាឡេស៊ីនេះ ប្រធានសាខាបក្ស UMNO នៅក្រុង Pekan លោក Zakri Kassim បានថ្លែងប្រាប់ទូរទស្សន៍សិង្ហបុរីថាលោកមិនពេញចិត្តសោះដែលគេធ្វើដាក់លោក ណាជីប ប្រៀបដូចលោកនោះជាចោរប្លន់។ សមាជិកបក្ស UMNO ខាងលើថ្លែងបែបនេះ៖ «លោក ណាជីប ត្រូវគេចាត់ទុកដូចជាចោរប្លន់ ប៉ុន្តែគ្មានភស្តុតាងណាមួយដែលគេរកឃើញថា លោកធ្វើខុសឡើយ។ ប៉ុន្តែបក្ស UMNO នឹងរះត្រដែតឡើងជាថ្មីទៀតមិនខាន»៕	អតីតនាយករដ្ឋមន្ត្រីម៉ាឡេស៊ីលោក ណាជីប រ៉ាហ្សាក់ អះអាងប្រាប់អ្នកគាំទ្រខ្លួនកាលពីចុងសប្តាហ៍កន្លងមកថា ការបោះឆ្នោតថ្ងៃ ៩ ខែឧសភា កន្លងមកវាមិនមានការប្រកួតប្រជែងដោយយុត្តិធម៌ឡើយ ហើយវាមិនមែនជាកំហុសរបស់លោកឡើយដែលលោកចាញ់ឆ្នោត។ លោកក៏បានប្រកាសជាថ្មីលោកស្អាតស្អំមិនបានលួចលុយរដ្ឋឡើយ ហើយលោកក៏បង្ហាញអារម្មណ៍មិនពេញចិត្តចំពោះចំណាត់ការរបស់រដ្ឋាភិបាលម៉ាឡេស៊ីបច្ចុប្បន្នដែលធ្វើដាក់លោកប្រៀបដូចជាចោរប្លន់នោះ។
ចាប់តាំងពីថ្ងៃបុណ្យណូអែលមក អាមេរិក តែងតែប្រយ័ត្នជាមួយកូរ៉េខាងជើងជានិច្ច និងតែងបញ្ជូនយន្តហោះស៊ើបការណ៍ទៅហោះលើឧបទ្វីបកូរ៉េ ដើម្បីប្រាកដថាកូរ៉េខាងជើង មិនបានសាកល្បងមីស៊ីលណាមួយ។ រហូតមកដល់ថ្ងៃទី៣១ ខែធ្នូ ឬជាថ្ងៃឆ្លងឆ្នាំសកល អាមេរិក បានបញ្ជូនយន្តហោះស៊ើបការណ៍មួយគ្រឿងទៀត ប្រភេទ RC-135W Rivet Joint ដែលអាចហោះបានកម្ពស់ជិត ៩,៥ គីឡូម៉ែត្រ។ ការបញ្ជូនយន្តហោះប្រមូលព័ត៌មានទៅលើឧបទ្វីបកូរ៉េបែបនេះ ទីក្រុងវ៉ាស៊ីនតោន គឺចង់ពិនិត្យមើលស្ថានការណ៍បន្ថែមទៀត ដើម្បីបន្តស្វែងរកភាពមិនប្រក្រតីរបស់កូរ៉េខាងជើង។ វត្តមានរបស់យន្តហោះស៊ើបការណ៍មួយគ្រឿងនេះ ទំនងជាហោះឃ្លាំមើលលើតំបន់បាញ់សាកល្បងមីស៊ីលសំខាន់ៗរបស់កូរ៉េខាងជើង ឬកន្លែងដាក់រថយន្តសម្រាប់បាញ់បង្ហោះមីស៊ីល (TEL)។ នេះបើតាមការចុះផ្សាយរបស់ទីភ្នាក់ងារសារព័ត៌មាន Yonhap។ ជាការពិត កូរ៉េខាងជើង បានព្រមានអាមេរិកថា នឹងផ្តល់អំណោយដ៍សាកសមសម្រាប់អាមេរិក នៅថ្ងៃបុណ្យណូអែល។ ផ្ទុយទៅវិញ ថ្ងៃបុណ្យណូអែលបានផុតទៅហើយ ប៉ុន្តែកូរ៉េខាងជើង មិនបានផ្តល់អំណោយណាមួយឲ្យអាមេរិកនៅឡើយទេ។ នាថ្ងៃទី២៩ ខែធ្នូ លោកគីម ជុងអ៊ុន មេដឹកនាំកូរ៉េខាងជើង បានបើកកិច្ចប្រជុំគណៈមជ្ឈិមបក្សពលករ និងបានបញ្ជាក់ពី «ភាពចាំបាច់ក្នុងការចាត់វិធានការវិជ្ជមាន និងការប្រយុទ្ធដើម្បីការពារអធិបតេយ្យ និងសន្តិសុខជាតិតាមតម្រូវសព្វថ្ងៃ»។ ក្នុងន័យនេះ លោកគីម អាចនឹងផ្លាស់ប្តូរគោលនយោបាយរបស់ខ្លួនពីការចរចា ទៅរកការសាកល្បងមីស៊ីលដូចមុនឆ្នាំ ២០១៨ ក៏ថាបាន។ នាថ្ងៃទី៣០ ខែធ្នូ រដ្ឋមន្ត្រីការបរទេសអាមេរិក លោកម៉ៃប៉ុម ប៉េអូ ជឿថាកូរ៉េខាងជើង នឹងជ្រើសយកសន្តិភាព ជាងជាប្រឈមមុខជាមួយអាមេរិក ខណៈពេលទីក្រុងវ៉ាស៊ីនតោន កំពុងតាមដានយ៉ាងសកម្មពីការប្រកាសគោលនយោបាយថ្មីនៅចំថ្ងៃចូលឆ្នាំថ្មី។ ខណៈកូរ៉េខាងជើងកំពុងប្រជុំបក្សកាន់អំណាចនោះ គេរំពឹងថា ការប្រកាសពីការផ្លាស់ប្ដូរគោលនយោបាយ អាចធ្វើឡើងក្នុងពេលនេះតែម្ដង។ ពោល គឺលោក គីម ជុងអ៊ុន ទំនងមិនថ្លែងសារក្នុងកម្មវិធីដោយឡែកឡើយ៕	ជិតដល់ថ្ងៃចូលឆ្នាំថ្មី ឬជិតផុតថ្ងៃឱសានវាទរបស់ទីក្រុងព្យុងយ៉ាង អាមេរិក កាន់តែតាមឃ្លាំមើលកូរ៉េខាងជើង ដើម្បីរកមើលសកម្មភាពណាមួយរបស់រដ្ឋកុម្មុយនីស្ត ពិសេសសកម្មភាពទាក់ទងការសាកល្បងមីស៊ីលបាលីស្ទិក។ បើតាមការបញ្ជាក់របស់វេសាយតាមដានការហោះហើរ អាមេរិកបានបញ្ជូនយន្តហោះស៊ើបការណ៍សម្ងាត់មួយគ្រឿង នៅថ្ងៃទី ៣១ ខែធ្នូ ដើម្បីទៅពិនិត្យមើលស្ថានភាពឧបទ្វីបកូរ៉េ។
បើតាមលោក គង់ វិបុល អគ្គនាយកនៃអគ្គនាយកដ្ឋានពន្ធដារ ស្ថានភាពល្អប្រសើរនៃចំណូលសម្រាប់រយៈពេល៤ខែមកនេះ គឺអាស្រ័យដោយស្ថានភាពនៃចំណូលពន្ធក្នុងខែមករា-មីនា ឆ្នាំ២០២៣ បានហក់ឡើងខ្ពស់ ដែលជារដូវកាលនៃការប្រកាស និងបង់ប្រាក់ពន្ធលើប្រាក់ចំណូលប្រចាំឆ្នាំ២០២២។ ដើម្បីឱ្យប្រមូលចំណូលពន្ធដារមានប្រសិទ្ធភាព និងតម្លាភាព មន្ត្រីជំនាញរបស់អគ្គនាយកដ្ឋានពន្ធដារ នឹងបន្តចុះពិនិត្យជាក់ស្តែងតាមរោងចក្រ ដោយតាមដាន និងថែទាំបណ្តាញ ឬឧបករណ៍វាស់ចំណុះស្រាបៀ និងភេសជ្ជៈគ្មានជាតិអាល់កុលរបស់សហគ្រាសផលិតក្នុងស្រុក។នេះបើយោងតាមសេចក្តីប្រកាសព័ត៌មានរបស់ពន្ធដារ នាថ្ងៃទី១៧ឧសភា។ លោក គង់ វិបុល បានបញ្ជាក់ថា៖ «ក្នុងករណីរកឃើញមានការគេចវេះ និងបំពានការអនុវត្តកាតព្វកិច្ចបំពាក់ឧបករណ៍នេះ យើងនឹងចាត់វិធានការពន្ធដារយ៉ាងម៉ឺងម៉ាត់ ដើម្បីធានាបាននូវតម្លាភាព និងការប្រកួតប្រជែងដោយស្មើភាព ក្នុងវិស័យនេះ និងនិរន្តភាពចំណូលពន្ធដែលជាគុណប្រយោជន៍នៃថវិកាជាតិ»។ ក្រៅពីនេះ ពន្ធដារក៏បន្តផ្សព្វផ្សាយ និងការពង្រឹងការអនុវត្តវិធានការវិក្កយបត្រនាំសំណាង ឱ្យមានការចូលរួមបន្ថែមទៀតពីសាធារណៈជន ដើម្បីធានាបាននូវប្រសិទ្ធភាព និងតម្លាភាពក្នុងការប្រមូលពន្ធអាករនានា៕	អគ្គនាយកដ្ឋានពន្ធដារប្រមូលចំណូលចូលជាតិបាន ៦ ៤៤២,៥៤ពាន់លានរៀល(ប្រមាណ ១ ៥៩០,៧៥លានដុល្លារ) ក្នុងរយៈពេល៤ខែដែលស្មើនឹង៤៤,៥៤ភាគរយ នៃផែនការច្បាប់ស្តីពីហិរញ្ញាវត្ថុសម្រាប់ការគ្រប់គ្រង ឆ្នាំ២០២៣។
កីឡាករស្គីទឹកកក Hwang Dae-heon និង Lee June-seo នៅថ្ងៃទី៧ កុម្ភៈ ត្រូវបានដកសិទ្ធិពីការប្រកួតជិះស្គីត្រឹមវគ្គពាក់កណ្តាលផ្តាច់ព្រ័ត្រផ្នែកបុរសចម្ងាយ ១,០០០ ម៉ែត្រក្នុងព្រឹត្តិការកីឡារដូវរងាឆ្នាំ២០២២ ដោយសារខុសបច្ចេកទេសពេលប្រកួត ដែលធ្វើឱ្យអ្នកប្រណាំងម្នាក់ទៀតជាគូប្រជែងមានបញ្ហា។ ជុំវិញការដកសិទ្ធិប្រកួតនេះ គណៈកម្មាធិការកីឡា និងអូឡាំពិកកូរ៉េខាងត្បូង (KSOC) អះអាងថាខ្លួននឹងប្តឹងឧទ្ធរណ៍ទៅ CAS និង IOC ហើយចាត់ទុកការសម្រេចចិត្តរបស់អ្នករៀបចំអូឡាំពិកក្រុងប៉េកាំងមានភាពមិនយុត្តិធម៌។ បើតាមការផ្សាយរបស់ទីភ្នាក់ងារព័ត៌មាន Reuters លោក Yoon Hong-geun ប្រធានសហភាពស្គីកូរ៉េ (KSU) បានប្រាប់សន្និសីទសារព័ត៌មានតាមទូរទស្សន៍នៅក្រុងប៉េកាំងថា៖ «យើងនឹងរិះរកគ្រប់មធ្យោបាយ ដើម្បីធានាថាការវិនិច្ឆ័យអយុត្តិធម៌បែបនេះនឹងមិនត្រូវបានធ្វើឡើងម្តងទៀត»។ បន្ទាប់ពីកីឡាករកូរ៉េខាងត្បូង Hwang និង Lee ត្រូវបានធ្លាក់ចេញនៅវគ្គពាក់កណ្តាលផ្តាច់ព្រ័ត្រ អ្នកជិះស្គីម្ចាស់ផ្ទះចិនពីររូបបានឡើងទៅវគ្គផ្តាច់ព្រ័ត្រ ហើយទីបំផុតទទួលបានមេដាយមាសមួយ និងប្រាក់មួយរៀងខ្លួន។ ប្រជាជនកូរ៉េខាងត្បូង បង្ហាញការខឹងសម្បារនៅលើប្រព័ន្ធផ្សព្វផ្សាយសង្គម ដោយចោទថាអាជ្ញាកណ្តាលបានពិន័យអត្តពលិកកូរ៉េខាងត្បូងដើម្បីបង្កើនឱកាសឱ្យអត្តពលិកចិនក្នុងការឈ្នះមេដាយលើទឹកកកក្នុងដីខ្លួនឯង។ គិតត្រឹមថ្ងៃទី៨ ខែកុម្ភៈ ម្ចាស់ផ្ទះចិនបាននាំមុខមេដាយបណ្តោះអាន្ន ដោយរកបានមដាយសរុបចំនូន៥ ក្នុងបោះមាស៣ និងប្រាក់២។ ស៊ុតអែតនៅលេខរៀងទី២រកបានមាស៣ និងសំរឹទ្ធ១ សរុប៤ តាមពីក្រោយដោយរុស្ស៊ីដែលទទួលបានមាស២ ប្រាក់៣ និងសំរឹទ្ធ៣ សរុប៨មេដាយ ខណៈកូរ៉េខាងត្បូងមិនទាន់រកបានមេដាយនៅឡើយ៕	កូរ៉េខាងត្បូងនៅថ្ងៃទី៨ ខែកុម្ភៈ គ្រោងប្តឹងតវ៉ាជាមួយតុលាការកីឡាកំពូលពិភពលោក (CAS) និងគណៈកម្មការអូឡាំពិកអន្តរជាតិ (IOC) ជុំវិញការដកសិទ្ធិអត្តពលិកជិះស្គីល្បឿនលឿនរបស់ខ្លួនពីររូបចេញពីការប្រកួតអូឡាំពិកប៉េកាំង។ កូរ៉េខាងត្បូង មិនសប្បាយចិត្តឡើយ ហើយចោទអាជ្ញាកណ្តាលលម្អៀងទៅរកម្ចាស់ផ្ទះចិន។
២គ្រាប់ដែលធ្វើបានដោយការស៊ុតបាល់ពិន័យប៉េណាល់ទី១១ម៉ែត្ររបស់ខ្សែប្រយុទ្ធឆ្នើមសញ្ជាតិកូឡុំប៊ី បាននាំជ័យជម្នះលើកទីពីរសម្រាប់ Monaco ដែលស្ថិតនៅក្រោមការដឹកនាំរបស់អ្នកចាត់ការទូទៅថ្មី លោក Thierry Henry ចាប់តាំងពីលោកឡើងដឹកនាំកាលពីខែតុលា។ ជ័យជម្នះដំបូង ក៏ជាការស៊ុតបាល់បញ្ចូលទីរបស់ Falcao ផងដែរ នៅទឹកដី Caen ជាមួយនឹងលទ្ធផល ១-០។ សម្រាប់ការប្រជែងពានលីគកំពូលបារាំងនៅរដូវកាល ២០១៨-២០១៩នេះ Monaco ស្គាល់ឈ្នះតែ៣លើកប៉ុណ្ណោះក្នុងចំណោម ១៦ការប្រកួតចុងក្រោយ ក្នុងនោះស្មើ៤ និងចាញ់៩ដង មាន១៣ពិន្ទុ។ យ៉ាងណា ជ័យជន្នះនេះបាននាំក្រុមលោក Henry ឡើងឈរចំណាត់ថ្នាក់ទី១៧ក្នុងតារាងបណ្តោះអាន្នដែលរួចផុតពីតំបន់ត្រូវកាត់ចេញ ប៉ុន្តែមានពិន្ទុស្មើគ្នាជាមួយក្រុមឈរលេខ១៨ Dijon និង១៩ Amiens គ្រាន់តែចំណេញគ្រាប់បាល់បញ្ចូលទីប៉ុណ្ណោះ៕	AS Monaco ឡើងឈរពីតំបន់គ្រោះថ្នាក់នៃក្របខណ្ឌ Ligue 1 បន្ទាប់ពីខ្សែប្រយុទ្ធ Radamel Falcao អាចរកគ្រាប់បាល់ស៊ុតបញ្ចូលទី២គ្រាប់ម្នាក់ឯងក្នុងជ័យជម្នះលើក្រុម Amiens ២-០ នៅរាត្រីថ្ងៃទី៤ ខែធ្នូ ។
លោក សម រង្ស៊ី ប្រធានស្តីទីនៃអតីតគណបក្សសង្គ្រោះជាតិ បានបង្ហោះវីដេអូឃ្លីបមួយលើទំព័រហ្វេសប៊ុករបស់លោក ដែលបង្ហាញពីទិដ្ឋភាពសពរបស់លោក ទិត រ៉ន ក្រោយបញ្ជូនទៅផ្ទះ ដើម្បីរៀបចំធ្វើបុណ្យ។ តាមរយៈវីដេអូនោះ គេ ឃើញស្លាកស្នាមមួយចំនួនលើសាកសព ដូចលើភ្នែកខាងស្តាំ និងនៅម្តុំកញ្ចឹងក ជាដើម។ លោក អៀម ទិត ដែលជាឪពុក បានរៀបរាប់ក្នុងវីដេអូនោះថា នៅថ្ងៃទី១៥ ខែមេសា ឆ្នាំ២០១៩ មានប៉ូលិសប៉ុស្តិ៍ឃុំទួលព្រះឃ្លាំង៣នាក់ បាននាំគ្នាទៅចាប់កូនរបស់លោក ហើយរហូតដល់ថ្ងៃទី១៩ លោក ក៏ទទួលដំណឹងថា កូនរបស់លោក បានស្លាប់ក្នុងពន្ធនាគារ។ លោក អៀម ទិត បានអំពាវនាវយ៉ាងដូច្នេះថា «អំពាវនាវទៅតុលាការ អង្គការជាតិ-អន្តរជាតិ ជាពិសេសអ្នកស្រី រ៉ូណា ស្មីត អ្នករាយការណ៍ពិសេសរបស់អង្គការសហប្រជាជាតិ [ដែលកំពុងបំពេញទស្សនកិច្ចនៅកម្ពុជា] មេត្តាជួយរកយុត្តិធម៌ជូនខ្ញុំផង»។ គ្រួសាររបស់លោក អៀម ទិត រស់នៅក្នុងភូមិវត្ត ឃុំទួលព្រះឃ្លាំង ស្រុកស្ទឹងត្រង់ ខេត្តកំពង់ចាម។ លោក សម រង្ស៊ី សរសេរសារលើវីដេអូនោះថា «ឃាតកម្មនយោបាយមួយទៀត បានកើតឡើងនៅកម្ពុជា» ។ មរណភាពរបស់លោក ទិត រ៉ន ក៏ត្រូវបានចែករំលែកលើបណ្តាញសង្គមផងដែរ ជាពិសេសអ្នកចែករំលែកនោះ គឺជាអ្នកគាំទ្រនៃអតីតគណបក្សសង្គ្រោះជាតិ ដោយពួកគេ បង្ហាញការសង្ស័យថា លោក ទិត រ៉ន ប្រហែលជាស្លាប់ដោយសារតែរងអំពើហិង្សាពីប៉ូលិសឬក៏មន្ត្រីពន្ធនាគារ។ យ៉ាងណាក៏ដោយ ប៉ូលិស បានច្រានចោលចំពោះការចោទប្រកាន់នេះ។ ឧត្តមសេនីយ៍ទោ ឯម កុសល ស្នងការខេត្តកំពង់ចាម បានសរសេររបាយការណ៍ស្តីពីករណីលោក ទិត រ៉ន ជូនទៅនាយឧត្តមសេនីយ៍ នេត សាវឿន អគ្គស្នងការនគរបាលជាតិ។ លោក ឯម កុសល ប្រាប់លោក នេត សាវឿន ថា ក្រោយឃាត់ខ្លួន សមត្ថកិច្ច បានយកលោក ទិត រ៉ន ទៅឃុំបណ្តោះអាសន្ននៅស្នងការដ្ឋាននគរបាលខេត្តកំពង់ចាម នៅថ្ងៃទី១៦ ខែមេសា ឆ្នាំ២០១៩។ លោក បរិយាយក្នុងរបាយការណ៍ថា លោក ទិត រ៉ន មានសភាពញ័រដៃ ញ័រជើង និង ញ័រទាំងខ្លួនប្រាណ ដែលមើលទៅដូចជាមនុស្សញៀនស្រា ហើយបានដើរដួលក្នុងបន្ទប់ទឹកនៃអគារឃុំខ្លួន ដោយមិនប្រុងប្រយ័ត្ន ក៏បោកក្បាល់ប៉ះនឹងជ្រុងអាងទឹក បណ្តាលឲ្យរបួសលើត្របកភ្នែកសាងស្តាំ និងចេញឈាម។ លោកស្នងការ បន្តថា ភ្លាមនោះ សមត្ថកិច្ច បានយកលោក ទិត រ៉ន ទៅធ្វើចលនាផ្លូវដង្ហើម ហើយក៏បានដឹងខ្លួនវិញ។ លោក បន្ថែមថា សមត្ថកិច្ច ពិនិត្យមើលដងខ្លួនរបស់លោក ទិត រ៉ន ឃើញមានរបួសបែកលើចិញ្ចើមផ្នែកសាងស្តាំប្រវែង២សង់ទីម៉ែត្រ ស្នាមក្រហមលើកំភួនដៃទាំងសងខាង និងស្នាមក្រហមនៅត្រង់កំភួនជើងស្តាំ ហើយសមត្ថកិច្ច បានលាងនិងរុំរបួសឲ្យលោក ទិត រ៉ន។ លោក បញ្ជាក់ប្រាប់លោក នេត សាវឿន យ៉ាងដូច្នេះថា «ពេលឃុំខ្លួន សមត្ថកិច្ចយើង ពុំបានប្រើអំពើហិង្សា ឬធ្វើទារុណកម្មទៅលើជនសង្ស័យឈ្មោះ ទិត រ៉ន ឡើយ។ ឈ្មោះ ទិត រ៉ន បានស្លាប់នៅពន្ធនាគារខេត្តកំពង់ចាម កាលពីថ្ងៃទី២៨ ខែមេសា ដោយមូលហេតុបណ្តាលមកពីដួលប៉ះទង្គិចក្បាល កាលពីថ្ងៃទី១៧ ខែមេសា»។ លោក ទិត រ៉ន ស្លាប់ពេលបញ្ជូនចេញពីអគារឃុំខ្លួននៃស្នងការខេត្តកំពង់ចាម ទៅឃុំនៅពន្ធនាគារខេត្តកំពង់ចាម។ លោក ប្រាប់លោក នេត សាវឿន ទៀតថា «ឈ្មោះ ទិត រ៉ន ពិតជាមនុស្សញៀនស្រា ពេលមិនបានផឹកស្រា ញ័រដៃ ញ័រជើង ហើមមុខ ហើមដៃ និងហើមជើង....»។ បើតាមរបាយការណ៍នោះ ក្រោយពីស្លាប់ អង្គភាពពន្ធនាគារ បានឧបត្ថម្ភថវិកា៣សែនរៀល ដល់ក្រុមគ្រួសារ សម្រាប់ធ្វើបុណ្យ និង២សែនរៀលទៀត សម្រប់ដឹកសពទៅផ្ទះវិញ។ លោកស្នងការខេត្តកំពង់ចាម បញ្ជាក់ក្នុងរបាយការណ៍ថា ការចាប់លោក ទិត រ៉ន គឺធ្វើឡើងតាមដីការបស់លោក ផូង វណ្ណ ចៅក្រមស៊ើបសួរនៃតុលាការខេត្តកំពង់ចាម ដែលបានចេញកាលពីខែកក្កដា ឆ្នាំ២០១០ ពីបទបង្ករបួសស្នាមដោយចេតនា ដែលប្រព្រឹត្តតាំងពីខែវិច្ឆិកា ឆ្នាំ២០០៦មកម្ល៉េះ៕	បុរសជាប់ឃុំម្នាក់ឈ្មោះ ទិត រ៉ន អាយុ៣៨ឆ្នាំ បានស្លាប់ក្នុងពន្ធនាគារខេត្តកំពង់ចាម (ពន្ធនាគារវត្តឃ្មួង) កាលពីថ្ងៃទី២៨ ខែមេសា ឆ្នាំ២០១៩។ បុរសដែលបាត់បង់ជីវិតនេះ គឺជាកូនរបស់បុរសវ័យឆ្នាំ៦២ឆ្នាំម្នាក់ឈ្មោះ អៀម ទិត ដែលបានអះអាងថា ខ្លួនជាសកម្មជននៃអតីតគណបក្សសង្គ្រោះជាតិ។
ក្រសួងទេសចរណ៍បានបញ្ជាក់ថា ការបើកឱ្យមានជើងហោះហើរត្រង់នេះ នឹងផ្តល់អត្ថប្រយោជន៍ជាច្រើនដល់កម្ពុជា តាមរយៈការទាក់ទាញភ្ញៀវទេសចរ ពីប្រទេសវៀតណាម លំហូរធុរជន និងវិនិយោគិន ក៏ដូចជាការសម្រួលដល់មធ្យោយបាយធ្វើដំណើរ និងការដឹកជញ្ជូន ជាដើម។ ជនជាតិវៀតណាម ជាទេសចរធំលំដាប់ទី២បន្ទាប់ថៃ ដែលបានមកលេងកម្សាន្ត នៅទឹកដីកម្ពុជាច្រើនជាងគេ ក្នុងរយៈពេល១០ខែនៃឆ្នាំ២០២៣។ របាយការណ៍ពីក្រសួងទេសចរណ៍បានបង្ហាញថា ១០ខែមកនេះ កម្ពុជាទទួលបានទេសចរជនជាតិវៀតណាមចំនួន ៩៥ ៨៩៥នាក់ កើនបាន៦៨,៩ភាគរយ ធៀបនឹងរយៈពេលដូចគ្នា កាលឆ្នាំ២០២២។ ដោយឡែក សម្រាប់ឆ្នាំ២០២៣នេះ គឺជាខួបទី៥៦ឆ្នាំនៃទំនងការទូតផ្លូវការ រវាងកម្ពុជា និងវៀតណាម។ ទំនាក់ទំនង និងកិច្ចសហប្រតិបត្តិការរវាងទាំងពីរនេះ ត្រូវបានលើកកម្ពស់ជាបន្តបន្ទាប់៕	កម្ពុជា-វៀតណាម ឯកភាពឱ្យមានការហោះហើរត្រង់ពីទីក្រុងហាណូយមកកាន់ខេត្តសៀមរាប។ ជើងហោះត្រង់រវាងរដ្ឋធានីហាណូយ និងខេត្តសៀមរាបនេះ ត្រូវបានចុះហត្ថលេខាលើកិច្ចព្រមពៀង ក្រោមវត្តមានសម្តេច ហ៊ុន ម៉ាណែត និង លោកផាម មិញជិញ នាយករដ្ឋមន្ត្រីវៀតណាម ក្នុងវេទិកាជំរុញពាណិជ្ជកម្ម និងវិនិយោគកម្ពុជា-វៀតណាម ឆ្នាំ២០២៣ នាថ្ងៃទី១១ធ្នូ។
កីឡាករជនពិការ សាន សុត ផ្នែកអត្តពលកម្មកម្រិត T44 បានស្លាប់ក្នុងគ្រោះថ្នាក់ចរាចរណ៍ ខណៈដែលរូបគេចាកចេញពីភ្នំពេញទៅលេងស្រុកកំណើតក្នុងថ្ងៃឈប់សម្រាកនៃព្រះរាជពិធីបុណ្យអំទូក អកអំបុក និងសំពះព្រះខែ។ គ្រោះថ្នាក់នេះបានកើតឡើងកាលពីយប់ថ្ងៃទី៣០ ខែតុលា នៅខេត្តកំពង់ឆ្នាំង។ លោក យី វាសនា អគ្គលេខាធិការនៃគណៈកម្មាធិការជាតិប៉ារ៉ាឡាំពិកកម្ពុជាបានសម្តែងការសោកស្តាយយ៉ាងខ្លាំងចំពោះមរណភាពរបស់កីឡាករជនពិការ សាន សុត។ លោកបានសរសេរសារយ៉ាងដូច្នេះថា៖«គណៈកម្មាធិការជាតិប៉ារ៉ាឡាំពិកកម្ពុជា មន្ត្រី និងអត្តពលិកជនពិការទាំងអស់មានទុក្ខជាទម្ងន់ដោយសារកីឡាករ សាន សុត បានទទួលមរណភាព យើងទាំងអស់គ្នាមានក្តីអាឡោះអាល័យជាពន់ពេក និងសូមចូលរួមរំលែកទុក្ខជាមួយគ្រួសារសព»។ អគ្គលេខាធិការរូបនេះបានចាត់ទុកការស្លាប់របស់កីឡាករ សាន សុត ជាការបាត់បង់ធនធានមួយសំខាន់ និងសោកស្តាយបំផុតព្រោះកាលពីពេលថ្មីៗតាមរយៈ DAC កីឡាកររូបនេះបានប្រឡងជាប់ផ្នែក IT ក្នុងកម្រិតមេដាយប្រាក់នៅប្រទេសវៀតណាម៕	កីឡាករប៉ារ៉ា សាន សុត ផ្នែកអត្តពលកម្មកម្រិត T44 បានស្លាប់កាលពីយប់ថ្ងៃទី៣០ តុលា ក្នុងហេតុការណ៍គ្រោះថ្នាក់ចរាចរណ៍នៅខេត្តកំពង់ឆ្នាំង។ មរណភាពរបស់ សាន សុត ជាការបាត់បង់ធនធានមួយដ៏គួរឲ្យសោកស្តាយ ព្រោះកាលពីពេលថ្មីៗរូបគេទើបប្រឡងជាប់ផ្នែក IT នៅប្រទេសវៀតណាម។
បុរសវ័យ ៣៥ ឆ្នាំ ដែលស្ថិតនៅជាមួយក្រុមអ្នកគាំទ្រ Inter ត្រូវបានបញ្ជូនទៅកាន់មន្ទីរពេទ្យនៅភាគខាងជើងទីក្រុងមីឡេន ប្រទេសអ៊ីតាលីកាលពីថ្ងៃទី២៦ ខែធ្នូ ប៉ុន្តែត្រូវបានរាយការណ៍ថាស្លាប់នៅក្នុងមន្ទីរពេទ្យនោះ។ ហិង្សាដែលបណ្តាលឲ្យមានមនុស្សស្លាប់នេះ កើតឡើងនៅពេលមានការប៉ះទង្គិចគ្នារវាងអ្នកគាំទ្រ Inter និង Napoli នៅក្បែកីឡដ្ឋាន San Siro មុខជំនួបប្រកួតរបស់ក្រុមទាំងពីរក្នុងលីគសប្តាហ៍ទី១៨។ Scontri a San Siro prima di #InterNapoli \| Il video https://t.co/3x8fkp6lU7 Corriere dello Sport (@CorSport) December 27, 2018 បុរសដែលបានស្លាប់នោះត្រូវបានគេរៀបរាប់ថាជា «អ្នកគាំទ្រងប់ងល់ម្នាក់របស់ Inter» មកពីទីក្រុង Varese ភាគខាងជើង ប្រទេសអ៊ីតាលី ដែលត្រូវបានហាមឃាត់កាលពី ៦ ឆ្នាំមុន នៅពេលមានការប៉ះទង្គិចគ្នាក្នុងការប្រកួតរបស់ Inter ដែរ។ ជនរងគ្រោះនោះត្រូវបានគេស្គាល់ឈ្មោះថា Daniele Belardinelli អាយុ ៣៥ ឆ្នាំ។ ប៉ូលីសក្នុងតំបន់ដដែលក៏បានអះអាងដែរថា អ្នកគាំទ្ររបស់ Napoli ៤នាក់ ក៏ទទួលរងរបួសផងដែរ ហើយម្នាក់ក្នុងចំណោមនោះត្រូវបានគេចាក់ទៀតផង៕	អ្នកគាំទ្រកីឡាបាល់ទាត់សញ្ជាតិអ៊ីតាលីម្នាក់បានស្លាប់អំឡុងពេលប៉ះទង្គិចគ្នារវាងក្រុមអ្នកគាំទ្រមុនការប្រកួតដែល Inter Milan ឈ្នះ Napoli ១-០ ក្នុងកីឡដ្ឋាន San Siro នាជំនួប Boxing Day ក្របខណ្ឌ Serie A។ តាមការបញ្ជាក់របស់ប៉ូលីសក្នុងតំបន់ បុរសម្នាក់នោះត្រូវបានរថយន្តបើកបុកក្នុងអំពើហិង្សានោះ។
ស្រីលង្កាដែលជួបប្រទះវិបត្តិសេដ្ឋកិច្ចយ៉ាងធ្ងន់ធ្ងរ បានចាប់ផ្តើមចរចាលើកម្ចីជំនួយបន្ថែមពីមូលនិធិរូបិយវត្ថុអន្តរជាតិ (IMF) តាំងពីខែមេសា ក្រោមការដឹកនាំរបស់អតីតប្រធានាធិបតីលោក ហ្គោតាបាយ៉ា រ៉ាចាប៉ាក់សា។ ប៉ុន្តែកញ្ចប់ជំនួយនេះ ហាក់ចរចាមិនបានសម្រេច ដ្បិតបញ្ហានយោបាយក្នុងប្រទេសអាស៊ីខាងត្បូងមួយនេះ ជំរុញឱ្យមានការពន្យារពេលម្តងហើយម្ដងទៀត។ «គោលបំណងនៃកម្មវិធីថ្មីដែលគាំទ្រផ្នែកមូលនិធិដល់ស្រីលង្កាគឺមានគោលបំណងស្តារស្ថិរភាពសេដ្ឋកិច្ច និងនិរន្តរភាពបំណុលឡើងវិញក្នុងប្រទេសឡើងវិញនៅរយៈពេល៤៨ខែក្រោមមូលនិធិបន្ថែមរបស់ IMF»។ នេះបើយោងតាមសេចក្តីថ្លែងការណ៍មួយរបស់ IMF ដែលចេញផ្សាយនៅថ្ងៃទី១ ខែកញ្ញា។ កិច្ចព្រមព្រៀងនេះត្រូវបានអនុម័តដោយថ្នាក់គ្រប់គ្រងរបស់ IMF និងក្រុមប្រឹក្សាប្រតិបត្តិ។ លើសពីនេះ IMF ក៏ទាមទារការធានាផ្នែកហិរញ្ញប្បទានពីម្ចាស់បំណុលផ្លូវការរបស់ស្រីលង្កាផងដែរ។ «ការបន្ធូរបន្ថយបំណុលពីម្ចាស់បំណុលស្រីលង្កា និងការផ្តល់ហិរញ្ញប្បទានបន្ថែមពីដៃគូពហុភាគីនឹងត្រូវបានរឿងចាំបាច់ដើម្បីជួយធានានិរន្តរភាពបំណុលនិងស្ថានភាពហិរញ្ញវត្ថុរបស់ស្រីលង្កា»។ សេចក្តីថ្លែងការណ៍ដដែលបានបន្ថែមបែបនេះ។ គួរបញ្ជាក់ថា ស្រីលង្កាត្រូវរៀបចំរចនាសម្ព័ន្ធបំណុលឡើងវិញ ខណៈត្រូវសងបំណុលជាង៣០ពាន់លានដុល្លារផ្សេងទៀត។ បច្ចុប្បន្នជប៉ុនបានត្រៀមខ្លួនក្នុងការពិភាក្សាជាមួយម្ចាស់បំណុលសំខាន់ៗផ្សេងទៀតរបស់ស្រីលង្ការួមទាំងឥណ្ឌា និងចិនផងដែរ។ ប្រទេសដែលកំពុងរុំព័ទ្ធដោយបំណុលនេះ កំពុងស្វែងរករហូតកញ្ចប់ជំនួយជាង៣ពាន់លានដុល្លារពី IMF ក្នុងគោលបំណងដើម្បីរំដោះខ្លួនចេញពីវិបត្តិសេដ្ឋកិច្ចដ៏អាក្រក់បំផុតរបស់ខ្លួនចាប់តាំងពីការទទួលបានឯករាជ្យពីអង់គ្លេសក្នុងឆ្នាំ ១៩៤៨ មក។ ស្រីលង្កាបច្ចុប្បន្នក៏កំពុងប្រឈមមុខនឹងការខ្វះខាតប្រេងសាំង និងទំនិញចាំបាច់ដ៏ទៃទៀត ដែលធ្វើឱ្យស្ថានភាពនយោបាយក្នុងប្រទេសមានភាពចលាចល និងបង្កឱ្យមានអតិផរណាផងដែរ៕	ប្រទេសស្រីលង្កាដែលរងគ្រោះយ៉ាងខ្លាំងពីវិបត្តិសេដ្ឋកិច្ចក្នុងប្រទេស បានឈានដល់កិច្ចព្រមព្រៀងបឋមជាមួយមូលនិធិរូបិយវត្ថុអន្តរជាតិ (IMF) សម្រាប់ការទទួលប្រាក់កម្ចីប្រមាណជាង២,៩ពាន់លានដុល្លារ។ នេះបើយោងតាមសេចក្តីថ្លែងការណ៍មួយរបស់ IMF ដែលចេញផ្សាយនៅថ្ងៃទី១ ខែកញ្ញា។
ពានរង្វាន់បាល់ទាត់សម្តេច ហេង សំរិន លើកទី២ឆ្នាំនេះ គ្រោងចំណាយថវិកាចំនួន២០២,៧០៤,០០០រៀល (ប្រហាក់ប្រហែល៥០,៦៧៦ដុល្លារ)។ ថវិកាទាំងនេះ ត្រូវចំណាយលើការរៀបចំការប្រកួត និងប្រាក់រង្វាន់លើកទឹកចិត្តសម្រាប់ម្ចាស់ជ័យលាភី និងចំណាយផ្សេងៗ។ នេះបើតាមលោក ធុល នាង ទីប្រឹក្សាសម្តេច ហេង សំរិន និងជាប្រធានគណៈកម្មការរៀបចំការប្រកួត។ ទំហំចំណាយនេះ មានការកើនឡើងជិត២០ភាគរយបើធៀបនឹងលើកទី១។ ការចំណាយរីកកាន់តែធំនេះ បន្ទាប់ពីគណៈកម្មការរៀបចំការប្រកួតបានដំឡើងប្រាក់រង្វាន់លើកទឹកចិត្តដល់ក្រុមជ័យលាភី និងពានរង្វាន់ឯកជនផ្សេងៗ។ ម្យ៉ាងទៀត ដោយសារឆ្នាំនេះក្រុមចូលរួមមានការកើនឡើង ដោយឆ្នាំនេះមាន២១ក្រុម ខណៈឆ្នាំមុនមានតែ១៦ក្រុមប៉ុណ្ណោះ។ ដើម្បីជួយសម្រួលដល់ការចំណាយក្នុងការរៀបចំពានរង្វាន់នេះ លោក វង សូត រដ្ឋមន្ត្រីក្រសួងសង្គមកិច្ច អតីតយុទ្ធជន និងយុវនីតិសម្បទា នាថ្ងៃបើកការប្រកួតកាលពីថ្ងៃទី២៦ ខែសីហា នៅពហុកីឡដ្ឋានជាតិ បានផ្តល់ថវិកាចំនួន២០លានរៀលដល់គណៈកម្មការរៀបចំការប្រកួត។ ជាមួយគ្នានេះ លោកស្នើឲ្យកីឡាករទាំងអស់ខិតខំប្រឹងប្រែងប្រកួតឲ្យអស់ពីសមត្ថភាព ដោយឈរលើគោលការណ៍ Fair Play និងមានអធ្យាស្រ័យខ្ពស់។ បើយោងតាមលោក ធុល នាង ព្រឹត្តិការណ៍នេះ រៀបចំឡើងក្នុងគោលបំណង ជួយរួមចំណែកអភិវឌ្ឍន៍វិស័យកីឡាបាល់ទាត់កម្ពុជា ពិសេសបំផុតស្មារតីឲ្យយុវជនចាប់អារម្មណ៍វិស័យកីឡានេះកាន់តែច្រើន។ លើសពីនេះ ដើម្បីរឹតចំណងសាមគ្គីភាព មិត្តភាព និងសុខភាព។ ដើម្បីបង្កើនការទាក់ទាញដល់ទស្សនិកជន និងធ្វើឲ្យការប្រកួតកាន់តែស្វិតស្វាញជាងមុន គណៈកម្មការរៀបចំបានអនុញ្ញាតឲ្យក្រុមនីមួយៗដាក់កីឡាករអាជីព២រូបពីក្របខណ្ឌលីគកំពូល និង២រូបលំដាប់ទី២រូប៕	ការប្រកួតបាល់ទាត់ដណ្តើមពានរង្វាន់សម្តេច ហេង សំរិន លើកទី២បានបើកការប្រកួតកាលពីថ្ងៃទី២៦ ខែសីហា ឆ្នាំ២០១៨ ដោយឆ្នាំនេះមាន២១ក្រុមចូលរួម កើនឡើង៥ក្រុមបើធៀងនឹងលើកទី១។ មិនត្រឹមតែចំនួនក្រុមនោះទេ ប្រាក់រង្វាន់លើកទឹកចិត្តក៏កើនឡើងដែរ។ ការកើនឡើងនេះ បានធ្វើឲ្យការចំណាយលើការរៀបចំការប្រកួតមានទំហំកាន់កាន់តែធំ។ លោក វង សូត រដ្ឋមន្ត្រីក្រសួងសង្គមកិច្ច អតីតយុទ្ធជន និងយុវនីតិសម្បទា បានផ្តល់ថវិកាចំនួន២០លានរៀល ដើម្បីទ្រទ្រង់ដល់ការរៀបចំ។
វិវាទលើលទ្ធផលបោះឆ្នោតកំពុងបង្កឲ្យមានភាពជ្រួលច្របល់នយោបាយជាថ្មីនៅមីយ៉ាន់ម៉ា។ ចំណែកការសម្ញែងសព្វាវុធមានទាំងរថពាសដែករបស់ក្រុមយោធានានៅទីប្រជុំជនថ្ងៃសុក្រ ទី២៩ មករានេះ កំពុងបង្ហាញឲ្យឃើញកាន់តែច្បាស់ពី លទ្ធភាពនៃការរៀបចំរដ្ឋប្រហាររបស់ក្រុមយោធាជាថ្មីផងដែរ។ តាមពិតទៅ បញ្ហាប្រឈមមុខគ្នានយោបាយផ្តើមចេញពីជម្លោះលើលទ្ធផលបោះឆ្នោតសភាមីយ៉ាន់មានាថ្ងៃទី៨ វិច្ឆិកា ដែលបានបង្ហាញថា បក្សសម្ព័ន្ធជាតិដើម្បីប្រជាធិបតេយ្យ (NLD)របស់លោកស្រីស៊ូជីទទួលបានអាសនៈចំនួន៣៩៦ ក្នុងចំណោមអាសនៈចំនួន៤១២។ គណបក្សសាមគ្គី និងអភិវឌ្ឍន៍សហភាព (USDP) ដែលជាបក្សប្រឆាំងដ៏ធំជាងគេ និងគាំទ្រដោយយោធាឯណោះវិញ បានទទួលបានត្រឹមតែ៣៣អាសនៈតែប៉ុណ្ណោះ។ រីឯអាសនៈសភាចំនួន២២ទៀត មិនស្ថិតជាកម្មវត្ថុនៃការប្រកួតប្រជែងនយោបាយឡើយ។ យោងតាមលទ្ធផលខាងលើនេះ បក្សសម្ព័ន្ធជាតិដើម្បីប្រជាធិបតេយ្យ របស់លោកស្រី ស៊ូជី អាចបង្កើតរដ្ឋាភិបាលបាន ដ្បិតថា ដើម្បីបង្កើតរដ្ឋាភិបាលបាន វាចាំបាច់ត្រូវការអាសនៈត្រឹម៣២២ប៉ុណ្ណោះ។ សភាទាំងពីរថ្នាក់របស់មីយ៉ាន់ម៉ាមានអាសនៈសរុបចំនួន ៦៤២ ដែលក្នុងនោះមាន ២៥ភាគរយបម្រុងទុកសម្រាប់ក្រុមយោធា។ យោងតាមរដ្ឋធម្មនុញ្ញឆ្នាំ ២០០៨ សភាទាំងពីរថ្នាក់នឹងត្រូវបើកកិច្ចប្រជុំលើកដំបូងក្នុងរយៈពេល ៩០ ថ្ងៃរាប់ចាប់ពីថ្ងៃបោះឆ្នោត។ ដូច្នេះហើយនៅថ្ងៃទី១ កុម្ភៈខាងមុខ សភាមីយ៉ាន់ម៉ានឹងបើកកិច្ចប្រជុំដើម្បីបោះឆ្នោតជ្រើសរើសប្រធានាធិបតី។ យ៉ាងណាក៏ដោយ គណបក្សសាមគ្គី និងអភិវឌ្ឍសហភាព (USDP) កន្លងមកនៅតែបន្តអះអាងថាការបោះឆ្នោតនេះមានភាពមិនប្រក្រតី រហូតដល់ទៅជិត៩លានករណី និងមិនទទួលស្គាល់ លទ្ធផលនៃការបោះឆ្នោតនេះឡើយ។ ក្រុមនេះក៏ទាមទារឲ្យមានការបោះឆ្នោតសារជាថ្មី ដើម្បីធានាឲ្យមានការបោះឆ្នោតមួយដែលសេរី យុត្តិធម៌ មិនលម្អៀង និងមានការឃោសនាដោយស្មើភាពគ្នា។ ឯក្រុមយោធាដែលមានទំនាក់ទំនងជិតស្និទ្ធជាមួយបក្សសាមគ្គី និងអភិវឌ្ឍសហភាព វិញ ក៏ទាមទារឲ្យគណៈកម្មការនេះដោះស្រាយភាពមិនប្រក្រតីឲ្យបានស្រួលបួល ព្រមទាំងគំរាមពីលទ្ធភាពនៃការធ្វើរដ្ឋប្រហារផងដែរ បើសិនបណ្តឹងទាំងនោះមិនត្រូវបានដោះស្រាយ។ «រដ្ឋប្រហារ»នៅតែជាជម្រើសរបស់ក្រុមយោធា ថ្ងៃព្រហស្បតិ៍ថ្ងៃ ២៨ ខែមករា គណៈកម្មការបោះឆ្នោតចេញមុខច្រានចោល ការចោទប្រកាន់ពីករណីមិនប្រក្រតីនៃលទ្ធផលបោះឆ្នោត។ គណៈកម្មការនេះអះអាងថា សន្លឹកឆ្នោតត្រូវបានរាប់ដោយមានតម្លាភាព និងក្រោមការឃ្លាំមើលពីសំណាក់មន្ត្រីបក្សនយោបាយ ក៏ដូចជាអង្គការសង្គមស៊ីវិលជាតិ និងអន្តរជាតិផងដែរ។ ការបដិសេធមិនទទួលស្គាល់ពីភាពមិនប្រក្រតីដែលលើកឡើងដោយគណបក្សស្និទ្ធក្រុមយោធានេះបាននាំឲ្យមានការប្រើពាក្យពេចន៍ទាក់ទងនឹងលទ្ធភាពនៃការធ្វើរដ្ឋប្រហារដែរពីសំណាក់ក្រុមយោធា។ ជាក់ស្តែងនៅថ្ងៃទី ២៨ មករា នាយឧត្តមសេនីយ៍ Min Aung Hlaing មេបញ្ជាការកងទ័ពលើកឡើងពីការរំលាយរដ្ឋធម្មនុញ្ញ។ សម្តីរបស់យោធាជាន់ខ្ពស់នេះធ្វើឡើង បន្ទាប់ពីឧត្តមសេនីយ៍ Zaw Min Tun អ្នកនាំពាក្យយោធានៅថ្ងៃ ២៦ ខែមករា ព្រលយថាឧត្តមសេនីយ៍ Min Aung Hlaing មិនច្រានចោលការធ្វើរដ្ឋប្រហារឡើយ បើសិនជាបណ្តឹងបោះឆ្នោតមិនត្រូវបានដោះស្រាយស្រួលបួល។ និយាយដល់ការធ្វើរដ្ឋប្រហារ យោធាមីយ៉ាន់ម៉ា ធ្លាប់ធ្វើរដ្ឋប្រហារទម្លាក់រដ្ឋាភិបាលស៊ីវិល ដោយរំលាយរដ្ឋធម្មនុញ្ញចំនួន៣ដង ពោលគឺក្នុងឆ្នាំ១៩៤៧, ១៩៦៧ និង១៩៨៨។ សហគមន៍អន្តរជាតិបង្ហាញក្តីបារម្ភពីបញ្ហានយោបាយមីយ៉ាន់ម៉ា យោងតាមសារព័ត៌មាន The Irrawaddy មន្ត្រីយោធា និងមន្ត្រីរដ្ឋាភិបាលបានប្រជុំគ្នាដែរដើម្បីបន្ធូរបន្ថយភាពតានតឹងផ្នែកនយោបាយនេះ។ បក្សកាន់អំណាចបានប្រាប់ឲ្យក្រុមតំណាងរាស្ត្រជាប់ឆ្នោតរបស់ខ្លួនដែលកំពុងជួបជុំនៅរដ្ឋធានីដើម្បីត្រៀមប្រជុំសភានៅថ្ងៃទី១ កុម្ភៈ ឲ្យរក្សាភាពស្ងៀមស្ងាត់ និងចៀសវាងតទល់ជាមួយក្រុមយោធាក្នុងករណីមានរដ្ឋប្រហារ។ បន្ថែមពីនេះ អ្នកនាំពាក្យរដ្ឋាភិបាល លោកស្រី Myo Nyunt និយាយថាការពិភាក្សានេះពុំមានភាពជោគជ័យជាដុំកំភួនអ្វីឡើយ។ ស្ថានការណ៍នយោបាយតានតឹង ខណៈឯលទ្ធភាពនៃការធ្វើរដ្ឋប្រហារមានច្រើន បណ្តាស្ថានទូតបរទេសចំនួន១៦ នៅមីយ៉ាន់ម៉ា រួមមានអាមេរិក អង់គ្លេស និងប្រតិភូសហភាពអឺរ៉ុប បានចេញសេចក្តីថ្លែងការណ៍នៅថ្ងៃទី២៩ មករា ទាមទារឲ្យក្រុមយោធាគោរពបទដ្ឋានប្រជាធិបតេយ្យ។ បណ្តាអង្គទូតទាំងនោះអះអាងថា ខ្លួនប្រឆាំងជាដាច់ខាតចំពោះរាល់ការប៉ុនប៉ងប្តូរលទ្ធផលបោះឆ្នោត ឬបង្ករឧបសគ្គដល់ដំណើរការលទ្ធិប្រជាធិបតេយ្យនៅមីយ៉ាន់ម៉ា។ នៅថ្ងៃដដែលនោះ អគ្គលេខាធិការអង្គការសហប្រជាជាតិ លោកអង់តូនីញ៉ូ ហ្គូតេរ៉េស តាមរយៈអ្នកនាំពាក្យលោក Stephane Dujarric និយាយថាប្រមុខអង្គការអន្តររដ្ឋាភិបាលរូបនេះក៏បានទទូចឲ្យភាគីទាំងអស់បោះបង់ចោលការបង្កររឿង ឬញុះញង់ និងបង្ហាញភាពជាអ្នកដឹកនាំ ដោយគោរពបទដ្ឋានប្រជាធិបតេយ្យ និងគោរពលទ្ធផលនៃការបោះឆ្នោតដែរ៕	រថពាសដែកចំនួន ២គ្រឿង បង្ហាញខ្លួនកណ្តាលក្រុងយ៉ាំងហ្គូន ខណៈយុទ្ធោបករណ៍ ផ្សេងទៀតក៏មានវត្តមាននៅតាមរដ្ឋមួយចំនួនទៀតដែរ ក្រោយពីអ្នកនាំពាក្យយោធាមិនច្រានចោលលទ្ធភាពនៃការធ្វើរដ្ឋប្រហារ ដោយមិនពេញចិត្តនឹងការដោះស្រាយជម្លោះលទ្ធផលបោះឆ្នោត។ ភាពតានតឹងផ្នែកនយោបាយរវាងក្រុមយោធា និងរដ្ឋាភិបាលស៊ីវិលមីយ៉ាន់ម៉ា ក៏បង្កនាំឲ្យអ្នកសង្កេតការណ៍ និងការទូតបង្ហាញពីបារម្ភជុំវិញលទ្ធភាពនៃរដ្ឋប្រហាយោធាជាថ្មីដែរ។
ក្រសួងបន្ថែមថា បណ្តាស្រុកមួយចំនួនទៀត មានដូចជា ស្រុកថ្មគោល ស្រុកបាណន់ ស្រុករតនមណ្ឌល និងស្រុកមោងឫស្សី ក៏ទទួលបានរបាយទឹកភ្លៀងក្នុងកម្រិតពីតិចទៅខ្លាំង។ ផ្នែកខ្លះនៃខេត្តប៉ៃលិន ក៏មានភ្លៀងធ្លាក់ខ្លាំងផងដែរ។	ភ្លៀងមួយមេធំនៅក្នុងភូមិសាស្ត្រក្រុងបាត់ដំបង ខេត្តបាត់ដំបង ចាប់ពីវេលាម៉ោង៥ល្ងាច ដល់ម៉ោង៨យប់ ថ្ងៃទី២៤ ខែកញ្ញា ក្នុងកម្រិត៥២,៨មីល្លីម៉ែត្រ បណ្តាលឲ្យមួយចំនួនក្នុងក្រុងរងការជន់លិច។ នេះបើតាមការអះអាងរបស់ក្រសួងធនធានទឹក និងឧតុនិយម។
លោកស្រីរដ្ឋមន្ត្រី Susi បានអះអាងថា ខណៈរោងចក្រផលិតផលត្រីជាច្រើនរបស់ជប៉ុន បានបង្ហាញផែនការផ្លាស់ប្តូរទីតាំងពីថៃមកឥណ្ឌូណេស៊ី មានរោងចក្រជប៉ុនមួយ បានព្រមព្រៀងផ្លាស់ប្តូរមកឥណ្ឌូណេស៊ីជាផ្លូវការហើយ ។ លោកស្រី ក៏បានបញ្ជាក់ដែរថា ក្រុមហ៊ុនរបស់ជប៉ុនទាំងនោះ សុទ្ធសឹងតែបានដឹងហើយថា ឥណ្ឌូណេស៊ីមានធនធានត្រីជាច្រើន ដែលជាទិសដៅដ៏សក្តិសមបំផុតសម្រាប់ជប៉ុនក្នុងការវិនិយោគ ។ បើតាមសារព័ត៌មានឥណ្ឌូណេស៊ី The Jakarta Post មានចំណុចពីរ ដែលបាននិងកំពុងតែទាក់ទាញក្រុមហ៊ុនជប៉ុនឲ្យមកបោះទុននៅលើទឹកដីឥណ្ឌូណេស៊ីលើផលិតផលត្រី ។ នោះគឺ ចំណាត់ការតឹងរឹងរបស់ឥណ្ឌូណេស៊ីក្នុងការប្រឆាំងបទល្មើសនេសាទ និងការរឹតបន្តឹងសកម្មភាពនៅក្នុងដែនទឹកឥណ្ឌូណេស៊ីតែម្តង។ ចំណុចនេះហើយ ដែលជួយឲ្យឥណ្ឌូណេស៊ី អាចទប់ស្កាត់បទល្មើសនេសាទនៅក្នុងដែនទឹកខ្លួនបាន ។ ជុំវិញនៃផែនការផ្លាស់ប្តូរទីតាំងរោងចក្រត្រីរបស់ជប៉ុនមកកាន់ឥណ្ឌូណេស៊ីនេះដដែល លោកស្រីរដ្ឋមន្ត្រីនេសាទ មិនត្រឹមតែមើលឃើញពីកំណើនវិនិយោគប៉ុណ្ណោះនោះទេ តែលោកស្រីរដ្ឋមន្ត្រី ក៏បានរំពឹងដែរថា នៅពេលអ្នកជំនួញជប៉ុន មកវិនិយោគច្រើននៅឥណ្ឌូណេស៊ី នោះពួកគេ នឹងសុំឲ្យរដ្ឋាភិបាលជប៉ុន កាត់បន្ថយ ឬលើកលែងពន្ធលើផលិតផលត្រី ដែលនាំចេញពីឥណ្ឌូណេស៊ីតែម្តង ។ សូមជម្រាបផងដែរ ឥណ្ឌូណេស៊ី ត្រូវបានមើលឃើញថា ជារដ្ឋអាស៊ានមួយ ដែលបានអនុវត្តគោលនយោបាយឃោរឃៅ និងតឹងរឹងបំផុតលើបទល្មើសដែនសមុទ្រ ជាពិសេសលើបទល្មើសនេសាទតែម្តង ។ កន្លងមក ឥណ្ឌូណេស៊ី បានដុតកម្ទេចទូកនេសាទ(រាប់បញ្ចូលទាំងទូកនេសាទបរទេស)ជាច្រើន ដែលបានចូលទៅនេសាទខុសច្បាប់លើដែនទឹកខ្លួន។ ជាងនេះទៅទៀតនោះ ឥណ្ឌូណេស៊ី ក៏ធ្លាប់មានការប្រឈមមុខការទូតជាមួយនឹងរដ្ឋជិតខាង ដែលបណ្តាលពីការនេសាទខុសច្បាប់ផងដែរ៕	រដ្ឋមន្ត្រីទទួលបន្ទុកកិច្ចការដែនសមុទ្រ និងនេសាទឥណ្ឌូណេស៊ី លោកស្រី Susi Pudjiastuti នៅចុងសប្តាហ៍មុន បានឲ្យដឹងថា មានរោងចក្រត្រីរបស់ជប៉ុនជាច្រើន បានបង្ហាញការប្តេជ្ញាចិត្តរបស់ពួកគេក្នុងការផ្លាស់ប្តូរទីតាំងរោងចក្រពីប្រទេសថៃមកកាន់ឥណ្ឌូណេស៊ីវិញ។ លោកស្រី អះអាងថា ការណ៍ដែលជប៉ុន ចង់ផ្លាស់ប្តូរទីតាំងនេះ ក៏ជាផ្នែកមួយ ដោយបានឃើញពីចំណាត់ការដ៏ម៉ឹងម៉ាត់របស់ឥណ្ឌូណេស៊ីក្នុងការបង្ក្រាបបទល្មើសនេសាទ ។
អត្ថបទទាក់ទង Alli សុំទោសដែលចេញវីដេអូលេងសើចជុំវិញកូរ៉ូណាវីរុស ខណៈ FA ត្រៀមដាក់ពិន័យ Alli បានបង្ហោះវីដេអូខ្លីលើបណ្តាញសង្គម ទាក់ទងទៅនឹងជំងឺឆ្លងដ៏កាចសាហាវនេះដោយមានពាក់ម៉ាស់ខ្មៅផងក្នុងបន្ទប់សម្រាកនៅអាកាសយានដ្ឋានមួយអំឡុងពេលវិស្សមកាលពីការប្រកួតនៅ Premier League។ ក្នុងវីដេអូនោះខ្សែបម្រើសញ្ជាតិអង់គ្លេស វ័យ២៣ឆ្នាំរូបនេះ ថែមទាំងយកកាមេរ៉ាទូរសព្ទរបស់ខ្លួនថតសំដៅឆ្ពោះទៅបុរសអាស៊ីម្នាក់ដែលអង្គុយក្បែរនោះមុនពេលបង្ហាញដបលាងដៃសំលាប់មេរោគមួយដប ហើយសរសេរពាក្យបែបបញ្ចើចបញ្ចើផង។ ទង្វើរបស់ Alli បែបនេះ ត្រូវបាន FA កត់សម្គាល់ឃើញថា ជាការរំលោភបំពានធ្ងន់ធ្ងរ និងបង្ហាញការរើសអើងអ្នកដែលកើត COVID-19 ដែលជាទង្វើមិនសមរម្យសម្រាប់កីឡាករអាជីព។ «ការបង្ហោះវីដេអូរបស់ Alli ជាការរំលោភបំពាន ដែលត្រូវបានកំណត់នៅក្នុងច្បាប់ FA Rule E3(2) ដោយបង្កប់ន័យរើសអើងពូជសាសន៍ ពណ៌សម្បុរ ឬសញ្ជាតិណាមួយ»។ នេះជាសំណេរក្នុងសេចក្តីថ្លែងការរបស់ FA។ ស្ថាប័នគ្រប់គ្រងកីឡាបាល់ទាត់អង់គ្លេសមួយនេះ បានសម្រេចដាក់ពិន័យ Alli មិនឲ្យលេងចំនួន៦ប្រកួតទៅតាមបទបញ្ញត្តិនៃការដាក់ទណ្ឌកម្មរបស់ខ្លួន បើទោះខ្សែបម្រើអន្តរជាតិអង់គ្លេសរូបនេះលុបចោលវីដេអូនោះភ្លាមៗ នឹងចេញមុខសូមទោសជាសារធារណក៏ដោយ។ Alli បានបង្ហោះសារលើបណ្តាញសង្គមចិន Weibo ថាអ្វីដែលខ្លួនធ្វើមិនមែនជារឿងគួរឲ្យលេងសើចនោះទេ ហើយរូបគេក៏បានដកវីដេអូនោះចេញភ្លាមៗហើយដែរ។ អវត្តមានរបស់ Alli តាមរយៈការដាក់ពិន័យនេះ នឹងធ្វើឲ្យលោក Jose Mourinho ឈឺក្បាលមិនខាន។ ក្រុមមាន់ខ្នាយមាសកំពុងមានវិបត្តិកីឡាករជាច្រើន ដោយសារតារាឆ្នើមរបស់ក្រុមជួបបញ្ហារបួស ដូចជាខ្សែប្រយុទ្ធ Harry Kane និង Son Heung-min ជាដើម។ ជុំវិញការពិន័យនេះ អ្នកចាត់ការសញ្ជាតិព័រទុយហ្គាល់ ក៏មានយោបល់ផ្ទាល់ខ្លួនថា ការដឹងខុស និងវិប្បដិសារីរបស់ Alli គួរតែមិនមានការដាក់ពិន័យនោះទេ៕	Dele Alli ខ្សែបម្រើក្រុម Tottenham Hotspur ត្រូវសហព័ន្ធកីឡាបាល់ទាត់អង់គ្លេស (FA) ចោទប្រកាន់ពីបទប្រព្រឹត្ដទង្វើខុសឆ្គង ក្រោយរូបគេបង្ហោះវីដេអូលើបណ្ដាញសង្គមបង្ហាញការលេងសើច និងរើសអើងមនុស្សជុំវិញករណីជំងឺផ្លូវដង្ហើមកូរ៉ូណា (COVID-19)។ ឥរិយាបទបែបនេះ FA សម្រេចដាក់ពិន័យ Alli ចំនួន៦ប្រកួត។
ប្រទេសនៅតំបន់អាស៊ីប៉ាស៊ីហ្វិកចំនួន ១៥ ប្រទេស បានចុះហត្ថលេខាលើកិច្ចព្រមព្រៀង RCEP ដែលរួមមានចិន កូរ៉េខាងត្បូង ជប៉ុន អូស្ត្រាលី នូវែលសេឡង់ និងសមាជិកនៃសមាគមប្រជាជាតិអាស៊ីអាគ្នេយ៍ (អាស៊ាន) ដែលរួមមានព្រុយណេ កម្ពុជា ឥណ្ឌូណេស៊ី ឡាវ ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម។ មនុស្សភាគច្រើនបានចាត់ទុកកិច្ចព្រមព្រៀងនេះថា ជាកិច្ចព្រមព្រៀងពាណិជ្ជកម្មសេរីដ៏ធំបំផុតនៅក្នុងពិភពលោក ដែលស្មើនឹងប្រមាណ ៣០% នៃប្រជាជនសរុបក្នុងពិភពលោក និង ៣០% នៃផលិតផលសរុបក្នុងស្រុកសាកល។ គេរំពឹងថា កិច្ចព្រមព្រៀងនេះ នឹងលុបចោលពន្ធគយលើទំនិញជាង ៩០% ដែលត្រូវបានធ្វើពាណិជ្ជកម្មនៅក្នុងតំបន់នេះ។ ប្រទេសវៀតណាមចាត់ទុកកិច្ចព្រមព្រៀង RCEP នេះជាជោគជ័យមួយក្នុងចំណោមជោគជ័យជាច្រើនក្នុងសមាហរណកម្មសេដ្ឋកិច្ចអន្តរជាតិ ជាពិសេសក្នុងបរិបទជំងឺកូវីដ១៩ និងតម្រូវការនៃការងើបសេដ្ឋកិច្ចឡើងវិញ។ បូកជាមួយនឹងកិច្ចព្រមព្រៀងពាណិជ្ជកម្មសេរីវៀតណាមចំនួន ១៤ ផ្សេងទៀតដែលបានចូលជាធរមានរួចហើយនោះ កិច្ចព្រមព្រៀង RCEP ត្រូវបានគេរំពឹងថា នឹងជួយធ្វើឱ្យមានការនាំចេញទំនិញវៀតណាមទៅទីផ្សារកាន់តែច្រើនជាមួយនឹងអត្រាពន្ធគយទាបជាងមុន។ លោក Steven Okun ទីប្រឹក្សាជាន់ខ្ពស់នៅក្រុមហ៊ុន McLarty Associates ដែលជាក្រុមហ៊ុនប្រឹក្សាយោបល់ភូមិសាស្ត្រយុទ្ធសាស្ត្របានប្រាប់ VOA ថា កិច្ចព្រមព្រៀង RCEP ជាកិច្ចព្រមព្រៀងដ៏មានសារៈសំខាន់មួយ ជាពិសេសនៅពេលវាជួយសម្រួលដល់ពាណិជ្ជកម្ម និងធ្វើឱ្យសមាហរណកម្មសង្វាក់ផ្គត់ផ្គង់កាន់តែប្រសើរ។ លោក Steven Okun បានថ្លែងប្រាប់ VOA ក្នុងន័យដើមថា «ក្នុងរយៈពេលវែង ប្រសិនបើកិច្ចព្រមព្រៀង RCEP មានការចូលរួមផ្នែកពាណិជ្ជកម្មកាន់តែខ្លាំងពីចិន ជប៉ុន និងកូរ៉េ នោះវាអាចនឹងកម្រិតការធ្វើសមាហរណកម្មសេដ្ឋកិច្ចសហរដ្ឋអាមេរិកនៅក្នុងតំបន់នេះ ប៉ុន្តែអាចនឹងផ្តល់ឱកាសដល់ប្រទេសនានានៅអាស៊ីអាគ្នេយ៍ដូចជាវៀតណាមជាដើម។ វាទំនងជាមិនប៉ះពាល់ដល់ការផ្លាស់ប្តូរសង្វាក់ផ្គត់ផ្គង់ដែលកំពុងតែកើតមាន ចេញពីប្រទេសចិននោះទេ»។ សម្រាប់វៀតណាម កិច្ចព្រមព្រៀង RCEP ក៏នឹងបើកផ្លូវឱ្យមានការនាំចូលក្នុងតម្លៃទាប ជាពិសេសវត្ថុធាតុដើមដែលត្រូវការសម្រាប់ការផលិត។ បើគិតតែនៅក្នុងតំបន់អាស៊ានតែមួយ ការនាំចូលវត្ថុធាតុដើម និងសម្ភារៈផលិតប្រចាំឆ្នាំរបស់វៀតណាមមានចំនួនលើស ៣០ ពាន់លានដុល្លារអាមេរិក។ លើសពីនេះទៅទៀត វៀតណាមនៅតែមានឱនភាពពាណិជ្ជកម្មរាប់សិបពាន់លានដុល្លារក្នុងមួយឆ្នាំៗជាមួយនឹងទីផ្សារធំៗ ដូចជាចិន និងកូរ៉េខាងត្បូង។ នេះបើយោងតាមកាសែតរបស់ក្រសួងផែនការ និងវិនិយោគវៀតណាម។ វត្ថុធាតុដើមដែលនាំចូលពីប្រទេសជាសមាជិកនៃកិច្ចព្រមព្រៀង RCEP នឹងត្រូវចាត់ទុកថា ជាវត្ថុធាតុដើមផលិតក្នុងប្រទេសវៀតណាម នៅពេលផលិតផលនោះ ត្រូវបាននាំចេញទៅប្រទេសជាសមាជិកនៃកិច្ចព្រមព្រៀង RCEP វិញ។ ការធ្វើបែបនេះអនុញ្ញាតឱ្យផលិតផលនាំចេញដាក់ស្លាកថា ផលិតនៅវៀតណាម ដែលអាចបន្ធូរបន្ថយពន្ធគយដែលប្រទេសនាំចូលដាក់លើទំនិញទាំងនោះ។ ក៏មានប្រទេសមួយចំនួនផ្គត់ផ្គង់វត្ថុធាតុដើមយ៉ាងច្រើនដល់វិស័យនាំចេញដែលមានទឹកប្រាក់រាប់ពាន់លានដុល្លាររបស់វៀតណាមផងដែរ ដូចជាវិស័យអេឡិចត្រូនិក គ្រឿងបន្លាស់ វាយនភណ្ឌ ស្បែកជើង និងវិស័យផ្សេងទៀតៗ។ កាសែតខាងលើសរសេរថា «ដូច្នេះ វៀតណាមទទួលបានប្រយោជន៍ជាច្រើនពីកិច្ចព្រមព្រៀង RCEP នៅពេលវៀតណាមមានផលិតផលសំខាន់ៗដូចជា កសិកម្ម និងជលផលដែលអាចបំពេញតម្រូវការរបស់ប្រទេសជាសមាជិក RCEP ជាច្រើន។ ដោយសារតែការធ្វើឱ្យស៊ីសង្វាក់គ្នានៃវិធានប្រភពដើមនៅក្នុងប្លុកប្រទេស RCEP ផលិតផលវៀតណាម អាចបំពេញលក្ខខណ្ឌស្រួលជាងមុនដើម្បីអាចទទួលបានការអនុគ្រោះពន្ធគយ និងបង្កើនការនាំចេញនៅក្នុងតំបន់ជាពិសេសជប៉ុន កូរ៉េខាងត្បូង អូស្ត្រាលី និងនូវែលសេឡង់»។ អ្នកស្រី Phan Thi Thanh Xuan អនុប្រធានសមាគមរោងចក្រផលិតផលស្បែកសត្វ ស្បែកជើង និងកាបូបវៀតណាមបាននិយាយថា វិស័យនេះ នឹងទទួលផលប្រយោជន៍ពីការនាំចូលវត្ថុធាតុដើមពីប្រទេសចិននៅក្រោមកិច្ចព្រមព្រៀង RCEP។ វៀតណាម អាចនាំចូលវត្ថុធាតុដើមនៅក្រោមកិច្ចព្រមព្រៀងពាណិជ្ជកម្មសេរីអាស៊ាន-ចិនរួចទៅហើយ ប៉ុន្តែការនាំចេញផលិតផលដែលផលិតរួចនៅវៀតណាមទៅកាន់ប្រទេសផ្សេងក្រៅពីចិន និងសមាជិកអាស៊ាន មិនត្រូវបានចាត់ទុកថា ជាផលិតផលផលិតនៅវៀតណាមនោះទេ។ នៅក្រោមកិច្ចព្រមព្រៀង RCEP ការនាំចេញបែបនេះទៅជប៉ុន និងប្រទេសសមាជិកផ្សេងទៀតនៃកិច្ចព្រមព្រៀង RCEP នឹងទទួលបានពន្ធគយទាបជាង ដែលដូចទៅនឹងផលិតផលដែលផលិតនៅវៀតណាមអ៊ីចឹងដែរ។ ជាទស្សនៈរបស់វៀតណាម ការចូលរួមក្នុងកិច្ចព្រមព្រៀង RCEP នាំមកនូវគុណសម្បត្តិ និងគុណវិបត្តិ។ ស្របពេលដែលក្តីរំពឹងនៃការបង្កើនការនាំចេញអាចមានសូចនាករកំណើនសេដ្ឋកិច្ចវិជ្ជមានសម្រាប់វៀតណាម ក៏មានក្តីបារម្ភថា តើកិច្ចព្រមព្រៀងនេះ នឹងប៉ះពាល់ដល់ទីផ្សារក្នុងស្រុកយ៉ាងដូចម្តេច។ ទីផ្សារវៀតណាមមានសហគ្រាសធុនតូច និងមធ្យមយ៉ាងច្រើនរហូតដល់ ៩៨% នៃសហគ្រាសសរុប។ គេរំពឹងថា នឹងមានការហូរចូលនៃទំនិញយ៉ាងគំហុកមកពីប្រទេសផ្សេងជាពិសេសមកពីចិន។ ជាឧទាហរណ៍ អ្នកស្រី Thanh Xuan ថា នៅក្នុងវិស័យស្បែកជើង សហគ្រាសធុនតូច និងមធ្យមត្រូវបង្កើនសមត្ថភាពដើម្បីឈរជើងតទៅទៀត ដោយសារតែ «ចំណុចខ្លាំងនៅខាងក្នុងមានភាពទន់ខ្សោយណាស់។ នៅក្នុងទីផ្សារប្រកួតប្រជែង ប្រសិនបើពួកគេមិនបង្កើនសមត្ថភាពទេ ពួកគេនឹងត្រូវបាត់ពីទីផ្សារយ៉ាងស្រួល»។ អ្នកស្រី Thanh Xuan បន្ថែមទៀតថា «ជាការពិត ចំណែកសហគ្រាសធុនតូច និងមធ្យមមានចំនួន ៦០% [នៅក្នុងវិស័យស្បែកជើង] ប៉ុន្តែការរួមចំណែកក្នុងការនាំចេញមានកម្រិតទាប ដែលមានតិចជាង ២០%។ ផ្ទុយទៅវិញ ការវិនិយោគបរទេសដោយផ្ទាល់ និងសហគ្រាសធំៗនៅវៀតណាមមានចំនួនប្រមាណតែ ៣០% ទៅ ៤០% ប៉ុន្តែចំនួននៃការនាំចេញមានរហូតដល់ ៨០% ទៅ ៩០%»។ អ្នកស្រី Thanh Xuan បានប្រាប់ VOA ក្នុងសម្តីដើមថា៖ «ក៏មានគុណសម្បត្តិជួយវៀតណាមបង្កើនសមត្ថភាពរបស់ខ្លួនផងដែរ។ នៅក្នុងវិស័យស្បែកជើង វៀតណាមមានផលប្រយោជន៍បន្ថែមជាច្រើន ហើយសព្វថ្ងៃជាប្រភពធំបំផុតទី២នៃការនាំចេញស្បែកជើងនៅក្នុងពិភពលោក។ យើងក៏បានបង្កើតឱ្យមានសង្វាក់ផ្គត់ផ្គង់រយៈពេលវែងល្មមជាមួយទីផ្សារសំខាន់ៗ។ ការវិនិយោគបរទេសនៅវៀតណាមជាដំណើរការយូរអង្វែង ហើយមានចំនួនច្រើនគួរសម»។ អ្នកស្រីបានបន្ថែមថា «ជាទូទៅ សក្តានុពលកំណើនសម្រាប់វិស័យនេះនៅតែល្អ មានការប្រកួតប្រជែង និងមានកេរ្តិ៍ឈ្មោះក្នុងចំណោមម៉ាកធំៗ ដែលពួកគេនៅតែស្ថិតនៅក្នុងប្រទេសវៀតណាម ហើយអ្នកវិនិយោគបរទេសនៅតែប្តេជ្ញាបន្តធ្វើការផលិតនៅក្នុងប្រទេសវៀតណាម យ៉ាងហោចណាស់សម្រាប់ ១០ ទៅ ២០ ឆ្នាំទៀតដែរ»។ លោក Okun ដែលជាអតីតប្រធានសភាពាណិជ្ជកម្មអាមេរិកនៅសិង្ហបុរីផងដែរនោះបានថ្លែងថា វៀតណាម ទទួលបានផលប្រយោជន៍សំខាន់ៗជាងសមាជិក RCEP ភាគច្រើនផ្សេងទៀត ដោយសារតែប្រទេសនេះ បានចុះហត្ថលេខាលើកិច្ចព្រមព្រៀងទូលំទូលាយ និងជឿនលឿនសម្រាប់ភាពជាដៃគូពាណិជ្ជកម្មឆ្លងមហាសមុទ្រប៉ាស៊ីហ្វិក ហៅកាត់ថា CPTPP (Comprehensive and Progressive Agreement for Trans-Pacific Partnership) ដែលជាកិច្ចព្រមព្រៀងពាណិជ្ជកម្មសេរីមួយផ្សេងទៀត។ លោកថា កិច្ចព្រមព្រៀងនេះ ចែងពីការធ្វើឱ្យពាណិជ្ជកម្មមានភាពជឿនលឿនដូចជា ការឱ្យប្រទេសសមាជិកប្តេជ្ញាធានាថា សហគ្រាសគ្រប់គ្រងដោយរដ្ឋប្រកួតដោយស្មើភាពជាមួយនឹងក្រុមហ៊ុនឯកជន ដោយមិនមានអត្ថប្រយោជន៍មិនត្រឹមត្រូវណាមួយពីរដ្ឋាភិបាលនោះទេ។ កិច្ចព្រមព្រៀង CPTPP ក៏មាន «វិធានពាណិជ្ជកម្មឌីថីជលកម្រិតខ្ពស់ ដែលប្រសិនបើអនុវត្តពេញលេញ អាចនឹងពង្រឹងសេដ្ឋកិច្ចឌីជីថលវៀតណាម និងបើកផ្លូវសម្រាប់ឱកាសថ្មីៗសម្រាប់សេដ្ឋកិច្ចឌីជីថលដែលនឹងក្លាយជាចលករនៃកំណើនសម្រាប់វៀតណាមនៅពេលខាងមុខ»។ លោកបានប្រាប់ VOA ក្នុងសម្តីដើមថា «វៀតណាមគួរធ្វើសកម្មភាពភ្លាមៗដើម្បីអនុវត្តការប្តេជ្ញារបស់ខ្លួនក្នុងក្របខណ្ឌកិច្ចព្រមព្រៀង CPTPP និងអាចធ្វើលើសពីនេះទៅទៀតតាមរយៈការបង្កើតកិច្ចព្រមព្រៀងពាណិជ្ជកម្មឌីជីថលថ្មីជាមួយដៃគូគន្លឹះៗ ដូចជាសិង្ហបុរី និងសហរដ្ឋអាមេរិក។ ការណ៍នេះ នឹងអាចជួយវៀតណាមឱ្យរក្សាឋានៈអនុគ្រោះពន្ធដើម្បីបង្កើតមូលដ្ឋានសម្រាប់ការងើបសេដ្ឋកិច្ចឡើងវិញរបស់ខ្លួន ដែលជាប្រទេសមួយក្នុងចំណោមប្រទេសតិចបំផុតដែលអាចទទួលបានប្រយោជន៍ទាំងពីកិច្ចព្រមព្រៀង RCEP ទាំង CPTPP និងបង្កើនឱកាសក្នុងកម្រិតអតិបរមាសម្រាប់កំណើនតាមរយៈសេដ្ឋកិច្ចឌីជីថល»៕	ប្រទេសវៀតណាម ទំនងជាមើលឃើញផលប្រយោជន៍រយៈពេលខ្លីពីសមាជិកភាពក្នុងកិច្ចព្រមព្រៀងភាពជាដៃគូសេដ្ឋកិច្ចទូលំទូលាយក្នុងតំបន់ ហៅកាត់ថា RCEP (Regional Comprehensive Economic Partnership) ដែលជាកិច្ចព្រមព្រៀងពាណិជ្ជកម្មសេរី ហើយនឹងចូលជាធរមាននៅខែមករាខាងមុខ បន្ទាប់ពីអូស្ត្រាលី និងនូវែលសេឡង់ បានផ្តល់សច្ចានុម័តដល់កិច្ចព្រមព្រៀងនេះ កាលពីថ្ងៃទី២ ខែវិច្ឆិកាកន្លងទៅ។
ប្រធានក្រុមជម្រើសជាតិតួកគេ វ័យ៣០រូបនេះ បានវាយអ្នកកាសែតកីឡារបស់ Milliyet ម្នាក់ឈ្មោះ Bilal Mese នៅលើយន្តហោះ អំឡុងពេលធ្វើដំណើរពីប្រទេសម៉ាសេដ្វាន ត្រឡប់មកតួកគីវិញកាលពីថ្ងៃចន្ទដើមសប្តាហិ៍នេះ។ មូលហេតុដែលនាំឲ្យមានជម្លោះនេះកើតឡើង ដោយសារអ្នកសារព័ត៌មាននោះ ធ្លាប់សរសេររិះគន់ និងជេរមាក់ងាយក្រុមគ្រួសាររបស់គេកាលពីការប្រកួតក្នុងព្រឹត្តិកាណ៍ Euro ឆ្នាំ២០១៦ នៅបារាំងកន្លងមក។ អ្នកកាសែតកីឡាលោក Bilal Mese ដែលត្រូវ Arda Turan វាយនៅលើយន្តហោះ បើតាម TheGuardian ក្រោយហេតុការណ៍នេះ ខ្សែបម្រើក្រុម Barcelona ក៏បានសារភាពថាពិតជាបានធ្វើទង្វើមិនត្រឹមត្រូវទៅលើអ្នកកាសែតនោះមែន ប៉ុន្តែរូបគេមិនស្តាយក្រោយនូវអ្វីដែលបានប្រព្រឹត្តិនោះឡើយ និងថែមទាំងសប្បាយចិត្តទៀតផង ព្រោះ Bilal Mese ធ្លាប់រិះគន់គេខ្លាំងៗពេក។ អតីតសមាជិកក្រុម Atletico Madrid រូបនេះ បានដើរចេញពីជំរុំហ្វឹកហាត់ក្នុងប្រទេសស្លូវេនី កាលពីថ្ងៃអង្គារទី៦ មិថុនានេះ ហើយក៏បានប្រកាសចាកចេញពីក្រុមជម្រើសជាតិនៅប៉ុន្មានម៉ោងក្រោយមកតែម្តង។ ជុំវិញបញ្ហានេះដែរសមាគមកីឡាអ្នកកាសែតតួកគីក៏បានចេញសេចក្តីថ្លែងការណ៍មួយដែរ ដោយថ្កោលទោសយ៉ាងខ្លាំងក្លាពីការវាយប្រហារទៅលើអ្នកសារព័ត៌មាននេះ៕	Arda Turan បានប្រកាសចូលនិវត្តន៍ពីក្រុមបាល់ទាត់ជម្រើសជាតិតួកគី បន្ទាប់ពីរូបគេបានវាយគ្នាជាមួយអ្នកកាសែតម្នាក់នៅលើយន្តហោះ នៅពេលធ្វើដំណើរត្រឡប់មកពីប្រកួតមិត្តភាពនៅប្រទេសម៉ាសេដ្វានវិញ។
សូមអញ្ជើញទស្សនាទិដ្ឋភាពមួយចំនួន នៅរមណីយដ្ឋានធម្មជាតិទឹកជ្រោះព្រះនិម្មិត នៃប្រទេសកម្ពុជា ខាងក្រោមនេះ៖	ព្រះវិហារ៖ ទឹកជ្រោះព្រះនិម្មិត ជារមណីយដ្ឋានធម្មជាតិមួយ ដែលកំពុងទាក់ទាញភ្ញៀវទេសចរជាតិ និងអន្តរជាតិឲ្យទៅទស្សនាជារៀងរាល់ថ្ងៃ។ មានទីតាំងស្ថិតនៅក្នុងសហគមន៍ព្រៃឈើព្រះលាន ឃុំកំពង់ស្រឡៅពីរ ស្រុកឆែប ខេត្តព្រះវិហារ ជាប់ព្រំប្រទល់កម្ពុជា-ឡាវ ភ្លៀវទេសចរអាចលំហែអារម្មណ៍នឹងសំឡេងទឹកហូរកាត់ផ្ទាំងថ្ម តូចធំ អមដោយព្រៃឈើខៀវស្រងាត់ ងូតទឹកលេងកម្សាន្ត និងផ្តិតរូបភាពទុកជាងនុស្សាវរីយផង។
នៅពេលដែលអ្នកតែងតែមិនញ៉ាំទឹក ហើយញ៉ាំភេសជ្ជៈផ្អែមៗជំនួសទឹកវិញ នឹងធ្វើឲ្យក្រលៀនរបស់អ្នករងសម្ពាធខ្លាំងណាស់។ ជាហេតុដែលធ្វើឲ្យសុខភាពក្រលៀនរបស់អ្នកប្រឈមនឹងគ្រោះថ្នាក់យ៉ាងងាយ។ ដូចនេះ យូរទៅក្រលៀននឹងខូចដោយមិនដឹងខ្លួនតែម្តង។ នៅពេលដែលអ្នកប្រើថ្នាំលើសកំណត់ នឹងធ្វើឲ្យក្រលៀនអ្នកកើតមានបញ្ហាដោយមិនដឹងខ្លួន ។ ជាហេតុដែលធ្វើឲ្យក្រលៀនរបស់អ្នកនឹងងាយប្រឈមនឹងគ្រោះថ្នាក់ខ្លាំង។ ដូចនេះ ប្រសិនជាអ្នកមានទង្វើ២នេះ គួរតែកែចេញមិនគួរបន្តធ្វើទៀតឡើយ ទើបមិនធ្វើឲ្យក្រលៀនអ្នកខ្ទេច៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីទង្វើ២ដែលអាចធ្វើឲ្យក្រលៀនខូចបាន។ តើមានអ្វីខ្លះទៅ?
ការពិត ពិធីពូនភ្នំខ្សាច់ កើតមានឡើងតាំងពីជាង២៥០០ឆ្នាំមុនមកម្លោះ ពោលគឺកាលពីព្រះសម្មាសម្ពុទ្ធបរមគ្រូនៃយើងទ្រង់ធរមាន។ អ្វីមួយកើតមានឡើង អ្វីនោះតែងតែមានរឿងនិទានរបស់វា។ បុន្តែដោយហេតុថា រឿងនិទាននោះ វែងអន្លាយ និងស្មុគស្មាញពេក ហើយហាក់ដូចជាមិនសូវឆ្លុះបញ្ចាំងពីប្រយោជន៍បច្ចុប្បន្នថែមទៀត ដូច្នេះខ្ញុំសូមមិនរៀបរាប់ទៅចុះ។ ប៉ុន្តែអ្វីដែលនឹងលាតត្រដាងនោះ គឺខ្លឹមសារ និងអត្ថន័យនៃពិធីនេះ ដែលអាចនាំមកនូវប្រយោជន៍សម្រាប់ជីវិតបច្ចុប្បន្នទើបជាការប្រសើរ។ ភ្នំខ្សាច់នេះ ឬចេតិយខ្សាច់ ហៅតាមភាសាបាលីថា វាលុកចេតិយ។ ចេតិយខ្សាច់ គឺជាគំនរខ្សាច់ដែលត្រូវបានគេពូនជារាងចេតិយ ដើម្បីឧទ្ទិសដល់ព្រះចូឡាមុនីចេតិយ របស់ព្រះពុទ្ធអង្គ។ ចូឡាមណីចេតិ គឺជាចេតិយដែលតម្កល់នូវ ព្រះកេសា និងព្រះចង្កូមកែវ របស់ព្រះពុទ្ធ ដែលស្ថិតនៅឯស្ថានតាវត្តិង្សឯណោះ។ ស្ថានតាវត្តិង្ស គឺជាស្ថានសួគ៌មួយ ក្នុងចំណោមស្ថានទេវលោកជាច្រើនទៀត ដែលគ្រប់គ្រងដោយ ព្រះឥទ្ធ (មិនអាចរៀបរាប់អំពីស្ថានេះឲ្យបានក្បោះក្បាយនៅពេលនេះឡើយ)។ កាលពីព្រះពុទ្ធអង្គចេញសាងព្រះផ្នួសនៅព្រះជន្ម២៩ ឆ្នាំ ព្រះអង្គក៏បានកាត់ព្រះកេសាដោយខ្លួនឯង ហើយព្រះកេសានោះ ត្រូវបានទេវតា នាំយកទៅតម្កល់ទុកនៅឯចូឡាមណីចេតិយ។ ចំណែកឯ ព្រះចង្កូមកែវ ត្រូវបានទេវតាបាននាំទៅតម្កល់ទុកក្នុងចេតិយនេះដូចគ្នា គឺនៅពេលដែល ព្រះពុទ្ធទ្រង់ចូលបរិនិព្វាន ហើយព្រះសពត្រូវបានរំលាយដោយព្រះអគ្គី។ ដូច្នេះ ភ្នំខ្សាច់ដែលត្រូវបានធ្វើឡើង គឺតំណាងឲ្យព្រះចេតិយដែលបញ្ចុះនូវព្រះកេសា និងព្រះចង្កូមកែវនៃព្រះសម្មាសម្ពុទ្ធនេះឯង។ ការពូនភ្នំខ្សាច់នេះ បុរាណបណ្ឌិតយើងបានពន្យល់ថា គឺជាការរំឭកដល់ព្រះចូឡាមណីចេតិយ។ ការរឭកដល់ព្រះចូឡាមណីចេតិយ គឺជាការរឭកដល់ព្រះកេសា និងព្រះសារីរិកធាតុនៃព្រះសម្មាសម្ពុទ្ធ។ ការរឭកដល់ព្រះសារីរិកធាតុ គឺដូចជាការរឭកដល់ តួអង្គផ្ទាល់នៃព្រះសម្មាសម្ពុទ្ធ ដែលព្រះអង្គមានគុណដ៏អនេកប្បការចំពោះសត្វលោក ពោកគឺគុណទាំងបី រួមមាន បញ្ញាគុណ ករុណាគុណ និងវិសេសនគុណ។ ការរឭកដល់គុណព្រះពុទ្ធនេះហើយ ដែលធ្វើឲ្យយើងកើតចិត្តជ្រះថ្លាចំពោះព្រះអង្គ ដែលជាហេតុនាំឲ្យកើតកុសលផលបុណ្យ។ ហើយម្យ៉ាងទៀត ដោយអំណាចនៃការពូនភ្នំខ្សាច់ ឧបកិច្ចដល់ព្រះចូឡាមណីចេតិយនេះ ក៏អាចឲ្យអ្នកទាំងឡាយដែលចូលរួមពូននោះ ធ្វើនូវការសុំអធ្យាស្រ័យ ដល់ពពួកសត្វ និងមនុស្ស ព្រមទាំងទេវតាទាំងពួង ក្នុងចក្រវាឡទាំងមូល ឲ្យលើកលែង និងអហោសកម្មដល់ខ្លួន ដែលធ្លាប់ប្រព្រឹត្តនូវអំពើជាអកុសល ដល់សត្វលោកទាំងនោះ ក្នុងអតីតជាតិ ដោយអចេតនាណាមួយ។ ប៉ុន្តែប្រសិនបើបាបកម្ម ដែលយើងធ្លាប់ធ្វើលើអ្នកដទៃឲ្យរងការឈឺចាប់ដោយចេតនា និងចិត្តឫស្យា នោះយើងពុំអាចសុំឲ្យដាច់កម្មពៀរ ឬបាបកម្ម ដោយគ្រាន់តែគោរពចំពោះភ្នំខ្សាច់នោះទេ។ បើយើងធ្វើបាបគេដោយចេតនា ហើយយើងអាចសុំលាងជម្រះបាបកម្ម ឬកម្មពៀរទាំងនោះ ដោយគ្រាន់បូជាចំពោះភ្នំខ្សាច់ប៉ុណ្ណឹង អីចឹងវាដូចជាអយុត្តិធម៌ពេកហើយ។ ច្បាប់ធម្មជាតិមិនតម្រូវឲ្យយើងមានសិទ្ធិដ៏អស្ចារ្យដូច្នេះឡើយ។ ជាងនេះទៅទៀត ដោយអានុភាពនៃសទ្ធាជ្រះថ្នាក្នុងការពូនភ្នំខ្សាច់ រឭកដល់ព្រះពុទ្ធអង្គ យើងក៏អាចប្រាថ្នាសុំនូវសិរីសួស្តីទាំងឡាយឲ្យកើតមានដល់ក្រុមគ្រួសារ និងសហគមន៍ផងដែរ។ ប៉ុន្តែ បើទោះបីជាយើងផ្សងដូច្នេះក៏ពិតមែន តែយើងក៏ត្រូវតែខិតខំបំពេញកិច្ចទាំងឡាយណា ដែលនាំឲ្យរីកចម្រើនដែរ មិនមែនតាំងសេចក្តីប្រាថ្នាឡើងបួងសួង ហើយក៏ដេករង់ចាំលទ្ធផលនោះទេ។ ចាស់បុរាណតែងពោលទុកមកថា បើយើងបានពូនភ្នំខ្សាច់ គឺដូចជាយើងហ្នឹងបានចូលរួមសាងសង់នូវព្រះចេតិយ៍ ថ្វាយព្រះសម្មាសម្ពុទ្ធផ្ទាល់អីចឹងដែល។ ហើយការរឭកដល់ព្រះចូឡាមណីចេតិយ ក៏ដូចជាការបូជាដល់ព្រះសម្មាសម្ពុទ្ធផ្ទាល់ដូចគ្នា៕	ពិធីពូនភ្នំខ្សាច់នេះ មិនមែនធ្វើឡើងតែក្នុងរដូវបុណ្យភ្នុំបិណ្ឌនោះទេ។ តាមទំនៀមទម្លាប់ខ្មែរ ការពូនភ្នំខ្សាច់នេះ អាចធ្វើឡើងនៅក្នុងពិធីបុណ្យអ្វីក៏បានដែរ មានដូចជា បុណ្យចូលឆ្នាំថ្មីប្រពៃណីខ្មែរ បុណ្យមាឃបូជា បុណ្យវិសាខបូជា បុណ្យបច្ច័យបួន ។ល។ តើហេតុអ្វីបានបុរាណបណ្ឌិត បង្កើតពិធីពូនភ្នំខ្សាច់នេះឡើង?
*វិធីសង្ក្រោះបឋម បើសិនត្រូវខាំបរិវេណដៃនិងជើង ចាំបាច់ត្រូវព្យាយាមដាក់សំយ៉ុងដៃចុះឱ្យបានទាបបំផុត។ប៉ុន្តែបើក្នុងករណីដែលត្រូវខាំនៅត្រង់ម្រាមដៃនិងម្រាមជើង ឱ្យរកខ្សែឬក្រណាត់មកធ្វើការចងរុំត្រង់គន្លាក់ដៃដើម្បីការពារសារជាតិពិសរីករាលដាល់ទៅកាន់កន្លែងផ្សេងទៀត។ ក្រោយពីនោះឱ្យប្រើអាល់កុលឬធ្វើការលាងសម្អាតដោយទឹក្បុងពីផ្លែកន្ទឹមធ្វើការសម្អាតរោគ។បន្ទាប់ពីនោះឱ្យធ្វើការស្អំទឹកត្រជាក់ត្រង់បរិវេណដែលត្រូវខាំដើម្បីកាត់បន្ថយនូវអាការហើមនិងលេបថ្នាំដើម្បីបំបាត់អាការឈឺចាប់។ ដោយឡែកសម្រាប់ការព្យាបាលបឋមរបស់អ្នកស្រុកតាមតំបន់ខ្លះគេបានណែនាំឱ្យប្រើត្រង់កន្លែងដែលសត្វក្អែបខាំនោះជូតដោយទឹកខ្មេះឬប្រើជ័រល្ហុងខ្ចី ធ្វើការប៉ាតពីលើដើម្បីជួយកាត់បន្ថយអាការឈឺចាប់មួយចំនួនទៅវិញ។ ទោះបីយ៉ាងណាក្រោយពីធ្វើការបំបាត់ដើម្បិកាត់បន្ថយអាការឈឺចាប់ហើយ គប្បីប្រញាប់ទៅជួបគ្រូពេទ្យដើម្បីធ្វើការព្យាបាលបំបាត់អាការភ្លាម។ចំពោះអ្នកខ្លះដែលបណ្តែតបណ្តោយទុកចោលអាចប្រឈមជាមួយការឆ្លងមេរោគ ឈឺហើមមុខដំបៅមានខ្ទុះ បន្ទាប់មកសាច់កន្លែងនោះនឹងងាប់រហូតដល់ថ្នាក់ត្រូវកាត់ចោលក៏មានផងដែរ។ ក្នុងករណីបើអាការធ្ងន់ធ្ងរគប្បីទៅរកគ្រូពេទ្យធ្វើការព្យាបាលបំបាត់ទើបជាវិធីល្អបំផុត៕ ត្រួតពិនិត្យដោយ www.health.com.kh	ក្អែបជាសត្វមានពិសហើយបើចៃដន្យថ្ងៃណាមួយអ្នកត្រូវសត្វក្អែបទិច ចាំបាច់ត្រូវចេះធ្វើការបំបាត់ទៅវិញជាបន្ទាន់ទើបវាមិនទទួលរងអាការហើមនិងមានអារម្មណ៍ចុកចាប់ខ្លាំងក្លា។សម្រាប់ អ្នកខ្លះដែលចាញ់សារជាតិពិសរបស់សត្វក្អែប អាចបង្កការគ្រុន រមូលពោះក្អួតនិងបាក់កម្លាំងទៀតផង។
បើតាមវចនានុក្រមខ្មែរសម្តេចព្រះសង្ឃរាជ ជួន ណាត ពាក្យ«ម៉ាស៊ីន»មានន័យថា គ្រឿងចក្រ,គ្រឿងយន្ត,យន្ត។ ពលរដ្ឋខ្លះហៅ ម៉ាស៊ិន ឬម៉ាស៊ឹន៕	ពាក្យ«ម៉ាស៊ីន» ដែលពលរដ្ឋនិយមនិយាយថា ម៉ាស៊ីនកិនស្រូវ,ម៉ាស៊ីនត្រជាក់,ម៉ាស៊ីនភ្លើង មិនមែនជាពាក្យខ្មែរឡើយ។ «ម៉ាស៊ីន»ជាពាក្យកម្ចីពីភាសាបារំាង Machine។
ជាការពិតណាស់ ម៉ាស៊ីនត្រជាក់ សាមសុង Wind-FreeTM Premium ស៊េរីថ្មីនេះ ពិតជាមានភាពវៃឆ្លាត និងទំនើបអស្ចារ្យជាទីបំផុត។ ឆ្លាតរហូតដល់ថ្នាក់ អាចធ្វើឱ្យអតិថិជនទាំងអស់ លាន់មាត់ថា វាគឺពិតជាល្អលើសពីម៉ាស៊ីនត្រជាក់។ ចង់ដឹងណាស់ថាតើវាអស្ចារ្យ និងឡូយប៉ុណ្ណានោះ សូមមកមើលលក្ខណៈពិសេសខាងក្រោមនេះទាំងអស់គ្នា៖ * Wind-Free Cooling ជាបច្ចេកវិទ្យាដែលផ្តល់នូវភាពត្រជាក់បែបធម្មជាតិលឿន និងអាចរក្សាភាពត្រជាក់ឱ្យមានស្ថិរភាព និងចេញមកយឺតៗ ធ្វើឱ្យត្រជាក់សព្វពាសពេញបន្ទប់ គ្មានខ្យល់រំខានតាមរយៈរន្ធ ទាំង 23,000។ * Wind-Free AI Auto Cooling ផ្តល់នូវភាពត្រជាក់បានលឿន ផ្តល់សំណើម និងមានផាសុកភាពជាទីបំផុត។ មានន័យថាបន្ទប់, គេហដ្ឋាន ឬការិយាល័យរបស់លោកអ្នក ចុះត្រជាក់បានលឿនជាមួយមុខងារ (Fast Cooling) ព្រមទាំងបច្ចេកវិទ្យា (Dehumidification) ដែលមានសមត្ថភាពអស្ចារ្យ ក្នុងការកំណត់សំណើមដ៏ល្អស័ក្តិសមបំផុត។ ជាពិសេសពេលដែលសីតុណ្ហភាពចុះត្រជាក់ដល់កំណត់នោះ វានឹងផ្លាស់ប្តូរទៅមុខងារ Wind-Free តាមអ្វីដែលលោកអ្នកចង់បាន។ ពិតជាឡូយខ្លាំងណាស់។ * Digital Inverter Boost ជាមួយនឹងបច្ចេកវិទ្យា Wind-Free Mode ជួយសន្សំសំចៃថាមពលរហូតដល់ 77%។ តែប៉ុណ្ណេះ លោកអ្នកនឹងអស់បារម្ភ ជាមួយនឹងការចំណាយច្រើនលើវិកយប័ត្រភ្លើងទៀតហើយ។ * Motion Detector Sensor បច្ចេកវិទ្យានេះវិញ គឺធ្វើឱ្យអ្នកមានអារម្មណ៍ត្រជាក់ស្រួលខ្លួន កាន់តែមានប្រសិទ្ធភាពដោយស្វ័យប្រវត្តិយោងទៅតាមចលនារបស់អ្នក ដោយបញ្ចេញខ្យល់ត្រជាក់មកប៉ះដោយផ្ទាល់ ឬដោយប្រយោលទៅតាមតម្រូវការនៃការចង់បានរបស់អ្នក។ ដូច្នេះលោកអ្នក នឹងទទួលបានការសន្សំសំចៃកាន់តែខ្ពស់បន្ថែមទៀតដោយវាអាចវិភាគ និងចាប់យកវត្តមានរបស់មនុស្ស ហើយវានឹងបិទ ឬបើកម៉ាស៊ីនដោយប្រវត្តិ។ បែបនេះមិនបាច់បារម្ភ រឿងភ្លេចបិទម៉ាស៊ីនត្រជាក់ទៀតទេ។ ឡូយនោះឡូយ!! * Tri-Care Filter ជាបច្ចេកវិទ្យាដែលវៃឆ្លាត ក្នុងការចាប់យកធូលីដី មេរោគ បាក់តេរី សារធាតុអាឡែកហ្សី និងវីរុសផ្សេងៗ បានរហូតដល់ 99%! ម៉េចដែរប៉ុណ្ណឹង? មានសាមសុង Wind-FreeTM Premium ដូចមានវិជ្ជបណ្ឌិតថែរក្សាសុខភាព សម្រាប់គ្រួសារលោកអ្នកចឹងដែរ។ * Easy Filter Plus មានក្រឡាញឹក ដែលចាប់យកធូលីដី បានយ៉ាងល្អបំផុត ដោយរក្សាឱ្យ Evaporator ស្អាត និងងាយស្រួលដុសលាងសម្អាត។ * Auto Clean នេះគឺជាបច្ចេវិទ្យាដ៏អស្ចារ្យ និងវៃឆ្លាតបំផុត ដែលមានមុខងារ Auto Clean 3 ដំណាក់កាលដោយស្វ័យប្រវត្តិក្នុងការលាងសម្អាតធ្វើឱ្យ Evaporator របស់ម៉ាស៊ីនត្រជាក់ស្អាត និងមានអនាម័យជានិច្ច។ ឡូយខ្លាំងណាស់! បានសុខភាពល្អ និងចំណេញលើចំណេញតែម្តង។ យ៉ាងម៉េចដែរ? ជាមួយនឹងលក្ខណៈពិសេសៗខាងលើនេះ គឺដល់ពេលដែលលោកអ្នកសម្រេចចិត្ត ផ្លាស់ប្តូរ ម៉ាស៊ីនត្រជាក់ ដែលមានបញ្ហាដល់លោកអ្នកចេញហើយ។ សម្រាប់ព័ត៌មានបន្ថែម សូមអញ្ជើញមកសាកសួរដោយផ្ទាល់ តាមហាងលក់ និងចែកចាយផលិតផល សាមសុង ដែលនៅជិតលោកអ្នកបំផុត ឬលោកអ្នក ក៏អាចទំនាក់ទំនងមកកាន់លេខ៖ 1800 203 232 ៕ (អត្ថបទពាណិជ្ជកម្ម)	ភ្នំពេញ ថ្ងៃទី៤ ខែមីនា ឆ្នាំ២០២០៖ កាន់តែឡូយ កាន់តែឆ្លាតវៃ កាន់តែសន្សំសំចៃ និងកាន់តែទំនើប! ម៉ាស៊ីនត្រជាក់ សាមសុង Wind-FreeTM Premium ថ្មីស៊េរីចុងក្រោយបំផុត ដែលផលិតផឡើងយ៉ាងល្អបំផុត ជាមួយនឹងរូបរាងដ៏ទាក់ទាញ និងបំពាក់មកជាមួយនូវបច្ចេកវិទ្យាដ៏ឆ្លាតវៃបំផុត ផ្តល់ភាពត្រជាក់ប្រកបដោយផាសុកភាព នៅពេលនេះ បានម្ពោធដាក់លក់ជាផ្លូវការទូទាំងប្រទេសកម្ពុជាហើយ។
នាជំនួបក្នុងទីក្រុងហាយណូយ ប្រទេសវៀតណាម មេដឹកនាំបក្សកាន់អំណាចទាំង៣រូប បានលើកឡើងពីស្ថានភាពគណបក្ស និងប្រទេសរៀងៗខ្លួន ជាពិសេសការកសាង និងអភិវឌ្ឍន៍សង្គម ក៏ដូចជាស្ថានភាពតំបន់ និងពិភពលោក ដែលកំពុងកើតឡើងនេះ មកចែករំលែក និងពិភាក្សាគ្នា ដើម្បីឈានទៅវាយតម្លៃពីស្ថានការណ៍ និងដាក់ចេញយន្តការគាំទ្រគ្នាទៅវិញទៅមក។ តាមរយៈសេចក្តីប្រកាសព័ត៌មានរបស់គណបក្សប្រជាជនកម្ពុជា កាលពីថ្ងៃទី៧ កញ្ញា កិច្ចពិភាក្សាគ្នានេះ មេដឹកនាំបក្សកាន់អំណាចទាំង៣រូប បានឯកភាពលើការតម្រង់ទិសសម្រាប់ទំនាក់ទំនង និងកិច្ចសហប្រតិបត្តិការលើគ្រប់វិស័យរវាងបក្ស និងប្រទេសទាំង៣ ដែលជាផលប្រយោជន៍សម្រាប់ជាតិ និងប្រជាជននាពេលអនាគត។ មេដឹកនាំកម្ពុជា វៀតណាម និងឡាវ បានឯកភាពគ្នាលើការពង្រឹងសសរស្ដម្ភនៃវិស័យការពារជាតិ និងសន្តិសុខ ពង្រឹងកិច្ចសហប្រតិបត្តិការលើវិស័យការបរទេស ដោយជំរុញថែមទៀត នូវកិច្ចសហប្រតិបត្តិការសេដ្ឋកិច្ច វប្បធម៌ អប់រំ វិទ្យាសាស្រ្ត បច្ចេកវិទ្យា ទេសចរណ៍ និងកសិកម្ម។ ជាពិសេសកិច្ចសហប្រតិបត្តិការរវាងស្ថាប័នរបស់បក្ស រដ្ឋ រណសិរ្ស អង្គការមហាជន និងថ្នាក់ក្រោមជាតិ ដោយឈរលើមូលដ្ឋានសក្ដានុពល និងភាពខ្លាំងរវាងប្រទេសទាំង៣។ មេដឹកនាំបក្សកាន់អំណាចទាំង៣រូប ក៏បានឯកភាពលើការពង្រឹងសាមគ្គីភាព សហការជិតស្និទ និងការគាំទ្រគ្នាទៅវិញទៅមក ដោយចាត់ទុកទំនាក់ទំនងរវាងបក្សត្រីភាគីនេះ ជាមូលដ្ឋានគ្រឹះនៃភាពស្អិតរមួត ។ នាក្នុងជំនួបដដែលនោះ មេដឹកនាំទាំង៣រូប ក៏ឆ្លៀតរំឭកពីប្រពៃណីសាមគ្គីភាពជិតស្និទជាប្រវត្តិសាស្ត្រ ក្នុងការជួយគ្នាទៅវិញទៅវិញមក រវាងបក្ស និងប្រជាជន ដែលជាទ្រព្យសម្បត្តិមានតម្លៃ និងកត្តាសំខាន់បំផុត ដែលជាប្រភពដ៏ខ្លាំងក្លា នៃបុព្វហេតុរំដោះជាតិ និងដណ្ដើមឯករាជ្យក្នុងអតីតកាល ក៏ដូចជាកិច្ចការពារ និងកសាងប្រទេសរៀងៗខ្លួន មកដល់សព្វថ្ងៃ។ សេចក្តីប្រកាសព័ត៌មានរបស់គណបក្សប្រជាជនកម្ពុជាដដែល បានសង្ខេបខ្លឹមសារសំខាន់ៗ នៃជំនួបមេដឹកនាំបក្សកាន់អំណាចទាំង៣នេះ យ៉ាងដូច្នេះ៖«ថ្នាក់ដឹកនាំបក្សទាំង៣ បានប្ដេជ្ញាចិត្តរួមគ្នារក្សា និងបន្តពូនជ្រុំទំនាក់ទំនងរវាងកម្ពុជា វៀតណាម ឡាវ នៅពេលបច្ចុប្បន្ន និងនាពេលអនាគត»។ ភាគីទាំង៣ ក៏បានឯកភាពបន្តលើកកម្ពស់យន្តការ ដែលមានស្រាប់ឱ្យមានប្រសិទ្ធភាព និងស្រាវជ្រាវបង្កើតយន្តការថ្មី ដើម្បីពង្រឹងកិច្ចសហប្រតិបត្តិការរវាងបក្ស និងប្រជាជន ដែលជាផលប្រយោជន៍ក្នុងការកសាង និងការពារសន្តិភាព ស្ថិរភាព សម្រាប់ការអភិវឌ្ឍក្នុងតំបន់ និងពិភពលោក៕	មេដឹកនាំគណបក្សកាន់អំណាចនៅកម្ពុជា វៀតណាម និងឡាវ ប្ដេជ្ញាពង្រឹងសាមគ្គី និងជួយគ្នាទៅវិញទៅមក ដោយចាត់ទុកជាទ្រព្យសម្បត្តិមានតម្លៃ រវាងប្រទេសទាំង៣។ សម្ដេច ហ៊ុន សែន ប្រធានគណបក្សប្រជាជនកម្ពុជា បានជួបពិភាក្សាជាមួយលោក ង្វៀង ហ្វ៊ូចុង អគ្គលេខាធិការនៃគណៈកម្មាធិការមជ្ឈិមបក្សកុម្មុនីស្តវៀតណាម និងលោក ថងលុន ស៊ីសុលីត អគ្គលេខាធិការនៃគណៈកម្មាធិការមជ្ឈិមបក្សប្រជាជនបដិវត្តន៍ឡាវ កាលពីថ្ងៃទី៦ កញ្ញា ។
ម៉ាឡាឡា ត្រូវបានអគ្គលេខាធិការអង្គការសហប្រជាជាតិលោក Antonio Guterres តែតាំងជាអ្នកនាំសារសន្តិភាពរបស់អង្គការសហប្រជាជាតិនៅថ្ងៃ ១០មេសា ឆ្នាំ២០១៧នេះ។ ម៉ាឡាឡាដែលជាម្ចាស់ពានរង្វាន់ណូបែលសន្តិភាពនិងជាអ្នកតស៊ូមតិជួយឲ្យក្មេងស្រីបានទទួលការសិក្សារូបនេះ នឹងផ្តោតសំខាន់ការជំរុញនិងលើកស្ទួយអប់រំរបស់ក្មេងស្រីទូទាំងពិភពលោក។ យោងតាមគេហទំព័រអង្គការសហប្រជាជាតិ កម្មវិធីផ្លូវការដើម្បីប្រកាសតួនាទីថ្មីរបស់ ម៉ាឡាឡា នេះធ្វើឡើងនៅទីស្នាក់ការកណ្តាអង្គការសហប្រជាជាតិនៅទីក្រុង ញូវយ៉ក។ ជាមួយតួនាទីថ្មីនេះ ម៉ាឡាឡានឹងក្លាយជាតំណាងខ្ពស់បំផុតរបស់យុវជនទូទាំងពិភពលោកដែលស្ថិតក្នុងវិស័យអប់រំ។ អគ្គលេខាធិការអង្គការសហប្រជាជាតិលោក Antonio Guterres បានថ្លែងថា៖« ក្នុងពេលដែលប្រឈមគ្រោះថ្នាក់ធំ ម៉ាឡាឡា នៅតែបង្ហាញការប្តេជ្ញាចិត្តឥតងាករេចំពោះការគាំទ្រសិទ្ធិស្ត្រី កុមារី និងបណ្តាប្រជាជនទាំងអស់។ សកម្មភាពមុតមាំរបស់នាងក្នុងការគាំទ្រការអប់រំកុមារីបានជំរុញនិងលើកទឹកចិត្តមនុស្សទូទាំងពិភពលោករួចទៅហើយ។ ឥឡូវនេះ ក្នុងនាមជាអ្នកនាំសារនៃសន្តិភាពក្មេងបំផុតរបស់អង្គការសហប្រជាជាតិ ម៉ាឡាឡា នឹងអាចធ្វើការងារបានច្រើនជាងមុនដើម្បីបង្កើតយុត្តិធម៌និងសន្តិភាពទូទាំងពិភពលោកផង»។ តាមពិតទៅ ម៉ាឡាឡា កើតឡើងនៅថ្ងៃ ១២ កក្កដា ឆ្នាំ ១៩៩៧ នៅក្នុងប្រទេសប៉ាគីស្ថាន។ ម៉ាឡាឡា បានក្លាយជានិមិត្តសញ្ញានៃក្តីសង្ឃឹមសម្រាប់កុមារីក្នុងការទទួលបានការអប់រំនៅថ្ងៃ ៩តុលា នៅពេលដែលនាងត្រូវក្រុមតាលីបង់បាញ់។ នាងនៅអាចរស់រានមានជីវិតក្រោយការវាយប្រហារ ហើយក្រោយមកក៏ក្លាយជាអ្នកតស៊ូមតិសម្រាប់ក្មេងស្រីៗដែលមិនទទួលបានការអប់រំរាប់លាននាក់ទូទាំងពិភលោកផង។ មកដល់ឆ្នាម ២០១៣ ម៉ាឡាឡា និងឪពុកនាងបានសម្រេចបង្កើតមូលនិធិមួយសម្រាប់ជួយលើកកម្ពស់ការយល់ដឹងពាក់ព័ន្ធការអប់រំក្មេងស្រី និងការបង្កើនអំណាចដល់ស្ត្រីផងដែរ។ ឆ្នាំ ២០១៤ ម៉ាឡាឡា បានក្លាយជាម្ចាស់ពានរង្វាន់ណូបែលសន្តិភាពដែលក្មេងបំផុតលើពិភពលោក៕	ប្រមុខអង្គការសហប្រជាជាតិលោក Antonio Guterres សម្រេចតែងតាំងក្មេងស្រីវ័យ ២០ឆ្នាំ ម៉ាឡាឡា (Malala Yousafzai) ជាអ្នកនាំសារសន្តិភាពអង្គការសហប្រជាជាតិសម្រាប់ការអប់រំក្មេងស្រី។ ម៉ាឡាឡា ជាអ្នកតស៊ូមតិសម្រាប់ការអប់រំក្មេងស្រី និងជាម្ចាស់ពានរង្វាន់ណូបែលសន្តិភាពក្មេងបំផុតលើពិភពលោកផងដែរ។
ភ្នំពេញ៖ ក្រសួងទេសចរណ៍ សហការជាមួយក្រសួងវប្បធម៌និងវិចិត្រសិល្បៈ បានរៀបចំកម្មវិធី «រាត្រីកម្ពុជាឆ្នាំ២០២២» ក្នុងការចូលរួមផ្សព្វផ្សាយគោលដៅទេសចរណ៍និងវប្បធម៌កម្ពុជា នាឱកាសពិព័រណ៍ទេសចរណ៍អន្តរជាតិ (ITE-HCMC 2022) នៅទីក្រុងហូជីមិញ ប្រទេសវៀតណាម។ កម្មវិធី «រាត្រីកម្ពុជាឆ្នាំ២០២២ - Cambodia Night 2022» នៃពិព័រណ៍ទេសចរណ៍អន្តរជាតិ កាលពីថ្ងៃទី៨ ខែកញ្ញា ត្រូវបានសហការសម្របសម្រួលពីក្រសួងវប្បធម៌កីឡា និងទេសចរណ៍វៀតណាម ស្ថានអគ្គកុងស៊ុលកម្ពុជាប្រចាំទីក្រុងហូជីមិញ គណៈកម្មាធិការប្រជាជនទីក្រុងហូជីមិញ និងរដ្ឋបាលជាតិទេសចរណ៍វៀតណាម (VNAT)។ នាកម្មវិធីរាត្រីកម្ពុជានេះ ក៏មានការសម្តែងសិល្បៈបុរាណ របាំសហសម័យ ការចូលរួមពីតារាចម្រៀងល្បីៗ ក្រុមតារាបង្ហាញម៉ូដ រួមជាមួយការរៀបចំម្ហូបខ្មែរពីសមាគមចុងភៅ។ លោក ថោង ខុន រដ្ឋមន្រ្តីក្រសួងទេសចរណ៍ បានលើកឡើងថា កម្មវិធីរាត្រីកម្ពុជា២០២២ នឹងរួមចំណែកយ៉ាងសំខាន់ក្នុងការជំរុញការផ្សព្វផ្សាយគោលដៅទេសចរណ៍កម្ពុជា និងលើកកម្ពស់កិច្ចសហប្រតិបត្តិការទេសចរណ៍កម្ពុជា-វៀតណាម ដែលជាទីផ្សារផ្ទៃក្នុងអាស៊ានដ៏មានសក្ដានុពល។ លើសពីនេះ កម្មវិធីនេះ ក៏ជួយទាក់ទាញឱ្យអ្នកវិនិយោគិនស្វែងយល់ពីឱកាសវិនិយោគនៅកម្ពុជាកាន់តែច្រើន។ រដ្ឋមន្រ្តីក្រសួងទេសចរណ៍រូបនេះ បានរំពឹងដូច្នេះ៖«តាមរយៈការចូលរួមនិងផ្សព្វផ្សាយក្នុងព្រឹត្តិការណ៍ពិព័រណ៍ទេសចរណ៍អន្តរជាតិ ITE-HCMC និងការរៀបចំរាត្រីកម្ពុជាឆ្នាំ២០២២ នឹងជួយទាក់ទាញកំណើនទេសចរ និងវិនិយោគិនវៀតណាមកាន់តែច្រើនមកទស្សនា ស្វែងយល់ពីឱកាសវិនិយោគនៅកម្ពុជា ក្នុងដំណាក់កាលនៃការស្តារឡើងវិញនៃវិស័យទេសចរណ៍ក្រោយវិបត្តិជំងឺកូវីដ-១៩»។ ឆ្នាំនេះគឺជាលើកទី១៦ដែលក្រសួងទេសចរណ៍កម្ពុជាបានចូលរួមគាំទ្រ និងសហការនៅក្នុងព្រឹត្តិការណ៍ពិព័រណ៍ទេសចរណ៍អន្តរជាតិនេះ រួមជាមួយការរៀបចំ «រាត្រីកម្ពុជា»។ ស្របពេលជាមួយគ្នានោះ លោក ថោង ខុន ក៏បានប្រកាសពីការរៀបចំ និងអញ្ជើញភ្ញៀវកិត្តិយសចូលរួមពិធីបុណ្យសមុទ្រលើកទី៩ ស្របជាមួយកិច្ចប្រជុំមហាសន្និបាតក្លឹបឆ្នេរសមុទ្រស្អាតបំផុតលើ សកលលោក ចាប់ពីថ្ងៃទី៩-១៤ ខែធ្នូ ឆ្នាំ២០២២ នៅខេត្តព្រះសីហនុ។ ព្រមទាំងជំរុញការផ្សព្វផ្សាយ «កម្ពុជា-ព្រះរាជាណាចក្រអច្ឆរិយៈ ផ្តល់ភាពកក់ក្តៅ សុវត្ថិភាព ស្អាត និងបៃតង» កាន់តែច្រើនឡើងថែមទៀត។ គួរឱ្យដឹងដែរថា កម្មវិធី «រាត្រីកម្ពុជា» មានការចូលពីលោក ថោង ខុន រដ្ឋមន្រ្តីក្រសួងទេសចរណ៍ លោក ង្វៀន វ៉ាន់ហ៊ុង រដ្ឋមន្រ្តីក្រសួងវប្បធម៌ កីឡា និងទេសចរណ៍វៀតណាម និងរដ្ឋមន្រ្តក្រសួងសណ្ឋាគារ និងទេសចរណ៍មីយ៉ាន់ម៉ា។ ក្នុងនោះក៏មានការចូលរួមក្រសួងពាក់ព៍ន្ធនានា ក្នុងវិស័យទេសចរណ៍ និងសមាគមទេសចរប្រមាណ ៤០០នាក់ផងដែរ៕	ដោយ៖ ហេង ស្រីលីន
បន្ទប់សម្រាកព្យាបាលក្នុងមណ្ឌលសុខភាពនេះ អាចដាក់បានត្រឹម៤គ្រែប៉ុណ្ណោះ ខណៈអ្នកសម្រាលកូនមានការកើនឡើង។ កត្តានេះហើយ ទើបតម្រូវឲ្យអ្នកសម្រាលកូនផ្សេងទៀត សម្រាកនៅជាន់ផ្ទាល់ដី ឯខ្លះទៀតសម្រាកនៅលើគ្រែខាងក្រៅបន្ទប់ ។ ទើបសម្រាលកូនទី២ បានមួយថ្ងៃ អ្នកស្រី ឃុន សុខុន ដែលសម្រាកលើគ្រែខាងក្រៅបន្ទប់ បានឲ្យដឹងថា មណ្ឌលសុខភាពថាឡាបរិវ៉ាត់ ផ្ដល់សេវាល្អប្រសើរ សម្រាប់ស្ត្រីមានផ្ទៃពោះ។ អ្នកស្រី ឃុន សុខុន សម្រាលកូននៅមណ្ឌលសុខភាពថាឡាបរិវ៉ាត់។ រូបដោយ វតី ក្នុងសម្លៀបំពាក់ជិតដៃជិតជើង ពាក់មួក ហើយអង្គុយបីកូន អ្នកស្រីវ័យ២៧ឆ្នាំរូបនេះ បានឲ្យដឹងថា៖ «មណ្ឌលក្បែរផ្ទះ ហើយធ្លាប់សម្រាលកាលកូនទីមួយ ទើបទុកចិត្ត ទើបមកសម្រាលទៀត ហើយកន្លែងអនាម័យក៏សមរម្យអាចទទួលយកបាន»។ អ្នកស្រី និន សូរិយា ប្រធានមណ្ឌលសុខភាពថាឡាបរីវ៉ាត់ បានសង្កេតឃើញថា នៅក្នុងឆ្នាំ២០២២កន្លងមក មានស្ត្រីមកសម្រាលកូនចន្លោះ២៥នាក់ ទៅ៣៥នាក់ក្នុងមួយខែៗ ដែលមានចំនួនច្រើនជាងអំឡុងពេលកូវីដ-១៩។ ជាក់ស្ដែងនៅខែ ធ្នូ កន្លងមកនេះ មានអ្នកសម្រាលកូន នៅមណ្ឌលសុខភាព ចំនួន៣៤នាក់។ ប្រធានមណ្ឌលសុខភាពរូបនេះ បានដើរបង្ហាញបន្ទប់នីមួយៗ ដល់ក្រុមសារព័ត៌មានបណ្ដើរ រៀបរាប់បណ្ដើរថា ទោះបីមណ្ឌលសុខភាពតូច ហើយមានបន្ទប់តិច ប៉ុន្តែការរៀបចំទុកដាក់សម្ភារៈ មានអនាម័យល្អប្រសើរ អមជាមួយនឹងសេវាកម្មប្រកបដោយការយកចិត្តទុកដាក់ជាមួយពលរដ្ឋ ទើបពលរដ្ឋបន្តមកប្រើប្រាស់សេវាមណ្ឌលសុខភាព។ អ្នកស្រី និន សូរិយា ប្រធានមណ្ឌលសុខភាពថាឡាបរិវ៉ាត់។ រូបដោយ វតី «នៅពេលពលរដ្ឋមកសម្រាលច្រើន គឺខ្វះគ្រែ ខ្វះបន្ទប់សម្រាក និងបន្ទប់រង់ចាំ។ មានពលរដ្ឋខ្លះ គាត់មកចាំសម្រាលតែអត់មានកន្លែងសម្រាករង់ចាំសម្រាល ពួកគាត់ត្រូវទៅផ្ទះវិញ ខ្លះត្រូវចេញទៅមន្ទីរពេទ្យផ្សេង ខ្លះក៏មិនបានដឹងថាពួកគាត់ទៅសម្រាលនៅកន្លែងណាដែរ»។ នេះជាការលើកឡើងរបស់អ្នកស្រី សូរិយា ដោយបន្ថែមថា កន្លងមកធ្លាប់ស្នើសុំទៅខាងមន្ទីរសុខាភិបាលខេត្តស្ទឹងត្រែងដែរ ប៉ុន្តែពុំទាន់ទទួលបានការសម្រេចណាមួយឡើយ។ ជុំវិញករណីនេះ សារព័ត៌មានថ្មីៗ ពុំអាចសុំការឆ្លើយតបពី លោក អ៊ុង សូវៀត ប្រធានមន្ទីរសុខាភិបាលខេត្តស្ទឹងត្រែងបានឡើយ។ យ៉ាងណាអ្នកស្រី សូរិយា ស្នើសុំឲ្យមានការជួយសាងសង់បន្ទប់សម្រាកបន្ថែម ដើម្បីរៀបចំគ្រែសម្រាប់អ្នកជំងឺឲ្យបានច្រើន ដែលអាចបម្រើសេវាមើលថែនិងព្យាបាលដល់ពលរដ្ឋ៕	ស្ទឹងត្រែង៖ បន្ទាប់ពីកូវីដ-១៩ បានថមថយ អត្រាអ្នកទៅសម្រាលកូននៅមណ្ឌលសុខភាព ក្នុងស្រុកថាឡាបរិវ៉ាត់ មានការកើនឡើង រហូតដល់ខ្វះកន្លែងសម្រាក និងរង់ចាំសម្រាល។ ហេតុនេះ ប្រធានមណ្ឌលសុខភាពបានស្នើសុំអគារនិងគ្រែសម្រាកបន្ថែម ដើម្បីបម្រើដល់ពលរដ្ឋ។
ក្នុងអាណត្តិលោក ដូណាល់ ត្រាំ ទីក្រុងវ៉ាស៊ីនតោន បានឯកភាពចុះកិច្ចព្រមព្រៀងលក់អាវុធជាមួយក្រុងតៃប៉ិយ៉ាងច្រើន ហើយអ្វីដែលគេកត់សម្គាល់នោះគឺ កិច្ចព្រមព្រៀងទាំងនោះត្រូវបានធ្វើឡើងយ៉ាងរហ័សជាងរដ្ឋបាលមុនៗ។ គិតចាប់តាំងពីលោកដូណាល់ ត្រាំ ចូលកាន់តំណែងដើមឆ្នាំ ២០១៧ ទាំងរដ្ឋបាល និងសភារបស់លោកបានផ្លាស់ប្តូរពី «គោលនយោបាយនៃការមិនប្រទូសសារ៉ាយជាមួយចិន នៅពេលនិយាយដល់បញ្ហាតៃវ៉ាន់» ទៅជា «គោលនយោបាយថ្មីមួយដែលប្រឈមមុខផ្ទាល់ជាមួយចិន និងផ្តោតសំខាន់លើវិស័យយោធារតៃវ៉ាន់»។ ប៉ុន្តែអ្នកវិភាគមួយចំនួនយល់ឃើញថា រដ្ឋាភិបាលតៃវ៉ាន់ដែលដឹកនាំដោយលោកស្រីប្រធានាធិបតី Tsai Ing-wen ត្រូវតែវាយតម្លៃឲ្យបានហ្មត់ចត់លើភាពវិជ្ជមាន និងផលអវិជ្ជមាននៃទិសដៅថ្មី ដែលកើតចេញពីទំនាក់ទំនងដ៏ផុយស្រួយរវាងភាគីទាំងបីអាមេរិក ចិន និងតៃវ៉ាន់។ កាលពីដើមខែតុលាកន្លងទៅ ឧបការីរដ្ឋមន្ត្រីការពារជាតិអាមេរិក ទទួលបន្ទុកកិច្ចការសន្តិសុខអាស៊ី និងប៉ាស៊ីហ្វិក Randall Schriver បានបញ្ជាក់ថា ទំនាក់ទំនងយោធាដែលពាក់ព័ន្ធនឹងការលក់អាវុធរវាងអាមេរិកនិងតៃវ៉ាន់ កំពុងឈានទៅរកចំណុចពិសេសមួយ ដែលមិនធ្លាប់មានពីមុនមក។ ត្រង់នេះ លោក Randall ទំនងជាសំដៅទៅកិច្ចព្រមព្រៀងអាវុធតម្លៃ៣៣០លានដុល្លារ ដែលលោក ដូណាល់ ត្រាំ បានសម្រេចកាលពីខែកញ្ញាកន្លងទៅ ហើយព្រឹទ្ធសភាអាមេរិកសម្រេចអនុម័តកាលពីចុងសប្តាហ៍កន្លងទៅនេះ។ សម្រាប់កិច្ចព្រមព្រៀងនេះ អាមេរិកនឹងផ្តល់គ្រឿងបន្លាស់ដល់យោធាតៃវ៉ាន់រួមទាំងគ្រឿងបន្លាស់យន្តហោះចម្បាំង F-16 ជាដើម។ តាមពិតទៅ កិច្ចព្រមព្រៀងនេះគឺធ្វើឡើង រយៈពេលមិនដល់មួយឆ្នាំស្រួលបួលផង ក្រោយពីមន្ទីរបញ្ចកោណអាមេរិកបានយល់ព្រមលក់សព្វាអាវុធ ដែលគិតជាទឹកប្រាក់ប្រមាណ ១,៤ពាន់លានដុល្លារទៅឲ្យតៃវ៉ាន់។ កិច្ចព្រមព្រៀងអាវុធនេះគឺរួមបញ្ចូលសម្ភារៈយោធាដូចជា ប្រព័ន្ធមីស៊ីល, គ្រាប់មីស៊ីសម្រាប់បាញ់នាវា និងប្រព័ន្ធប្រកាសអាសន្នជាដើម។ យ៉ាងណាមិញ ចិននៅតែចាត់ទុកទឹកដីតៃវ៉ាន់ជាអាណាខេត្តរបស់ខ្លួន ដែលរង់ចាំការបង្រួបបង្រួម ហើយថែមទាំងព្រមានប្រើប្រាស់កម្លាំងយោធាទៀតផង ប្រសិនបើចាំបាច់នោះ។ ប៉ុន្តែ គេយល់ឃើញថា ចិនជាមូលហេតុចម្បងដែលបណ្តាលឲ្យក្រុងវ៉ាស៊ីនតោន មានការប្រយ័ត្នប្រយែងខ្ពស់ចំពោះការចុះកិច្ចព្រមព្រៀងលក់អាវុធ ឬការផ្លាស់ប្តូរចំណងទាក់ទងកម្រិតខ្ពស់ណាមួយជាមួយតៃវ៉ាន់។ ចំណាត់ការរបស់អាមេរិកបែបនេះគឺកើតមានឡើង ចាប់តាំងពីពេលដែលខ្លួនសម្រេចបោះបង់ចំណងការទូតផ្លូវការជាមួយតៃវ៉ាន់ ទៅទទួលស្គាល់ចិនជំនួសវិញក្នុងឆ្នាំ១៩៧៩។ មិនត្រឹមតែប៉ុណ្ណោះ ខ្លួនក៏បានប្តេជ្ញាគោរព និងអនុវត្តតាមគោលការណ៍ចិនតែមួយថែមទៀតផង។ ចិនជារឿយៗបានព្រមានរដ្ឋបាលក្រុងវ៉ាស៊ីនតោន ជុំវិញការបង្កើនទំនាក់ទំនងយោធាជាមួយតៃវ៉ាន់ និងបានប្រកាសប្រឆាំងដាច់ខាតរាល់កិច្ចព្រមព្រៀងយោធាទាំងអស់ ដែលប្រទេសទាំងពីរបានបង្កើតឡើង។ ទាក់ទិននឹងបញ្ហានេះ ក្រុងប៉េកាំងបានអះអាងថា រាល់ការផ្លាស់ប្តូរទំនាក់ទំនងរវាងអាមេរិកនិងតៃវ៉ាន់ទាំងអស់បំពានគោលការណ៍ចិនតែមួយ (one-China principle) ។ ទោះបីជាយ៉ាងនេះក្តី អនុរដ្ឋមន្ត្រីការពារជាតិតៃវ៉ាន់ ឧត្តមសេនីយ៍ Shen Yi-ming បានលើកឡើងនៅក្នុងកិច្ចប្រជុំសភាមួយកាលពីដើមខែតុលាកន្លងទៅថា កិច្ចព្រមព្រៀងអាវុធចុងក្រោយបង្អស់រវាងអាមេរិកនិងតៃវ៉ាន់ បានបង្ហាញយ៉ាងច្បាស់ថា រដ្ឋបាលលោកត្រាំមានឆន្ទខ្ពស់ ក្នុងការឆ្លើយតបរហ័សនឹងសំណើក្រុងតៃប៉ិ។ គោលបំណងនោះគឺដើម្បីជួយពង្រឹងសមត្ថភាពការពារខ្លួនរបស់តៃវ៉ាន់ ដែលបច្ចប្បន្ននេះកំពុងប្រឈមមុខនឹងការគំរាមកំហែងខ្លាំង ពីសំណាក់រដ្ឋាភិបាលចិន។ គិតចាប់ពីប្រធានាធិបតីតៃវ៉ាន់ថ្មី លោកស្រី Tsai Ing-wen ដែលបដិសេធមិនទទួលស្គាល់គោលការណ៍ចិនតែមួយ ចូលកាន់តំណែងក្នុងឆ្នាំ២០១៦មក ចិនបានផ្អាកការផ្លាស់ប្តូរចំណងមិត្តភាពកម្រិតខ្ពស់មួយចំនួនតៃវ៉ាន់ ហើយព្រមទាំងបានធ្វើសមយុទ្ធបាញ់គ្រាប់ពិតជាហូរហែរផងដែរនៅក្បែរកោះតៃវ៉ាន់ ដើម្បីជាការព្រមានផង។ លើសពីនេះ ក្រុងប៉េកាំងក៏បានព្យាយាមកាត់ផ្តាច់តៃវ៉ាន់ឲ្យនៅឯកកោផងដែរ ដោយប្រើប្រាស់នយោបាយការទូតដុល្លាររបស់ខ្លួន។ តួយ៉ាងប្រទេសចំនួន៥ បានសម្រេចដោះដៃពីតៃវ៉ាន់ទៅចាប់ចិន គិតចាប់ពីលោកស្រី Tsai ចូលកាន់តំណែងមក។ សារព័ត៌មានហុងកុង South China Morning Post ស្រង់សម្តីសាស្ត្រាចារ្យផ្នែកវិទ្យាសាស្ត្រនយោបាយនៃសកលវិទ្យាល័យវប្បធម៌ចិនក្នុងទីក្រុងតៃប៉ិ លោក Wang Kung-yi ថា ចំណាត់ការរបស់ចិននេះបានបង្ខំឲ្យរដ្ឋបាលតៃវ៉ាន់ក្នុងអាណត្តិលោកស្រី Tsai ព្យាយាមស្វះស្វែងរកការគាំទ្រខ្លាំងក្លាបន្ថែមទៀតពីក្រុងវ៉ាស៊ីនតោន។ ហើយខណៈ លោកដូណាល់ ត្រាំ បានសម្លឹងឃើញ ចិនជាដៃគូប្រកួតប្រជែងយុទ្ធសាស្ត្រផងនោះ ខ្លួនបានខិតខំអភិវឌ្ឍចំណងទាក់ទងខ្លាំងបន្ថែមទៀតជាមួយតៃវ៉ាន់។ លើសពីនេះរដ្ឋបាលលោក ត្រាំ យល់ឃើញថា ការជួយពង្រឹងសមត្ថភាពការពារខ្លួនរបស់តៃវ៉ាន់ បានក្លាយផ្នែកមួយនៃយុទ្ធសាស្ត្រការពារជាតិរបស់អាមេរិក ដើម្បីទប់ទល់នឹងក្រុងប៉េកាំងផងដែរ៕	ចំណងយោធារវាងសហរដ្ឋអាមេរិក និងតៃវ៉ាន់ កាន់តែខិតជិតគ្នា នារយៈពេលប៉ុន្មានខែចុងក្រោយនេះ។ កត្តាដែលនាំឲ្យក្រុងវ៉ាស៊ីនតោនធ្វើបែបនេះ គឺដោយសារតែគោលនយោបាយទប់ទល់ចិន ក្នុងអាណត្តិលោកដូណាល់ ត្រាំ ដែលក្នុងចំណោមនោះមានគោលនយោបាយប្រឆាំងនឹងការពង្រីកឥទ្ធិពលយោធារបស់ចិន និងយុទ្ធសាស្ត្រការទូតតំបន់ឥណ្ឌូ-ប៉ាស៊ីហ្វិក។
ក្នុងសេចក្តីប្រកាសរបស់លោកស្រី Rudklao Intawong Suwankiri អ្នកនាំពាក្យរងរដ្ឋាភិបាលនៅថ្ងៃទី១៩ ខែមករា ថៃ បានរកឃើញសារធាតុ Lithium ក្នុងបរិមាណ ១៤,៨លានតោន នៅទីតាំងចំនួនពីរ ក្នុងខេត្តភាគខាងត្បូង Phang Nga។ សារធាតុ Lithium ត្រូវបានយកទៅផលិតអាគុយ ឬថ្ម ដែលអាចបំពាក់លើរថយន្តអគ្គិសនី ទូរសព្ទ និងសម្ភារអេឡិចត្រូនិចផ្សេងទៀត។ ការរកឃើញសារធាតុដ៏សំខាន់នេះ នឹងជួយពន្លឿនសេដ្ឋកិច្ចថៃបានមួយកម្រិតទៀត ស្របពេលរដ្ឋាភិបាលប្រទេសមួយនេះ បានដាក់ចេញគោលនយោបាយចង់ក្លាយជាមជ្ឈមណ្ឌលផលិតរថយន្តអគ្គិសនីនៅក្នុងតំបន់។ កន្លងមក ក្រុមហ៊ុនផលិតរថយន្តអគ្គិសនីចិនដូចជាក្រុមហ៊ុន BYD ជាដើម បានបោះទន់ជាច្រើនលានដុល្លារ ដើម្បីធ្វើឱ្យថៃក្លាយជាមជ្ឈមណ្ឌលផលិតរថយន្តប្រភេទ EV ដ៏ធំមួយក្នុងតំបន់។ យ៉ាងណាមិញ គេមិនទាន់បានដឹងច្បាស់ឡើយ ថាតើសារធាតុនោះ អាចត្រូវបានទាញយកពីក្រោមដីប៉ុន្មាន៕	ថៃ បានរកឃើញសារធាតុLithium ដែលប្រើសម្រាប់ផលិតអាគុយលើរថយន្តអគ្គិសនី (EV) ជិត ១៥លានតោន នៅតំបន់ភាគខាងត្បូងប្រទេស។ នេះបើតាមសេចក្តីប្រកាសរបស់រដ្ឋាភិបាល ស្របពេលប្រទេសអាស៊ីអាគ្នេយ៍មួយនេះ បានដាក់ចេញគោលនយោបាយចង់ក្លាយជាមជ្ឈមណ្ឌលផលិតរថយន្តអគ្គិសនីដ៏ធំមួយនៅក្នុងតំបន់។
បើតាមសេចក្ដីសម្រេចរបស់ រដ្ឋបាលរាជធានីភ្នំពេញ ក្នុងរយៈពេលនៃបិទខ្ទប់នេះ អាជ្ញាធរមិនអនុញ្ញាតឱ្យប្រជាពលរដ្ឋក្នុងភូមិមានការជួបជុំនោះទេ លើកលែងតែការជួបជុំដែលចាំបាច់ប៉ុណ្ណោះ។ ប្រជាពលរដ្ឋក្នុងភូមិដែលបិទខ្ទប់ ក៏មិនអាចធ្វើដំណើរចេញពីតំបន់នេះដែល លើកលែងតែអ្នកត្រូវបំពេញការងារ ហើយដែលមានលិខិតអនុញ្ញាត ឬការទៅពិនិត្យសុខភាព និងការទៅធ្វើតេស្តរកជំងឺកូវីដ-១៩។ ការចេញទៅទិញគ្រឿងបរិភោគ សម្ភារប្រើប្រាស់ចាំបាច់ ប៉ុន្តែសម្រាប់ការចេញមិនអាចលើសពី ២នាក់ទេ ក្នុងមួយគ្រួសារ។ គួរបញ្ជាក់ដែរថា គិតមកដល់ពេលនេះ រដ្ឋបាលរាជធានីភ្នំពេញ បានសម្រេចបិទ ភូមិចំនួន៣ ក្នុងសង្កាត់ស្ទឹងមានជ័យ៣ និងបិទខ្ទប់សង្កាត់ស្ទឹងមានជ័យ១ និងសង្កាត់ស្ទឹងមានជ័យ២ ក្នុងខណ្ឌមានជ័យទាំងមូល។ បិទខ្ទប់ភូមិចំនួន២ ក្នុងសង្កាត់ចោមចៅទី១, ភូមិចំនួន៤ ក្នុងសង្កាត់កាកាបទី១ និងភូមិ១ ក្នុងសង្កាត់កាកាបទី២ ក្នុងខណ្ឌពោធិសែនជ័យ និងភូមិ១ ក្នុងសង្កាត់អូបែកក្អម ខណ្ឌសែនសុខ។ គិតមកដល់ពេលនេះ កម្ពុជាមានករណីឆ្លងកូវីដ-១៩ សរុប៤២៣៨ករណី ក្នុងនោះ ៣៧០៥នាក់ ពាក់ព័ន្ធនឹងព្រឹត្តិការណ៍សហគមន៍២០កុម្ភៈ។ អ្នកជំងឺសរុប ២១៥២នាក់ បានជាសះស្បើយ រីឯអ្នកស្លាប់ឡើងដល់២៩នាក់។ ក្នុងចំណោមអ្នកជំងឺទាំង ២០៥២នាក់ មាន ១០៦៤ នាក់កំពុងរង់ចាំបញ្ជូនទៅកន្លែងសម្រាកព្យាបាល៕	រដ្ឋបាលរាជធានីភ្នំពេញ សម្រេចបិទខ្ទប់ភូមិចំនួន៣បន្ថែមទៀត នៅក្នុងសង្កាត់ស្ទឹងមានជ័យ៣ គឺទ្រា៤ ភូមិដំណាក់ធំ២ ភូមិដំណាក់ធំ៣។ តាមសេចក្ដីសម្រេច របស់រដ្ឋបាលរាជធានីភ្នំពេញ នៅយប់ថ្ងៃទី១០មេសា ភូមិទាំង៣នេះ ជាតំបន់រីករាលដាលខ្លាំងជំងឺកូវីដ-១៩ ។ ការបិទខ្ទប់ មានរយៈពេល២សប្តាហ៍ ដោយចាប់អនុវត្តពីថ្ងៃទី១១ ដល់ថ្ងៃទី ២៤មេសានេះក្នុងបំណងទប់ស្កាត់ការបន្តរីករាលដាលនៃជំងឺកូវីដ-១៩។
ភ្នំពេញ៖ ខេត្តកំពង់ធំ បន្តផ្អាកជាលើកទី៣ ការលក់គ្រឿងស្រវឹងគ្រប់ប្រភេទ និងជួបជុំ ចំនួន២សប្ដាហ៍ទៀត ចាប់ពីថ្ងៃទី២០ ឧសភា ដល់ថ្ងៃទី២ ខែមិថុនា ឆ្នាំ២០២១។ នេះបើតាមសេចក្តីសម្រេចរបស់រដ្ឋបាលខេត្តកំពង់ធំ នៅថ្ងៃទី១៩ ខែឧសភា។ អាជ្ញាធរខេត្តកំពង់ធំ ហាមការលក់ដូរគ្រឿងស្រវឹងគ្រប់ប្រភេទនៅតាមផ្សារ ម៉ាត ភោជនីយដ្ឋាន អាហារដ្ឋាន តូបអាហារ ហាងកាហ្វេ ហាងភេសជ្ជៈ និងដេប៉ូចែកចាយ រយៈពេល១៤ថ្ងៃទៀត ដើម្បីធានាដល់ការគ្រប់គ្រងស្ថានការណ៍ជំងឺកូវីដ-១៩ឱ្យមានប្រសិទ្ធភាព ។ កន្លងមកក្រសួងព័ត៌មាន ក៏បានប្រកាសផ្អាកការផ្សព្វផ្សាយគ្រឿងស្រវឹងគ្រប់ប្រភេទ តាមរយៈវិទ្យុ ទូរទស្សន៍ និងប្រព័ន្ធផ្សព្វផ្សាយតាមអនឡាញដែរ។ គិតត្រឹមថ្ងៃទី១៩ ឧសភា កម្ពុជា មានអ្នកជំងឺកូវីដ-១៩ ចំនួន ២៣,២៨២នាក់ ដោយសះស្បើយមាន ១៤,៩៥៥នាក់ និងស្លាប់កើនដល់ ១៥៩នាក់៕	ដោយ៖ ប៉ូ សុភា
ដោយយល់ឃើញពីផលវិជ្ជមានទាំងនេះ ធនាគារកម្ពុជាសាធារណៈ ភីអិលស៊ី (ធនាគារកម្ពុ) និងក្រុមហ៊ុនធានារ៉ាប់រងជីវិត អេ អាយ អេ (ខេមបូឌា) ឡាយហ្វ៍ អ៊ិនសួរេន ម.ក (អេ អាយ អេ ខេមបូឌា ឬ AIA) បានរួមគ្នាបង្កើតកម្មវិធី Junior Art Talent ក្នុងគោលបំណងផ្តល់ឱកាសអោយកូនៗរបស់អតិថិជនធនាគារកម្ពុ អាចបង្ហាញទេពកោសល្យសិល្បៈរបស់ពួកគេតាមរយៈការផាត់ពណ៌ដោយកម្មវិធីនេះបានចាប់ផ្តើមរួចមកហើយ នឹងបន្តដំណើរការរហូតថ្ងៃទី ៣០ ខែមេសា ឆ្នាំ ២០១៨។ ម្យ៉ាងវិញទៀតក្រុមគ្រួសារដែលចូលរួម នឹងមានឱកាសឈ្នះរង្វាន់ដ៏ច្រើនសន្ធឹកសន្ធាប់ ក្នុងនោះរួមមានការធ្វើដំណើរទៅកាន់ Sunway Lagoon ប្រទេសម៉ាឡេស៊ី និងទទួលបានការហ្វឹកហាត់បាល់ទាត់សម្រាប់កុមារ ដែលបង្ហាត់ផ្ទាល់ដោយគ្រូបង្វឹកអាជីពពីដៃគូរបស់ AIA គឺ Tottenham Hotspur ដែលជាក្លឹបបាល់ទាត់ឈានមុខគេមួយក្នុងការប្រកួត English Premier League នៅចក្រភពអង់គ្លេស។ Datuk Phan Ying Tong ប្រធានធនាគារប្រចាំតំបន់ នៃប្រតិបត្តិការឥណ្ឌូចិន បានមានប្រសាសន៍ថា យើងរីករាយនិងសហការជាមួយក្រុមហ៊ុនធានារ៉ាប់រងជីវិត អេ អាយ អេ ខេមបូឌា ដែលជាដៃគូរបស់យើង ដើម្បីរៀបចំកម្មវិធី Junior Art Talent។ កម្មវិធីនេះ ជាវេទិកា និងជាចលករមួយ ឲ្យយើងអាចបង្កើនគុណតម្លៃគ្រួសារបាន។ លោក Richard Bates អគ្គនាយកក្រុមហ៊ុន អេ អាយ អេ ខេមបូឌា ក៏បានលើកឡើយដោយក្តីរីករាយផងដែរថា AIA ត្រេកអរណាស់ ដែលបាននាំយកកម្មវិធី Junior Art Talent នេះមកជូនអតិថិជនរបស់ធនាគារកម្ពុ និងបានផ្តល់ជូនផលប្រយោជន៍សុខភាព និងសកម្មភាពគ្រួសារដ៏សប្បាយរីករាយមកកាន់អ្នកចូលរួមទាំងអស់។ អតិថិជនទាំងអស់របស់ធនាគារកម្ពុជាសាធារណៈ អាចចូលរួមកម្មវិធីនេះមុនថ្ងៃទី ៣០ មេសា ដោយគ្រាន់តែទៅកាន់សាខាធនាគារកម្ពុដែលនៅជិតពួកគាត់។ សម្រាប់ព័ត៌មានបន្ថែម សូមទាក់ទងសេវាបម្រើអតិថិជនរបស់ធនាគារកម្ពុជាសាធារណៈតាមរយៈទូរស័ព្ទលេខ ០២៣ ៤២៨ ១00 និង សេវាកម្មបម្រើអតិថិជន AIA Client Care តាមរយៈលេខ ០៨៦ ៩៩៩ AIA ។ ( អត្ថបទពាណិជ្ជកម្ម )	កុមារភាគច្រើនចូលចិត្តគូររូប និងផាត់ពណ៌ ព្រោះការគូររូប ផ្តល់ភាពសប្បាយរីករាយ ភាពច្នៃប្រឌិត និងអាចឲ្យពួកគេបង្ហាញស្នាដៃរបស់ខ្លួនដល់ឪពុកម្តាយថែមទៀតផង។ ការស្រាវជ្រាវផ្នែកចិត្តសាស្ត្រជាច្រើន បានរកឃើញថាការផាត់ពណ៌សាមញ្ញៗអាចផ្តល់អត្ថប្រយោជន៍ដ៏សន្ធឹកសន្ធាប់ចំពោះសុខភាពកុមារ ក៏ដូចជាបំនិនសង្គមផ្សេងៗ ដែលមានដូចជាការសម្រួលសាច់ដុំសម្រាប់ចលនាតូចៗ បង្កើនការចងចាំ ការផ្តោតអារម្មណ៍ និងទំនុកចិត្តផងដែរ។ លើសពីនេះ ការចូលរួម និងការលើកទឹកចិត្តរបស់ឪពុកម្តាយ ក៏នាំមកនូវអត្ថប្រយោជន៍ផ្លូវចិត្តយ៉ាងច្រើនថែមទៀត។
ចំពោះករណី បុគ្គល ម្ចាស់ហាង ម្ចាស់តូបលក់ដូរ ក៏ដូចជាម្ចាស់ទីតាំងអាជីវកម្មពាក់ព័ន្ធមិនគោរពតាមសេចក្ដីណែនាំរបស់រដ្ឋបាលខេត្ត នឹងត្រូវទទួលវិធានការរដ្ឋបាល និងវិធានការច្បាប់ដោយគ្មានការលើកលែងឡើយ។ នេះបើតាមខ្លឹមសារនៃសេចក្តីសម្រេចនេះ។ គិតមកដល់ពេលនេះ កម្ពុជាមានអ្នកឆ្លង ៤៦ ០៦៥នាក់ ក្នុងនោះ២០៣៨នាក់ជាករណីនាំចូល, ជាសះស្បើយសរុប ៤០៧៦៩នាក់ និងស្លាប់ ៥០៩នាក់៕	ភ្នំពេញ៖ រដ្ឋបាលខេត្តព្រះសីហនុ បន្តផ្អាកការលក់គ្រឿងស្រវឹងគ្រប់ប្រភេទ រយៈពេល១៤ថ្ងៃ គឺចាប់ពីថ្ងៃទី ២៥ មិថុនា ដល់ថ្ងៃទី៨ កក្កដា ឆ្នាំ២០២១ ។ សេចក្ដីណែនាំរបស់រដ្ឋបាលខេត្តបានបញ្ជាក់ថា ការបន្តវិធានការនេះ គឺដើម្បីការពារអាយុជីវិតពលរដ្ឋ ខណៈការរាលដាលជំងឺកូវីដនៅក្នុងខេត្តមិនទាន់ទប់ស្កាត់បានទាំងស្រុង និងនៅមានការឆ្លងជាបន្តបន្ទាប់នោះ។
សូមស្តាប់នាយ យ៉ាន ទាំងអស់គ្នា៖	ព្រៃវែង៖ នៅពេលនាយ យ៉ាន ទៅស្រុកកំចាយមារក្នុងខេត្តព្រៃវែង ក្លិនលាមក និងបាយជ្រូក បានទាញច្រមុះនាយ យ៉ាន ពីក្នុងភូមិទៅដល់កសិដ្ឋានចិញ្ចឹមជ្រូកមួយនៅចុងភូមិអូរកន្ទុយ។ នាយ យ៉ាន ឃើញជ្រូកជាង២០០ក្បាលដែលធ្វើឲ្យគាត់ភ្ញាក់ផ្អើល។ នាយ យ៉ាន ក៏ចូលទៅជជែកជាមួយ អ្នកស្រី ឡិប ចក់ ដែលជាអ្នកទទួលខុសត្រូវចិញ្ចឹមជ្រូកនៅក្នុងកសិដ្ឋាននោះ។
ក្នុងសន្និសីទកាសែតស្តីពីការបំភ្លឺពីមន្ទីរពិសោធន៍លើបញ្ហាវីរុសកូវីដ-១៩ នៅព្រឹកថ្ងៃទី២៣កុម្ភៈនេះ អ្នកស្រី Laurence BARIL នាយិកានៃវិទ្យាស្ថានប៉ាស័្ទរកម្ពុជា បកស្រាយថា៖«លក្ខណៈចម្លង និងភាពដែលអាចចម្លងនោះ គឺមានលក្ខណៈខុសគ្នា រវាងមេរោគកូរ៉ូណាដែលយើងរកឃើញ [នៅក្នុងសត្វប្រចៀវ] ជាមួយនឹងមេរោគកូវីដ-១៩ ដែលកំពុងផ្ទុះរាតត្បាតនេះ»។ អ្នកស្រី បន្តថា ការរកឃើញមេរោគកូរ៉ូណានៅក្នុងខ្លួនសត្វប្រចៀវ ដែលមានលក្ខណៈស្រដៀងនឹងមេរោគកូវីដ-១៩នេះ ខាងអ្នកវិទ្យាសាស្រ្ត មិនមែនរកឃើញចំពោះតែសត្វប្រចៀវរស់នៅក្នុងទឹកដីកម្ពុជានោះទេ ពោល នៅតំបន់ និងប្រទេសនានាក្នុងពិភពលោក ដូចជា ចិន ថៃ វៀតណាម ជាដើម គឺសុទ្ធតែរកឃើញលក្ខណៈស្រដៀងគ្នាបែបនេះ។ ថ្វីដ្បិតមេរោគកូរ៉ូណាមាននៅក្នុងខ្លួនសត្វប្រចៀវដែលរស់នៅខេត្តស្ទឹងត្រែងមានលក្ខណៈស្រដៀងគ្នានឹងមេរោគកូវីដ-១៩នេះ ប៉ុន្តែរវាងមេរោគទាំងពីរនេះ គឺមានលក្ខណៈខុសគ្នាច្រើន។ លោក ដួង វាសនា អនុប្រធានផ្នែកវីរុសសាស្រ្តនៃវិទ្យាស្ថានប៉ាស្ទ័រកម្ពុជា ដែលចូលរួមក្នុងសន្និសីទកាសែតនោះដែរ បាននិយាយថា ចង្វាក់ហ្សែន (AND) របស់មេរោគកូរ៉ូណាដែលមាននៅក្នុងខ្លួនរបស់សត្វប្រចៀវនៅកម្ពុជា គឺមានលក្ខណៈខុសគ្នាខ្លាំង ជាមួយមេរោគ SARS-CoV-2 ដែលបង្កជំងឺនៅលើមនុស្ស។ លោក បានអះអាងថា៖«អ្វីដែលយើងដឹងនោះទៀត គឺ ប្រូតេអ៊ីនហ្សែនរបស់ SARS-CoV-2 នៅលើសត្វប្រចៀវនោះ គឺមិនមានលទ្ធភាពអនុញ្ញាតឱ្យវីរុសហ្នឹង ឆ្លងចូលកោសិការរបស់មនុស្សបានទេ»។ ជាមួយគ្នានេះ អ្នកស្រី ឱ វណ្ណឌីន រដ្ឋលេខាធិការនិងជាអ្នកនាំពាក្យក្រសួងសុខាភិបាល ថ្លែងថា មេរោគដែលអ្នកវិទ្យាសាស្ត្ររកឃើញនៅក្នុងសត្វប្រចៀវ២ក្បាលនៅកម្ពុជា ក៏មិនមែនជាមេរោគកូវីដ-១៩ ដែលបំលែងថ្មីដែរ។ អ្នកស្រី បំភ្លឺថា៖«មេរោគនេះ ជាបងប្អូន [អម្បូរ] របស់ SARS-CoV-2 ដែលបង្កជំងឺនៅលើមនុស្ស [សព្វថ្ងៃនេះ] តែវាមិនមែនជា SARS-CoV-2 ទេ»។ ការបកស្រាយរបស់អ្នកជំនាញខាងលើ គឺជាការឆ្លងតបនឹងសារព័ត៌មានបរទេសមួយ ដែលចុះផ្សាយកាលពីពេលថ្មីៗនេះ ថា វីរុសកូវីដ-១៩ អាចមានប្រភពចេញពីសត្វប្រចៀវនៅកម្ពុជា៕	ភ្នំពេញ៖ កាលពី១០ឆ្នាំមុន អ្នកវិទ្យាសាស្ត្របានចាប់សត្វប្រចៀវពីតំបន់មួយក្នុងខេត្តស្ទឹងត្រែង ដើម្បីយកសំណាករកមេរោគឆ្លងនានានៅក្នុងខ្លួនសត្វប្រចៀវទាំងនោះ។ លទ្ធផលបានបង្ហាញថា ក្នុងចំណោមសំណាករបស់សត្វប្រចៀវចំនួន១៣០ក្បាល គឺមាន២សំណាកវិជ្ជមានមេរោគកូរ៉ូណា ដែលមានលក្ខណៈស្រដៀងនឹងមេរោគកូវីដ-១៩ ដែលកំពុងរាតត្បាតនៅលើពិភពលោក។ ប៉ុន្តែអ្នកជំនាញពីក្រសួងសុខាភិបាល វិទ្យាស្ថានប៉ាស្ទ័រ និង អង្គការសុខភាពពិភពលោកប្រចាំកម្ពុជា អះអាងថា លក្ខណៈស្រដៀងនេះ គឺមិនមែនមានន័យថា ជាមេរោគតែមួយឡើយ។
លោក សំបូរ មាណ្ណារ៉ា សាស្ត្រាចារ្យប្រវត្តិសាស្ត្រខ្មែរ បានកត់សម្គាល់ថា នៅពេល គ្រូបង្រៀនប្រវត្តិសាស្ត្រ និយាយពីរឿងវប្បធម៌ ឬប្រាសាទ ពុំសូវមានអ្នកចូលមើល ឬតាមដានឡើយ។ ផ្ទុយទៅវិញ ប្រសិនបើតារានិយាយរឿងទាំងនេះ ប្រាកដណាស់ថាមានការចាប់អារម្មណ៍ច្រើន ពីសាធារណជន។ ដូច្នោះហើយតារាគ្រប់ទម្រង់ គ្រប់ស្រទាប់ គួរណាស់តែខ្នះខ្នែងផ្សព្វផ្សាយពីវប្បធម៌ជាតិខ្លួន ឱ្យផុសផុលឡើង។ លោក សំបូរ មាណ្ណារ៉ា បញ្ជាក់៖«គ្រូ សំបូរ មាណ្ណារ៉ា និយាយពីប្រាសាទអង្គវត្ត មិនសូវមានអ្នកស្ដាប់ប៉ុន្មានទេ ប៉ុន្តែបើតារាគេឡើងទៅនិយាយនៅទីវាល ពីប្រាសាទអង្គវត្ត គេស្វាគមន៍គ្រប់គ្នា ព្រោះគេឱ្យតម្លៃ។ អ៊ីចឹងតារាគួរតែឆក់ឱកាសហ្នឹង ដើម្បីបង្កើតបានជាមោទកភាពជាតិ បម្រើផលប្រយោជ៍ និងគុណសម្បតិជាតិ។ ទាំងនេះហើយដែលយើងត្រូវធ្វើដើម្បីវប្បធម៌ជាតិ»។ សាស្ត្រចារ្យប្រវត្តិសាស្ត្ររូបនេះ អះអាងថា ប្រសិនបើខ្មែរចង់ការពារវប្បធម៌ អរិយធម៌ សិល្បៈ ប្រាសាទ ឬបេតិកភណ្ឌរបស់ខ្លួនមែន ពួកគេមិនត្រូវខ្លាចការលួចចម្លងឡើយ ប៉ុន្តែពួកគេត្រូវតែបញ្ជាក់ពីអំណាចក្នុងភាពជាម្ចាស់។ អំណាចក្នុងទីនេះ មានន័យថា បើខ្មែរមានចំណេះដឹងជ្រៅជ្រះក្នុងរឿងប្រវត្តិសាស្ត្រ សិល្បៈ វប្បធម៌ អរិយធម៌ ប្រវត្តិប្រាសាទ និងសាវតារបស់ខ្លួនជាដើម ហើយប្រឹងប្រែងផ្សព្វផ្សាយអ្វីទាំងអស់នោះ ទៅកាន់ពិភពលោក នោះភាពជាម្ចាស់នឹងត្រូវបានដឹងសុះសាយ។ សាស្ត្រាចារ្យ សំបូរ មាណ្ណារ៉ា សង្កត់ធ្ងន់ថា ខ្មែរគួរតែមានមោទកភាព នៅពេលដែលមានគេស្រឡាញ់ និងចង់ចម្លងប្រាសាទ ឬ អរិយធម៌របស់ខ្លួនទៅទុកក្នុងប្រទេសគេ ព្រោះនោះបានបង្ហាញថា គេកំពុងទទួលស្គាល់ថាប្រាសាទខ្មែរមានភាពល្អវិសេស។ ជាមួយគ្នានេះ លោក មាណ្ណារ៉ា ក៏បានក្រើនរំឭកផងដែរថា ខ្មែរក៏ត្រូវតែខំពង្រឹងខ្លួន ខំបង្កើតអ្វីដែលថ្មីល្អវិចិត្រលើសមុនទៀត ដើម្បីរក្សាកិត្យានុភាព។ «បើយើងស្លៀកពាក់ស្អាត តើយើងចង់ស្អាតតែខ្លួនឯងម្នាក់ នៅមុខកញ្ចក់នៅក្នុងផ្ទះ ឬក៏ចង់ឱ្យគេឃើញយើង ថាយើងស្អាតដែរ? ចុះបើគេឃើញយើងស្អាតហើយ គេនឹងចង់ស្អាតដែរ។ ចុះបើគេចង់បាន តើយើងគួរតែនៅថែរក្សាភាពស្អាតរបស់យើង នៅកម្រិតណាទៀត? បើយើងភ្លេចខ្លួន យើងនឹងឈប់ស្អាត។ប៉ុន្តែនៅពេលដែលគេចម្លងរបស់យើងដែលស្អាតនោះ ហើយគេយកទៅថែមថយបន្ថែមទៀត គេនឹងស្អាតជាងយើង។ មិនមែនថាគេចម្លងបានតាមចិត្តទេ ប៉ុន្តែវាដូចតែយើងមើលឃើញរបាំ ឬចម្រៀងរបស់អាមេរិក បារាំង ជប៉ុន ចិន ហើយយើងប្រឹងយកមកច្រៀងរាល់ថ្ងៃអ៊ីចឹង។ យើងក៏ភ្លេចរបស់ខ្លួនឯង ហើយទៅស្រវារបស់គេអ៊ីចឹងដែរឭ»។ នេះគឺជាការពន្យល់ របស់លោក សំបូរ មាណ្ណារ៉ា។ ទោះជាយ៉ាងណា គ្រូប្រវត្តិសាស្ត្ររូបនេះ នៅតែទទូចដដែលៗ ដល់ប្រជាជនខ្មែរ ឱ្យប្រឹងប្រែងស្រាវជ្រាវប្រាប់ពិភពលោកថា សម្បត្តិអ្វីខ្លះជារបស់ខ្មែរ ហើយខំបង្កើតទំនិញរបស់ខ្លួនឱ្យខ្ពស់ និងឱ្យបានកាន់តែច្រើនឡើង។ លោក សំបូរ មាណ្ណារ៉ា ពន្យល់៖«អ្វីដែលយើងត្រូវគិត គឺអភ័យឯកសិទ្ធិ ក្នុងនាមជាម្ចាស់ តើយើងអាចធ្វើជាម្ចាស់ ដោយវិធីណា? លុះត្រាណាតែយើងស្គាល់របស់នោះពិតប្រាកដ ប្រសិនបើយើងស្គាល់របស់នោះ មិនបានច្បាស់ទេ យើងមិនអាចធ្វើជាម្ចាស់បានទេ»៕	ភ្នំពេញ៖ តារាចម្រៀង និងតារាភាពយន្តជាដើម អាចនិយាយបានថាពួកគេជាមនុស្សមានឥទ្ធិពលក្នុងសង្គម មានមនុស្សស្គាល់ និងគាំទ្រច្រើន ដូច្នេះពួកគេមានឱកាស ក្នុងការផ្សព្វផ្សាយពីវប្បធម៌ជាតិ បានទូលំទូលាយ។
តាមការបញ្ជាក់ពីសម្តេចព្រះសង្ឃរាជ ជួន ណាត «កៅអី» ជាភាសាកម្ចីពីចិន ហើយ«ជើងម៉ា» ជាភាសាខ្មែរ ជាតាំងសម្រាប់អង្គុយ,សម្រាប់ដេក សម្រាប់ឈរ ជាដើម។ ឧទាហរណ៍៖ យកកៅអី ឬជើងម៉ាអង្គុយ និងលើកទឹកមកឲ្យភ្ញៀវផង។ ដោយឡែកពាក្យដទៃទៀតដែលមិនមែនជាពាក្យខ្មែរ តែពលរដ្ឋខ្មែរប្រើវាដូចជាពាក្យខ្មែរនោះមានដូចជា វ៉ែនតា, សៀវភៅ, កាមេរ៉ា, កាតាប,លុយ, ស៊ីក្លូ, រ៉ឺម៉ក, កៅស៊ូ, ហ្វ្រាំង ឬហ្វ្រង់, ភ្លើងហ្វារ, បេតុង, កុងតាក់,ស៊ីរ៉ូប៍, លុយ។ល៕	ពាក្យកម្ចីពីបរទេសជាច្រើន ត្រូវបានពលរដ្ឋខ្មែរប្រើប្រាស់ជារៀលរាល់ថ្ងៃ នៅក្នុងសំណេរ ឬក្នុងការនិយាយឆ្លងឆ្លើយគ្នាទៅវិញទៅមក។ ប៉ុន្តែពួកគេ មិនបានដឹងថា ពាក្យនេះជាកម្ចីពីបរទេសទេ។ ទោះបីជា ពាក្យ «កៅអី» មាននៅក្នុងវេចនានុក្រមខ្មែរក្តី តែសម្តេចព្រះសង្ឃ ជួន ណាត មិនបានបញ្ជាក់ថាជាពាក្យខ្មែរឡើយ។ ពាក្យខ្មែរ ហៅថា «ជើងម៉ា» គឺប្រដាប់សម្រាប់អង្គុយ។
នៅថ្ងៃដំបូងនៃទស្សនកិច្ចពីរថ្ងៃ នាយករដ្ឋមន្ត្រីឥណ្ឌា នារិន្ទ្រា ម៉ូឌី បានឈប់សំចតនៅទីក្រុង Janakpur នៅភាគត្បូងនេប៉ាល់ដើម្បីបន់ស្រន់នៅវិហារសាសនាហិណ្ឌូលល្បីឈ្មោះនៅទីនោះ។ បន្តមក លោក ម៉ូឌី នឹងធ្វើដំណើរទៅកាន់រដ្ឋធានីកដ្ឋមណ្ឌូដើម្បីជួបជាមួយសមភាគីនេប៉ាល់ K.P. Sharma Oli និងចូលរួមបើកការដ្ឋានសាងសង់វារីអគ្គីសនី Arun Three ដែលឥណ្ឌាជាអ្នកចេញលុយអស់ចំនួន១.៤ពាន់លានដុល្លារ។ ដំណើរទស្សនកិច្ចរបស់លោក ម៉ូឌី ពេលនេះ គឺជាកាយវិការបង្ហាញពីឆន្ទៈចង់ពង្រឹងទំនាក់ទំនងទ្វេភាគីរបស់ក្រុងញូវដែលី ខណៈដែលចិនកំពុងពង្រឹងទំនាក់ទំនងជាមួយនេប៉ាល់កាន់តែខ្លាំងនោះ។ កាលពីឆ្នាំ២០១៧ ចិនបានសន្យាវិនិយោគនៅនេប៉ាល់ក្នុងទំហំទឹកប្រាក់ច្រើនជាង៨.៧ពាន់លានដុល្លារ ខណៈទំហំវិនិយោគរបស់ឥណ្ឌាមានចំនួន៣១៧លានដុល្លារ។ ជាសញ្ញាខិតទៅរកចិន នេប៉ាល់ក៏ចូលរួមក្នុងគំនិតផ្ដួចផ្ដើមខ្សែក្រវាត់ និងផ្លូវរបស់ចិនទៀតផង។ យោងតាមទីភា្នក់ងារព័ត៌មាន AFP ប្រមុខរដ្ឋាភិបាលឥណ្ឌានិយាយថា ដំណើរទស្សនកិច្ចរបស់លោកពេលនេះ ជាផ្នែកមួយនៃនយោបាយ «អ្នកជិតខាងមុន» របស់រដ្ឋាភិបាលឥណ្ឌា និងឆ្លុះបញ្ចាំងពីអាទិភាពរបស់ឥណ្ឌា ក៏ដូចជារូបលោកផ្ទាល់ក្នុងទំនាក់ទំនងចាស់វស្សា ជិតស្និទ្ធជាមួយនេប៉ាល់។ ការបើកការដ្ឋានវារីអគ្គីសនី Arun Three នេះ ជាជ័យជម្នះការទូតរបស់ឥណ្ឌាក្នុងការប្រកួតប្រជែងជាមួយចិនផងដែរ។ Arun Three គឺជាការដ្ឋានវារីធំទាំង៥ របស់នេប៉ាល់ដែលចាប់ផ្ដើមដំណើរការសាងសង់មុនគេ ខណៈគម្រោងអគ្គីសនីធំពីរទៀតស្ថិតក្នុងការវិនិយោគរបស់ចិន។ អ្នកវិភាគជឿថា វត្តមានរបស់លោក ម៉ូឌី ក្នុងពិធីបើកការដ្ឋាននេះ ជាសញ្ញាបង្ហាញពីការប្ដេជ្ញាចិត្តរបស់ឥណ្ឌាក្នុងការបំពេញពាក្យសន្យារបស់ខ្លួន។ នេះក៏ព្រោះតែកន្លងមក គម្រោងរបស់ឥណ្ឌានៅនេប៉ាល់ហាក់ដំណើរការយឺតៗ ខុសពីគម្រោងរបស់ចិនដែលមានល្បឿនលឿន។ ទំនាក់ទំនងឥណ្ឌា និងនេប៉ាល់ ធ្លាក់ចុះខ្លាំងនៅឆ្នាំ២០១៥ បន្ទាប់ពីក្រុងកដ្ឋមណ្ឌូបានអនុម័តច្បាប់រដ្ឋធម្មនុញ្ញថ្មី ដែលនាំទៅដល់បាតុកម្មនៅភាគត្បូងរហូតមានការបិទព្រំដែន។ នេប៉ាល់បានបន្ទោសឥណ្ឌាថាបានបិទព្រំដែនដែលធ្វើឲ្យនេប៉ាល់ជួបបញ្ហាខ្វះខាតប្រេង និងទំនិញចាំបាច់ ស្របពេលដែលនេប៉ាល់កំពុងស្រោចស្រង់ប្រទេសពីរញ្ជួយដីធ្ងន់ធ្ងរនៅឆ្នាំដដែល៕	នៅថ្ងៃទី១១ ខែឧសភា នាយករដ្ឋមន្ត្រីឥណ្ឌា នារិន្ទ្រា ម៉ូឌី បានទៅដល់ទឹកដីនេប៉ាល់ហើយក្នុងទស្សនកិច្ចពីរថ្ងៃ។ ទស្សនកិច្ចនេះមានគោលដៅពង្រឹងទំនាក់ទំនងជាមួយប្រទេសជិតខាងមួយនៅតំបន់ជួរភ្នំហិមាល័យនេះ ស្របពេលដែលចិនក៏បានចូលទៅពង្រីកទំនាក់ទំនងដូចគ្នាដែរនោះ។ យក្សឥណ្ឌាមិនសូវសប្បាយចិត្តឡើយចំពោះសកម្មភាពរបស់យក្សចិននៅក្នុងតំបន់ដែលខ្លួនចាត់ទុកដែនឥទ្ធិពលរបស់ខ្លួននោះ។
ដោយសារកត្តាអាយុកាល ធ្វើឱ្យថ្មមួយចំនួននៃដំបូលខ្លោងទ្វារខាងកើតប្រាសាទអង្គរវត្តនៅជ្រុងឦសានពុកផុយ។ អាជ្ញាធរជាតិអប្សរា តាមរយៈក្រុមការងារអភិរក្សបានសិក្សា និងចុងក្រោយធ្វើការរុះរើថ្មដំបូលខ្លោងទ្វារនេះដើម្បីរៀបចំជួសជុលឡើងវិញ។ ពិធីសែនព្រេនតាមបែបជំនឿសាសនាមុនការជួសជុល ត្រូវបានរៀបចំឡើង ដើម្បីសុំសេចក្តីសុខក្នុងការរុះរើដំបូលខ្លោងទ្វារខាងកើត។ នាពិធីនោះ លោក ឃាម មុនី មន្ត្រីបច្ចេកទេសរបស់នាយកដ្ឋានអភិរក្សប្រាសាទ និងបុរាណវិទ្យា បានឱ្យដឹងថា ក្រុមការងារចាប់ផ្ដើមរុះរើថ្មដំបូលកណ្ដាលខ្លោងទ្វារខាងកើតនៃប្រាសាទអង្គរវត្តនេះ ដោយសារតែថ្មនៅទិសឦសានបែកជាច្រើនបំណែក និងបាក់ធ្លាក់ដោយអន្លើ។ លោក មុនី បន្តថា ដំបូលនេះ គឺជាអ័ក្សខ្វែងនៃដំបូលទាំងមូល ដែលត្រូវទ្រនូវរចនាសម្ពន្ធរបស់ដំបូលទាំងអស់ បើកាលណាធ្លាក់បាក់ គឺមានបញ្ហា មិនអាចឱ្យជួសជុលដំបូលទាំងអស់បានទេ ហើយក៏អាចធ្វើឱ្យប៉ះពាល់ដល់ជ្រុងឬជញ្ជាំងដទៃទៀតដែលនៅជុំវិញដែរ។ លោក ឃាម មុនី បន្តទៀតថា ដោយសារតែអាយុកាលនៃសំណង់ បានធ្វើឱ្យថ្មមួយចំនួនពុកផុយ និងមានការខូចខាតនូវរចនាសម្ពន្ធរបស់ដំបូល ដោយដុំថ្មខ្លះក្រៀកចេញពីគ្នា និងមានប្រហោងផងដែរ។ ក្នុងលក្ខណៈដូចនេះ គឺគេត្រូវរើថ្មដំបូលដូរថ្មី១ដុំ និងប៉ះថ្មបែកមួយចំនួន រួចរៀបបញ្ចូលពង្រឹងជ្រុងឦសាននោះឡើងវិញ។ គួរបញ្ជាក់ថា ការជួសជុលនេះ ក៏ដើម្បីបើកឱកាសឱ្យទេសចរចូលទស្សនាបានប្រក្រតីវិញផងដែរ ខណៈដែលកន្លងមក ទីនេះមានការទល់ទ្រ និងពុំអនុញ្ញាតឱ្យចូលទស្សនាឡើយ៕	សៀមរាប៖ អាជ្ញាធរជាតិអប្សរាបាននិងកំពុងជួសជុលដំបូលខ្លោងទ្វារខាងកើតប្រាសាទអង្គរវត្ត ឡើងវិញ បន្ទាប់ពីសិក្សា និងស្ថានភាពប្រឈមខ្លាំងនៅទីតាំងបុរាណដ្ឋានមួយនេះ។
បាតុករមានកំហឹងច្រើនរយនាក់ដែលគាំទ្រគណបក្ស Wadani Party បានធ្វើបាតុកម្មតាមផ្លូវសំខាន់ៗនៅក្នុងទីក្រុងសំខាន់ៗ ដោយមានដាក់រនាំងបិទផ្លូវ ដុតកង់ឡាន និងគប់ឡាននិងដុំថ្ម និងបំផ្លាញកន្លែងរកស៊ីនានា ដើម្បីប្រឆាំងនឹងការលួចបន្លំក្នុងការបោះឆ្នោតដែលមានការចោទប្រកាន់នេះ។ មនុស្សម្នាក់បានត្រូវបាញ់សម្លាប់ក្នុងការបះបោរដោយហិង្សានៅទីក្រុង Hargeisa ហើយម្នាក់ទៀតបានស្លាប់នៅក្រុង Burao ។ នៅក្រុង Erigavo ដែលជាទីក្រុងធំបំផុតនៅតំបន់ Sanaag ភាគឦសាន បាតុករក៏បានប៉ះទង្គិចជាមួយប៉ូលិសផងដែរ។ ប៉ូលិសសាធារណរដ្ឋ Somaliland គឺលោកឧត្តមសេនីយ៍ Abdilahi Fadal Iman បានព្រមានថា អ្នកនយោបាយមិនត្រូវអុចអាលអំពើហិង្សានោះទេ។ លោក Iman និយាយតាមសម្តីដើមថា៖ «យើងអំពាវនាវឲ្យគ្រប់ៗគ្នារក្សាភាពស្ងប់ស្ងាត់ និងការពារសន្តិភាព ហើយខ្ញុំសូមព្រមានអ្នកដែលបង្កចលាចល និងការយល់ច្រឡំក្នុងចំណោមសាធារណជន ហើយត្រូវចៀសវាងអ្វីដែលអាចប៉ះពាល់ស្ថិរភាពរបស់សាធារណរដ្ឋ Somaliland៕ សូមចុចទៅប្រភពដើម VOA ត្រង់នេះ	យ៉ាងតិចមានមនុស្ស២នាក់បានស្លាប់ក្នុងអំពើហិង្សាក្រោយការបោះឆ្នោតកាលពីថ្ងៃព្រហស្បតិ៍ នៅក្នុងតំបន់ Somaliland ដែលជាសាធារណរដ្ឋបំបែករដ្ឋនេះ ក្រោយពីគណបក្សប្រឆាំងមួយនៃគណបក្សប្រឆាំងពីរបានប្រកាសថា មានភាពមិនប្រក្រតីច្រើន។
សម្ដេច ហ៊ុន ម៉ាណែត បានថ្លែងថា ស្ត្រីនៅក្នុងពិភពលោក កំពុងរងការគាបសង្កត់ពីកត្តាផ្សេងៗ ដូចជា កត្តាប្រពៃណី, កត្តាសេដ្ឋកិច្ច និងកត្តានៃកង្វះការយល់ដឹង។ បើតាមសម្ដេច ស្រ្តីរាប់លាននាក់លើពិភពលោក ត្រូវបានរារាំងមិនឱ្យទទួលបាននូវឱកាសក្នុងការអភិវឌ្ឍខ្លួនឯង និងចូលរួមក្នុងសកម្មភាពសង្គម-សេដ្ឋកិច្ច ឱ្យបានពេញសក្តានុពលរបស់ខ្លួន។ «សម្រាប់ខ្ញុំ នេះគឺជាការខាតបង់ដ៏គួរឱ្យសោកស្តាយនៃមូលធនមនុស្ស ដែលជាកម្លាំងចលករដ៏រឹង មាំ ប្រកបដោយចីរភាព សម្រាប់សង្គមជាតិ ប្រសិនពួកគាត់ទទួលបានឱកាសពេញលេញ »។ នេះបើតាមនាយករដ្ឋមន្រ្តីកម្ពុជា ដែលយល់ឃើញថា ពិភពលោកនឹងកាន់តែសុវត្ថិភាព ស្រស់បំព្រងនិងកក់ក្តៅជាងមុន ប្រសិនមានស្រ្តីក្លាយជាអ្នកដឹកនាំកាន់តែច្រើន។ រាជរដ្ឋាភិបាលកម្ពុជាបានកំណត់សមភាពយេនឌ័រ និងការបង្កើនភាពអង់អាចដល់ស្ត្រី និងក្មេងស្រីនៅគ្រប់វិស័យ ជាអាទិភាពនៅក្នុងរបៀបវារៈគោលនយោបាយរបស់ខ្លួន តាមរយៈយុទ្ធសាស្ត្របញ្ចកោណ-ដំណាក់កាលទី១។ សម្ដេចនាយករដ្ឋមន្រ្តី បានបន្ថែមថា៖« យើងនឹងពង្រឹងភាពជាពលរដ្ឋក្នុងសង្គម ដែលមាន អារ្យធម៌ខ្ពស់ ប្រកបដោយសីលធម៌ សមធម៌ និងបរិយាបន្ន ដែលក្នុងនោះ ស្ត្រីគឺជាស្នូល។ យើងនឹងជំរុញការចូលរួមរបស់យុវតី នៅក្នុងការកំណត់ជោគវាសនារបស់ប្រទេសជាតិ ដែលមានសមាគមកាយរឹទ្ធនារីនេះ ជាយន្តការ» ។ ជាមួយគ្នានេះ រដ្ឋាភិបាល នឹងបង្កើនសមាមាត្ររបស់ស្ត្រី ក្នុងការចូលរួមឱ្យបានជាអតិបរមានៅក្នុងស្ថាប័នជាតិ ,ការពង្រឹង និងការពារសិទ្ធិការងាររបស់ស្ត្រី និងការបន្តដំឡើងតួនាទីរបស់ស្ត្រី ក្នុងការធ្វើសេចក្តីសម្រេចចិត្តនៅគ្រប់កម្រិត នៃអង្គភាព និងស្ថាប័ននានា។ សម្តេចធិបតី ហ៊ុន ម៉ាណែត អំពាវនាវដល់គ្រប់រដ្ឋាភិបាល និងបណ្តាភាគីពាក់ព័ន្ធទាំងអស់ គាំទ្រ និងចូលរួមជាមួយចលនានៃសមាគមកាយឫទ្ធិនារី ដើម្បីជំរុញឱ្យបេសកកម្មដ៏ថ្លៃថ្លាទាំងនេះ សម្រេចបានដោយជោគជ័យ។	បើមានស្តី្រក្លាយជាមេដឹកនាំកាន់តែច្រើននោះ ពិភពលោកនឹងមានសុវត្ថិភាព ស្រស់បំព្រង និងកក់ក្តៅជាងមុន ។ នេះជាការយល់ឃើញរបស់សម្ដេចនាយករដ្ឋមន្រ្តី ហ៊ុន ម៉ាណែត ដែលបានថ្លែងសន្ទរកថា មហានៅក្នុងមហាសន្និបាតលើកទី៧ មិត្តកាយឫទ្ធិនារីតំបន់អាស៊ីប៉ាស៊ីហ្វិក ដែលរៀបចំឡើងលើទឹកដីសៀមរាបអង្គរពីថ្ងៃទី៥ ដល់ទី៧ ខែវិច្ឆិកា ឆ្នាំ២០២៣ ប្រព្រឹត្តទៅក្រោមប្រធានបទ «ស្រមៃមើលឱកាស៖ ផ្តល់អំណាចដល់ កុមារី និងយុវតី (Imagine Possibilities)»។
កូនសត្វឆ្មាដាវចំនួន៣ក្បាល កូនសត្វអកពស់ព្រៃចំនួន១ក្បាល និងកូនសត្វកេងកងតូចចំនួន២ក្បាល ត្រូវបានអង្គការជីវិតសត្វស្លាបកម្ពុជា-គម្រោងលំផាត់ ប្រគល់ឱ្យក្រុមសង្រ្គោះសត្វព្រៃរហ័ស ដើម្បីថែបំប៉ន និងស្តារនិតិសម្បទារ នៅមជ្ឈមណ្ឌលសង្រ្គោះសត្វព្រៃភ្នំតាម៉ៅ មុនពេលប្រលែងចូលនៅដែនជម្រកសត្វព្រៃលំផាត់វិញ។ លោក ប៊ូ វរសក្ស នាយកកម្មវិធីនៃអង្គការជីវិតសត្វស្លាបអន្តរជាតិប្រចាំនៅកម្ពុជា បានបញ្ជាក់ថា សត្វព្រៃទាំងនេះ ឧទ្យាននុរក្សទទួលបានពីពលរដ្ឋ និងរឹបអូសពីអ្នកបរបាញ់ នៅដែនជម្រកសត្វព្រៃលំផាត់ ។ លោក ប៊ូ វរសក្ស បន្ថែមថា ដោយសារសត្វព្រៃទាំងនេះ នៅតូចៗ និងត្រូវការពិនិត្យពីរបួស និងពិនិត្យពីបញ្ហាផ្សេង ដូច្នេះលោក ត្រូវប្រគលឱ្យមជ្ឈមណ្ឌលសង្រ្គោះសត្វព្រៃភ្នំតាម៉ៅ ថែទាំឱ្យសត្វទាំងនោះមានសុខភាពល្អសិន ទើបប្រលែងចូលព្រៃវិញ។ ពីរូបភាពពី BirdLife International Cambodia Programme « ពួកយើងជាអ្នកថែរក្សានិងអភិរក្ស ចេះតែជំនាញសង្គ្រោះបឋមដល់សត្វតែប៉ុណ្ណោះ មិនមានជំនាញច្បាស់ដូចក្រុមស្តារនិតិសម្បទារនៅមជ្ឈមណ្ឌលសង្រ្គោះសត្វព្រៃភ្នំតាម៉ៅទេ។ ហេតុនេះ បានជាយើងត្រូវបញ្ជូនសត្វទាំងនោះទៅឱ្យអ្នកជំនាញសិក្សា និងមើលថែបន្ត »។ នេះជាការពន្យល់របស់ លោក ប៊ូ វរសក្ស ។ ថ្លែងប្រាប់សារព័ត៌មានថ្មីៗ២៥តាមទូរសព្ទ នាយកកម្មវិធីនៃអង្គការជីវិតសត្វស្លាបអន្តរជាតិប្រចាំនៅកម្ពុជារូបនេះមិនទាន់អាចកំណត់រយៈពេលនៃការប្រលែងសត្វនេះចូលព្រៃវិញទេ ដោយលោកថា ក្រុមអ្នកជំនាញកំពុងតាមដានពីស្ថានភាពសុខភាពសត្វទាំងនោះសិន ៕ រូបភាពពីរូបភាពពី BirdLife International Cambodia Programme រូបភាពពីរូបភាពពី BirdLife International Cambodia Programme រូបភាពពីរូបភាពពី BirdLife International Cambodia Programme	ដោយ៖ ប៉ូ សុភា
នាថ្ងៃទី២ ខែមិថុនានេះ លោក ខេង យ័ន បានចុះទៅកន្លែងលក់ដូររបស់អាជីវករ នៅក្នុងផ្សារក្តាម ដើម្បីដើរពិនិត្យភ្នែកជញ្ជីងដែលគ្មានស្លាកសញ្ញាស្តង់ដា និងរឹបអូសជញ្ជីងថ្លឹងមិនគ្រប់ចំនួន។ ជាមួយគ្នានេះ លោក ក៏កំពុងស្វែងរកអ្នកដែលតែងហៅភ្ញៀវតាមផ្លូវ ដើម្បីណែនាំកុំឱ្យប្រព្រឹត្តិសកម្មភាពបែបនេះបន្តទៀត។ លោក ខេង យ័ន រដ្ឋបាលក្រុងកែប ចុះណែនាំដល់អាជីវករនៅផ្សារក្តាម។ រូបភាព៖ ហ្វេសប៊ុកលោក ខេង យ័ន។ រដ្ឋបាលក្រុងរូបនេះ បានលើកឡើងថា អាជីវករទាំងអស់ត្រូវថ្លឹងឱ្យគ្រប់គីឡូក្រាម។ រដ្ឋបាលក្រុង នឹងចាត់វិធានការ សម្រាប់អ្នកដើរហៅភ្ញៀវតាមផ្លូវ ដោយបិទប៉ាណូផ្សព្វផ្សាយចំពោះបុគ្គលណាដែល មិនគោរពវិធានការរបស់ខេត្ត។ ដោយឡែក អាជីវករមួយចំនួនដែលមិនសហការត្រូវធ្វើកិច្ចសន្យាបញ្ឈប់ការលក់ និងពិន័យតាមច្បាប់។ «អ្នកលក់ដូរសុំកុំស៊ីភ្នែកជញ្ជីងគេ អ្នកខ្លះថ្លឹងមិនគ្រប់ក៏មាន។ បើលក់តម្លៃថ្ងៃ តែត្រូវលក់ទំនិញល្អឱ្យគេដូចគ្នា។ កន្លងមក ទេសចរបានប្តឹងពីការលក់បន្លំភ្នែកជញ្ជីង នេះក៏ជាកន្លែងមួយដែលធ្វើឱ្យផ្សារក្តាមបាត់បង់ភ្ញៀវ ជាពិសេសមុខមាត់ខេត្តកែបទាំងមូល។ ខ្ញុំសុំឱ្យអាជីវករ បញ្ឈប់សកម្មភាពទាំងអស់នេះកុំឱ្យមានបន្តទៀត។» លោក ខេង យ័ន រដ្ឋបាលក្រុងកែបបញ្ជាក់ប្រាប់អាជីវកម្មនៅផ្សារក្តាមដូច្នេះ។ សូមបញ្ជាក់ថា កន្លងមករដ្ឋបាលក្រុងកែប តែងផ្សព្វផ្សាយដល់អាជីវករនៅផ្សារក្តាមនេះ ជាច្រើនលើកមកហើយ តែករណីខាងលើនៅតែបន្តកើតមានមិនចេះចប់។ ចំណែក ទេសចរទៅកម្សាន្តនៅក្រុងកែប ក៏បានសម្តែងការមិនពេញចិត្តចំពោះការលក់ដូររបស់អាជីវករមួយចំនួននៅផ្សារក្តាម ដែលថ្លឹងមិនគ្រប់គីឡូក្រាមផងដែរ៕	ភ្នំពេញ៖ រដ្ឋបាលក្រុងកែប សហការជាមួយមន្ទីរឧស្សាហកម្ម ចុះពិនិត្យនៅទីតាំងផ្សារក្តាម ដើម្បីណែនាំដល់អាជីវករ ឲ្យឈប់ដំឡើងថ្លៃទំនិញ និងកែតម្រូវសណ្ដាប់ធ្លាប់ក្នុងការលក់ដូរនៅផ្សារនេះ។ ទន្ទឹមនឹងនោះ លោក ខេង យ័ន រដ្ឋបាលក្រុងកែប ក៏បានទទូចឱ្យអាជីវករនៅផ្សារក្តាមឈប់បន្លំភ្នែកជញ្ជីង និងហៅភ្ញៀវតាមផ្លូវ ដើម្បីរក្សាកេរ្តិ៍ឈ្មោះខេត្តទាំងមូល ។
អត្ថបទទាក់ទង ក្រសួងការបរទេសអាម៉េរិក បើកភ្លើងបៃតងលក់អាវុធជាថ្មីដល់តៃវ៉ាន់តម្លៃ៦១៩លានដុល្លារ ក្រសួងការបរទេសអាម៉េរិក នៅពេលកន្លងមក បានឯកភាពលក់អាវុធជាថ្មីដល់កោះតៃវ៉ាន់ ក្នុងទំហំ៦១៩លានដុល្លារ។ អាវុធទាំងនោះរួមមាន មីស៊ីលប្រឆាំងយន្តហោះបាញ់ពីអាកាសទៅអាកាសចម្ងាយមធ្យម (AMRAAM) ចំនួន ២០០ដើម និងមីស៊ីល AGM-88B ១០០ដើម។ ក្រោយការផ្តល់ភ្លើងបៃតងនេះ ក្រសួងការបរទេសចិន បានជំទាស់យ៉ាងខ្លាំង និងជំរុញឱ្យរដ្ឋាភិបាលក្រុងវ៉ាស៊ីនតោន គោរពគោលការណ៍ចិនតែមួយ និងកិច្ចព្រមព្រៀងដែលប្រទេសទាំងពីរមានជាមួយគ្នា។ «យើងជំរុញឱ្យអាម៉េរិកគោរពគោលការណ៍ចិនតែមួយ, កិច្ចព្រមព្រៀងរួមគ្នាចំនួន ៣, បញ្ឈប់ការលក់អាវុធ និងកិច្ចសន្យាយោធាជាមួយតៃវ៉ាន់»។ លោកស្រី Mao Ning បានផ្តល់ចម្លើយបែបនេះទៅកាន់សំណួរអ្នកសារព័ត៌មាន ដែលបានសួរជុំវិញការលក់អាវុធរបស់អាម៉េរិក ក្នុងសន្និសីទសារព័ត៌មាន នៅថ្ងៃទី២ ខែមីនា។ ទន្ទឹមនេះ មន្រ្តីការបរទេសការបរទេសចិន បានព្រមានយ៉ាងខ្លាំងៗថា រដ្ឋាភិបាលក្រុងប៉េកាំង នឹងចាត់វិធានការឱ្យបានមុតមាំ ដើម្បីការពារអធិបតេយ្យ និងផលប្រយោជន៍សន្តិសុខរបស់ខ្លួន។ យ៉ាងណាមិញ មន្រ្តីក្រសួងការបរទេសចិនរូបនេះ មិនបានបញ្ជាក់ឱ្យបានច្បាស់លាស់ឡើយ ថាតើចំណាត់ការនោះមានលក្ខណៈបែបណា។ កន្លងមក ក្រុងប៉េកាំង បានដាក់ទណ្ឌកម្មលើក្រុមហ៊ុនលក់អាវុធអាម៉េរិកជាបន្តបន្ទាប់ ក្រោមហេតុផលលក់អាវុធឱ្យកោះតៃវ៉ាន់។ ដោយអាម៉េរិកនៅតែបន្តលក់អាវុធឱ្យកោះតៃវ៉ាន់ លោកស្រី Mao បានបន្ថែមថា តៃវ៉ាន់ជាផ្នែកមួយរបស់ចិន ដែលមិនអាចកាត់ផ្តាច់បាន ហើយការព្យាយាមប្រើប្រាស់តៃវ៉ាន់ពីសំណាក់អាម៉េរិក ដើម្បីកៀបសង្កត់ចិន ជាដើមចមនៃភាពតានតឹងនៅច្រកសមុទ្រតៃវ៉ាន់។ សូមបញ្ជាក់ថា អាម៉េរិក មិនមានទំនាក់ទំនងការទូតជាផ្លូវការជាមួយតៃវ៉ាន់ឡើយ ប៉ុន្តែប្រទេសមហាអំណាចមួយនេះ អាចលក់អាវុធឱ្យក្រុងតៃប៉ិបាន ដើម្បីការពារខ្លួនពីការវាយប្រហារ ដោយផ្អែកលើច្បាប់ទំនាក់ទំនងតៃវ៉ាន់ ឆ្នាំ១៩៧៩៕	អ្នកនាំពាក្យក្រសួងការបរទេសចិន លោកស្រី Mao Ning នៅថ្ងៃទី២ ខែមីនា បានព្រមានចាត់វិធានការយ៉ាងមុតមាំ ចំពោះការលក់អាវុធពីសំណាក់ក្រុងវ៉ាស៊ីនតោនឱ្យក្រុងតៃប៉ិ។ បើតាមមន្រ្តីក្រសួងការបរទេសចិនរូបនេះ ការលក់អាវុធឱ្យកោះតៃវ៉ាន់ ជាការបំពានគោលការណ៍ចិនតែមួយ។
លោក សំ លាងទ្រី អនុប្រធានរៀបចំព្រឹត្តិការណ៍ «ព្រះវិហារសង្រា្កន្តកោះកែរ» បានប្រាប់សារព័ត៌មានថ្មីៗថា គោលបំណងដែលខេត្តព្រះវិហាររៀបចំព្រឹត្តិការណ៍នេះ គឺក្នុងន័យជួយផ្សព្វផ្សាយសម្បត្តិវប្បធម៌ជាតិ និងបង្ហាញពីភាពរីកចម្រើនរបស់ខេត្តព្រះវិហារ។ លោក សំ លាងទ្រី យល់ថា ព្រឹត្តិ្កការណ៍នេះ អាចរួមចំណែកអភិរក្សប្រាសាទកោះកែរ។ «មូលហេតុដែលយើងរៀបចំសង្ក្រាន្តនៅប្រាសាទកោះកែរ គឺយើងមានគោលបំណងធំគឺចង់ឲ្យពលរដ្ឋខ្មែរបានស្គាល់ ដោយសារក្រសួងវប្បធម៌ និងវិចិត្រសិល្បៈ មានបំណងដាក់ប្រាសាទកោះកែរនេះទៅជាបេតិកភណ្ឌពិភពលោកនារយៈពេលខាងមុខនេះ»។ នេះជាការបញ្ជាក់របស់លោក សំ លាងទ្រី។ រូបភាពពី លោក សំ លាងទ្រី អនុប្រធានទទូលបន្ទុករៀបចំព្រឹត្តិការណ៍«ព្រះវិហារសង្រ្កាន្តកោះកែរ» បើតាមអនុប្រធានរៀបចំព្រឹត្តិការណ៍«ព្រះវិហារសង្រា្កន្តកោះកែរ» ប្រាសាទកោះកែរ គឺជាប្រាសាទដែលមានទីឆ្លាធំទូលាយដែលងាយស្រួលក្នុងការបង្កើតផ្ទាំងទស្សនីយភាពសប្បាយៗដូចជា ការលេងល្បែងប្រជាប្រិយខ្មែរគ្រប់ប្រភេទ, ការរាំកម្សាន្ត, កម្មវិធីប្រគុំតន្ត្រី, ល្បែងវៃខែល និងទម្រង់សិល្បៈបែបបុរាណដែលសម្តែងដោយជនជាតិភាគតិច និងមានបទចម្រៀងដែលទាក់ទងនឹងខេត្តព្រះវិហារ។ «ព្រះវិហារសង្ក្រាន្តកោះកែរ» ជាព្រឹត្តិការណ៍ដែលបានរៀបចំជាទ្រង់ទ្រាយធំអស់រយៈពេលឆ្នាំ២ហើយ ដោយឆ្នាំមុន មានអ្នកចូលរួមប្រមាណជិត១ម៉ឺននាក់ សម្រាប់ឆ្នាំនេះផងដែរ លោក សំ លាងទ្រី សង្ឃឹមថានឹងទាក់ទាញភ្ញៀវទេសចរទៅចូលរួមកាន់តែច្រើនជាងមុន៕	ភ្នំពេញ៖ អភិបាលខេត្តព្រះវិហារ សហការជាមួយអាជ្ញាធរជាតិព្រះវិហារ និងសហភាពសហព័ន្ធយុវជនកម្ពុជា រៀបចំព្រឹត្តិការណ៍ «ព្រះវិហារសង្ក្រាន្តកោះកែរ» ជាលើកទី២។ ព្រឹត្តិការណ៍ជាលក្ខណៈទ្រង់ទ្រាយធំនេះ ធ្វើឡើងនៅថ្ងៃទី១៤-១៦ ខែមេសា នៅបរិវេណប្រាសាទកោះកែរ ឃុំស្រយង់ ស្រុកគូលេន ខេត្តព្រះវិហារ ដើម្បីថែរក្សាកេរិ៍្តមរតកខ្មែរដែលបានបន្សល់ទុក។
ប្រូម៉ូសិននេះមានរយៈពេល 3 ខែ គឺនឹងចាប់ផ្តើមចាប់ពីថ្ងៃទី១ ខែកញ្ញា ឆ្នាំ២០១៩ រហូតដល់ ថ្ងៃទី៣០ ខែវិច្ឆិកា ឆ្នាំ២០១៩។ ដើម្បីអាចចូលរួមក្នុងកម្មវិធីនេះ អតិថិជនគ្រាន់តែបង់វិក្កយបត្រណាមួយ តាមរយៈតារាផេ App ឬ ភ្នាក់ងារតារាផេ នោះអតិថិជន នឹងមានឱកាសចូលរួមក្នុងការចាប់រង្វាន់ប្រចាំខែ ដោយស្វ័យប្រវត្តិ។ សេវាកម្ម ដែលមានសុពលភាពចូលរួមក្នុងការចាប់រង្វាន់ប្រចាំខែ រួមមាន៖ 1. សេវាទូទាត់វិក្កយបត្រទឹក-ភ្លើង(ដៃគូសហការរួមមាន៖ រដ្ឋាករទឹកស្វយ័តក្រុងភ្នំពេញ, រដ្ឋាករទឹកស្វយ័តសៀមរាប, និងដៃគូសេវាកររបស់តារាផេ នៅគ្រប់ទីរួមខេត្ត-ក្រុង ទូទាំងប្រទេស)។ 2. ការបង់ថ្លៃសេវាសាធារណៈ ទៅកាន់ក្រសួងសាធារណការ និងដឹកជញ្ជូន 3. សេវាសងប្រាក់កម្ចីទៅកាន់គ្រឹះស្ថានហិរញ្ញវត្ថុ (ធនាគារ កាណាឌីយ៉ា, ធនាគារ ប្រៃសណីយ៍កម្ពុជា, គ្រឹះស្ថាន ហ្វូណន មីក្រូហិរញ្ញវត្ថុ)។ 4. សេវាបង់បុព្វលាភ ទៅកាន់ក្រុមហ៊ុនធានារ៉ាប់រង (ក្រុមហ៊ុនធានារ៉ាប់រងអាយុជីវិត សុវណ្ណាភូមិ ឡាយហ្វ៍ និងក្រុមហ៊ុនធានារ៉ាប់រង BIMA)។ 5. និងសេវាបង់វិក្កយបត្រដទៃទៀត រីឯរង្វាន់ក្នុងកម្មវិធីប្រូម៉ូសិននេះវិញ រួមមានរង្វាន់ធំ ម៉ូតូ Zoomer X ចំនួន 1 រង្វាន់, ទូរទស្សន៍ Samsung Smart TV 32 ចំនួន ៣ រង្វាន់, ទូរស័ព្ទដៃ Samsung A70 ចំនួន ៣រង្វាន់, Power Bank ចំនួន ៣ រង្វាន់, កង្ហារបញ្ឈរចំនួន 5 រង្វាន់, ប័ណ្ណសាច់ប្រាក់ 10 ម៉ឺនរៀល ចំនួន 10 រង្វាន់, កាបូបស្ពាយ Xiaomi ដ៏ស្រស់ស្អាត ចំនួន 15 រង្វាន់ និងកាដូពិសេសចំនួន 15 រង្វាន់ផ្សេងទៀត សរុប 55 រង្វាន់។ ការចាប់ឆ្នោតផ្សងសំណាង នឹងប្រព្រឹត្តទៅចំនួន 3 លើក៖ 1. ការចាប់រង្វាន់លើកទី1៖ ប្រព្រឹត្តទៅនៅថ្ងៃទី5 ខែតុលា ឆ្នាំ2019 (ចំពោះប្រតិបត្តិការ ឬ ការបង់វិក្កយបត្រ គិតចាប់ពីថ្ងៃទី1 ដល់ 30 ខែកញ្ញា ឆ្នាំ 2019)។ 2. ការចាប់រង្វាន់លើកទី2៖ ប្រព្រឹត្តទៅនៅថ្ងៃទី5 ខែវិច្ឆិកា ឆ្នាំ2019 (ចំពោះប្រតិបត្តិការ ឬការបង់វិក្កយបត្រ គិតចាប់ពីថ្ងៃទី1 ដល់ 31 ខែតុលា ឆ្នាំ 2019)។ 3. ការចាប់រង្វាន់ធំ លើកទី3៖ ប្រព្រឹត្តទៅនៅថ្ងៃទី5 ខែធ្នូ ឆ្នាំ2019 (ចំពោះប្រតិបត្តិការ ឬ ការបង់វិក្កយបត្រ គិតចាប់ពីថ្ងៃទី1 ដល់ 30 ខែវិច្ឆិកា ឆ្នាំ 2019)។ គួរបញ្ជាក់ថា កម្មវិធី «បង់វិក្កយបត្រ ឈ្នះរង្វាន់» មានសុពលភាពចំពោះទាំងអតិថិជន តារាផេ ក៏ដូចជាសាធារណជនទូទៅ មិនថាអតិថិជនដែលមានគណនី E-Wallet តារាផេ ឬ ពុំទាន់មានគណនី E-Wallet ឡើយ។ តារាផេ សូមរក្សាសិទ្ធិ ក្នុងការបញ្ឈប់ការចាប់រង្វាន់ ឬប្រូម៉ូសិននានា ដោយមិនចាំបាច់ជូនដំណឹងដល់អតិថិជនជាមុនឡើយ ក្នុងករណីចាំបាច់ណាមួយ។ (លក្ខខណ្ឌផ្សេងៗត្រូវបានអនុវត្ត) សម្រាប់ព័ត៌មានលម្អិតពីលក្ខខណ្ឌចូលរួម សូមចូលទៅកាន់លីងខាងក្រោម៖https://bit.ly/2L1Jo8M សម្រាប់ព័ត៌មានបន្ថែម សូមផ្ញើសារទៅកាន់ប្រអប់សារយើងខ្ញុំ តាមទំព័រហ្វេសប៊ុកផ្លូវការរបស់តារាផេ ឬ ទាក់ទងមកកាន់លេខទូរស័ព្ទ 081 799 888។ មិនទាន់មានកម្មវិធីតារាផេ App មែនទេ? សូមទាញយកឥឡូវនេះ តាមលីងខាងក្រោម សម្រាប់ប្រព័ន្ធប្រតិបត្តិការ Android និង iOS៖ https://goo.gl/7tvY1E តារាផេ រហ័ស សុវត្ថិភាព គ្រប់ទីកន្លែង៕ (អត្ថបទពាណិជ្ជកម្ម)	ដើម្បីអបអរសាទរពិធីបុណ្យភ្ជុំបិណ្ឌ ដែលឈានមកដល់ក្នុងពេលដ៏ខ្លីខាងមុខនេះ ក៏ដូចជាឆ្លៀតឱកាសថ្លែងអំណរគុណដល់អតិថិជន ដែលតែងតែគាំទ្រ និងប្រើប្រាស់សេវាកម្មរបស់ខ្លួនផងនោះ ក្រុមហ៊ុន តារាផេ បានដាក់ចេញនូវប្រូម៉ូសិនដ៏ធំសម្បើម គឺកម្មវិធី«បង់វិក្កយបត្រ ឈ្នះរង្វាន់»។ កម្មវិធីនេះ នឹងផ្តល់ជូនអតិថិជនដែលប្រើប្រាស់ សេវាកម្មតារាផេ ទាំងអស់ នូវឱកាសឈ្នះរង្វាន់ធំម៉ូតូ Zoomer X ដ៏ថ្មីសន្លាង អមជាមួយនឹងកាដូពិសេសៗដទៃទៀតយ៉ាងច្រើនសន្ធឹកសន្ធាប់ សរុប 55 រង្វាន់ រាល់ពេលអតិថិជនបង់វិក្កយបត្ររបស់ខ្លួន តាមរយៈភ្នាក់ងារតារាផេ ឬកម្មវិធីតារាផេ App។
វចនានុក្រមសម្តេចព្រះសង្ឃរាជ ជួន ណាត បានបញ្ជាក់ពាក្យដែលត្រឹមត្រូវគឺសរសេរជា«អាការ» ដែលមានន័យថា គ្រឿងសម្គាល់, លក្ខណៈសម្គាល់ជាគ្រឿងសង្កេត រូបរាង, ទ្រង់ទ្រាយ, ភិនភេទ, ភិនភាគ, វិធី, បែបបទ, បែបភាព, លំនាំ, ទំនង, ឫកពា, កិរិយា,សភាព, គុណសម្បត្តិ។ ឧទាហរណ៍៖ អាការរោគ, ចេញអាការឲ្យដឹងថាល្អ ឬអាក្រក់៕	សង្កេតឃើញមនុស្សទូទៅនិយមប្រើប្រាស់ពាក្យខុសពីវចនានុក្រមខ្មែរ។ ឧទាហរណ៍ជាក់ស្តែងដូចជាពាក្យ«អាការ»,«អាការៈ» និង«អាការះ»នេះអ៊ីចឹង ដែលតែងឃើញមានអ្នកខ្លះប្រើមិនទាន់ត្រឹមត្រូវនៅឡើយទេ។
កាន់តំណែងទើបបានមួយឆ្នាំ លោក ស៊ូហ្កា យូស៊ីហ៊ីដេ សម្រេចចិត្តមិនចូលរួមប្រជែងតំណែងប្រធានបក្សប្រជាធិបតេយ្យ និងបោះបង់មហិច្ឆតាត្រឡបមកកាន់តំណងជារបស់នាយករដ្ឋមន្ត្រីជប៉ុនទៀត។ ការប្រកាសរបស់លោក ស៊ូហ្កា ធ្វើឡើង ស្របពេលដែលប្រជាប្រិយភាពរបស់រដ្ឋាភិបាលលោកធ្លាក់ចុះខ្លាំង ដោយសារពលរដ្ឋជប៉ុនមិនពេញចិត្តនឹងសមត្ថភាពឆ្លើយតបនិងគ្រប់គ្រងជំងឺកូវីដ-១៩ របស់រដ្ឋាភិបាលនេះ។ មកទល់ពេលនេះ មានតែលោក ហ្វូមីអូ គីស៊ីដា ម្នាក់ប៉ុណ្ណោះដែលប្រកាសចូលរួមជាផ្លូវការការបោះឆ្នោតប្រធាបក្ស LDP ដែលធ្វើនៅថ្ងៃ២៩ ខែកញ្ញា។ ឥស្សរជន៤រូបផ្សេងទៀតដែលត្រូវមើលឃើញថាជាបេក្ខជនសក្ដិសមដែរនោះ មិនទាន់ប្រកាសចូលរួមឡើយ។ ១. ហ្វូមីអូ គីស៊ីដា (Fumio Kishida) លោក គីស៊ីដា វ័យ៦៤ឆ្នាំ ជាអតីតរដ្ឋមន្រ្តីការបរទេសក្នុងរដ្ឋាភិបាលលោក អាបេ ស៊ិនហ្សូ ។ លោក ធ្លាប់ចូលប្រជែងតំណែងប្រធានបក្សកាលពីខែកញ្ញា ឆ្នាំ២០២០ ម្ដងហើយ តែទទួលបានគាំទ្រតិចជាងលោក ស៊ូហ្កា ។ ជាសមាជិកសភាខេត្តហ៊ីរ៉ូស៊ីម៉ា លោក គីស៊ីដា ក៏ជាបេក្ខជនដែលលោក អាបេ ពេញចិត្តផងដែរ។ លោកជាអ្នកនយោបាយមិនប្រកាន់តឹង ស្ងប់ស្ងាត់ មិនសូវចេញមុខឡើយ ហើយខ្វះប្រជាប្រិយភាពក្នុងចំណោមសមាជិកបក្ស។ ២. តារ៉ូ កូណូ (Kono Taro) លោក កូណូ ជាអតីតរដ្ឋមន្រ្តីការបរទេស និងការពារជាតិក្នុងរដ្ឋបាលលោក អាបេ ផងដែរ។ បច្ចុប្បន្នលោក កូណូ ជារដ្ឋមន្រ្តីកំណែទម្រង់រដ្ឋបាល និងទទួលបន្ទុកកម្មវិធីចាក់វ៉ាក់សាំងផងដែរ។ ក្នុងវ័យ៥៨ឆ្នាំ លោក កូណូ ជាអ្នកនយោបាយមានគំនិតឯករាជ្យ កំណែទម្រង់ និងមានមហិច្ឆតាម្នាក់ផងដែរ។ ប៉ុន្តែមួយរយៈចុងក្រោយ លោក មិនសូវបញ្ចេញមតិខ្លាំងដូចមុនឡើយ។ ៣. ស៊ីកេរឹ អ៊ីស៊ីបា (Shigeru Ishiba) ជាអតីតរដ្ឋមន្រ្តីការពារជាតិ លោក អ៊ីស៊ីបា ជាមន្រ្តីដែលមានទំនោរខ្លាំងទៅរកកិច្ចការយោធា។ លោករងការបរាជ័យម្ដងហើយក្នុងការប្រជែងកៅអីប្រធានបក្សកាលពីការបោះឆ្នោតឆ្នាំ២០២០ ដែលលោក ស៊ូហ្កា ជាអ្នកឈ្នះ។ លោកមានប្រជាប្រិយភាពខ្ពស់ក្នុងចំណោមសាធារណជនជប៉ុន ប៉ុន្តែជំហររបស់លោកមិនសូវស្របគ្នានឹងមេដឹកនាំបក្សឯទៀតឡើយ។ លោក អ៊ីស៊ីបា នេះហើយដែលតែងរិះគន់លោក អាបេ មិនដាច់ពីមាត់។ ៤. សាណេ តាកាអ៊ិឈិ (Sanae Takaichi) លោកស្រី តាកាអ៊ិឈិ ស្ថិតក្នុងចំណោមស្ត្រីតិចតួចដែលលេខមុខក្នុងឆាកនយោបាយជប៉ុន។ លោកស្រី ជាមនុស្សជាតិនិយមជ្រុល ហើយតែមានវត្តមានជាញឹកញាប់នៅវិហារយ៉ាស៊ូគីនី។ មានវ័យ៦០ឆ្នាំ លោកស្រីធ្លាប់ជារដ្ឋមន្រ្តីគមនាគមន៍ និងកិច្ចការផ្ទៃក្នុង។ ៥. ហាគឹបុន ស៊ីម៉ូមូរ៉ា (Hakubun Shimomura) លោក ស៊ីម៉ូមូរ៉ា ជាអតីតរដ្ឋមន្រ្តីអប់រំ ហើយសព្វថ្ងៃជាប្រធានផ្នែកគោលនយោបាយរបស់បក្ស LDP ៕	លោក ស៊ូហ្កា យូស៊ីហ៊ីដេ នឹងមិនឈរឈ្មោះសម្រាប់ការបោះឆ្នោតប្រធានបក្សកាន់អំណាចប្រជាធិបតេយ្យសេរី (LDP) ដែលនឹងធ្វើនៅចុងខែកញ្ញានេះឡើយ។ នេះក៏មានន័យថា លោក បោះបង់តំណែងនាយករដ្ឋមន្ត្រីនៅពេលនោះផងដែរ។ នរណា នឹងក្លាយជាប្រធានបក្សថ្មី ហើយបន្តអង្គុយកៅអីនាយករដ្ឋមន្រ្តីជំនួសលោក ស៊ូហ្កា ទៀត?
ប្រទេសវៀតណាម បានទាញយកការវិនិយោគពីក្រុមហ៊ុនបច្ចេកវិទ្យា ដូចជា ក្រុមហ៊ុន សាំសុង (Samsung) និងក្រុមហ៊ុន ហ្វក់ខន់ (FOXCONN) ដែលផលិតផលិតផលនានាផ្គត់ផ្គង់ឱ្យក្រុមហ៊ុនអេបផល (Apple)។ លើសពីនេះ នៅវៀតណាម ក្រុមហ៊ុន Apple ក៏បានផលិតនាឡិកាដៃឆ្លាតវៃ ដែលប្រើបច្ចេកវិទ្យា និងជំនាញខ្ពស់។ សម្ដេច ហ៊ុន សែន និងលោក ង្វៀន ហុងស៊ាន រដ្ឋមន្ត្រីក្រសួងឧស្សាហកម្ម និងពាណិជ្ជកម្មវៀតណាម កំពុងទស្សនាការតាំងពិព័រណ៍ កាលពីថ្ងៃទី ៨ ខែវិច្ឆិកា។ ក្នុងវេទិកាជំរុញការវិនិយោគ និងពាណិជ្ជកម្មកម្ពុជា-វៀតណាម ២០២២ នៅសណ្ឋាគារភ្នំពេញ នាល្ងាចថ្ងៃទី៨វិចិ្ឆកា សម្ដេច ហ៊ុន សែន បានថ្លែងថា៖« កម្ពុជា មានបំណងផ្សារភ្ជាប់ខ្សែច្រវាក់ផលិតកម្មយានយន្ត និងអេឡិចត្រូនិក តាមរយៈការបង្កើនយុទ្ធសាស្រ្តប្រទេសបូក ជាពិសេសជាមួយវៀតណាម ដែលជាជម្រើសទី១របស់វិនិយោគិនបរទេសនៃវិស័យទាំង២ សម្រាប់ផ្លាស់ប្ដូរទីតាំងផលិតកម្ម»។ សម្ដេច ហ៊ុន សែន បានបន្ថែមដូច្នេះ៖ «ខ្ញុំសង្ឃឹមថា កម្ពុជា នឹងទទួលបានគម្រោងវិនិយោគដល់ការផ្គត់ផ្គង់ខ្សែច្រវាក់ផលិតកម្មវិស័យធំៗទាំង២ ជាពិសេស វិស័យអេឡិចត្រូនិកសម្រាប់វៀតណាម»។ សម្ដេច ហ៊ុន សែន ថ្លែងស្វាគមន៍វិនិយោគិនវៀតណាមក្នុងវេទិកាជំរុញការវិនិយោគ និងពាណិជ្ជកម្មកម្ពុជា-វៀតណាម ២០២២ នៅសណ្ឋាគារភ្នំពេញ នាល្ងាចថ្ងៃទី៨វិចិ្ឆកា។ កម្ពុជា ស្វាគមន៍រាល់ការសម្រេចចិត្តដ៏ឆ្លាតវៃរបស់វិនិយោគិនបរទេសទាំងអស់ ជាពិសេសវិនិយោគិនវៀតណាម ដែលបានជ្រើសរើស និងមានបំណងជ្រើសរើសកម្ពុជា ជាគោលដៅវិនិយោគដ៏មានសក្តានុពលខ្ពស់ក្នុងការចាប់ផ្តើម ឬពង្រីកអាជីវកម្មរបស់ខ្លួន។ សម្តេច ហ៊ុន សែន ដែលជាអធិបតីនៃវេទិកាខាងលើ បានអំពាវនាវដល់ធុរជន និងវិនិយោគិនវៀតណាម ឱ្យមកសិក្សាស្វែងយល់បន្ថែមពីសក្តានុពល និងកាលានុវត្តភាពវិនិយោគនៅកម្ពុជា ព្រមទាំងសម្រេចចិត្តបណ្តាក់ទុនវិនិយោគ ឬសហការវិនិយោគរួមគ្នាជាមួយវិនិយោគិនកម្ពុជា ដើម្បីទាញយកប្រយោជន៍ជាអតិបរមា ពីកិច្ចសហប្រតិបត្តិការទ្វេភាគី និងពហុភាគីនានា។ ដើម្បីជំរុញទំនាក់ទំនងពាណិជ្ជកម្មរវាងកម្ពុជា-វៀតណាមឱ្យមានរីកចម្រើនប្រកបដោយនិរន្តរភាព លោក រដ្ឋមន្ត្រីក្រសួងឧស្សាហកម្ម និងពាណិជ្ជកម្មវៀតណាម ទាមទារឱ្យភាគីកម្ពុជាយកចិត្តទុកដាក់លើហេដ្ឋារចនាសម្ព័ន្ធតភ្ជាប់គ្នានៅតំបន់ព្រំដែន ហេដ្ឋារចនាសម្ព័ន្ធទូរគមនាគម, ហេដ្ឋារចនាសម្ព័ន្ធធនាគារ និងហិរញ្ញវត្ថុ ដើម្បីលើកទឹកចិត្តដល់ពាណិជ្ជករឱ្យទៅវិនិយោគនៅតំបន់ព្រំដែន ដែលជួយដល់ការរីកចម្រើនសេដ្ឋកិច្ចប្រទេសទាំងពីរ។ សូមជម្រាបថា ទំហំពាណិជ្ជកម្មរវាងកម្ពុជា-វៀតណាម ហក់ឡើងគួរឱ្យកត់សម្គាល់ក្នុងទំហំពី២,៩២ពាន់លានដុល្លារក្នុងឆ្នាំ២០១៦ កើនដល់៩,៥៤ពាន់លានដុល្លារក្នុងឆ្នាំ២០២១។ ប្រទេសទាំងពីរ រំពឹងខ្ពស់ថានឹងសម្រេចទំហំពាណិជ្ជកម្មរួមគ្នាដល់ជាង១០ពាន់លានដុល្លារ នៅត្រឹមដំណាច់ឆ្នាំ២០២២។ នេះជាការលើកឡើងរបស់លោក ង្វៀន ហុងស៊ាន រដ្ឋមន្ត្រីក្រសួងឧស្សាហកម្ម និងពាណិជ្ជកម្មវៀតណាម៕	ប្រទេសវៀតណាម កំពុងរីកចម្រើនលើវិស័យធំៗចំនួន២ ដូចជា វិស័យផលិតកម្មយានយន្ត និងវិស័យអេឡិចត្រូនិក។ ការរីកចម្រើននេះ ត្រូវបានកម្ពុជាអបអរសាទរយ៉ាងខ្លាំង ហើយកម្ពុជា សង្ឃឹមទទួលបានគម្រោងវិនិយោគពីវិស័យអេឡិចត្រូនិក សម្រាប់វៀតណាម។
ប្រមុខការទូតរុស្ស៊ី លោក ស៊ែហ្គេយ៍ ឡាវរ៉ូវ បានចាប់ផ្តើមទស្សនកិច្ចនៅតំបន់អាម៉េរិកឡាទីន នៅថ្ងៃទី១៧ ខែមេសា ដោយទៅដល់ទឹកដីវ៉េណេស៊ុយអេឡា មុនបន្តទៅគុយបា និងនីការ៉ាហ្កា។ ក្នុងជំនួបជាមួយសមភាគីវ៉េណេស៊ុយអេឡា Yvan Gil នៅក្នុងក្រុងការ៉ាកាស ប្រមុខការទូតរុស្ស៊ី បានលើកឡើងពីទណ្ឌកម្មរបស់ប្រទេសលោកខាងលិច ក្រោយសង្រ្គាមនៅអ៊ុយក្រែនផ្ទុះឡើង រួមទាំងការប្តេជ្ញាប្រឆាំងនឹងសម្ពាធទាំងនោះ។ «វាពិតជាចាំបាច់ក្នុងការរួមគ្នាដើម្បីប្រឆាំងនឹងការប៉ុនប៉ងការដាក់សម្ពាធជាឯកតោភាគីដោយខុសច្បាប់ និងគំរាមរកប្រយោជន៍ពីសំណាក់លោកខាងលិច»។ លោក ឡាវរ៉ូវ បានសង្កត់ធ្ងន់បែបនេះ នៅក្នុងសន្និសីទសារព័ត៌មានរួមគ្នាជាមួយសមភាគីវ៉េណេស៊ុយអេឡា នៅថ្ងៃទី១៨ ខែមេសា ដោយហៅវ៉េណេស៊ុយអេឡា គុយបា និងនីការ៉ាហ្កា ជាប្រទេសជ្រើសយកការដឹកនាំបែបខ្លួនឯង និងមិនរណបប្រទេសដទៃ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ បើតាមប្រមុខការទូតរុស្ស៊ី ប្រទេសមានគោលគំនិតដូចរុស្ស៊ី សុទ្ធតែអាចរកទណ្ឌកម្មពីសំណាក់លោកខាងលិច ដែលប៉ះពាល់ដល់សេដ្ឋកិច្ចខ្លួន។ ចាប់តាំងពីរុស្ស៊ីឈ្លានពានអ៊ុយក្រែន ប្រទេសលោកខាងលិច បានដាក់ទណ្ឌកម្មជាច្រើនលើវិស័យ ហិរញ្ញវត្ថុ ពាណិជ្ជកម្ម ថាមពល និងប្រព័ន្ធផ្សព្វផ្សាយរបស់រុស្ស៊ីជាដើម។ ទន្ទឹមនេះ រដ្ឋមន្រ្តីការបរទេសរុស្ស៊ី ក៏បានជួបជាមួយប្រធានាធិបតីវ៉េណេស៊ុយអេឡា លោក Nicolas Maduro ផង។ តាមរយៈសំណេរលើបណ្តាញសង្គម Twitter ប្រធានាធិបតីនៅអាម៉េរិកឡាទីនរូបនេះ បានសរសេរថា វាជាជំនួបដ៏រីករាយមួយ ដែលជួយពង្រឹងទំនាក់ទំនងទ្វេភាគី។ វ៉េណេស៊ុយអេឡា ជាដៃគូដ៏សំខាន់មួយសម្រាប់រុស្ស៊ី។ កន្លងមក លោក Maduro បានប្រកាសគាំទ្ររដ្ឋាភិបាលក្រុងមូស្គូទាំងមុន និងក្រោយសង្រ្គាមនៅអ៊ុយក្រែនផ្ទុះឡើង។ ចំណែករុស្ស៊ីវិញ ក៏គាំទ្ររដ្ឋាភិបាលក្រុងការ៉ាកាសដែរ ស្របពេលប្រទេសអាម៉េរិកឡាទីនមួយនេះរងទណ្ឌកម្មរបស់អាម៉េរិក។ នៅប្រទេសបន្ទាប់ លោក ឡាវរ៉ូវ នឹងបំពេញទស្សនកិច្ចនៅគុយបា ដែលកំពុងតែប្រឈមនឹងវិបត្តិសេដ្ឋកិច្ចយ៉ាងខ្លាំង មុននឹងបញ្ចប់ទស្សនកិច្ចនៅនីការ៉ាហ្កា ក្នុងថ្ងៃទី២១ ខែមេសាខាងមុខ៕	ពីវ៉េណេស៊ុយអេឡា រដ្ឋមន្រ្តីការបរទេសរុស្ស៊ី លោក ស៊ែហ្គេយ៍ ឡាវរ៉ូវ នៅថ្ងៃទី១៨ ខែមេសា បានជំរុញឱ្យប្រទេសមួយចំនួន ដែលមានទស្សនៈឬ គោលនយោបាយដូចខ្លួន រួមគ្នាប្រឆាំងសកម្មភាពឯកតោភាគី និងខុសច្បាប់របស់ប្រទេសលោកខាងលិច។
ចិនបាននិយាយថា បញ្ហាកោះតៃវ៉ាន់ដែលខ្លួនបានចាត់ទុកថាជាទឹកដីរបស់ចិននោះជាបញ្ហាដ៏រសើបបំផុតនៅក្នុងចំណងទាក់ទងរបស់ខ្លួនជាមួយសហរដ្ឋអាមេរិកដែលជាប្រទេសគាំទ្រអន្តរជាតិនិងជាអ្នកផ្គត់ផ្គង់អាវុធដ៏សំខាន់មួយរបស់កោះតៃវ៉ាន់។ ការខ្វែងគំនិតគ្នាយ៉ាងខ្លាំងអំពីកោះតៃវ៉ាន់ បានកើតមានឡើងក្នុងអំឡុងពេលនៃជំនួបតាមប្រព័ន្ធអនឡាញនៅដើមខែនេះរវាងប្រធានាធិបតីសហរដ្ឋអាមេរិកលោក Joe Biden និងប្រធានាធិបតីចិនលោក Xi Jinping។ លោក Xi បាននិយាយថា អ្នកនៅកោះតៃវ៉ាន់ដែលស្វះស្វែងរកឯករាជ្យភាពនិងអ្នកគាំទ្ររបស់ពួកគេនៅក្នុងសហរដ្ឋអាមេរិក កំពុងប្រឡែងលេងជាមួយភ្លើង។ នៅពេលសួរនៅឯសន្និសីទកាសែតប្រចាំខែនៅក្នុងទីក្រុងប៉េកាំងអំពីចំណងទាក់ទងរវាងចិននិងសហរដ្ឋអាមេរិកបន្ទាប់ពីការពិភាក្សាទាំងនោះមក អ្នកនាំពាក្យក្រសួងការពារជាតិចិនលោក Wu Qian បាននិយាយថា ការមានទំនាក់ទំនងល្អនិងស្ថិរភាពជាការល្អសម្រាប់ប្រទេសទាំង២និងជាអ្វីដែលពិភពលោករំពឹងទុក។ លោកបាននិយាយទៀតថា ចិនមានឆន្ទៈថែរក្សាកិច្ចសហប្រតិបត្តិការជាមួយសហរដ្ឋអាមេរិក។ លោកបានបន្តទៀតថា ចិនមានគោលការណ៍ដើម្បីអភិវឌ្ឍទំនាក់ទំនងរវាងយោធាប្រទេសទាំង២ដែលត្រូវនិយាយថា អធិបតេយ្យភាព សេចក្តីថ្លៃថ្នូរបស់ខ្លួនហើយផលប្រយោជន៍ដ៏សំខាន់មិនអាចត្រូវរំលោភបានឡើយ។ កោះតៃវ៉ាន់ដែលគ្រប់គ្រងតាមបែបលទ្ធិប្រជាធិបតេយ្យនោះ បានរិះគន់ប្រទេសចិនចំពោះការបង្កើនការដាក់សម្ពាធខាងការទូតនិងយោធារបស់ខ្លួនដើម្បីព្យាយាមនឹងបង្ខិតបង្ខំឲ្យតៃវ៉ាន់ទទួលយកការបង្រួបបង្រួមទឹកដីជាមួយចិន។ ប្រធានាធិបតីតៃវ៉ាន់លោកស្រី Tsai Ing-wen បានសន្យាការពារកោះតៃវ៉ាន់ដោយនិយាយថា ពលរដ្ឋរបស់តៃវ៉ាន់អាចសម្រេចអនាគតដោយខ្លួនឯង៕	ក្រសួងការពារប្រទេសចិននៅថ្ងៃព្រហស្បតិ៍បានការបញ្ជាក់ថា មិនមានការសម្របសម្រួលណាមួយអំពីកោះតៃវ៉ាន់នោះទេហើយសហរដ្ឋអាមេរិកក៏មិនត្រូវយល់ខុសអំពីបញ្ហានេះដែរ។ ក្រសួងការពារប្រទេសចិន បានបន្ថែមទៀតថា រដ្ឋាភិបាលក្រុងវ៉ាស៊ីនតោន កាលពីពេលថ្មីៗនេះ បានធ្វើការបង្កហេតុជាបន្តបន្ទាប់លើបញ្ហាជាច្រើន។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន Reuters។
ទន្ទឹមនឹងការគ្រប់គ្រងអង្គភាព សម្តេច ស ខេង ក៏តឿនថ្នាក់ដឹកនាំទាំងនោះ ឲ្យខិតខំរក្សាសាមគ្គីភាពផ្ទៃក្នុង និងផ្តល់ភាពកក់ក្តៅដល់កម្លាំងក្រោមឱវាទ ដោយត្រូវឈ្វេងយល់អំពីសុខទុក្ខ ការលំបាក បញ្ហាប្រឈម និងសំណូមពរនានារបស់ថ្នាក់ក្រោមជាតិ។ សម្តេចរដ្ឋមន្រ្តី សង្កត់ធ្ងន់យ៉ាងដូច្នេះថា «ត្រូវអនុវត្តឲ្យបានខ្ជាប់ខ្ជួន នូវគោលនយោបាយសរសើរ ជូនរង្វាន់លើកទឹកចិត្ត និងអនុវត្តវិន័យតឹងរឹង ប្រកបដោយតម្លាភាព និងយុត្តិធម៌»។ លើសពីនេះ សម្តេច ស ខេង លើកឡើងថា កម្លាំងអនុវត្តច្បាប់ ត្រូវមានលក្ខណៈសម្បត្តិ និងនីតិសម្បទាគ្រប់គ្រាន់ ក្នុងការបម្រើប្រជាពលរដ្ឋ ប្រកបដោយស្មារតីអង់អាចក្លាហាន និងមានសមត្ថភាពពេញលេញ។ សម្តេច ស្នើឲ្យគ្រប់អង្គភាពពាក់ព័ន្ធទាំងអស់ រៀបចំវគ្គបណ្តុះបណ្តាលមុខជំនាញ ឯកទេស និងច្បាប់ ដើម្បីកសាងធនធានមន្ត្រីអនុវត្តច្បាប់៕	សម្តេច ស ខេង រដ្ឋមន្រ្តីក្រសួងមហាផ្ទៃ បានជំរុញថ្នាក់ដឹកនាំនៅតាមអគ្គនាយកដ្ឋាន នាយកដ្ឋាន និង អង្គភាពជំនាញនៃក្រសួងមហាផ្ទៃ ព្រមទាំងគ្រប់ស្នងការដ្ឋាននគរបាលរាជធានី-ខេត្ត ឲ្យបន្តយកចិត្តទុកដាក់ក្នុងការគ្រប់គ្រងអង្គភាពរបស់ខ្លួន ដោយត្រូវពង្រឹងការអនុវត្តតួនាទី ដែលមានចែងក្នុងច្បាប់។ ការថ្លែងរបស់សម្តេចរដ្ឋមន្ត្រី គឺធ្វើឡើងក្នុងពិធីរម្លឹកខួប៧៤ឆ្នាំ នៃការបង្កើតកម្លាំងនគរបាលជាតិ ដែលមានការចូលរួមពីស្នងការរាជធានី-ខេត្ត និងមន្រ្តីពាក់ព័ន្ធផ្សេងទៀត នៅព្រឹកថ្ងៃទី១៦ ខែឧសភា ឆ្នាំ២០១៩។
សម្តេច ហ៊ុន សែន ទំនងជាបានដឹងរឿងរ៉ាវច្រើនដែលទាក់ទងនឹងការរអ៊ូរទាំ និងការមិនចូលចិត្តសហរដ្ឋអាមេរិកពីសំណាក់មនុស្សម្នាជាច្រើន។ ហើយសម្តេចត្រៀមយកបញ្ហាទាំងនេះទៅប្រាប់ប្រធានាធិបតីអាមេរិក លោក ដូណាល់ ត្រាំ ដោយផ្ទាល់តែម្តង។ ថ្លែងនៅក្នុងពិធីចែកសញ្ញាបត្រដល់និស្សិតនៃសាកលវិទ្យាបញ្ញាសាស្ត្រនៅព្រឹកថ្ងៃទី១៥ខែមិថុនានេះ សម្តេចនាយករដ្ឋមន្ត្រីគ្រោងជួបលោក ត្រាំ នៅក្នុងជំនួបកំពូលអាស៊ាន អាមេរិក ដែលគ្រោងប្រព្រឹត្តទៅប្រទេសហ្វីលីពីន នៅក្នុងខែវិច្ឆិកាខាងមុខនេះ។ បញ្ហាមួយដែលអាចនៅក្នុងបញ្ជីនៃបញ្ហាជាច្រើន ដែលសម្តេច ហ៊ុន សែន នឹងអាចលើកឡើងជាមួយលោកប្រធានាធិបតីអាមេរិក គឺបញ្ហាតម្លៃទិដ្ឋាកាអាមេរិក។ សម្តេច ហ៊ុន សែន បានព្រលយយ៉ាងដូច្នេះ៖«ឆ្នាំនេះអាចដូណាល់ ត្រាំ មកប្រជុំអាស៊ានអាមេរិក ខ្ញុំនឹងប្រាប់ ដូណាល់ ត្រាំ ថា តើអ្វីទៅដែលគេមិនចូលចិត្តអាមេរិក? អ្នកទាំងអស់គ្នាប្រហែលជាដឹងហើយថាទៅសុំទិដ្ឋាកាអាមេរិក ត្រូវយក១៥០ដុល្លារទៅជាមួយ។ បើជាប់ (បានទិដ្ឋាកា) ក៏អស់១៥០ដុល្លារ បើមិនជាប់ក៏អស់១៥០ដុល្លារ។ ខ្ញុំនឹងសួរ ដូណាល់ ត្រាំ លើរឿងហ្នឹងថាអាចសម្រួលបានទេ?»។ ប្រមុខរដ្ឋាភិបាលកម្ពុជាបានប្រាប់ឲ្យដឹងផងដែរថា លោកធ្លាប់ចង់លើកបញ្ហាទាំងនេះជាមួយអតីតប្រធានាធិបតីអាមេរិក បារ៉ាក់ អូបាម៉ា ដែរ កាលពីកិច្ចប្រជុំអាស៊ាននៅក្នុងប្រទេសឡាវ ក៏ប៉ុន្តែលោកបានសម្រេចចិត្តមិននិយាយពីប្រធានបទនេះវិញដោយគិតថា ពេលនោះ លោក អូបាម៉ា ជិតផុតអាណត្តិហើយ។	សម្តេច ហ៊ុន សែន បានប្រកាសថា លោកត្រៀមជួបជាមួយប្រធានាធិបតីអាមេរិក ដូណាល់ ត្រាំ (Donald Trump) ដើម្បីរៀបរាប់អំពីអ្វីដែលគេមិនចូលចិត្តអាមេរិក។ សម្តេចនាយករដ្ឋមន្ត្រីកម្ពុជា ត្រៀមជួបលោក ដូណាល់ ត្រាំ នៅក្នុងកិច្ចប្រជុំកំពូលអាស៊ាន-អាមេរិក ដែលគ្រោងនៅខែវិច្ឆិកា។

Subsets and Splits

No community queries yet

The top public SQL queries from the community will appear here once available.